﻿Colecţia PREUNIVERSITARIA Seria PEDAGOGIE Editura Paralela 45 Director general: Călin Vlasie Lector: Irina Petraş Culegere computerizată: Alina Pamfil Tehnoredactare computerizată: Cristina Mihart Coperta: Carmen Lucaci Prepress: Viorel Mihart Copyright: Editura Paralela 45, 2003 ISBN 973-593-835-9 Alina Pamfil Limba şi literatura română în gimnaziu Structuri didactice deschise PARALELA 45 COLECŢIA EDUCAŢIONAL INTRODUCERE DIDACTICA LIMBII Şl LITERATURII ROMÂNE Statut şi coordonate 1. Consideraţii preliminare Didactica limbii şi literaturii române1 este o disciplină înscrisă în sfera didacticilor specifice, domenii dinamice, orientate deopotrivă teoretic şi practic. Conturul didacticilor specifice (denumite şi metodici, didactici ale disciplinelor sau specialităţii) poate fi trasat din două unghiuri diferite. Zona de convergenţă o constituie aşezarea, în centrul acestor discipline, a trei elemente de bază, ce pot fi reprezentate sub forma triunghiului structurat de J.-F. Halte. Triunghiul didactic: PROFESOR Dimensiune epistemologică CUNOŞTINŢE. ELEV Problematica intervenţiei didactice. Dimensiune psiho-socio-instituţională Problematica apropierii cunoştinţelor. Dimensiune psiho-socio-cognitivă Divergenţele în abordare rezultă din accentuarea diferită a celor trei componente. O primă perspectivă este centrată asupra raportului profesor-elev şi, deci, asupra procesului de predare-învăţare. Viziunea diminuează rolul jucat de cunoştinţe în configurarea parcursului pedagogic şi consideră didacticile speciale drept aplicaţii la nivelul materiilor de studiu, ale didacticii generale.1 1Am optat pentru termenul de didactică din dorinţa de a marca deschiderea ariei metodicii (disciplină centrată, cu precădere, asupra metodelor, „căilor” de predare-învăţare - gr methodos - „urmarea unei căi”, realizarea unui drum pentru a atinge un scop), înspre aria mai largă a didacticii (disciplină ce abordează, alături de metodologia, transmiterea şi asimilarea de cunoştinţe şi problematica finalităţilor învăţării, modalităţile de selectare, structurare şi evaluare a conţinuturilor, precum şi raportul dintre profesor şi elevi - gr didaskein - a învăţa). Vezi în acest sens şi distincţia metodică vs didactica limbii române, formulată de V. Goia în Didactica limbii şi literaturii române, Cluj, Ed Dacia, 2001, pp 1l-l2. Reţin această distincţie cu intenţia de a marca noua topografie a disciplinei, chiar dacă termenii sunt adeseori consideraţi sinonimi sau sunt separaţi prin sintagmele „didactică generală” vs „metodica specialităţii” (vezi C. Parfene, Metodica limbii şi literaturii române în şcoală. Ghid teoretico-aplicativ, Iaşi, Ed Polirom, pp 1l-l2, şi N. Eftimie, Metodica studierii limbii şi literaturii române, Piteşti, Ed Paralela 45, 2000 J-F Halte, La didactique dufrangais, ediţia a II-a, Pans, Presses Universitaires de France, 1993, p 127 Punctul acesta de vedere este susţinut, în primul rând, de autori de didactici generale, ce consideră didacticile speciale „subramuri ale didacticii generale”. Cea de-a doua perspectivă accentuează rolul cunoştinţelor în proiectarea şi desfăşurarea acţiunii educative şi scoate didactica specialităţii de sub incidenţa didacticii generale. Conform acestei viziuni, învăţarea unei discipline este dictată prioritar de logica ei internă, de textura ei conceptuală şi de procesele cognitive care au întemeiat-o ca ştiinţă şi în funcţie de care continuă să se dezvolte. Diferenţele de viziune pot fi reduse prin instituirea unei perspective ce urmăreşte constant deschiderea şi nuanţarea ariei conceptuale a didacticilor specifice: o perspectivă orientată spre toate componentele triunghiului didactic şi, în consecinţă, spre toate disciplinele de referinţă. În cazul în care ne interesează didactica limbii şi literaturii române, disciplinele de referinţă pot fi grupate în două domenii distincte, şi anume: 1. domeniul reprezentat de ştiinţele limbii şi literaturii şi 2. domeniul reprezentat de ştiinţele educaţiei şi psihologia educaţională. La rândul său, primul domeniu cuprinde discipline precum: lingvistica generală, gramatica limbii române, pragmatica lingvistică etc, pe de o parte şi istoria literaturii, teoria literaturii şi teoriile interpretării, pe de altă parte. Cel de-al doilea domeniu include, în zona ştiinţelor educaţiei, filosofia educaţiei, sociologia educaţiei şi didactica generală, iar în cea a psihologiei, diferenţiază arii focalizate asupra dezvoltării cogniţiei şi limbajului, asupra învăţării, motivaţiei etc. DOMENIUL PREDĂRII ÎNVĂŢĂRII 1. Ştiinţele educaţiei (istoria, filosofia, sociologia educaţiei, docimologia, didactica generală etc.) Psihologia educaţională DIDACTICA LIMBII Şl LITERATURII ROMÂNE DOMENIUL LIMBII Şl LITERATURII Ştiinţele limbajului (lingvistica generală, pragmatica lingvistică, gramatica limbii române) Ştiinţele literaturii (istoria, teoria literaturii, teoriile interpretării) Înainte de a contura o posibilă definiţie a disciplinei, consider necesare câteva precizări legate de influenţa exercitată de disciplinele de referinţă. Subliniez, în primul rând, faptul că în didactica limbii române, reflecţia a fost şi este determinată prioritar de natura fenomenelor propuse spre studiu: fenomenul lingvistic şi cel literar. Specificul lor a impus nu numai selectarea şi adaptarea algoritmilor propuşi de pedagogie, ci şi conturarea unor parcursuri şi metode specifice; mă refer la analiza de text şi la modelele ei variate, la analiza lingvistică sau la o serie de tehnici specifice comprehensiunii sau comunicării (ex.: lectura prospectivă, tipuri diverse de exerciţii gramaticale, de joc de rol, strategii de producere de text scris sau oral etc). Perspectiva aparţine autorilor de didactici speciale în domeniul studiului materiei. C. Simard formulează un astfel de punct de vedere „Denumirea de didactică generală sugerează faptul că disciplina vizează marile principii ale învăţământului şi diversele modalităţi de predare, independent de cunoştinţele (savoirs) disciplinare Chiar dacă didactica generală a produs multe publicaţii şi se predă într-un număr mare de universităţi, nu-i preluăm aici finalitatea globalizantă, întrucât omite aspecte definitorii ale reflecţiei didactice, importanţa centrală a cunoştinţelor” (C. Simard, Elements de didactique, Montreal, Ed De Boeck, 1997, p 2) Subliniez, în al doilea rând, faptul că schimbările survenite în cadrul disciplinei au fost şi sunt provocate, în mod semnificativ, de modificările de paradigmă din ştiinţele literaturii (ex.: structuralism şi, mai recent, perspectivele post-structuraliste) şi din lingvistică (ex.: lingvistica structurală şi, mai recent, psiho-socio-lingvistica şi lingvistica textuală). Afirmaţiile de mai sus nu urmăresc să pună în umbră aportul psihologiei şi al ştiinţelor educaţiei, arii disciplinare ce informează şi articulează viziunea asupra procesului de predare-învăţare; şi asta cu atât mai mult cu cât, la ora actuală, redimensionarea didacticii materiei nu se poate petrece fără preluarea tezelor pedagogiei constructiviste şi ale teoriilor cognitive. Sublinierile mele au însă rostul de a evidenţia rolul prioritar al conţinuturilor în abordarea proceselor predării-învăţării şi de a infirma opinia conform căreia didactica materiei nu este decât o didactică generală aplicată. Pornind de la aceste precizări, conturez statutul disciplinei ca disciplină de frontieră (aşezată în zona de intersecţie a ştiinţelor limbii şi literaturii cu ştiinţele educaţiei şi psihologia educaţională), disciplină orientată deopotrivă teoretic şi practic. În plan teoretic, didactica limbii şi literaturii române analizează finalităţile materiei de studiu şi realizarea lor în cadrul procesului educativ; identifică principalele concepte şi demersuri ale disciplinelor de referinţă şi examinează introducerea lor în programe, manuale şi în activităţile de învăţare; cercetează condiţiile şi procesele de asimilare, identifică dificultăţile şi propune soluţii. Toate aceste analize oferă datele fundamentale ce informează palierele practice ale disciplinei sau, mai exact, proiectarea demersurilor didactice şi actualizarea lor în clasă; mă refer la configurarea unor situaţii şi secvenţe de învăţare, la formalizarea strategiilor şi metodelor de predare şi evaluare, la structurarea unor posibilităţi de realizare a progresiei secvenţelor de învăţare, la elaborarea de materiale didactice etc. Statutul de disciplină de graniţă şi prezenţa celor două paliere - teoretic şi practic - impun exigenţele dinamismului şi plasticităţii. Orientată astfel, disciplina are capacitatea de a configura reţele conceptuale suple şi demersuri adecvate contextelor de învăţare şi nivelului de dezvoltare al elevilor. Problematica didacticii limbii şi literaturii poate fi circumscrisă prin următoarele întrebări. Prima întrebare - de ce se predă disciplina (care sunt scopurile studiului, ce obiective sunt vizate) - este cardinală; ea subîntinde fundamentele şi finalităţile întregului proces de predare-învăţare, iar modul în care este rezolvată influenţează răspunsul la majoritatea celorlalte întrebări. Acestea sunt: ce se predă (ce conţinuturi sunt selectate) şi cum se predă (ce soluţii de structurare a continuturilor şi ce strategii didactice sunt elaborate) cui se predă (care sunt caracteristicile publicului ţintă), unde şi când (în ce circumstanţe fizice, istorice, socioculturale sau instituţionale) 1. Specificul disciplinei Majoritatea trăsăturilor enumerate mai sus pot fi extinse şi asupra altor didactici speciale; mă refer la statutul de disciplină de graniţă, la coexistenţa direcţiilor teoretice şi practice sau la imperativele plasticităţii şi dinamismului. Există însă şi atribute ce conferă specificitate studiului limbii şi literaturii române şi asupra lor voi stărui în continuare. 2.1. Domenii de referinţă şi perspective integratoare O primă caracteristică o constituie diversitatea domeniilor ce informează disciplina. Spre deosebire de alte materii de studiu, focalizate asupra unor zone de cunoaştere bine conturate şi omogene (ex.: geografia, biologia, matematica etc), „limba şi literatura română” se defineşte printr-un corp de cunoştinţe compozit, cu referenţi teoretici atât în studiile de limbă, cât şi în cele de literatură. În plus, în ultimul deceniu, disciplina şi-a lărgit câmpul dincolo de ariile cunoştinţelor produse în mediul ştiinţific; astfel, programele actuale - structurate după modelul comunicativ - fixează, printre obiectivele prioritare, iniţierea elevilor într-o serie de practici lingvistice specifice societăţii actuale. Ancorarea diferită a conţinuturilor şi capacităţilor conferă acestei materii şcolare un caracter eterogen, vizibil în multitudinea reţelelor conceptuale şi în diversitatea activităţilor de învăţare. Provenienţa diversă a cunoştinţelor (limbă şi literatură) şi orientarea diferită a abilităţilor (comprehensiune şi producere de text scris şi oral) impun conturarea unor subdomenii ale didacticii şi proiectarea unor tipuri distincte de activităţi. Dar asupra acestor aspecte voi reveni. Ceea ce doresc să subliniez acum este faptul că rolul didacticii nu se restrânge numai la crearea unor strategii adecvate categoriilor de cunoştinţe ce compun disciplina. Rolul ei este şi acela de a contura perspective supraordonate, menite să orchestreze ariile cunoaşterii şi procesele educative, să reducă din divergenţele şi tensiunile inerente acestui domeniu complex şi eterogen. Instituirea unei viziuni integratoare presupune: a) analiza finalităţilor studiului disciplinei din perspectiva imperativelor epocii, b) selectarea, din domeniile de referinţă, a unor orientări compatibile şi inovatoare, c) compunerea unor strategii de învăţare în acord cu exigenţele şcolii şi, mai mult, în acord cu „spiritul timpului”. Iată două exemple: primul se referă la textura disciplinei în deceniile premergătoare reformei, cel de-al doilea, la orientarea actuală. Imaginile pe care le conturez aici sunt reductive; îmi asum, însă, riscul simplificării din dorinţa de a evidenţia prezenţa modelelor de coerenţă în structurarea parcursului didactic. În linii mari, în etapa anterioară, studiul disciplinei a urmărit să formeze un orizont cultural compus din cât mai multe cunoştinţe. Domeniile vizate erau limba standard, văzută ca set de reguli coercitive şi literatura naţională, înţeleasă ca şir al creaţiilor legitimate estetic şi/sau ideologic. Ideea de regulă, de canon, de reprezentativ era deci înscrisă în tiparul configurativ al disciplinei. Prezenţa acestei viziuni supraordonate a condus, în domeniul studiului literaturii, la impunerea perspectivei istorice şi a modelelor de analiză tematică şi structurală, iar în domeniul studiului limbii, la o abordare de tip structural, ce viza cunoaşterea teoretică a sistemului limbii. Pornind de la aceste date, s-a conturat un demers didactic transmisiv, în care rolul predominant era al profesorului, iar accentul cădea pe materia de studiu. Modelate în acest cadru, strategiile de predare-învăţare s-au definit printr-un caracter preponderent directiv şi analitic. Reţin, în acest sens, algoritmii analizei gramaticale şi tiparul rigid al analizei de text sau al compunerii „libere” cu plan prestabilit. Spre deosebire de etapa precedentă, reforma actuală mută accentul de pe asimilarea de cunoştinţe (de limbă şi literatură), pe formarea de competenţe (competenţa de comunicare şi competenţa culturală). Domeniile vizate sunt limba, înţeleasă ca instrument de comunicare şi literatura, situată de noile programe sub semnul unei viziuni extensive. Trăsăturile distinctive ale disciplinei sunt acum deschiderea, extinderea, de-canonizarea, „de-şcolarizarea”. Mă refer la extinderea noţiunii de „cunoştinţe” spre cea de „competenţă”, la deschiderea problematicii limbii spre studiul limbii „în funcţiune” şi la extinderea câmpului literaturii înspre frontiere şi contemporaneitate. Formarea de competenţe presupune aşezarea elevului în centrul activităţii didactice şi ancorarea procesului de predare-învăţare în domenii de referinţă noi. Mă gândesc, în primul rând, la pragmatica lingvistică (disciplină ce studiază utilizarea limbajului şi nu a sistemului lingvistic în sine), la teoriile receptării (orientare ce conturează procesele de constituire a sensului în actul lecturii şi interpretării) şi la cognitivism (direcţie a psihologiei centrată asupra proceselor mentale implicate în tratarea discursului). Termenii-cheie ai acestor orientări sunt „utilizarea”, „practicarea” (utilizarea limbajului, practica funcţională), „actul” (actele de limbaj, actul lecturii, actul interpretării), „procesul” (procesele de comprehensiune şi de producere de text); aceşti termeni subliniază prezenţa subiectului implicat în comunicare, lectură sau interpretare şi permit conturarea unor noi tipuri de abordare didactică. Dintre cele deja formulate, menţionez: strategiile învăţării explicite şi categoria activităţilor globale de comunicare (ex.: atelierul de scriere şi lectură, dezbaterea, interviul, expunerea orală etc.) precum şi prezenţa unor metode de evaluare centrate deopotrivă asupra rezultatelor şi procesului învăţării (ex.: portofoliul, proiectul). 2.2. Învăţare analitică şi sintetică O altă trăsătură distinctivă a studiului disciplinei o constituie modalitatea predominantă de învăţare şi anume, învăţarea sintetică. Această afirmaţie are în vedere două aspecte. Primul se referă la contextele diferite în care are loc învăţarea: mediul şcolar şi mediul extraşcolar; cel de-al doilea vizează modul în care se cizelează competenţele lingvistice în mediul şcolar. Spre deosebire de alte discipline, studiate aproape exclusiv în şcoală (ex.: istoria sau ştiinţele exacte), limba maternă (prima limbă, cum este numită adeseori) se învaţă mai întâi în mediul familial/natural; aici învăţarea se petrece în afara oricăror intervenţii sistematice, urmând un proces lent, de impregnare şi construcţie, proces actualizat şi rafinat continuu prin „baia de limbă”. La intrarea în şcoală, elevul are o competenţă lingvistică iniţială ce urmează a fi dezvoltată prin orele de limbă română, competenţă pusă în act atât la celelalte materii de studiu, cât şi în mediul extraşcolar. Dezvoltarea acestei competenţe poate fi realizată prin scenarii didactice distincte, structurate în funcţie de orientarea programelor: ele pot viza abordarea limbii ca obiect de studiu în sine şi/sau abordarea limbii ca instrument de comunicare. Dar, indiferent de viziunea asupra limbii, caracterul sintetic rămâne o constantă a învăţării materiei, prezentă, însă, în economia disciplinei, în proporţii diferite. Un prim tip de scenariu didactic vizează limba ca obiect de studiu în sine. El urmăreşte dezvoltarea competenţei de comunicare indirect, prin construcţia unui eşafodaj de cunoştinţe metalingvistice, considerat condiţie sine qua non a unei exprimări corecte, clare şi nuanţate. Acest model a dominat învăţământul românesc până la reforma actuală. Specificul său consta în: a) prezenţa unor secvenţe analitice ample ce abordau succesiv problematica lexicului, morfologiei şi sintaxei şi b) reluarea parcursurilor în clase diferite, conform modelului concentric. Dar traseele analitice şi cumulative nu constituiau singurul palier al învăţării limbii. Ele erau alternate cu activităţi de „compunere” şi „dezvoltare a vorbirii”, momente de învăţare sintetică, ce presupuneau actualizarea tuturor cunoştinţelor de limbă şi funcţionarea limbajului ca întreg. Un parcurs asemănător putea fi observat şi în cazul literaturii, gândită, de aceleaşi programe, ca obiect de studiu în sine. Şi aici, însă, strategiile preponderent descriptive şi analitice nu excludeau operaţiile lingvistice complexe, prezente în actul lecturii/interpretării şi redactării. Un al doilea tip de scenariu se conturează prin intermediul programelor actuale; ele propun, ca prioritate, abordarea limbii ca instrument de comunicare şi impun exigenţele „modelului comunicativ-funcţional”. Noua abordare integrează nu numai studiul limbii, ci şi studiul literaturii şi este informată de „pedagogia comunicării” (denumită şi „pedagogie funcţională”), orientare conturată în ţările vest-europene în jurul anilor '80. Conform documentelor şcolare în vigoare, punctul de fugă al învăţării materiei îl constituie „dezvoltarea integrată a capacităţilor de receptare şi de exprimare orală, respectiv de receptare a mesajului scris şi de exprimare scrisă”. Centrate evident pe dezvoltarea competenţei de comunicare, programele nu exclud formarea de cunoştinţe metalingvistice. Motivaţia asimilării lor este însă reformulată: cunoştinţele de lexic, fonetică, morfologie şi sintaxă ţintesc explicit cizelarea capacităţilor de exprimare. Titulatura sub care sunt reunite aceste cunoştinţe - „elemente de construcţia comunicării” - numeşte, de altfel, cu claritate, schimbarea de perspectivă. Influenţele asupra scenariului didactic sunt semnificative şi ele vizează integrarea momentelor de învăţare analitică în secvenţe sintetice ample. În termeni de metodă, noul scenariu se defineşte prin modificarea raportului dintre activităţile de asimilare de cunoştinţe şi cele de comunicare, ultimul tip fiind aşezat acum în prim-planul procesului educativ. Aspectele urmărite prioritar sunt corelarea cunoştinţelor despre limbă cu activităţile de comunicare globală şi realizarea progresiei la nivelul celor două niveluri ale învăţării. Dacă la nivelul asimilării de cunoştinţe se perpetuează tiparul tradiţional al organizării concentrice, la nivelul practicării limbii, pedagogia funcţională propune un model în spirală; el constă în reinvestirea cunoştinţelor de limbă şi a experienţelor lingvistice anterioare în experienţe noi şi, în consecinţă, în dezvoltarea şi cizelarea continuă a capacităţilor de comunicare. Dincolo de diferenţa dintre cele două modele de realizare a progresiei (concentric şi spiralat), diferenţă puţin semnificativă în opinia mea, se întrevede prezenţa unui proces de învăţare nelinear, desfăşurat simultan pe două paliere interdependente. E vorba de asimilarea de cunoştinţe şi de punerea lor în practică prin activităţi globale de comunicare. Acest tip de proces defineşte nu numai lecţiile de limbă, ci şi pe cele de literatură; în cadrul lor, asimilarea noţiunilor de teorie literară slujeşte formarea şi cizelarea strategiilor de lectură şi interpretare, noţiuni şi strategii exersate continuu pe texte diferite. 3. Subdomeniile disciplinei Limba şi literatura română este o disciplină şcolară complexă şi dinamică, trăsături generate de multitudinea domeniilor de referinţă şi de modificările de paradigmă impuse de instituţia şcolară. Complexitatea şi dinamismul acestei materii se reflectă în modalităţile diferite de organizare a conţinuturilor, structuri ce pot influenţa, la rândul lor, desenul subdomeniilor didacticii. 3.1. Perechea limbă - literatură O primă variantă de structurare a conţinuturilor programei6 este cea care preia conturul domeniilor de referinţă, exprimate, de altfel, în denumirea disciplinei: limba şi literatura/ştiinţele limbii şi ale literaturii. Iată tabloul complet al posibilităţilor de structurare a conţinuturilor pe cele două paliere: CUNOŞTINŢE DESPRE LIMBĂ PRACTICI LINGVISTICE Nivelul fonic (fonemele) Nivelul ortografic (grafemele) Nivelul lexical (cuvintele) Nivelul gramatical (propoziţiile şi frazele) Nivelul textual (structura textelor) Nivelul discursiv (aspectele situaţiei de comunicare) Producere de mesaje scrise şi orale în funcţie de situaţii de comunicare specifice CUNOŞTINŢE DESPRE LITERATURĂ PRACTICI LITERARE de ordin analitic (noţiuni de terorie literară; modele de interpretare) de ordin istoric (autori, curente, evoluţia genurilor, raportul literatură-istoria ideilor) de ordin sociologic (sistemul de producere a cărţii, agenţii lumii literare; aparatul de acreditare ba operei literare) Lectură şi interpretare de text literar; vizionare şi interpretare de spectacol Producere de text critic şi de text literar Modelul are o tradiţie îndelungată şi îşi păstrează actualitatea datorită naturii distincte a cunoştinţelor, fapt ce influenţează semnificativ procesele învăţării. 6Termenul „conţinut” este prezent aici în accepţiunea extinsă şi acoperă toate elementele componente ale curriculumului, respectiv cunoştinţele disciplinare, obiectivele pedagogice şi standardele de performanţă. Acesta este motivul pentru care didactica şi-a conturat, de-a lungul timpului, două subdomenii: didactica limbii şi didactica literaturii şi a modelat, în interiorul lor, strategii şi metode proprii fiecărei arii epistemice: strategii de asimilare a structurilor şi mecanismelor limbii (trasee de formare a noţiunilor de limbă şi tehnici de fixare şi aplicare a lor) şi strategii specifice apropierii fenomenului literar (tehnici de lectură, povestire sau dramatizare, modalităţi de interpretare etc). Mai mult decât atât, reflecţia didactică a formalizat, în funcţie de finalităţile fiecărui domeniu, modalităţi distincte de structurare a lecţiilor, de realizare a progresiei şi de evaluare. În pofida restructurărilor radicale ce au marcat studiul materiei în Europa ultimelor trei decenii, restructurări realizate şi în şcoala românească prin reforma anilor '90, cele două domenii continuă să-şi păstreze individualitatea. Mă refer, în primul rând, la o serie de studii recente, româneşti şi străine, centrate asupra celor două domenii. Mă refer, de asemenea, la o serie de cărţi de didactica limbii franceze sau engleze, ce delimitează ariile de interes în interiorul celor două domenii-studiul poeziei sau al prozei, abordarea proceselor de comprehensiune a textului, lectura dialogică, redactarea de text non-literar etc. În toate aceste cazuri, natura cunoştinţelor este cea care impune topografia disciplinei, desen justificat de specificul celor două domenii; desen în absenţa căruia nu poate avea loc nuanţarea discursului didactic. 3.2. Grupul capacităţilor de comunicare Există însă şi un alt criteriu de structurare a conţinuturilor programelor şi anume, cel reprezentat de cele patru capacităţi fundamentale/susceptibile de a se manifesta în situaţia de comunicare: capacitatea de producere şi cea de comprehensiune a textului oral şi capacitatea de producere şi cea de comprehensiune a textului scris. COMPREHENSIUNE DE TEXT PRODUCERE DE TEXT ORAL a asculta (rol de auditor) a vorbi (rol de locutor) SCRIS a citi (rol de lector) a scrie (rol de scriptor) Acest model defineşte programele actuale, documente ce-şi subliniază, în cheie polemică, intenţia de a depăşi dihotomia limbă-literatură: „în locul cornpartimentării artificiale a disciplinei în «limbă» şi «literatură», se propune un nou model, cel comunicativ-funcţional, adecvat nu numai specificului acestui obiect de studiu, ci şi modalităţilor propriu-zise de structurare a competenţei de comunicare, elevilor”.7 7 M E.N, Consiliul Naţional pentru Curriculum, Curriculum Naţional, programe şcolare pentru clasele V-VI1 Ana curriculară Limbă şi comunicare, Limba şi literatura română. Bucureşti, 1999, p 9 Alegerea capacităţilor de comunicare drept criteriu de organizare a conţinuturilor programei are, ca prim efect, compatibilizarea studiului limbii şi literaturi române cu studiul limbilor străine şi aşezarea lor într-un spaţiu comun: aria curriculară „limbă şi comunicare”. Avantajele modelului comunicativ sunt indiscutabile: el permite atât punerea în relaţie a scrisului şi oralului (ex.: argumentaţia scrisă cu cea orală), cât şi stabilirea unor corelaţii între procese diferite (ex.: între lectură şi scriere, între exprimarea orală şi competenţele de redactare etc). Mai mult, structura reticulară a capacităţilor face posibil şi un alt tip de progresie, desfăşurată acum şi în planul întregurilor (al „practicii” lingvistice şi literare), nu doar în cel al unităţilor (reprezentate de noţiunile de fonetică, lexic, morfologie etc. sau de categoriile epicului, liricului şi dramaticului). În felul acesta, parcursul didactic ţinteşte atât soliditatea achiziţiilor, cât şi solidaritatea şi operaţionalitatea lor. Ca orice tipar ce ambiţionează să structureze teritorii eterogene, modelul comunicativ are însă şi limite. Cea mai evidentă, din punctul meu de vedere, constă în reducerea semnificativă a importanţei studiului textului literar, aşezat alături de textele nonliterare şi prezentat, adeseori, ca suport al formării noţiunilor de teorie literară. Restructurarea conţinuturilor disciplinei din perspectiva capacităţilor de comunicare a determinat, într-o oarecare măsură, redesenarea subdomeniilor didacticii: se vorbeşte astăzi tot mai mult de o didactică a redactării (focalizată asupra formării competenţelor de producere de text literar şi non-literar) şi de o didactică a oralului (ce vizează comprehensiunea şi producerea de discurs oral). În acelaşi timp, putem vorbi şi de conturarea unei didactici a lecturii, în centrul căreia vedem aşezată problematica textului literar: acesta este tipul de text cu cel mai mare impact formativ, text în care funcţionarea limbajului atinge maximele condensării, complexităţii şi exemplarităţii. In funcţie de cele trei domenii enunţate mai sus, se vor structura şi capitolele centrale ale acestei cărţi: didactica oralului, didactica redactării şi didactica lecturii. Ele vor fi precedate de secvenţe ce discută finalităţile disciplinei, specificul modelului comunicativ, problematica proiectării strategiilor didactice şi formarea noţiunilor metalingvistice. Prin modul de structurare a capitolelor şi prin conţinutul lor am dorit să răspund imperativelor programei şi să deschid disciplina înspre orientările actuale ale studiului materiei. Perspectiva pe care am structurat-o este globală şi urmăreşte să cuprindă problematica predării-învăţării în ansamblul ei. Perspectiva globală este o necesitate a acestui moment de reformă curriculară, focalizarea discursului asupra unor domenii specifice, aprofundarea şi nuanţarea lui fiind de datoria unor abordări ulterioare. PARTEA I: Perspective structurante şi repere metodologice FUNCŢIILE STUDIULUI LIMBII Şl LITERATURII ROMÂNE „Principala exigenţă, pe care o cunoaştem cu toţii din experienţa noastră de viaţă, este aceea de a ne simţi ca acasă în torentul impresiilor. Aceasta se întâmplă înainte de toate în învăţarea limbii materne, prin care se construieşte un ansamblu de experienţe tălmăcite lingvistic. Astfel, îndeplinind această primă articulare a lumii, în care continuăm să ne mişcăm fără încetare, limba maternă însăşi câştigă o familiaritate tot mai mare. Oricine ştie ce înseamnă să ai simţul limbii. Ceva sună străin, ceva nu e „corect”. Senzaţia aceasta o trăim mereu, de pildă în cazul traducerilor. Ce familiaritate este dezamăgită aici? Ce apropiere este înstrăinată? Asta înseamnă însă: ce familiaritate ne poartă când suntem vorbitori? Ce apropiere ne înconjoară? In mod vădit, nu doar cuvintele şi întorsăturile de fraze specifice limbii noastre ne devin familiare, ci şi ceea ce este spus în cuvinte. In această privinţă creşterea în sânul unei limbi înseamnă întotdeauna că lumea ne este adusă mai aproape şi ajunge să dureze prin sine într-o ordine spirituală.” (Hans Georg Gadamer, Despre contribuţia poemei la căutarea adevărului) „Această parte intraductibilă a unei limbi formează adevărata ei zestre de la moşi-strămoşi, pe când partea traductibilă este comoara gândirii omeneşti în genere. Precum într-un sat ne bucurăm toţi de oarecari bunuri, cari sunt ale tuturor şi ale nimănui, uliţi, grădini, pieţe, tot astfel şi în republica limbelor sunt drumuri bătute cari sunt a tuturor — adevărata avere proprie o are însă cineva acasă la sine.” (Mihai Eminescu, mss. 2257, fila 242) 1. Finalitatea esenţială: „articularea” semnificantă a lumii Finalităţile studiului materiei poartă amprenta epocii în care au fost formulate. Există însă şi rosturi acronice ale studiului materiei şi despre ele voi vorbi mai întâi. Reţin, pentru început, două perspective ce îşi răspund şi se completează dincolo de timp şi de frontiere culturale. Ele sunt semnate de H. G. Gadamer şi M. Eminescu şi modulează diferit ideea unui „acasă” spiritual, reprezentat de lumea „tălmăcită” în cuvinte, dar şi de tălmăcirea, de spunerea însăşi. În Actualitatea frumosului, gânditorul german echivalează învăţarea materiei cu o primă şi fundamentală articulare a lumii; prin intermediul acestei structurări, imprevizibilul şi necunoscutul ne pot veni mai aproape, pot deveni familiare, pot fi un „acasă”, pot dura într-o ordine spirituală. Dar familiarizarea nu vizează doar lumea care ne înconjoară, spune Gadamer, ci şi limba prin care o rostim, o rostuim: „îndeplinind această primă articulare a lumii, în care continuăm să ne mişcăm fără încetare, limba maternă însăşi câştigă o familiaritate tot mai mare”. Şi familiaritatea înseamnă aici apropierea de/şi cunoaşterea tuturor zonelor limbii: a zonelor ei traductibile şi a celor intraductibile, în acestea din urmă vede Eminescu un „acasă” al limbii înseşi şi la ele se referă Gadamer atunci când vorbeşte despre familiaritatea „dezamăgită” de traducerile imperfecte. Dar gândul lui Eminescu este important nu numai pentru că luminează miezul de intimitate şi unicitate al limbii; el este important pentru distincţia dintre registrele în care materna spune lumea: un registru universal, pe care îl împarte cu celelalte limbi şi unul propriu, la care acced doar vorbitorii nativi. Frumoasa şi anacronica metaforă a limbii - sat, cu uliţe şi casă - conţine explicaţia completă a modului în care are loc, prin maternă, articularea primă şi esenţială a lumii. Metafora eminesciană anticipează, avânt la lettre, concluziile secolului XX referitoare la teoriile despre raportul limbă maternă - gândire - cultură. Citite prin metafora lui Eminescu, teoriile au extrapolat fie casa, fie uliţele, fie unicul, fie universalul. La început a dominat ipoteza lui E. Sapir şi B. Whorf, ce considera materna purtătoare integrală a unui Weltanschauung, forţă modelatoare a ideii, program şi ghid al activităţii mentale a individului.9 Apoi s-a conturat ipoteza antinomică a lui R. Wardhaugh, conform căreia orice limbă naturală oferă vorbitorilor săi un limbaj capabil să descrie orice observaţie asupra lumii, precum şi un metalimbaj menit să permită reflecţia asupra celorlalte limbi.10 Teoriile actuale rescriu, într-o variantă moderată, tezele determinismului lingvistic sintetizate de Whorf şi certifică intuiţia eminesciană. Viziunea aceasta recunoaşte, pe de o parte, interacţiunea limbă-cultură şi subliniază prezenţa unor aspecte lingvistice care ne „înzestrează” cu seturi cognitive specifice; pe de altă parte, ea afirmă prezenţa, în limbaj şi în cultură, a unor trăsături universale, care ne reunesc pe toţi în aceeaşi lume. 9 „Sistemul lingvistic de bază (cu alte cuvinte gramatica fiecărei limbi) nu este un simplu instrument de verbalizare a ideilor, ci mai degrabă este el însuşi modelatorul ideilor, programul şi ghidul pentru activitatea mentală a individului, pentru analiza impresiilor sale, pentru sinteza stocului său mental în act. Noi disecăm natura după liniile desenate de limba noastră maternă. Categoriile şi tipurile pe care le izolăm din lumea fenomenală nu le găsim acolo pentru că sar în ochi fiecărui observator, din contră, lumea este prezentă într-un flux caleidoscopic de impresii care trebuie organizat în minţile noastre şi asta înseamnă, în sens larg, organizat de sistemul lingvistic din minţile noastre” (t n.) - B Whorf, Science and linnguistics, în J B Carroll, Language, Thought and Reahty, Cambridge, MA M IT Press, 1956, pp 212-214 10 „Fiecare limbă naturală asigură deopotrivă atât un limbaj pentru a vorbi despre orice altă limbă, adică un metalimbaj, cât şi un întreg aparat pentru a face orice fel de observaţii ce trebuie făcute despre lume. Dacă aşa se întâmplă, orice limbă naturală este un sistem extrem de bogat ce permite vorbitorilor săi să învingă orice predispoziţie existentă”. (t n) - R Wardhaugh, The Context of Language, Rowley, MA Newbury House Publi-shers, 1976, p 74 Şi este suficient să ne gândim la timpul viitor, structură verbală pe care limbile europene o au împreună, dar pentru care fiecare a ales, „acasă”, un auxiliar diferit: în româneşte verbul „a voi”, în nemţeşte „werden”, în franţuzeşte, „aller”, în englezeşte „shall”. Din punctul de vedere al discuţiei noastre - finalitatea studiului limbii şi literaturii române - semnificaţia fragmentelor din Gadamer şi Eminescu poate fi sintetizată astfel: materna este calea prin care articulăm în mod esenţial lumea, iar această articulare se petrece atât în registrul unicului, cât şi în cel al universalului. O singură precizare se mai impune înainte de a dezvolta, din perspectivă didactică, cele două teze; e vorba de semnificaţia verbului a „articula”, din expresia „a articula lumea”. Cuvântul înseamnă aici „a gândi, a înţelege după model hermeneutic” sau, mai precis, a configura sens: proces subiectiv ce presupune corelare de elemente şi proiectare de sens; proces dialogic ce pune în relaţie privitorul şi lumea privită şi permite deplasarea continuă a frontierelor dintre ceea ce este propriu şi ceea ce este străin; proces autoreflexiv, ce permite subiectului cunoscător să se cunoască pe sine prin chiar actul de cunoaştere a orizontului străin. Materna apare astfel drept modalitate fundamentală de înţelegere a lumii; şi această înţelegere poate viza: a) lumea în realitatea ei imediată, b) discursurile care o explică, dar şi c) instanţele care au produs aceste discursuri şi modul în care au fost produse. De aici şi importanţa aprofundării şi cizelării cunoştinţelor de limbă; ele determină, în mod direct, acurateţea şi complexitatea înţelegerii. Şi tot de aici, necesitatea exersării, rafinării şi diversificării proceselor de înţelegere; ele determină nu numai performanţa elevilor în toate ariile unde limba este mijloc şi mediu al învăţării; ele permit şi structurarea atitudinilor şi valorilor. O asemenea abordare a disciplinei presupune formularea a trei categorii distincte de obiective, subsumate lui „a şti”, „a şti să faci” şi „a înţelege”; mai mult, această perspectivă impune aşezarea celor trei tipuri de obiective într-o ordine ce plasează înţelegerea pe treapta ierarhică superioară. Viziunea este nouă şi veche, totodată. Este nouă dacă ne gândim la vehemenţa cu care o serie de studii recente acuză etapele care au idealizat cunoştinţele sau au supralicitat capacităţile. Aceste studii propun centrarea demersului didactic asupra proceselor cognitive superioare, conturează conceptul de „curriculum al proceselor” (process curriculum) şi statuează comunicarea orală, lectura şi redactarea drept modalităţi de a învăţa, de a duce înţelegerea mai departe. Dar viziunea este veche dacă ne uităm, de pildă, la programele de limbă şi literatură română de la începutul secolului. Obiectivele formulate aici urmează fidel cele trei trepte şi anume: asimilarea de cunoştinţe, formarea de capacităţi şi extinderea înţelegem, cel din urmă - „dezvoltarea judecăţii/cugetării” - deschide explicit spre orizontul valorilor. Iată obiectivele studiului maternei în gimnaziu, aşa cum apar ele în programa din 1907: „Scopul învăţământului Limbei Române în şcolile secundare, pentru cursul inferior, este: 1. A familiariza pe elevi cu materialul concret al limbii []; a îmbogăţi continuu acest material; a-i face să aibă cunoştinţă exactă asupra cuvintelor, preciziunea şi stăpânirea sigură a noţiunilor. 2. A-i face să citească, să vorbească şi să scrie clar, uşor şi corect. 3. A le dezvolta neîntrerupt simţul limbii, atât receptiv (înţelegere adevărată şi pătrundere mai intuitivă a celor citite sau auzite, luare aminte a cuvintelor, expresiunilor şi construcţiilor sintactice particulare limbii româneşti), cât şi productiv (întrebuinţare potrivită şi sigură a vocabularului şi construcţiilor limbii), la exprimarea orală şi mai ales în scris a cugetării şi simţirii lor proprii. 4. A contribui la dezvoltarea judecăţii şi simţirii elevilor şi în genere a tuturor puterilor lor sufleteşti; a-i face să aibă idei clare, ordine, măsură şi chibzuinţă în cugetare şi în vorbă. 5. A-i introduce într-o lume de cugetări distinse, a le dezvolta simţul pentru forma frumoasă în vorbire şi în scris şi a le deştepta pricepere, iubire şi respect pentru cultura şi viaţa naţională a poporului nostru”. Fără îndoială, în România începutului de secol procesul înţelegerii nu putea fi „conţinut”al disciplinei; programele îl aşezau, însă, alături de „simţire”, în zona „puterilor sufleteşti”, îl specificau în termenii judecăţii, ai cugetării măsurate şi chibzuite şi îl proiectau ca punct de fugă al disciplinei. Dezvoltarea capacităţii de înţelegere şi-a păstrat statutul de obiectiv pe durata întregului secol. Dincolo de imperativele ideologice sau utilitare, programele au abordat-o constant, din două perspective distincte: 1. global, ca înţelegerea problematicii limbii şi literaturii şi a semnificaţiei lor în conturarea identităţii naţionale şi 2. punctual, la nivelul unor deprinderi de muncă intelectuală individuală. Acesta este şi cazul programei actuale. Ea situează problematica înţelegerii la nivelul fiecăreia dintre coordonatele ce o compun: 1. practica limbii, 2. formarea culturii literare şi a unui univers afectiv şi atitudinal coerent şi 3. formarea şi dezvoltarea unor deprinderi de muncă intelectuală. Redau în continuare obiectivele generale ale studiului maternei în gimnaziu, cu scopul de a sublinia rolul pe care dezvoltarea înţelegerii îl are în noul curriculum. Pentru realizarea primei dimensiuni - practica raţională şi funcţională a limbii - activitatea didactică urmăreşte ca elevul a) să înţeleagă structura şi funcţionarea limbii literare, ca sistem unitar în permanentă devenire şi ca ansamblu al elementelor de construcţie a comunicării; b) să-şi activeze cunoştinţele de limbă pentru a percepe şi a realiza fapte de comunicare orală şi scrisă; să redea într-o formă accesibilă, clară şi armonioasă, propriile idei, judecăţi şi opinii. Structurarea celui de-al doilea palier - formarea unei culturi literare şi a unui univers afectiv şi atitudinal coerent - presupune ca elevul: a) să înţeleagă semnificaţia limbii şi literaturii române în conturarea identităţii naţionale şi în integrarea acesteia în contextul culturii universale; b) să interiorizeze valorile culturale, naţionale şi universale, vehiculate prin limbă şi literatură, ca premisă a propriei dezvoltări intelectuale, afective şi morale; c) să-şi structureze un sistem axiologic coerent, fundament al unei personalităţi autonome şi independente, integrate dinamic în societate; d) să-şi dezvolte disponibilităţile de receptare a mesajelor orale şi scrise, sensibilitatea, precum şi interesul pentru lectura textelor literare şi non-literare; e) să stăpânească modalităţile principale de înţelegere şi interpretare a unor texte literare sau non-literare. Ultima dimensiune a programei vizează formarea deprinderilor de muncă intelectuală şi urmăreşte ca elevul: a) să-şi însuşească strategii, metode şi tehnici riguroase de studiu şi de activitate independentă; b) să-şi structureze o conduită autonomă în selectarea, organizarea şi utilizarea informaţiei; c) să-şi activeze şi să-şi dezvolte operaţiile gândirii creative. Citite din perspectiva problematicii înţelegerii, obiectivele generale ale disciplinei sunt generoase şi vizează constituirea unor perspective integratoare, capabile să articuleze domeniile studiate. Mă refer la „înţelegerea structurii şi funcţionării limbii literare” şi la „înţelegerea semnificaţiei limbii şi literaturii în conturarea identităţii naţionale”. Mai mult, obiectivele referitoare la interiorizarea valorilor culturale şi la structurarea unui sistem axiologic presupun extinderea înţelegerii dincolo de conţinuturile stricte ale disciplinei (limbă şi literatură), înspre problematica existenţei umane. Instituită prin obiectivele generale, problematica înţelegerii se destramă aproape complet la nivelul obiectivelor-cadru, al celor de referinţă şi al standardelor de performanţă. Subordonate unei viziuni utilitare hegemonice, ele ţintesc, aproape exclusiv, formarea şi cizelarea celor patru capacităţi de comunicare (capacităţile de receptare a mesajului scris şi oral şi capacităţile de exprimare orală şi scrisă). Există însă şi o frază-cadru, ce sintetizează obiectivele generale şi readuce în prim-plan problematica înţelegerii: „Scopul studierii limbii române în perioada şcolarităţii obligatorii este acela de a forma un tânăr cu o cultură comunicaţională şi literară de bază, capabil să înţeleagă lumea, să comunice şi să interacţioneze cu semenii, să-şi utilizeze în mod eficient şi creativ capacităţile proprii pentru rezolvarea unor probleme concrete din viaţa cotidiană, să poată continua în orice fază a existenţei sale procesul de învăţare, să fie sensibil la frumosul din natură şi la cel creat de om”. De la această frază, de la obiectivele generale şi de la profilul de formare cred că trebuie începută proiectarea demersului didactic. Conţinutul lor permite şi, mai mult, pretinde realizarea unor activităţi ce vizează rezolvarea de probleme şi articularea semnificantă a unor elemente diferite. Asemenea activităţi pot lărgi tiparul strâmt al obiectivelor-cadru, realizând conversia lui „a învăţa despre comunicare”/„a exersa comunicarea” în „a comunica pentru a învăţa/a înţelege”. Structurarea unor asemenea activităţi presupune formularea unor teme de investigaţie şi reflecţie ce permit forme mai înalte de zbor decât simpla comprehensiune a textelor sau a fenomenelor de limbă. Iată câteva subiecte generice: problematica forţei limbajului, stereotipurile culturale, miracolul vieţii sau dialogul fiinţei umane cu moartea; problema justiţiei, a libertăţii, raportul dintre trecut ş prezent etc. Suportul acestor discuţii, proiecte sau eseuri îl oferă categoriile lingvistice studiate şi textele selectate de profesor sau de autorii de manuale, dar şi experienţa de viaţă a elevilor. Valoarea acestor activităţi constă în extinderei reflecţiei dincolo de spaţiul materiei de studiu, înspre realitatea pe care limba şi literatura o reprezintă; realitate care, pentru a deveni familiară, pretinde o privire depărtată, interogativă şi mobilă. Cadrul în care o astfel de privire se poate contura şi antrena îl reprezintă secvenţele centrate asupra unor teme menite să provoace şi să extindă înţelegerea. În felul acesta, ora de limbă şi literatură română se poate apropia de funcţia esenţială a învăţării şi aprofundării maternei - aceea de a aduce lumea mai aproape, de a o face să dureze într-o ordine spirituală. 2. Finalităţi subsecvente: formarea competenţei lingvistice şi culturale Materna este, fără îndoială, instrument şi mediu al dezvoltării capacităţii de înţelegere a lumii, fapt reflectat în programele şcolare în două moduri: direct, prin obiective globale ce vizează dezvoltarea înţelegerii, şi indirect, prin obiective punctuale ce urmăresc formarea competenţei lingvistice şi culturale. Orientarea celor din urmă este determinată, în primul rând, de exigenţele sociale ale vremii şi de caracteristicile psiho-pedagogice ale elevilor. Un rol important în structurarea obiectivelor îl joacă şi instituţiile culturale ale epocii sau, mai exact, viziunea pe care o propun asupra limbii şi literaturii. În structurarea programelor pentru învăţământul obligatoriu, imperativele sociale sunt prioritare. Ele dictează, în funcţie de profilul de formare al viitorului cetăţean, nivelul şi tipul cunoştinţelor şi abilităţilor lingvistice şi culturale. Aşa se explică majoritatea modificărilor de perspectivă conturate în programele actuale. Structurate în funcţie de exigenţele unei societăţi democratice, aceste documente propun o nouă viziune asupra limbii şi culturii. Accentele cad acum asupra limbii, instrument de comunicare (şi nu ansamblu de reguli coercitive), şi asupra culturii, realitate plurală şi deschisă (şi nu spaţiu muzeal). Dar reorientarea nu este radicală şi nici nu poate fi în cadrul învăţământului obligatoriu, ce vizează stăpânirea nivelului standard al limbii şi cunoaşterea valorilor literaturii naţionale. Astfel, regulile şi modelele continuă să fie prezente, dar sunt integrate într-un orizont mult mai larg, în care coexistă niveluri diferite ale limbajului şi tipuri diferite de texte. 2.1. Competenţa de comunicare Coordonatele fundamentale ale viziunii actuale sunt reprezentate de competenţa de comunicare - concept ce integrează şi extinde competenţa lingvistică - şi de competenţa culturală. Obiectivele axate pe dezvoltarea competenţei de comunicare vizează două aspecte complementare şi anume: formarea capacităţilor de comunicare (comprehensiunea şi producerea de text scris şi oral) şi asimilarea unor cunoştinţe metalingvistice. Miza esenţială a studiului limbii în gimnaziu este de ordin instrumental şi urmăreşte să ofere elevului posibilitatea de a se mişca în registre lingvistice diferite şi de a recepta şi construi mesaje adecvate unor contexte de comunicare variate. Accentele cad asupra limbii literare, componentă valorizată social, obligatorie în situaţiile de comunicare oficială şi pretinsă de majoritatea situaţiilor de comunicare scrisă. Mai mult, limba literară este, la vârsta şcolară, calea de acces spre celelalte materii de studiu, iar la vârsta adultă, un atu în reuşita socială. Aceeaşi viziune utilitară aşază în prim-plan speciile discursului oral şi scris ce definesc situaţiile de comunicare curentă (ex. scrisoarea, cererea, procesul verbal, dialogul formal şi informal). Un aspect important îl constituie şi învăţarea acelor reguli ce garantează exerciţiul democratic al dialogului, reguli ce pot fi integrate în aria unei etici a comunicării. Mă refer la cunoaşterea condiţiilor necesare pentru realizarea unei convorbiri autentice: posibilitatea ca fiecare participant să-şi dezvolte în mod satisfăcător ideile, desfăşurarea ordonată a luărilor de cuvânt, ascultarea atentă a intervenţiilor celorlalţi etc. Formarea competenţei de comunicare presupune nu numai învăţarea şi exersarea strategiilor şi formelor interacţiunii sociale, ci şi asimilarea unor cunoştinţe metalingvistice. Integrarea acestei categorii de cunoştinţe în programele şcolare se justifică prin trei argumente distincte. În primul rând, cunoştinţele despre structura şi funcţionarea limbii permit amplificarea şi cizelarea competenţei de comunicare; în al doilea rând, cunoaşterea sistemului lingvistic al maternei oferă suport pentru asimilarea limbilor străine; mă gândesc mai ales la structurile pe care româna le are în comun cu celelalte limbi, la acele „uliţe” ale tuturor, din metafora eminesciană a limbii-sat; în al treilea rând, studiul gramaticii dezvoltă gândirea logică a elevilor şi permite învăţarea şi exersarea strategiilor inductive, deductive şi transductive, esenţiale oricărui demers euristic. Centrarea demersului didactic asupra competenţei de comunicare răspunde unor imperative sociale majore şi prezintă avantajul integrării cunoştinţelor despre limbă în spaţiul comunicării efective. Dar noua abordare conţine şi riscul unor derive tehniciste; e drept, altele decât cele determinate de perspectiva anterioară, dar nu mai puţin dăunătoare. Focalizată exclusiv asupra asimilării de cunoştinţe metalingvistice, varianta tradiţională a abordat studiul limbii ca scop în sine; de aici şi mecanica fină a analizei şi a exerciţiului gramatical, desfăşurată în cadrul unor activităţi didactice rupte de „practica” limbii. Perspectiva actuală îşi propune să evite, cel puţin la nivel de intenţie, acest pericol, iar redenumirea capitolului de limbă („elemente de construcţie a comunicării”) şi corelarea lui cu „practica raţională şi funcţională a limbii” sunt expresii ale acestei intenţii. Orientarea utilitară a modelului comunicativ ridică însă o altă problemă: e vorba de riscul de a transforma ora de limbă maternă într-un spaţiu al învăţării şi exersării tehnicilor de comunicare. Limbajul nu este însă o formă vidă, iar stăpânirea lui nu se poate restrânge la scrierea corectă de scrisori sau de cereri şi nici chiar la capacitatea de a rezuma sau argumenta. Comunicarea presupune, înainte de toate, prezenţa unei probleme, a punctelor de vedere şi a intenţiei. De aici şi necesitatea de a integra practica limbii în spaţiul unor teme de reflecţie, teme legate de existenţa cotidiană a elevilor, de dialogul lor cu ceilalţi şi cu ei înşişi, cât şi teme centrate asupra valorilor. Pregătirea elevilor pentru viaţa democratică pretinde abordarea şi interiorizarea unor valori universale precum libertatea, justiţia şi pacea; mai mult, ea presupune evidenţierea imperativelor toleranţei, solidarităţii, deschiderii spre diferenţă, dimensiuni esenţiale în contextul pluralismului actual. Sursa acestor reflecţii o constituie atât experienţa de viaţă a elevilor, cât şi lectura unor texte non-literare şi literare. Acestea din urmă propun viziuni asupra lumii şi conturează, în consecinţă, arii de dezbatere variate şi productive. E suficient să ne gândim la un roman ca Baltagul ce ridică, prin „povestea” spusă de Lipan, problema prejudecăţilor culturale, iar prin articulaţiile complexe ale tramei, problema raportului dintre mama şi copii, dintre individ şi instituţiile statului sau dintre individ şi tradiţie. Ancorarea activităţilor de comunicare în lectura unor texte diverse permit nu numai discutarea problematicii lor, ci şi reflecţia asupra discursului însuşi asupra intenţiei care îl generează şi asupra modului său de funcţionare. Deschiderea acestei perspective face cu putinţă distanţarea faţă de ideile şi opiniile vehiculate prin discurs şi înţelegerea limbajului ca vehicul al puterii şi ideologiei (şi nu doar ca instrument al reflecţiei ştiinţifice şi ca „materie” a creaţiei artistice). O asemenea abordare poate apărea pretenţioasă, dar discernământul în receptare este un aspect la fel de important ca şi capacitatea de a produce mesaje coerente; şi el presupune o înţelegere, chiar şi rudimentară, a modului de funcţionare a limbajului şi a forţei sale. În acest sens, extrem de utile pot fi analiza unor clipuri publicitare, compunerea unor reclame sau strategia „interogării autorului”. Asocierea activităţilor de comunicare cu reflecţia asupra ideilor şi limbajului, demers pentru care am pledat în paragrafele anterioare, răspunde unui imperativ major al didacticii maternei: e vorba de relaţionarea activităţilor centrate asupra formării competenţei de comunicare cu cele ce vizează formarea competenţei culturale.18 În linii mari, raportul dintre cele două tipuri de competenţe poate fi descris astfel: competenţa culturală este grefată pe competenţa de comunicare, ce presupune, ea însăşi, o cunoaştere culturală tacită a modului de viaţă, a schemelor, valorilor şi credinţelor unei comunităţi lingvistice; în acelaşi timp, însă, competenţa culturală depăşeşte sfera competenţei de comunicare; şi asta întrucât presupune cunoaşterea şi dialogul cu operele artistice şi ştiinţifice conservate ca patrimoniu. 18 În didactica limbii materne, termenii „cultură”/„cultural” acoperă doar primul din cele două paliere ale conceptului: 1. cultura ca „sistem de valori, de credinţe şi simboluri” şi 2. cultura ca „sistem al producţiilor materiale şi tehnice”. 2.2. Competenţa culturală înţeleasă ca sistem de valori, de credinţe şi simboluri împărtăşite de indivizii unei comunităţi, sistem conservat şi dezvoltat continuu, cultura este vizată de programele şcolare pentru rolul esenţial pe care îl joacă în conturarea identităţii individului, în dezvoltarea sa personală, intelectuală, afectivă şi morală. Dialogul cu valorile trecutului şi prezentului se defineşte prin virtuţi aparte: el face cu putinţă iniţierea elevului în orizontul spiritual al comunităţii şi deschide, în acelaşi timp, un spaţiu de proiecţie şi de descoperire a propriei identităţi. În funcţie de acest potenţial formativ se conturează şi mizele educaţiei culturale: construcţia de sine şi integrarea elevului în lumea în care trăieşte. Din multitudinea elementelor constitutive ale culturii, programele aleg, ca denominator esenţial, limba, şi ca zonă privilegiată, literatura. De aici şi centrarea demersului asupra literaturii naţionale, prezentă, însă, în ultima perioadă, ca teritoriu înscris în spaţiul culturii universale şi nu ca univers insular. Obiectivele generale ale învăţării limbii şi literaturii române transcriu raportul dintre iniţierea în literatură şi dezvoltarea personală, precum şi relaţia dintre literatura naţională şi cea universală. Iată textul programei: „în vederea formării unei culturi literare precum şi a unui univers afectiv şi atitudinal coerent, ar fi de dorit ca elevul: a) să înţeleagă semnificaţia limbii şi literaturii române în conturarea identităţii naţionale şi în integrarea acesteia în contextul culturii universale; b) să interiorizeze valorile culturale, naţionale şi universale, vehiculate prin limbă şi literatură, ca premisă a propriei dezvoltări intelectuale, afective şi morale; c) să-şi structureze un sistem axiologic coerent, fundament al unei personalităţi autonome şi independente, integrate dinamic în societate; d) să-şi dezvolte disponibilităţile de receptare a mesajelor orale şi scrise, sensibilitatea, precum şi interesul pentru lectura textelor literare şi non-literare; e) să stăpânească modalităţile principale de înţelegere şi interpretare a unor texte literare sau non-literare”. Aşa cum se poate observa, primele trei obiective vizează formarea unor reprezentări culturale coerente, ultimele două formulează problematica lecturii în termeni de motivaţii şi atitudini (disponibilitate, sensibilitate şi interes) şi în termeni de capacităţi (înţelegere şi interpretare). Proiectul este ambiţios, iar condiţionalul optativ al verbului „a dori” exprimă depărtarea acestor puncte de fugă. În acelaşi timp, însă, neiniţierea în cultură are urmări sociale extrem de grave, vizibile în numărul mare al celor pentru care divertismentul ţine loc de hrană spirituală. De aici şi responsabilitatea profesorului de gimnaziu ce trebuie să aducă mizele îndepărtate ale proiectului în imediatul lecţiilor de literatură. Şi acest lucru este posibil în situaţia în care se respectă o serie de condiţii legate de alegerea textelor şi de modul de orientare al lecturii. În alegerea textelor, importante sunt relevanţa culturală şi estetică, varietatea lor şi concordanţa cu orizontul de aşteptare al elevilor; în orientarea lecturii şi interpretării, decisive îmi par a fi următoarele aspecte: primul se referă la conturarea unor demersuri ce îşi propun trezirea interesului pentru lectură şi iniţierea elevului în interpretare şi nu obţinerea performanţei interpretative; cel de-al doilea se referă la valorificarea tuturor dimensiunilor textului literar şi nu doar a celor estetice; mă gândesc la capacitatea literaturii de a transmite „mesaje spirituale” (literatura ca reflecţie asupra lumii condiţiei umane) şi culturale (literatura ca mărturie scrisă a unor epoci). Manifestare semnificativă a culturii naţionale, expresie tangibilă a specificităţii şi vitalităţii sale, literatura este o formă directă şi complexă de formare a competenţei culturale. Cărţile de literatură, ca orice cărţi, permit dialogul cu generaţiile trecute şi autorii contemporani; ele ne permit, spune Constantin Noica, să stăm de vorbă departele nostru. De aici şi unul dintre principiile ce întemeiază lectura - „principiul dez-depărtării” - despre care vorbeşte Gabriel Liiceanu. Văzute din această perspectivă, cărţile de literatură ale unei culturi aduc, aproapele cititorului, concepţii, teme, valori şi stiluri împărtăşite de semenii săi şi permit, în felul acesta, să se integreze într-o comunitate spirituală cu rădăcini îndepărtate în timp. Abordată astfel, funcţia literaturii este echivalentă cu cea a disciplinelor socio-umane. Ceea ce o distinge este complexitatea lumilor sale imaginaele care pun în scenă emoţii şi pasiuni, opinii şi idei, întâmplări şi destine, adică viaţa însăşi în diversitatea şi complexitatea ei. A citi literatură devine, astfel, un mod a vorbi cu departele nostru despre lume şi viaţă, despre aspectele ei psihologice, morale, sociale, filosofice. Dar importanţa cărţii de literatură nu constă numai în ceea ce ea spune, ceea ce ea aduce aproape, ci şi în modul în care spune şi în efectele acestei spuneri asupra cititorului. Cartea de literatură, ca orice operă artistică, propune un univers imaginar ce se adresează deopotrivă sufletului şi minţii. De aici şi posibilitatea unor lecturi diferite: o lectură participativă, inocentă şi una reflexivă, critică. Lectura participativă înseamnă complicitate cu subiectivitatea creatoare, scufundare în universul imaginar şi identificare cu fiinţele fabuloase care îl locuiesc. În felul acesta, întâlnirea cu opera devine mod de explorare a lumii şi experienţă cathartică; în felul acesta, dialogul cu departele nostru înseamnă mai mult decât apropiere, înseamnă, în termenii lui Starobinski, „participare pasionată experienţa sensibilă şi intelectuală care se desfăşoară prin operă”.20 Cel de-al doilea tip de lectură, cel reflexiv, presupune prezenţa „privirii deasupra”; o privire ce poate cuprinde textul din punct de vedere estetic, ca verb formă. Artă a cuvântului, literatura solicită, la cel mai înalt grad, resursele limbii şi relevă puterea de reprezentare şi invenţie. În absenţa literaturii, limbajul nu poate fi gândit decât în dimensiunea sa utilitară, în mecanica sa eficientă şi lipsită creativitate. Or, limbajul este creaţia cea mai importantă a fiinţei umane şi rostul este de a produce sens: şi acest lucru presupune nu numai corelarea semnelor deja existente după legi deja făcute; acest lucru pretinde crearea altor semne, trădarea vechilor reguli, stabilirea altor raporturi; în absenţa acestor gesturi, nenumitul nu poate fi numit, nespusul nu poate fi spus, iar adevărurile nu pot fi scoase din ascundere. Dar privirea de deasupra poate cuprinde nu numai componenta lingvistică (nivelul fonetic, ortografic, lexical şi gramatical), ci şi componenta textuală a operei, arhitectura de ansamblu a textelor, structurile lor narative, descriptive, argumentative etc. Reflecţia asupra modelelor de structurare este importantă pentru înţelegerea formelor (genurilor şi speciilor), a legilor care le guvernează şi a modului în care creativitatea se manifestă în această zonă. În tipologia structurilor textuale există însă o categorie a cărei importanţă depăşeşte domeniul formelor. Mă refer la structura narativă canonică, întrupată de povestire şi considerată expresie concentrată a unui mod de gândire, numit „gândire narativă”. Ea este, susţine J. Bruner, alături de gândirea logico-ştiinţifică, una din „cele două căi prin care fiinţele umane îşi organizează şi girează cunoaşterea despre lume şi îşi structurează experienţa imediată a acestei lumi”.21 În vreme ce prin modul de gândire logico-ştiinţific spiritul tratează informaţia, prin gândirea narativă spiritul elaborează semnificaţie. În vreme ce modul de gândire logico-ştiinţific este specific tratării „lucrurilor” fizice, gândirea narativă este interesată de oameni şi de problemele lor. Teoria gândirii narative este, în didactica maternei, extrem de importantă şi se manifestă în accentele puse asupra lecturii, interpretării şi producerii de text narativ. Mai mult, ea poate duce la operaţionalizarea competenţei culturale pe două paliere: primul, focalizat asupra studiului literaturii, cel de-al doilea, asupra dezvoltării gândirii narative. Nu ştiu dacă structurarea competenţei culturale pe cele două paliere este cea mai corectă şi mai funcţională. Cred însă că valoarea formativă a textelor narative ar trebui să le aşeze, în gimnaziu, în prim-plan. Şi asta datorită modelelor de acţiune şi de construcţie a identităţii pe care le oferă, modele explicite în formele tradiţionale ale epicului, în ceea ce numim mit, basm sau poveste. Ritmate prin „la început”, „apoi”, „după aceea” şi „la sfârşit”, textele narative tradiţionale spun o istorie întreagă. Şi această istorie cuprinde: a) o stare iniţială de echilibru (începutul); b) o acţiune declanşată de o cauză şi compusă din probe succesive ce duc la rezolvarea cauzei (mijlocul); şi c) o stare finală, de nou echilibru (sfârşitul). Formalizat pentru prima dată de Aristotel, ca model organic ce articulează un început, un mijloc şi un sfârşit, tiparul canonic al acţiunii este, cu siguranţă, important în sine; şi asta, în virtutea ideii de coerenţă şi completitudine pe care o conţine: „Trecând acum la imitaţia în formă de poveste versificată, e evident, în primul rând, că subiectele pe care le tratează trebuie să aibă aceeaşi alcătuire dramatică pe care o au subiectele tragediilor: să poarte asupra unei singure acţiuni, întregi şi complete, având un început, un mijloc şi un sfârşit, pentru ca - una şi întreagă, ca orice organism - să poată produce desfătarea care-i e proprie”. Dar importanţa povestirii trece dincolo de tiparul acţiunii, tipar pe care K. Stierle îl consideră figură esenţială a devenirii şi căreia îi demonstrează fundamentarea antropologică. Importanţa modelului constă în orientarea şi sensul devenirii; şi aceste dimensiuni sunt vizibile în natura cauzei care generează acţiunea, în proiectul care o precede, în rostul pe care îl au încercările, în transformarea eşecurilor în succese şi în calitatea noului echilibru. Şi este suficient să ne gândim la Prâslea cel voinic, la povestea transformării mezinului în voinic şi împărat. Istoria lui Prâslea începe cu decizia tatălui său de a tăia copacul miraculos din centrul grădinii. Faptele sale sunt aşezate sub semnul încercării şi nu sub cel al reuşitei sigure. Scopul lor este de a-şi îmbuna şi bucura părintele şi de a apăra mărul cu mere de aur. Reuşita pretinde să ştie să stea treaz, să ştie să ţintească şi să nu se împace cu victorii parţiale: reuşita înseamnă să ducă ce a început până la capăt. În cazul lui Prâslea, a duce faptele până la capăt înseamnă a coborî singur în lumea de dincolo, a omorî zmeii şi a elibera domniţele, dar şi a găsi singur calea de întoarcere la ai săi. Şi toate acestea depind aici, în primul rând, de puterea gândului: de ştiinţa de a găsi soluţii pentru a anihila forţa fizică şi viclenia zmeilor, de capacitatea de a anticipa intenţiile fraţilor, dar şi de puterea de a învinge nevoia de somn şi frica de durere. Mai sunt însă şi alte condiţii pe care textul le spune cu precizie şi fineţe. Reţin aici doar detaliile referitoare la relaţia pe care acest tânăr care citeşte noaptea, în aşteptarea zmeului, o are cu verbul; textul transcrie atent dialogul pe care îl poartă cu ceilalţi, faptul că scrie scrisori, dar şi faptul că, atunci când trebuie să vorbească despre sine, tace şi trimite, în loc de cuvinte, dovezile faptelor sale; noua sa identitate o lasă spusă de obiectele miraculoase pe care le deţine şi prin care câştigă dreptul de a fi stăpânul grădinii cu mere de aur. Discursul despre ordine şi sens pe care îl spun „povestirile” este esenţial în formarea fiinţei umane. Faptul că, de atâta vreme, copiii se cresc cu mituri şi basme este dovada încrederii pe care umanitatea o are în forţa lor modelatoare. Spuse, tipărite, ecranizate sau trecute în hiperspaţiul jocului pe calculator, prezentate în formele pline şi cursive ale textului clasic sau în variantele condensate şi heteroclite ale unor creaţii contemporane, basmele transmit tipare esenţiale de articulare a lumii şi de construcţie a identităţii. Iar în aceste tipare se află anticorpii laici pentru neordine şi destrămare. Alături de limba maternă, ce oferă codul lingvistic esenţial pentru lectura cărţilor şi a lumii, povestirea aşază un tipar cognitiv major. Iar importanţa lui în înţelegere este vizibilă până şi în secvenţele didactice de reflecţie în cadrul lor, elevii povestesc secvenţe de învăţare, de lectură sau de redactare; şi povestind, le descoperă ordinea şi sensul. Fără îndoială, formarea competenţei culturale nu se poate restrânge la cunoaşterea acestui tip de discurs. Iniţierea în poezie, de pildă, presupune descoperirea unui alt tipar structural şi focalizarea privirii asupra verbului. Surprinderea specificului literaturii naţionale pretinde, de asemenea, o altă orientare a lecturii, tematică sau stilistică. Cred însă că iniţierea în cultură e bine să înceapă cu texte narative canonice şi să revină mereu la ele. Şi asta pentru că modelele acţiunii şi ale construcţiei identităţii sunt, în cultură, un fel de „uliţi”, de „grădini” şi de „pieţe” asemenea celor despre care vorbea Eminescu atunci când descria limba. SPECIFICUL MODELULUI COMUNICATIV „Concepţia pe care s-a întemeiat prezentul curnculum este că, în şcoală, predarea-învăţarea va urmări «limba în funcţiune», în varianta ei orală şi scrisă, normată şi literară, iar nu «limba ca sistem abstract» (Currinculum naţional, Programe şcolare pentru clasele a V-a — a VIII-a). Viziunea actuală asupra studiului limbii şi literaturii române în gimnaziu este concretizată în modelul comunicativ-funcţional; această abordare răspunde exigenţelor învăţământului românesc contemporan, exigenţe exprimate în noul profil de formare. Gândit în funcţie de aşteptările societăţii contemporane, portretul proiectiv al absolventului şcolii obligatorii cuprinde capacităţi, atitudini şi valori ce se regăsesc, aproape integral, în finalităţile învăţării maternei. Reţin, pentru exemplificare, doar acele trăsături ce trimit explicit la „pedagogia” comunicării: folosirea unor modalităţi de comunicare diverse în situaţii reale; înţelegerea sensului apartenenţei la diferite grupuri de comunităţi; dezvoltarea capacităţii de adaptare la situaţii diferite; dezvoltarea capacităţilor de investigare şi configurarea unui set de valori individuale şi sociale, menite să orienteze comportamentul şi cariera. Recompunerea liniilor de forţă ale studiului limbii române înseamnă, deopotnvă, adecvare la imperativele societăţii actuale şi sincronizare cu direcţiile viabile conturate în studiul maternei în ultimele decenii. Opţiunea şcolii româneşti pentru modelul comunicativ este justifică de coerenţa şi deschiderea acestui tipar structurant. Afirmaţia are în vedere, pe de o parte, orientările care l-au fundamentat, iar, pe de altă parte, zona de libertate pe care o generează şi în care pot fi integrate rezultatele cercetărilor recente din domeniile psihopedagogiei, lingvisticii şi teoriei literaturii. Orientările care au întemeiat modelul în anii '80 s-au înscris, toate, într-un curent amplu, ce urmărea reînnoirea învăţământului tradiţional, acuzat de rigiditate şi neaderenţă la realitatea extraşcolară. În linii mari, direcţiile schimbării intenţionau: a) în plan pedagogic, constituirea unui cadru de învăţare menit să acorde un spaţiu larg iniţiativei elevului; b) în plan psihologic, instituirea unei practici motivate şi funcţionale a limbii; c) în plan lingvistic, abordarea limbajului şi - sau, mai ales, - din perspectiva aspectelor interactive şi sociale. 1. Influenţele domeniilor de referinţă În restructurarea studiului maternei, aportul decisiv l-au avut cercetănle de „pragmatică lingvistică”, domeniu ce a extins studiul limbajului dincolo de anala structurilor şi codurilor limbii. Limitată de perspectiva structuralistă la studierea hmbii în sine, reflecţia lingvistică vizează, prin noua direcţie, utilizările limbajului aşa cum apar ele în interacţiunea verbală De aici, şi temele ei majore - rolul interlocutorilor, al contextului şi al utilizărilor limbajului - axate pe cei trei parametri ai interacţiunii verbale, abordaţi acum în obişnuitul, în realitatea comunicării şi nu în ordinea unui model ideal Din multitudinea orientărilor de tip pragmatic, două au influenţat direct structura modelului comunicativ. E vorba de lingvistica enunţării şi de socio-lingvistică. Prima are ca obiectiv descrierea relaţiilor existente între enunţ şi utilizatorii lui, precum şi aspectele mesajului verbal ce depind de cadrul enunţiativ în care există. Cea de-a doua situează enunţul în spaţiul social şi cultural în care este rostit, accentuând, cu precădere, problemele contextualizării limbajului. Influenţele cercetărilor de pragmatică asupra didacticii s-au concretizat în extinderea studiului limbii dincolo de aria codurilor, spre problematica interacţiunii lingvistice. Reflexele celor două direcţii circumscrise anterior se regăsesc în accentul pus pe utilizarea limbii, realitate determinată de situaţia de comunicare, de statutul social şi cultural al interlocutorilor şi de tipul de relaţie ce se stabileşte între ei. Un alt domeniu care a informat compunerea modelului comunicativ este reprezentat de cercetările de psihologie centrate asupra proceselor de achiziţie şi prelucrare a informaţiei lingvistice. Dintre tezele de orientare psiholingvistică şi constructivistă, didactica le-a reţinut pe cele referitoare la importanta folosirii motivate şi funcţionale a limbii şi pe cele ce subliniază rolul perspectivelor metacomunicative în ameliorarea competenţei de comunicare. Informat astfel, procesul educativ presupune a) antrenarea elevului în activităţi de comunicare globale şi semnificante, consonante cu preocupările sale şi b) secondarea acestor activităţi de secvenţe reflexive, ce permit înţelegerea modului în care funcţionează limba şi discursul. Alături de redimensionarea conţinutunlor şi de modificarea perspectivei asupra dezvoltării cogniţiei şi limbajului, crearea modelului comunicativ a presupus şi o nouă orientare metodologică. Ea s-a concretizat în integrarea şi diversificarea metodei active, opţiune justificată de statutul atribuit elevului şi de mizele acestui model pedagogic, statut de agent voluntar, activ şi conştient de propria sa educaţie, erou al unui scenariu didactic ce duce înspre autonomie şi responsabilitate. Metoda activă este prezentă şi prin varianta sa dimensionată social şi anume, învăţarea prin cooperare; în felul acesta, principiile muncii în grup sunt integrate în activităţile de învăţare, iar educaţia prin interacţiune socială poate complini dezvoltarea lingvistică şi cognitivă, vizată de metodele axate pe acţiune individuală. Aşa cum s-a putut remarca în această prezentare succintă, valoarea modelului comunicativ constă în selectarea şi corelarea unor direcţii novatoare din lingvistică, pedagogie şi psihologie, direcţii capabile să răspundă nevoii de restructurare a învăţământului tradiţional. Dar valoarea modelului constă şi în plasticitatea şi în deschiderea lui, în capacitatea de a absorbi noi direcţii de cercetare, capabile să-i susţină şi să-i specifice obiectivele. Astfel, anii '90 au adus integrarea unor teze ale lingvisticii textuale, ale psihologiei cognitive şi ale teoriilor receptării. Aportul lingvisticii textuale a constat în introducerea, în programe, a unor aspecte legate de macrostructura textelor argumentative, explicative sau injonctive (=poruncitoare), precum şi în inserţia unor concepte necesare analizei discursului (ex.: coerenţă, coeziune, organizatori textuali etc). Reflexele cercetărilor din ştiinţele cognitive s-au concretizat în reevaluarea viziunii asupra comprehensiunii şi producerii limbajului, în accentuarea necesităţii de a oferi elevilor strategii coerente de lectură şi redactare sau în accentele puse pe dezvoltarea unor capacităţi metacognitive. În privinţa teoriilor receptării, reţin valorificarea didactică a distincţiei dintre lectura non-estetică şi estetică, dintre lectura inocentă şi critică, precum şi prezenţa interpretărilor plurale. Începute în anii '90, tendinţele de redimensionare au marcat o nouă etapă în istoria modelului. Prima etapă a dominat anii '80 şi s-a constituit, aşa cum s-a putut vedea, prin opoziţie faţă de varianta tradiţională. Această orientare explică rolul prioritar atribuit capacităţilor de comunicare şi marginalizarea cunoştinţelor, fetişizate constant în perioadele anterioare. Cea de-a doua etapă s-a conturat după un deceniu şi a urmărit echilibrarea raportului dintre capacităţi şi cunoştinţe, aşezate acum, împreună, sub semnul competenţei de comunicare. Considerată, de regulă, reţea conceptuală, competenţa de comunicare înseamnă „ansamblul cunoştinţelor (savoirs) şi capacităţilor de a utiliza cunoştinţele (savoir-faire) - pe care subiectul le mobilizează în situaţia de comprehensiune sau de producere a limbajului”. Definiţia subliniază prezenţa a două categorii de resurse - cunoştinţe şi capacităţi - precum şi condiţia realizării comunicării, mai precis, necesitatea mobilizării lor în vederea soluţionării unor situaţii-problemă. În felul acesta, perspectiva asupra studiului limbii se deschide dincolo de cunoştinţe şi capacităţi, spre un modus operandi, ridicat la rang de capacitate supraordonată, de „metacapacitate”. Aşa cum am afirmat, această a doua vârstă a modelului reduce tensiunea dintre cunoştinţe şi capacităţi şi desenează, cu mai multă claritate, reţeaua conceptuală a competenţei. Rămân însă o serie de alte probleme nerezolvate; reţin aici, pentru exemplificare, doar două: a) tensiunea dintre contururile distincte ale competenţei de comunicare în maternă, în limba a doua şi în limba străină şi tendinţa de uniformizare a modelului şi b) tensiunea dintre competenţa de comunicare şi competenţa culturală, cea din urmă, aşezată în umbră de pedagogia funcţională. Aceste exemple demonstrează faptul că, departe de a fi o soluţie definitivă, modelul comunicativ îşi caută încă stabilitatea fiind, conform diagnosticului lui C. Simard, „încă într-un stadiu experimental”. Formula nu este nici demonetizantă şi nici pesimistă pentru că, spune autorul, în pedagogie, consolidarea unei viziuni durează decenii la rând. 2. Funcţiile modelului comunicativ Complexitatea şi deschiderea modelului comunicativ, dar mai ales gradul de adecvare la imperativele societăţii contemporane justifică preluarea şi integrarea lui în spaţiul reformei curriculare româneşti. Pentru studiul limbii şi literaturii române, importanţa acestei schimbări este indubitabilă. Afirmaţia are în vedere statutul conferit elevului şi principiul învăţării active, elemente centrale ale unei educaţii pentru democraţie. Dar afirmaţia se referă şi la amplitudinea viziunii asupra studiului limbii; ea implică atât asimilare de cunoştinţe metalingvistice, cât şi exersarea, cizelarea şi extinderea lor în contexte de comunicare diverse şi semnificante. În spaţiul reformei, abordarea comunicativă înseamnă mai mult decât o formulă viabilă de restructurare a studiului maternei. Şi asta întrucât modelul armonizează o întreagă arie curriculară, denumită „limbă şi comunicare”. Prezint, în continuare, specificul acestui tipar configurativ şi efectele de coerenţă ale instituirii lui, aşa cum se desprind din textul programelor. Lectura urmăreşte descrierea proiectului educativ şi structurarea unor principii didactice flexibile, capabile să articuleze corect demersurile didactice. O definiţie succintă a modelului comunicativ reţine specificul acestei abordări şi anume, centrarea asupra problematicii comunicării, realizată însă diferit în cele două etape de constituire a paradigmei: prima etapă a fost focalizată, aşa cum am arătat, asupra formării capacităţilor, cea de-a doua a integrat capacităţile în reţeaua conceptuală a competenţei de comunicare. Citite din perspectiva celor două vârste, programele şcolare româneşti se înscriu în direcţia conturată în deceniul nouă. Afirmaţia are în vedere, pe de o parte, referirile la formarea competenţei de comunicare, considerată „competenţă umană fundamentală” şi, pe de altă parte, locul important ocupat de cunoştinţe în economia programelor. 2.1. Modelul comunicativ: factor de coerenţă Statuarea competenţei de comunicare drept finalitate a studiului limbii şi literaturii române este expresia directă a unui principiu de coerenţă: el pune în acord a) primarele cu gimnaziul şi cu liceul, precum şi b) limba română cu limba a doua, cu limbile moderne şi clasice. Ca structură supraordonată studiului maternei, modelul asigură continuitatea în timp a învăţării disciplinei şi evită pericolul sincopelor, atât de evidente în programele anterioare (ex.: ruptura dintre gimnaziu şi liceu, dintre învăţarea gramaticii şi a unor elemente de teorie a literaturii în clasele V-VIII şi abordarea istoriei literaturii române în clasele IX-XII). Dar modelul asigură şi consonanţa (=asemănarea) dintre toate disciplinele şcolare al căror obiect de studiu este limba, discipline grupate în aria curriculară „limbă şi comunicare”. Avantajele sunt multiple şi constau în aşezarea demersurilor monodisciplinare într-un spaţiu interdisciplinar şi, prin aceasta, în posibilitatea de a realiza o dezvoltare sinergică a competenţei de comunicare. Supraordonat unei întregi arii curriculare şi prezent, în studiul limbii şi literaturii române, la toate nivelurile şcolarităţii, modelul comunicativ aduce cu sine nu numai avantajul coerenţei, ci şi pericolul uniformizării. Astfel, configurarea studiului maternei după tiparul utilitar al capacităţilor poate diminua dimensiunea formativă a disciplinei, o disciplină al cărei câmp nu poate fi restrâns la spaţiul de antrenament al abilităţilor de comunicare; o disciplină cu acces direct înspre zonele atitudinilor şi valorilor. Soluţiile de a evita uniformizarea sunt multiple şi ele au fost formulate, parţial, de autorii de curriculum. Astfel, dacă programele pentru gimnaziu accentuează faptul că definirea domeniilor disciplinei s-a realizat „exclusiv în termeni de capacităţi de comunicare”, programele de clasa a IX-a completează tabloul competenţei de comunicare cu încă două obiective-cadru: ele vizează dezvoltarea competenţei culturale şi a competenţelor de argumentare şi gândire critică. În aceeaşi direcţie evoluează şi documentele şcolare ale ultimelor clase de liceu ce îşi propun, în plus, rafinarea competenţei culturale prin formarea unor capacităţi de interpretare a textelor literare şi non-literare. Mai mult, programele şcolare modulează şi deschid modelul comunicativ prin regruparea şi diversificarea conţinuturilor. Astfel, dacă programele pentru gimnaziu izolează trei arii (1. lectura; 2. practica raţională şi funcţională a limbii; 3. elemente de construcţie a comunicării), cele de liceu restructurează câmpul disciplinei în următoarele variante: în clasele IX-XII, domeniile sunt 1. literatură, 2. limbă şi comunicare şi 3. concepte operaţionale, iar în clasa a XII-a întâlnim 1. literatură, 2. dezbateri şi sistematizări şi 3. practici discursive. Dinamica obiectivelor-cadru şi modificarea structurii conţinuturilor nu sunt singurele modalităţi prin care se pot evita riscurile uniformizării şi restrângerii câmpului disciplinei. Există şi o serie de soluţii formulate de didactică şi ele vizează deschiderea continuă a pedagogiei comunicării spre o pedagogie a proceselor, în linii mari, acest fapt înseamnă deschiderea activităţilor de învăţare a tehnicilor de comunicare spre activităţi de folosire a acestor tehnici pentru a învăţa. Altfel spus, redimensionarea constă în transformarea lui a învăţa să comunic în a comunica pentru a învăţa/a înţelege/a duce înţelegerea mai departe; iar învăţarea înseamnă, în acest al doilea tip de activitate, atât asimilare de cunoştinţe, cât şi integrare a unor strategii complexe de reflecţie şi interpretare. Realizarea unor asemenea parcursuri presupune lectura programei din perspectiva profilului de formare şi a obiectivelor generale ale disciplinei, aspecte la care m-am referit şi în capitolul întâi al acestei părţi. Definită de programele actuale drept „competenţă umană fundamentală”, competenţa de comunicare este statuată ca finalitate esenţială a studiului maternei în programele de gimnaziu, formarea competenţei de comunicare este vizată în cele patru capacităţi generale şi prin trei categorii de „conţinuturi”. Capacităţile generale vizează comprehensiunea şi producerea de text scris şi oral; ele sunt exprimate în cele patru obiective-cadru şi specificate în seriile corespondente ale obiectivelor de referinţă. CAPACITĂŢI GENERALE COMPREHENSIUNE DE TEXT PRODUCERE DE TEXT ORAL a asculta (rol de auditor) a vorbi (rol de locutor) SCRIS a citi (rol de lector) a scrie (rol de scriptor) 2.2. Modelul comunicativ: tipar structurant Conţinuturile sunt structurate în trei domenii: a) lectura, b) practica raţională şi funcţională a limbii şi c) elemente de construcţie a comunicării - compuse, la rândul lor, din subdomenii. Astfel, aria denumită „lectură” cuprinde cartea - obiect cultural, teoria literară şi textul; practica raţională şi funcţională a limbii se compune din comunicare orală şi scriere, iar elementele de construcţie a comunicării se desfac în noţiuni de lexic, fonetică, morfosintaxă şi sintaxa propoziţiei. CONŢINUTURILE ÎNVĂŢĂRII Lectura Practica raţională şi funcţională a limbii Elemente de construcţie a comunicării Cartea Teoria literară Textul Comunicarea orală Scrierea Lexic, fonetică, morfosintaxă, sintaxa propoziţiei, a frazei La nivelul fiecărei clase, modelul de structurare a obiectivelor este reticula (gradarea) şi corelează, la diferite niveluri, comprehensiunea cu producerea de text, scrisul/oralul (ex.: receptarea şi producerea de dialog, identificarea modalităţilor de expunnere în mesaje scrise şi orale). Dincolo de aceste consonanţe există, cum e şi firesc obiective caracteristice fiecărei capacităţi generale (ex.: adaptarea vorbirii la situaţii speciale sau neprevăzute de comunicare orală; recunoaşterea modalităţilor specifice de organizare a textului epic sau liric). În programele româneşti, termenul „conţinut” este folosit cu sens restrâns şi acoperă domeniul conţinuturile învăţării sau, mai precis, domeniul cunoştinţelor ce urmează a fi integrate. Cunoştinţele/conţinuturile învăţării sunt statuate ca „mijloace prin care se urmăreşte atingerea obiectivelor cadru şi a obiectivelor de referinţă propuse, şi nu ca obiecte de studiu în sine. (Curriculum naţional, Programe şcolare pentru clasa a IX-a, An curriculară Limbă fi comunicare, Limba si literatura română, Voi. I, M.E.N., C.N.C., Bucureşti, Ed. Cicero 1999, p. 9). Parcurse de la o clasă la alta, obiectivele de referinţă sunt dispuse gradual şi vizează cizelarea şi extinderea capacităţilor de comunicare (ex.: identificarea informaţiilor esenţiale într-un text oral, în clasa a V-a; identificarea informaţiilor esenţiale şi a celor de detaliu şi stabilirea unor legături sau diferenţieri între informaţiile receptate, în clasa a VI-a; înţelegerea semnificaţiei generale a unui mesaj oral, în clasa a VII-a; înţelegerea semnificaţiei generale a unui mesaj oral, sesizându-se progresia şi coerenţa ideilor exprimate, în clasa a VIII-a). Realizarea acestor obiective, configurate reticular şi gradual, este susţinută de modul de grupare şi eşalonare a cunoştinţelor. Astfel, la nivelul aceluiaşi an de studiu, noţiunile de structurare a textului oral sunt puse în acord cu cele ce vizează textul scris, speciile oralului sunt sincronizate, în măsura posibilităţii, cu cele ale scrierii, capacităţile de înţelegere a textului oral sunt acordate cu cele referitoare la textul scris etc. In ceea ce priveşte tipul de progresie a conţinuturilor, se remarcă reluarea modelului concentric, prezent şi în programele anterioare, model ce presupune actualizarea cunoştinţelor asimilate anterior şi extinderea lor. Prezenţa reţelelor ce corelează divers capacităţile şi conţinuturile este expresia principiului dezvoltării integrate a competenţei de comunicare, principiu formulat de autorii programei, încă din prima pagină: modelul comunicativ-funcţional „presupune dezvoltarea integrată a capacităţilor de receptare şi exprimare orală, respectiv a capacităţilor de receptare a mesajului scris şi exprimare scrisă”. Structurate reticular şi gradual, conţinuturile şi capacităţile desemnate spre studiu se definesc prin amplitudine şi varietate. Reţin, ca trăsături distinctive ale programelor actuale, următoarele două aspecte: 1. Centrarea documentelor şcolare asupra formării competenţei de comunicare. Ridicată la rang de finalitate esenţială a studiului maternei, formarea competenţei de comunicare presupune conturarea şi cizelarea celor patru capacităţi generale (formulate ca obiective-cadru şi specificate în obiectivele de referinţă); acest fapt este posibil prin asimilarea unor cunoştinţe metalingvistice şi prin aplicarea lor în cadrul unor activităţi de comunicare globală. La nivelul programelor, noua viziune se concretizează în: integrarea, în aria conţinuturilor disciplinei, a unei secţiuni noi - „practica raţională şi funcţională a limbii”, prin care studiul sistemului limbii este secondat de înţelegerea limbii ca instrument de comunicare şi de exersare a ei în contexte diverse şi semnificante; prezenţa oralului, a problematicii limbii vorbite, alături de problematica limbii scrise: oralul devine acum, din simplu mijloc al comunicării profesor-elev sau elev-elev, obiect de studiu; deschiderea seriei cunoştinţelor metalingvistice înspre sintaxa textului (structura textuală) şi înspre problematica discursului (situaţia de comunicare). 2. Conturarea, alături de competenţa de comunicare, a unei finalităţi ce urmăreşte crearea competenţei culturale. Spaţiul privilegiat al formării acestei competenţe îl reprezintă lectura textului literar sau, mai exact, formarea capacităţilor de comprehensiune şi interpretare de text prin asimilarea unor noţiuni de teorie literară; în acelaşi timp, conţinuturile programei depăşesc spaţiul textului literar prin: integrarea unor noţiuni legate de carte-obiect cultural (titlu, autor, elemente de structură a cărţii) şi de sistemul editorial (editură, colecţie); prezenţa, alături de textul literar, a textului non-literar „utilitar” (articolul de dicţionar, reclama, anunţul, afişul, mersul trenurilor, cartea de telefon etc.) şi „distractiv” (cuvinte încrucişate, jocuri distractive, anecdota, gluma etc). 3. Principiile didacticii comunicării Pornind de la această descriere a modelului comunicativ, consider posibilă conturarea unor principii ce pot articula o didactică orientată spre formarea competenţei de comunicare şi iniţierea în literatură. O asemenea didactică presupune: 1. Accentuarea rolului interactiv al limbajului, exersarea tuturor funcţiilor lui în contexte variate şi semniflcante. În cadrul abordării comunicativ-funcţionale limbajul nu mai este văzut ca obiect de studiu în sine, izolat de modurile şi registrele în care funcţionează, ci ca instrument prin care fiinţele umane intră în relaţie unele cu altele. Scopul acestor interrelaţii variază de la intenţia de a transmite informaţie la cea de a influenţa comportamentul celuilalt sau de a exprima sentimente şi opinii proprii. Studiul limbii vizează, deci, înţelegerea modului în care limbajul funcţionează în întregul său, precum şi formarea unor capacităţi de a-l transforma în instrument eficient de comunicare. De aici, şi tipologia largă a discursului oral şi scris, extinsă dincolo de sfera descriptivului şi narativului, înspre informaţional, explicativ, injonctiv şi argumentativ (vezi tipologia textelor din anexa nr. 9). Şi tot de aici, diversitatea situaţiilor de comunicare ce depăşesc, adesea, spaţiul strâmt al şcolii şi conturează contexte autentice, „non-didactice”: ex.: interviuri luate părinţilor, scrisori adresate unor editori, rezumate redactate pentru a figura pe coperta IV a unei cărţi, scrierea unui ghid al localităţii, editarea unei reviste a clasei etc. În acelaşi timp, însă, pentru a fi un instrument eficient de comunicare, limbajul trebuie cunoscut ca sistem cu legi proprii, iar această cunoaştere este condiţia sine qua non a corectitudinii şi fluenţei comunicării. De aceea, exersarea limbii trebuie dublată, constant şi riguros, de studiul ei, vizat explicit de programe prin secţiunea „elemente de construcţie a comunicării”. 2. Configurarea unor strategii didactice active, ce urmăresc utilizarea limbii în context. Dobândirea unor capacităţi de a utiliza limba nu se poate face prin expuneri magistrale, ci prin exersarea ei în contexte diverse. În clasă, ca şi în afara ei, practica limbii trebuie să fie „semnificantă”, să aibă sens pentru elev, să provoace dorinţa reală de a comunica. Pentru ca acest lucru să se poată petrece, demersurile didactice trebuie să depăşească spaţiul cuvântului şi al frazei şi să abordeze discursul, forma plină de manifestare a limbajului. Varietatea discursurilor (categorii circumscrise din exterior, prin raportare la funcţia limbajului - discurs formativ, expresiv, incitativ etc.) şi a textelor (categorii definite prin raportare la structura internă - text narativ, argumentativ, explicativ) constituie orizontul propriu pentru organizarea conţinuturilor învăţării, urmând ca exerciţiile lipsite de context să fie, pe cât posibil, evitate. 3. Abordarea literaturii ca orizont divers, dinamic şi deschis; abordarea lecturii ca dialog cu textul şi prin text, cu celălalt şi cu sine însuşi. Redimensionarea studiului literaturii poate fi realizată, în primul rând, prin abordarea unor texte diverse şi consonante cu orizontul de aşteptare al elevilor. În al doilea rând, medierea unei întâlniri adevărate cu literatura impune parcurgerea unor etape succesive: cea dintâi, centrată asupra lecturii inocente şi preocupată de valorizarea reacţiei emoţionale faţă de text; următoarele, informate de relectură şi orientate înspre instituirea unei perspective critice, a unei „vederi de deasupra”. Iar această perspectivă critică o văd orientată mai ales asupra semnificaţiilor textului şi mai puţin asupra dimensiunilor lui formale. Afirmaţia poate apărea şocantă într-un context educativ ce-şi propune formarea competenţei de lectură şi interpretare, competenţă determinată de nivelul de cunoaştere a unor noţiuni de teorie literară, noţiuni provenite, în majoritatea lor, din teoria formelor. Cred însă că „împrietenirea” cu literatura - „întâmplare” esenţială pe care profesorul de gimnaziu e chemat să o provoace şi să o medieze - depinde de gradul de firesc al actului lecturii. Şi „firesc” înseamnă mai întâi înţelegerea şi interogarea lumii şi a trăirilor reprezentate de operă; înseamnă dialog autentic cu problematica textului şi, prin text, dialog cu autorul, cu colegii şi cu sine însuşi. În felul acesta, lectura poate deveni o experinenţă personală sporitoare, o experienţă ce poate fi prelungită prin reflecţia asupra aspectelor lingvistice şi textuale care au făcut-o cu putinţă. Secvenţe de reflecţie se pot constitui drept cadru al demersurilor ce urmăresc asimilarea noţiunilor de teorie literară, momente de învăţare ce permit rafinarea actului interpretării şi potenţează, în timp, plăcerea lecturii. Dar la interpretări rafinate şi la bucurii estetice nu se poate ajunge decât dacă, la început, a existat bucuria frustă a întâlnirilor cu lumile posibile şi cu „viziunile” asupra sentimentelor. 4. Structurarea unor parcursuri didactice explicite şi coerente, capabile să coreleze domeniile disciplinei şi, în cadrul lor, activităţile de asimilare a cunoştinţelor cu activităţile aplicative. Adecvarea didacticii la exigenţele modelului comunicativ-funcţional presupune depăşirea variantei tradiţionale, ce aborda modular limba şi literatura, restituind, astfel, o imagine discontinuă asupra disciplinei. Acest fapt presupune corelarea, în cadrul aceloraşi unităţi de învăţare, a lecţiilor de limbă, literatură şi comunicare, precum şi alternarea, în cadrul aceleiaşi lecţii, a activităţilor de asimilare de cunoştinţe cu cele de comunicare globală. În acelaşi timp, însă, noua didactică presupune prezenţa unor trasee de învăţare explicite, transparente, prin care profesorul face vizibili paşii învăţării şi care permit elevului să înţeleagă cum învaţă şi să înveţe cum să înveţe (vezi, în acest sens, secvenţa despre modelele de configurare a lecţiei). Imperativele transparenţei şi coerenţei impun, de asemenea, realizarea unor secvenţe şi/sau suporturi recapitulative. În cadrul lor cunoştinţele asimilate vor fi reunite pe domenii, evitându-se astfel deruta. Punerea în practică a modelului comunicaţional şi a principiilor lui este în opinia mea, un demers dificil şi incitant în acelaşi timp. Şi asta pentru că spre deosebire de varianta tradiţională, ce separa şcoala de realitate, învăţătura are rosturile ei concrete, noua abordare încearcă să creeze o zonă de confluenţă a ştiinţei de carte cu viaţa: un fel de spaţiu de simulare a stării de ponderabilitate pe care o presupune aşezarea în real. Într-un text frumos şi trist despre formele stilului, despre limitele lui şi despre uitare - Basmul feciorului de împărat, cel cu - împărăteasa îşi dă mai întâi copilul la carte şi, după aceea, îl trimite în lume. „De micuţ îl dase Doamna la carte, şi, când abia începuse tuleiele bărbei să umbrească pieliţa copilărească, el vorbea pe-de-rost toate limbile de pe lumi încă înţelegea graiurile tăinuite ale paserilor şi ale fiarelor. Atunci Doamna, cu inima îngânată între dor şi bucurie, îi vorbi aşa: «Fiu1 meu, cartea, câtă a fost, ai învăţat-o toată, din scoarţă în scoarţă; acum, ca să te fac om pe deplin şi voinic cu temei, precum se cade unui bărbat şi mai ales unui fiu de împărat, toţi de toate părţile îmi spun că trebuie să te duci lumea să o colinzi, să încerci şi să ispiteşti viaţa prin tine însuţi, şi să afli multe şi mărunte, care se vede că în carte nu se pot scrie»“. Cuvintele Doamnei transcriu viziunea tradiţională despre educaţie: o viziune ce desparte şcoala dascălilor de şcoala lumii, învăţarea din cărţi de învăţarea din experienţă; o viziune în care a-şti-să-fii şi a-şti-să-devii presupun parcursul ambelor trepte. Înţelegerea aceasta vine spre noi de demult spune basmul - „oamenii de pe lumea asta ştiau şi puteau mai mult decât ştiu cei de acum” şi îşi păstrează, pe deplin, adevărul. Ceea ce însă şcoala modernă încearcă să facă este să lege cele două trepte, să deschidă un fel de spaţii de acomodare cu şcoala lumii; o zonă de preîntâmpinare a complexităţii şi dificultăţii ei. Şi în această formă de bună pregătire şi ocrotire stă, cred, valoarea modelului comunicativ. ELEMENTE DE PROIECTARE „Cum se poate, oare, afirma că metodele sunt neutre, libere de orice ipotecă ideologică - în vreme ce, atunci când devin active, ele vizează persoana, o persoană care trebuie protejată înainte de a fi promovată? Finalitatea nu poate justifica metodele, metodele nu pot trăda scopul dorit. Nu este oare imperios necesară elaborarea unui cod deontologic de folosire a metodelor pedagogice?” (Jean Vial, Histoire et actualite des metbodespedagogique) Conceput cu intenţia de a deschide şcoala spre viaţă prin formare de competenţe, modelul comunicativ impune structurarea unei metodologii specifice. Şi această specificitate o văd concretizată: 1. În tipologia activităţilor şi 2. În modul de configurare a lecţiilor şi/sau secvenţelor didactice. 1. Proiectarea activităţilor didactice: structuri deschise 1.1. Tipologia activităţilor didactice Noua viziune curriculară pretinde structurarea unor demersuri didactice prin intermediul cărora elevii să poată învăţa şi să poată practica ceea ce au învăţat. De aici şi cele două tipuri de activităţi pe care profesorul de limbă trebuie să le aibă în vedere în proiectarea şi realizarea lecţiilor: a) activităţile de asimilare/ structurare a cunoştinţelor şi capacităţilor şi b) activităţile de comunicare. Înainte de a detalia cele două tipuri de activităţi, reiau definiţia competenţei, concept ce informează atât structura programelor, cât şi conturul activităţilor didactice. În linii mari, competenţa este definită ca modus operandi, ca mod de a actualiza şi orchestra cunoştinţe şi capacităţi în vederea realizării comprehensiunii şi producerii de text. Aşa cum se poate observa din definiţie, resursele competenţei sunt reprezentate de cunoştinţe şi de capacităţi. Cunoştinţele propriu-zise (savoirs) - denumite de cognitivişti „cunoştinţe declarative” - pot fi definite prin sintagma „a şti că” şi sunt exprimate în obiective ce înţeleg prin secvenţă didactică o serie de activităţi ordonate în funcţie de un obiectiv sau un set de obiective complementare. Secvenţa cuprinde, de regulă, un şir de lecţii desfăşurate în cadrul aceluiaşi domeniu, limbă, comunicare sau literatură şi vizează asimilarea de informaţii verbale (ex.: la sfârşitul lecţiei elevii vor şti să denumească noţiunea de predicat nominal; să redea regulile de despărţire în silabe etc). Categoria capacităţilor (savoir-faire) este echivalentă, în limbajul teoriilor cognitiviste, cu noţiunile de cunoştinţe procedurale („a şti cum”) şi contextuale pragmatice („a şti unde, când şi de ce să foloseşti conceptele/tehnicile cunoscute”) ex.: a şti cum, unde, când şi de ce să rezumi, să argumentezi, să aplici cunoştinţele despre structura textului narativ etc. În categoria capacităţilor se înscrie şi conceptul de savoir-etre, ce depăşeşte domeniul cognitiv şi acoperă ansamblul „vana-bilelor interne”: valori şi atitudini, sentimente şi emoţii, stilul de conduită, imaginea de sine etc. Această categorie nu poate fi formalizată prin obiective, ci doar modelată indirect, prin maniera de structurare şi desfăşurare a experienţelor de învăţare, prin calitatea discursului didactic, prin substanţa textelor comentate etc. Pentru claritatea discuţiei propun următoarele echivalenţe şi optez pentru primul şir de termeni întrucât depăşeşte sfera cognitivului prin savoir-etre: o componentă esenţială a comunicării orale, a lecturii şi redactării de text. RESURSELE COMPETENŢELOR Cunoştinţe (savoir) -„a-şti” Capacităţi procedurale şi contextuale (savoir-faire) - „a-şti-să-faci” (cum, unde, când şi de ce) Capacităţi de ordin afectiv (savoir-etre) - „a-şti-să-fii”. Valori şi atitudini, emoţii şi sentimente, stiluri de conduită, imaginea de sine. Cunoştinţe declarative -„a-şti-că” Cunoştinţe procedurale „a-şti-cum” Cunoştinţe contextuale sau pragmatice „a-şti-unde, când şi de-ce” Formarea competenţei de comunicare şi a competenţei culturale nu se limitează însă la asimilarea resurselor sau, mai exact, la asimilarea de cunoştinţe şi capacităţi. În procesul didactic, esenţială este şi practicarea lor în contexte diverse şi semnificante. Şi acesta este rolul activităţilor de comunicare; în cadrul lor competenţele sunt puse în scenă, cunoştinţele şi capacităţile sunt actualizate şi orchestrate. Mai mult, activităţile de comunicare permit dezvoltarea unor strategii cognitive complexe şi plastice, tot aşa cum pot genera zone de manifestare a creativităţii (Pentru o perspectivă cognitivistă detaliată asupra finalităţilor educaţionale şi a activităţilor didactice, vezi tabelul nr. 3 din anexe). Formarea competenţelor presupune, deci, atât asimilare de cunoştinţe şi formare de capacităţi (scop realizabil prin activităţile de structurare), cât şi actualizarea şi corelarea lor în contexte diverse (obiectiv ce poate fi atins prin activităţile de comunicare). Aceste două categorii de activităţi sunt reflexele metodologice ale structurii programei ce reuneşte: a) studiul limbii şi al tehnicilor de comunicare cu practica limbii şi b) problema cărţii şi a studiului unor concepte de teorie literară cu practica lecturii şi interpretării. Într-un tablou sintetic, raportul dintre conţinuturile programei şi tipurile de activităţi didactice poate fi reprezentat astfel: RAPORTUL DINTRE CONŢINUTURI Şl ACTIVITĂŢI Conţinuturile programei Limba şi tehnici de comunicare - cunoştinţe de ordin fonetic, ortografic, lexical, gramatical, textual (organizarea textelor non-literare) şi discursiv (discurs, situaţia de comunicare); - tehnici de analiză lingvistică şi tehnici de receptare şi structurare a unor tipuri diverse de texte (ex.: tehnici de rezumare, de argumentare, de expunere etc). Practica limbii - producere de mesaje scrise şi orale în funcţie de situaţii de comunicare specifice Cartea şi literatura - cunoştinţe despre carte-obiect cultural şi despre textul literar (noţiuni de teorie literară, cunoştinţe despre autori); - strategii de lectură şi interpretare a textelor epice, lirice şi dramatice. Practica lecturii şi interpretării - lectură şi interpretare de text literar; vizionare şi interpretare de spectacol - producere de text critic şi de text literar. Tipuri de activităţi Activităţi de asimilare (asimilare de cunoştinţe - savoirs - şi formare de capacităţi - savoir-faire). Activităţi de comunicare (actualizarea şi orchestrarea cunoştinţelor şi capacităţilor în vederea exersării şi rafinării competenţei). Activităţile de structurare/asimilare de cunoştinţe şi capacităţi36 urmăresc, deci, învăţarea unor date, concepte şi strategii ce permit înţelegerea şi abordarea fenomenului lingvistic şi a fenomenului literar. În această categorie se înscriu: a) lecţiile/secvenţele de lecţii ce transmit informaţii (informaţii despre istoria limbii, despre structura vocabularului, despre viaţa şi/sau opera unui scriitor etc); b) lecţiile/secvenţele de lecţii ce urmăresc formarea unor concepte/noţiuni de limbă şi de comunicare (noţiunea de cuvânt, de propoziţie, de diateză, de mod, reţeaua conceptuală a situaţiei de comunicare etc), dar şi formarea unor concepte culturale (noţiunea de carte) şi de teorie literară (conceptul de text literar, de gen, de narator, de basm etc); c) lecţiile ce vizează formarea unor strategii (strategii de analiză gramaticală, strategii de lectură şi interpretare de text, strategii de producere de text: rezumarea, argumentarea, descrierea etc). 36Aceste activităţi se numesc „activităţi specifice” (Canada) sau „activităţi de structurare” (Franţa). A doua categorie, cea a activităţilor de comunicare37, vizează actualizarea şi orchestrarea cunoştinţelor şi capacităţilor sau, altfel spus, manifestarea şi rafinarea competenţei de comunicare. În această categorie se înscriu: a) activităţile de exprimare orală (realizarea unor expuneri, dialoguri, interviuri, dezbateri, jocuri de rol etc); b) activităţile de producere de text scris (redactarea unor compuneri, ghiduri etc); c) activităţile de lectură şi de interpretare a textului literar. 1.2. Variante de structurare a activităţilor Cu scopul de a încadra cât mai precis cele două tipuri de activităţi definite mai sus, structurez, în cele ce urmează, un fundal teoretic sumar.38 El va reuni obiectivele învăţării, demersurile şi metodele pedagogice fundamentale, tehnicile, tipurile de material didactic şi metodele de evaluare. Ideea care articulează categoriile amintite este extrem de simplă: ea echivalează activitatea de predare-învăţare cu un scenariu narativ. Şi acest scenariu presupune prezenţa unor eroi ce realizează o acţiune cu o anume finalitate, prin anume tehnici şi mijloace, într-un anume timp şi spaţiu. Mai mult, experienţa de învăţare parcursă trebuie, ca orice experienţă importantă, fixată, trecută în memorie şi măsurată, evaluată. Iată şi întrebările ce pot informa proiectarea activităţilor didactice: 1. Care este scopul acţiunii didactice? 2. Cum va fi orientată acţiunea? 3. Care vor fi rolurile protagoniştilor? 4. Cum va fi ea realizată? Prin ce tehnici şi cu ce materiale? Cum va fi organizat spaţiul clasei? Cât timp va dura? 5. Cum voi fixa în memoria elevilor experienţa de învăţare/de practicare a cunoştinţelor şi cum voi regla şi măsura progresul? În proiectarea didactică, scopul acţiunii este esenţial şi de la el începe structurarea activităţilor de asimilare şi de comunicare. Scopul se defineşte în funcţie de natura obiectului ce trebuie cunoscut şi se specifică în obiective; văzute din această perspectivă, obiectivele pot fi reprezentate pe o axă ale cărei margini sunt fidelitatea faţă de obiectul/conţinutul învăţării şi creativitatea: Tipuri de a cita, a explica a clasa, a aplica, a inventa, obiective a reface, a reformula a conceptualiza, a transfera a crea a reproduce a alege, a argumenta 37Aceste activităţi sunt numite în Canada, „exersare de discursuri semnificante”, în Elveţia, „activităţi-cadru” sau în Franţa, „activităţi de eliberare”. 38Liniile de demarcaţie trasate aici sunt, fără îndoială, arbitrare. Îmi asum însă riscul, din dorinţa de a crea câteva repere în spaţiul din ce în ce mai atomizat al metodelor şi tehnicilor de învăţare. Iniţiativa poate părea anacronică într-o perioadă în care conceptul de metodă s-a demonetizat, iar paginile cărţilor de specialitate cuprind şiruri lungi de tehnici-metode. Oferta lor prea largă şi prea vag structurată este, în opinia mea, derutantă. De aici, şi dorinţa de a crea jaloane în proiectarea lecţiilor. Modul de orientare a acţiunii se decide în funcţie de obiectivul dominant şi de nivelul clasei şi presupune alegerea unuia din cele patru demersuri fundamentale sau combinarea lor: a. demersul deductiv - parcurs ce duce de la general la particular (ex.: de la definiţia adverbului la exemplificare şi analiză; de la definiţia schiţei la exemplificarea trăsăturilor pe text, de la definiţia expunerii orale la realizarea ei etc); b. demersul inductiv - parcurs ce duce de la particular la general (ex.: de la exemple, la definirea unei categorii gramaticale; de la analiza unui text, la definirea unei noţiuni de teorie literară; de la analiza unui rezumat oral, la definirea lui etc); c. demers analogic - parcurs ce constă în transferarea, la acelaşi nivel, dar într-un context nou, a unor aspecte deja cunoscute (ex.: predarea predicatului nominal pornind de la predicatul verbal, predarea gradelor de comparaţie ale adverbului pornind de la gradele de comparaţie ale adjectivelor; conturarea conceptului de eu liric, pornind de la cel de narator, abordarea rezumatului oral, pornind de la rezumatul scris etc); d. demers dialectic - abordare contradictorie ce permite tratarea unor date prin confruntare simultană (ex.: predarea simultană a propoziţiei de cauză şi a celei de scop în vederea diferenţierii lor; predarea simultană a aliteraţiei şi asonantei, abordarea simultană a descrierii şi portretului etc). Rolurile protagoniştilor se conturează şi ele în funcţie de scopul acţiunii educative. Tipologia rolurilor a fost fixată de cele patru metode pedagogice fundamentale: metoda dogmatică sau expozitivă, metoda socratică sau interogativă, metoda activă, cu varianta sa cooperativă, şi metoda non-directivă. Într-o reprezentare ce reia şi simplifică perspectiva propusă de J. Vial, cele patru direcţii pot fi reprezentate pornind de la următorii parametri: profesor, elev şi conţinut al învăţării. Metoda dogmatică Metoda socratică Metoda activă Metoda non-directivă Conţinutul învăţării repetat regăsit recreat creat Profesorul deţinător al cunoştinţelor şi, deci, al puterii incitator arbitru-expert prezenţă estompată, „ştearsă” Elevul prezenţă estompată, „ştearsă” orientat activ eliberat 0 lectură explicativă a tabelului impune sublinierea unor aspecte legate de specificul metodelor şi de raporturile dintre ele. În privinţa caracteristicilor metodelor, consider necesare următoarele precizări: 1. metoda dogmatică sau expozitivă se caracterizează prin rolul prioritar acordat profesorului şi obiectului de studiu; profesorul apare ca deţinător al cunoştinţelor şi al puterii şi, în consecinţă, organizează, impune, fixează, dirijează şi controlează procesul de învăţare; în ceea ce priveşte conţinutul el este deja construit, deja definit, iar rolul elevului este de a-l reproduce de a-l repeta cu fidelitate; de aici şi tehnicile predilecte: expunerea, conversaţia catehetică; 2. metoda socratică acordă un rol important elevului, subiect pe care profesorul îl ghidează în redescoperirea unor cunoştinţe nu mai puţin pre-stabilite decât în cazul precedent; dar procesul de învăţare are acum dimensiunea unui parcurs personal, ce presupune implicare şi colaborare; tehnicile predilecte sunt conversaţia socratică, demonstraţia şi modelarea; 3. metoda activă îşi propune, ca prim obiectiv, recrearea obiectului cunoaşterii; rolul central îi aparţine elevului, profesorul fiind acum expertul care sfătuieşte şi-i orientează paşii; finalitatea metodei trece însă dincolo de reconstrucţia obiectului şi vizează dezvoltarea personală a elevului: construind şi descoperind cunoştinţe, elevul se construieşte şi se descoperă pe sine; iar acest traseu dublu orientat face cu putinţă nu numai iniţierea, ci şi iniţiativa; tehnicile predilecte sunt aici: discuţia, dezbaterea, jocul de idei, simularea, harta lecturii, analiza pe roluri, harta personajelor, expunerea realizată de elev, lectura prospectivă, proiectul etc; varianta dimensională, socială a metodei active este metoda învăţării prin colaborare; ea propune, prin munca în grupe, să transforme clasa dintr-un grup amorf într-o colectivitate dinamică şi coerentă; această direcţie rescrie teza piagetiană ce informează metodele active - „a gândi înseamnă a opera” - în termeni „a gândi înseamnă a coopera”; aplicarea acestei variante presupune fixarea mărimii grupelor, a rolurilor, precum şi fixarea modului de desfăşurare a secvenţei de lucru prin colaborare; 4. metoda non-directivă modifică integral statutul profesorului, al cărui rol în alegerea obiectivelor şi metodelor este minim; astfel, elevul are posibilitatea de a construi un parcurs propriu şi de a obţine, la capătul lui, un obiect nou şi personal; tehnicile specifice acestei metode sunt compunerile creative, atelierele de scriere şi lectură, proiectele propuse şi realizate in grup de elevi. Văzute în diacronie, cele patru metode şi tehnicile subsecvente spun lista unui transfer de responsabilitate şi de putere de la profesor, la elev; mai mult, reprezintă modificarea viziunii asupra conţinutului învăţării: polii sunt reprezentaţi de abordarea dogmatică (obiect repetat) şi de cea non-directivă (obiect creat). Dar lectura diacronică a metodelor, lectură justificată de apariţia lor în timp nu este şi singura posibilă. Cele patru metode pot fi citite şi ca soluţii pedagogice co-prezente; şi asta datorită diversităţii conţinuturilor disciplinare: unele pretind asimilare fidelă (ex.: regulile de despărţire în silabe, datele de istoria limbii, de istorie a literaturii etc); altele permit redescoperirea şi re-crearea (conceptele şi tehnicile); există, de asemenea, şi conţinuturi ce pot fi descoperite, create de elevi (strategii proprii de lectură, de producere de text). Fără îndoială, punerea în practică a modelului comunicativ impune predominanţa metodei active şi a variantei sale cooperative: sub incidenţa lor se situează integral activităţile de comunicare globală. Dar această orientare nu anulează valoarea celorlalte două metode ce pot informa corect şi eficient activităţile de structurare a cunoştinţelor. Aplicarea tehnicilor specifice formulelor expozitivă şi interogativă asigură precizia informaţiei, acurateţea conceptuală şi stăpânirea strategiilor de comunicare orală şi scrisă. Mă gândesc la expunerea unor reguli, la prezentarea unor organizatori textuali, la demonstrarea/modelarea unor tehnici de rezumare sau de identificare a ideilor principale, la conversaţia euristică întreprinsă cu scopul de a defini concepte etc. Proiectarea acestor scenarii nu exclude însă integrarea unor momente de învăţare activă (ex.: o secvenţă de muncă pe grupe ce-şi propune descoperirea tipurilor de adverb, după ce categoria gramaticală a fost definită; o compunere gramaticală cu titlul „în lumea adjectivelor”, ce leagă etapa consacrată definirii conceptului de cea care vizează felurile adjectivului; un autoportret realizat din propoziţii interogative, afirmative sau negative, integrat în lecţia despre tipurile de propoziţie sau în lecţia despre portretul literar etc). Scenariile compozite sunt nu numai corecte, ci şi mult mai complexe şi eficiente. Rămâne deschisă însă problema proporţiilor, pe care o aproximez aici în următorii termeni: activităţile de structurare e bine să fie dominate de metodele expozitivă şi interogativă, în vreme ce activităţile de comunicare globală pot fi situate integral sub semnul metodei active şi, uneori, a celei non-directive. Dar problematica proporţiilor nu se restrânge la aria celor două categorii de activităţi. Ea vizează întregul proces de predare-învăţare, iar la acest nivel, rezolvarea ei nu mai este o simplă problemă de tehnică, ci o problemă de etică; o problemă de „locuire” a duratei tuturor orelor de limbă şi literatură română desfăşurate într-un semestru, un an sau în mai mulţi ani de studiu. Şi această „locuire” poate onora exigenţele timpului în măsura în care constă într-un transfer gradual de responsabilitate şi putere, de la profesor la elev: un transfer realizat cu intenţia de a transforma elevul, la capătul drumului, într-o persoană autonomă şi responsabilă (vezi şi anexa nr. 3 pentru proporţiile fixate de Tennyson în legătură cu durata activităţilor de asimilare şi de practicare a cunoştinţelor). Proiectarea activităţilor didactice presupune, aşa cum am arătat, definirea scopului şi orientării acţiunii, precum şi stabilirea rolului protagoniştilor şi a tehnicilor ce urmează a fi aplicate. În funcţie de aceste repere profesorul poate decide durata activităţii, modul de organizare a clasei şi tipul de material didactic. Iată variante posibile de rezolvare a ultimilor doi parametri: Talia grupului muncă individuală muncă în perechi muncă în grupe mici două grupe clasa ca grupă Materiale didactice texte (literare, non-literare, benzi desenate, imagini etc.) grafice, scheme fotografii, desene, înregistrări audio, video etc. obiecte Finalizarea proiectării acţiunii pretinde şi formularea unor răspunsuri la întrebările: cum voi fixa experienţa de învăţare în memoria elevilor şi cum voi măsura progresul? La prima întrebare se poate răspunde prin proiectarea unor secvenţe de discuţii recapitulative şi/sau prin alegerea unor exerciţii. În funcţie de complexitatea sarcinii de lucru - criteriu ce poate informa selectarea şi gradarea lor -, tipurile de exerciţii pot fi înseriate astfel: exerciţii de reproducere, de recunoaştere, de exemplificare, de completare şi înlocuire, de transformare, exerciţii creatoare şi jocuri (pentru definiţii şi exemple, vezi anexa nr. 5). Exerciţiile complexe pot fi nu numai modalităţi de fixare, ci şi de evaluare. Formele de evaluare - forme de a atribui o valoare învăţării şi practicării cunoştinţelor şi capacităţilor - depăşesc însă aria exerciţiilor şi pot fi grupate în: modalităţi de evaluare formativă şi modalităţi de evaluare normativă. Prima categorie nu reuşeşte să regleze procesul de învăţare şi nu se concretizează în notă. Cea de-a doua îşi propune măsurarea cunoştinţelor şi abilităţilor prin notă. Nu detaliez aici problematica celor două tipuri de evaluare, subiect abordat în capitolele următoare funcţie de specificul domeniilor disciplinei. Subliniez doar necesitatea structurării unor agende de evaluare deschise şi obligativitatea de a elabora, pentru activităţile de comunicare globală, fişe riguroase de control şi evaluare/autoevaluare. Dacă reflecţia asupra modalităţilor şi instrumentelor de evaluare formativă este parte integrantă a procesului de proiectare a activităţilor, alegerea momentelor şi formelor de evaluare normativă vizează cadrul mai larg al unei lecţii sau al unei secvenţe didactice ample. Înainte de a prezenta câteva modele de configurări ale unor astfel de secvenţe, reiau sintetic parametrii proiectării activităţilor, parametri definiţi în acest capitol ca răspunsuri la următoarele întrebări: 1. Care este scopul acţiunii didactice? 2. Cum va fi orientată acţiunea? 3. Care vor fi rolurile protagoniştilor? 4. Cum va fi ea realizată? Prin ce tehnici şi cu ce materiale? Cât timp va dura? Cum va fi organizat spaţiul clasei? 5. Cum voi fixa în memoria elevilor experienţa de învăţare/de practicare a cunoştinţelor? 6. Cum voi regla şi măsura progresul? PROIECTAREA ACTIVITĂŢILOR DE STRUCTURARE A CUNOŞTINŢELOR Şl DE COMUNICARE GLOBALĂ Tipuri de obiective a cita, a reface, a reproduce a explica, a reformula a clasa, a conceptualiza a aplica, a transfera a alege, a argumenta a inventa, a crea Demer- suri inductiv deductiv analogic dialectic Metode dogmatică socratică activă non-directivă Tehnici de predare expunerea conversaţia catehetică conversaţia socratică, demonstraţia problematizarea discuţia, dezbaterea, jocul de rol, harta lecturii, harta personajelor, expunerea elevului, lectura prospectivă, realizarea de proiect sub îndrumarea profesorului etc compunerile creative, atelierul de scriere şi lectură, proiectele propuse şi realizate integral de elevi, exerciţiile creatoare etc Materiale didactice texte (literare, non-literare, documente etc) grafice, scheme fotografii, desene, înregistrări audio şi video etc obiecte reale Talia grupului muncă individuală muncă în perechi muncă în grupe mici două grupe clasa ca grupă Modalităţi de fixare exerciţii discuţii recapitulative Modalităţi de evaluare evaluare formativă evaluare sumativă 2. Proiectarea lecţiilor şi a secvenţelor didactice: parcursuri explicite Cele două tipuri de activităţi conturate anterior constituie, fără îndoială, momentele centrale ale parcursurilor didactice; şi asta întrucât permit asimilarea de cunoştinţe, formarea de capacităţi şi practicarea lor în contexte diverse şi semnificante De aici, şi importanţa proiectării riguroase a etapelor care le compun. În acelaşi timp însă, aceste activităţi nu pot fi gândite ca momente autonome, iar reuşita procesului de predare-învăţare nu depinde numai de coerenţa şi eficienţa lor, reuşita depinde şi de modul în care aceste activităţi sunt integrate într-un parcurs coerent, reprezentat de o lecţie sau de un grup de lecţii, de o secvenţă didactică Două îmi par a fi, la ora actuală, direcţiile care informează structurarea lecţiilor şi a secvenţelor didactice: 1. integrarea fiecărei activităţi într-un proces şi deci renunţarea la abordarea abruptă şi insulară a noilor cunoştinţe şi 2. explicitarea strategiilor de predare-învăţare şi justificarea lor. Etapele lecţiei tradiţionale sunt, de regulă, următoarele: a) momentul organizatoric; b) actualizarea sau verificarea cunoştinţelor dobândite anterior; c) însuşirea noilor cunoştinţe şi d) fixarea şi evaluarea noilor cunoştinţe. Momentul al treilea, cel consacrat studiului noilor conţinuturi, debutează (de cele mai multe ori abrupt, prin „Astăzi vom studia”, „începem studiul” şi încheie prin activităţi de fixare. Pe parcursul lui, elevul trebuie să se conformeze unor sarcini de lucru (recunoaşte, analizează, răspunde etc.) a căror orientare rămâne, de cele mai multe ori, necunoscută. Şi asta, pentru că despre paşii procesului de învăţare şi despre sensul parcursului nu e vorba nici la începutul activităţii, nici după încheierea ei. O astfel de abordare generează o înţelegere secvenţială a fenomenul lingvistic şi literar: astfel, pentru majoritatea elevilor capitolele gramaticii par autonome; cunoştinţele de limbă par rupte de lectură, de scriere sau de comunicare orală; interpretările aceluiaşi tip de text sunt considerate demersuri total diferite. Mai mult, paşii procesului de învăţare şi necesitatea parcurgerii lor nu sunt niciodată obiecte de reflecţie, rostul efortului fiind de-la-sine-înţeles. Şi de-la-sine înţelegerea reduce, de cele mai multe ori, importanţa învăţării la măsurile ei exterioare. De învăţat se învaţă, consideră elevii, pentru teze şi examene; pentru „reuşita şcolară” se citesc şi se rezumă texte, se reţin cuvinte noi şi se fac exerciţii gramaticale. Modelul tradiţional trădează întregurile şi privilegiază rezultatele punctuale ale învăţării. Corectarea acestei carenţe poate fi realizată fie prin redimensionarea variantei clasicizate, fie prin înlocuirea ei cu alte tipare. Iată trei structuri ce pot ghida proiectarea lecţiei şi a secvenţelor didactice: 1. modelul „învăţării directe sau explicite”, formulat de J. Giasson, model ce înscrie conţinuturile în aria de interes a elevilor şi explică strategiile procesului de învăţare; 2. modelul „Ştiu - Doresc să ştiu - Am învăţat”, formulat de D. Ogle, model ce înscrie învăţarea noilor conţinuturi în lanţul continuu al aprofundării unei probleme; 3. modelul „Evocare - Configurare a sensului - Reflecţie”, realizat de J. Meredith şi K.S. Steele în 1997 prin modificarea şi extinderea celui propus de Vaughan şi Estes; acest model înscrie noile conţinuturi în sfera cunoşţintelor pe care elevii le deţin deja, pe de o parte, şi conferă un loc important reflecţiei asupra problemelor asimilate, pe de altă parte. Fără îndoială, cele trei variante nu sunt singurele forme cursive şi deschise pe care didactica actuală le propune. Le-am ales însă pentru coerenţa şi plasticitate lor, calităţi ce pot fi formulate astfel: 1. cele trei tipare lasă să se întrevadă întregurile, întinderile; şi asta, întrucât încadrează activităţile de structurare şi de comunicare a) în durata procesului învăţării unei probleme şi/sau b) în sfera de interes a elevilor; 2. modelele permit înţelegerea modului în care înţelegerea şi învăţarea se petrec; şi asta întrucât fac vizibile nu numai momentele lecţiei, ci şi orientarea şi etapele procesului învăţării; 3 modelele sunt compatibile; ele pot fi alternate sau combinate; mai mult, unele din secvenţele lor pot fi grefate pe tiparul tradiţional (ex.: secvenţa de reflecţie, de evocare etc); 4. modelele sunt plastice: pot fi aplicate unei singure lecţii, extinse la nivelul unei unităţi de învăţare sau al materiei unui întreg an de studiu. 2.1. Modelul „învăţării directe sau explicite” Primul tipar configurativ la care m-am referit - cel al învăţării directe sau explicite - a fost configurat de J. Giasson în lucrarea La comprehension en lecture. Nu prezint aici studiile care au informat elaborarea lui; reţin doar trăsăturile definitorii şi scopul cu care a fost creat. Valoarea modelului constă, subliniază autoarea, în „importanţa pe care o acordă dezvoltării autonomiei elevului” sau, mai precis, în importanţa pe care o acordă deprinderii unor strategii ce permit transformarea elevului în cititor autentic. În centrul modelului se află deci învăţarea strategiilor de comprehensiune pe care lectura competentă le presupune. Momentele unei lecţii configurate după acest model pot fi sintetizate prin următoarele întrebări: Ce cunoştinţe procedurale (sau declarative) urmează a fi învăţate? De ce este necesară învăţarea lor? Cum se va realiza învăţarea? Învăţarea noilor cunoştinţe Când pot fi aplicate cunoştinţele învăţate? O astfel de structurare este, în mod evident, proprie unor lecţii axate pe învăţarea de tehnici şi strategii (cunoştinţe procedurale), precum rezumarea, argumentarea, identificarea ideilor principale, deducerea sensului cuvintelor din context, interpretarea de text literar sau analiza unei categorii gramaticale. Dar acest mod de structurare poate fi adecvat şi unor lecţii ce urmăresc formarea unor noţiuni de lingvistică sau de teorie literară; aplicat în astfel de situaţii, modelul face posibilă nu numai asimilarea noţiunilor, ci şi cunoaşterea modului în care se formează noţiunile. Date fiind valenţele modelului, îl voi prezenta în două variante: prima, în care conţinutul lecţiei este reprezentat de o strategie; a doua, în care în centrul lecţiei se află un concept de limbă sau de teorie literară. Actualizarea modelului presupune realizarea următoarelor etape: 1. Prima cuprinde descrierea strategiei/problemei ce urmează a fi studiată şi evidenţierea utilităţii ei sau, altfel spus, reuneşte răspunsurile la primele două întrebări: Ce cunoştinţe urmează a fi învăţate? De ce este necesară învăţarea lor? a. În situaţia în care conţinutul propriu-zis al lecţiei este reprezentat de o strategie, demersul didactic va urmări definirea, în linii mari, a paşilor pe care strategia îi presupune şi va încerca să justifice importanţa învăţării ei; astfel, dacă lecţia vizează rezumarea, după anunţarea problemei, discuţia cu clasa va urmări să evidenţieze diversitatea situaţiilor conţinuturilor rezumării: rezumăm acasă, la şcoală, pe stradă etc. şi rezumăm evenimentele unei zile, conţinutul unui film artistic sau documentar, o bandă desenată, o oră de istorie etc. Discuţia va puncta apoi necesitatea cunoaşterii strategiei. Dialogul cu clasa poate însemna, subliniază J. Giasson, evitarea unei situaţii frecvente şi anume, cea în care elevii, deşi cunosc strategia, nu o aplică sau o aplică doar în contexte asemănătoare celor în care au învăţat-o. Conversaţia are însă şi rolul de a justifica învăţarea, de a lega activitatea din clasă cu realitate dincolo de ora de română. b. În situaţia în care substanţa lecţiei o reprezintă formarea unei noţiuni de gramatică sau teorie literară, discuţia cu clasa poate viza, deopotrivă, importanţa cunoaşterii problemei, dar şi modul în care va fi cunoscută, paşii prin care va fi abordată. O astfel de enunţare se poate face simplu „mai întâi ”, „apoi”, „în cele din urmă”, poate fi însoţită de un grafic menit să reprezinte demersul inductiv sau deductiv ce urmează a fi desfăşurat, componentele definiţiei etc. 2. A doua secvenţă se organizează în jurul celei de-a treia întrebări, învăţarea propriu-zisă a strategiei sau conceptului; specificul acestuii moment constă în transparenţa parcursului, iar metoda este, de obicei, cea a „gândirii cu voce tare”. a. În situaţia în care substanţa lecţiei este reprezentată de strategie, Giasson recomandă profesorului: să definească modul în care strategia „acţionează”, să demonstreze funcţionarea ei într-o situaţie concretă şi, apoi, să ghideze el pe toată durata aplicării ei; astfel, într-o lecţie al cărei conţinut este reprezentat de rezumare, primul pas ar consta în expunerea sintetică a operaţiilor pe care rezumarea le poate pune (vezi în acest sens secvenţa despre redactare din capitolul „Scrierea”) şi în demonstrarea, pe un text foarte serios a modului în care strategia „funcţionează”. Activitatea profesorului va consta, în continuare, în ghidarea elevilo, în supravegherea modului în care aplică, la rândul lor, strategia. b. În situaţia în care substanţa lecţiei este reprezentată de o categorie gramaticală sau de teorie literară, pe parcursul circumscrierii ei, profesorul va evidenţia paşii demersului astfel; într-o lecţie precum cea despre diateza verbală, paşii enunţaţi în secvenţa precedentă vor fi reluaţi: se va sublinia prezenţa exemplelor şi a scopului analizei şi comparării lor; se va sublinia existenţa unor prime concluzii; se vor evidenţia etapele elaborării definiţiei etc. 3. A treia secvenţă se organizează în jurul ultimei întrebări şi constă în prezentarea posibilităţilor de valorificare a noilor cunoştinţe. a. În situaţia în care lecţia a vizat învăţarea unor strategii, discuţia cu elevii va puncta contextele în care strategia va putea fi aplicată. b. În situaţia în care lecţia a vizat formarea unor noţiuni de limbă sau teorie literară, discuţia cu elevii se va orienta înspre sublinierea importanţei şi funcţionalităţii noilor cunoştinţe. Modelul lui Giasson pune în prim-plan formarea cunoştinţelor procedurale şi oferă o modalitate eficientă de structurare a lecţiilor orientate spre formarea strategiilor de comprehensiune şi producere de text. Mai mult, principiile care îl informează pot restructura uneori şi activităţile ce urmăresc formarea unor noţiuni. Prin transparenţa procesului de învăţare, acest tipar se opune demersului tradiţional ce ecranează paşii parcursului şi orientarea lor. 2.2. Modelul „Ştiu - Doresc să ştiu - Am învăţat” Specificul acestui tipar structurant constă în modul în care înscrie conţinuturile ce urmează a fi studiate: le înscrie în sfera cunoştinţelor pe care elevul le are deja asupra subiectului, în sfera aşteptărilor sale legate de problemă şi, apoi, în sfera unor noi întrebări şi aşteptări. Modelul a fost creat de Donna Ogle şi a vizat iniţial lectura textelor expozitive. Desemnat prin iniţialele K-W-L (Know - Want to know - Learned), iniţiale a căror semnificaţie corespunde întrebărilor Ce ştiu?, Ce doresc să învăţ?, Ce am învăţat?, tiparul s-a impus drept soluţie viabilă de proiectare a orelor de asimilare a unor cunoştinţe declarative. Etapele pe care le presupune sunt în număr de cinci şi ele înscriu învăţarea noilor conţinuturi în lanţul firesc al interogaţiilor, răspunsurilor şi noilor interogaţii pe care abordarea/aprofundarea unor probleme le presupune. Ce ştiu despre subiect? Ce aş dori să ştiu? Învăţarea noilor conţinuturi Ce am învăţat? Ce aş dori să aflu încă despre subiect? O astfel de structurare a lecţiei o consider adecvată nu numai lecturii textelor expozitive; ea poate informa configuraţia tuturor lecţiilor/seriilor de lecţii centrate pe asimilarea unei singure probleme, fie ea de gramatică sau de teorie literară: mă gândesc, de pildă, la lecţiile despre basm, naraţiune, descriere, personaj, dar şi la lecţii cu titlul „substantivul”, „pronumele” sau „situaţia de comunicare” etc. Consider, de asemenea, că modelul poate informa, prin primele două secvenţe, orele de prezentare a manualului sau ora de deschidere a unui capitol; ultima poate informa, de asemenea, ora ce închide un capitol sau ultima oră a anului şcolar; şi asta, în măsura în care întrebările 1, 2 şi 4 sunt formulate, iar întrebarea a treia este exclusă. Actualizarea modelului, în întregul său, presupune parcurgerea paşilor următori: 1. Prima etapă este centrată pe întrebarea „Ce ştiu despre subiect?” şi pe o discuţie cu întreaga clasă, discuţie orientată înspre actualizarea cunoşinţelor pe care elevii le deţin deja. Datele obţinute prin întrebări structurate prin intermediul unuia din organizatorii descriptivi prezenaţi în anexa nr. 10; demersul are calitatea de a demonstra elevilor faptul că problema nu le este străină şi de a permite abordarea subiectului din interiorul cunoştinţelor lor. Această etapă nu a fost exclusă din modelul tradiţional decât în cazul formulelor de intrare abruptă şi corespunde, parţial, modeluului denumit de Constantin Parfene „Actualizarea celor învăţate anterior (a «ideilor-ancoră», a deprinderilor etc.)”. În structura propusă de D. Ogle, etapa este însă obligatorie, iar discuţia cu clasa nu vizează cunoştinţele învăţate, ci orice fel de cunoştinţe despre temă. Rezultatatele unui dialog deschis spre orizontul experienţelor elevilor sunt surprinzătoare; ele aduc la suprafaţă nu numai cunoştinţe variate, analogii inedite, pe care profesorul nu le poate prevedea şi care dau calitate discuţiei. Începută astfel, o lecţie despre cuvânt, despre comunicare, despre vocabular sau despre carte-obiect cultural, pune în lumini şi experienţe personale pe care abordarea clasică nu le permite; în acelaşi timp, o astfel de abordare dă profesorului posibilitatea de a aşeza lectura în continuarea unui proces de înţelegere, proces început de elev înainte de lecţie. 2. A doua etapă este centrată asupra întrebării „Ce aş dori să ştiu despre subiect?” şi presupune realizarea unei liste de întrebări prin care ar putea fi încadrată, în continuare, problema. Această secvenţă urmăreşte să integreze activitatea de învăţare în sfera de interes a elevilor. Există, fără îndoială teme care privilegiază o astfel de abordare (precum modalităţile de cunoaştere, formele literare preferate de elevi, unele aspecte legate de lecţii de comunicare etc), tot aşa cum există şi probleme dificile şi/sau străine de aşteptările lor. Aşa este de pildă categoria verbelor impersonale sau a articolului, specii precum doina sau pastelul, problemele legate de semnificaţie, de punctuaţie etc. În aceste situaţii, sarcina de a circumscrie problema prin întrebări ar putea fi preluată de profesor. Diferenţa dintre intrarea abruptă în subiect (ex.: „Astăzi vom studia o altă specie a genului liric”) sau intrarea „nemarcată” (ex.: „Deschideţi manualul la pagina”, „Cine doreşte să citească poezia?”), pe de o parte, şi formulările-liant pe care le permite modelul Donnei Ogle (ex.: „Acum, după ce am trecut în revistă caracteristicile genului liric, ne putem întreba ce categorii de sentimente pot fi exprimate în acest tip de text?”), pe de altă parte, este diferenţa dintre un demers ce ignoră problema continuităţii învăţării şi unul care o ia în considerare şi o pune în evidenţă. 3. A treia etapă urmăreşte învăţarea noilor conţinuturi, problematică ce va fi abordată în secţiunile următoare. 4. Ultimele două momente ale modelului corespund, într-o oarecare măsură, etapei clasice a fixării. Tiparul propus de D. Ogle se diferenţiază de varianta tradiţională a) prin modul în care corelează rezultatele învăţării cu aşteptările ce au precedat-o şi b) prin modul în care sugerează necesitatea unor reluări şi extinderi ulterioare. Secvenţele finale se structurează deci în jurul întrebărilor: „Care sunt noile cunoştinţe dobândite şi cum răspund ele întrebărilor iniţiale?”; „Au existat întrebări fără răspuns sau răspunsuri pentru care nu au fost formulate întrebări?” şi „Ce alte lucruri aş dori să aflu în continuare despre subiect?”. Secvenţa centrată asupra ultimei întrebări poate cuprinde, alături de o listă de necunoscute, şi o serie de indicaţii bibliografice, oferite elevilor ce doresc să aprofundeze tema. Valoarea acestui modelul constă, în primul rând, în faptul că permite înscrierea activităţii de învăţare în continuitatea unui proces de asimilare a unui subiect, proces început înainte de momentul lecţiei şi continuat după închiderea ei. Dar valoarea modelului constă şi în faptul că integrează lecţia în sfera preocupărilor elevilor, oferindu-le posibilitatea de a formula propriile lor întrebări şi de a vira răspunsurile obţinute. Mesajul subliminal pe care îl transmite un astfel de parcurs este acela că activităţile de învăţare nu sunt insulare, că ele se înscriu într-un proces coerent ce acoperă teritorii largi, teritorii extinse dincolo de marginile şi dincolo de marginile cărţilor de şcoală, în experienţa de viaţă, înlecturile elevilor. 2.3. Modelul „Evocare — Constituirea sensului — Reflecţie” În structura compusă de J. L. Steele, K. S. Meredith se regăsesc principiile care au informat modelele anterioare şi anume necesitatea de a evidenţia caracterul învăţării şi necesitatea de a integra învăţarea în orizontul cunoştinţelor şi preocupărilor elevilor. Configurat cu intenţia de a genera un spaţiu propriu pentru dezvoltarea „gândirii” (definită drept capacitate de „integrare creativă a conceptelor şi informaţilor”), modelul include următoarele etape: 1. etapa de evocare (actualizare) şi de sistematizare a cunoştinţelor pe care elevii le au deja despre subiect; 2. activitatea propriu-zisă de predare-învăţare şi 3. etapa de reflecţie asupra cunoştinţelor dobândite şi asupra modului în care au fost dobândite. Acest tipar prezintă asemănări evidente cu cel semnat de D. Ogle şi poate fi reprezentat prin următoarele întrebări: Ce ştiu despre subiect şi ce aş dori să aflu? Învăţarea noilor conţinuturi Ce am învăţat, cum explic şi corelez noile cunoştinţe? Punerea în practică a modelului presupune realizarea următoarelor etape: 1. Prima etapă - „evocarea” - constă în actualizarea tuturor cunoştinţelor pe care elevii le deţin despre subiectul lecţiei - cunoştinţe corecte sau incorecte - precum şi în definirea unor zone de interes, capabile să justifice abordarea problemei. Evocarea se realizează la început prin brainstormingul individual sau în perechi, pentru ca apoi datele obţinute să fie coroborate; sistematizate prin intermediul unui organizator grafic. Discuţia cu elevii pune apoi în evidenţă incertitudinile sau necunoscutele referitoare la problemă, pregătind astfel trecerea la studiul propriu-zis. Un astfel de debut îl văd adecvat în majoritatea orelor de limbă şi literatură. Excepţie fac, in mod evident, activităţile ce urmăresc lectura unor texte literare necunoscute, activităţi în cadrul cărora discuţiile iniţiale vizează, de regulă, acoperirea orizontului de aşteptare al cititorilor şi nu cunoştinţele lor anterioare. 2. Momentul „constituirii sensului” este secvenţa centrală a lecţiei şi se caracterizează, în viziunea autorilor, prin „monitorizarea înţelegerii”. Sintagma se referă atât la încercările elevului de a supraveghea atent şi de a conduce cu precizie propriul proces de înţelegere, dar şi la supravegherea, de către profesor, a activităţilor de învăţare. Adecvate perfect acestui tip de activitate îmi par a fi lecţiile în care învăţarea se realizează prioritar prin activităţi de muncă independentă (lecţii de lectură în care elevii descifrează sau produc singuri un text), dar şi lecţiile în care activităţile de grup suprapun realizarea unor sarcini de învăţare complexe şi comunicarea rezultatelor lor (vezi, de pildă, tehnicile „puzzle” şi „turul galeriei” din anexa nr. 13). 3. Momentul „reflecţiei” urmăreşte verificarea cunoştinţelor dobândite; verificarea vizează capacitatea elevilor de a exprima noile conţinuturi în cuvinte proprii şi se realizează prin discuţii; în cadrul dialogului noile cunoştiţe sunt nu numai exprimate, ci şi justificate şi corelate cu alte cunoştinţe pe care elevul le deţine şi care nu au făcut obiectul discuţiilor anterioare. Mai mult, discuţia finală urmăreşte să pună în evidenţă nu numai ceea ce s-a înţeles, ci şi modul în care s-a petrecut înţelegerea. O astfel de încheiere văd adecvată orelor orientate explicit înspre formarea competenţei de comunicare orală şi scrisă. Reflecţia finală poate fi încercată şi în orele de interpretare de text literar, activităţi în cadrul cărora rezultatele înţelegerii sunt, de cele mai multe ori, diferite; o discuţie asupra diferenţelor poate evidenţia dimensiunea profund personală a comprehensiunii şi interpretării şi, deci, prezenţa lecturilor plurale. Meritul acestui model constă în modul în care permite valorificarea cunoştinţelor anterioare, în faptul că urmăreşte monitorizarea înţelegerii, dar, mai ales, în etapa de reflecţie: ea deschide, în lecţie, o durată a re-formulării, fundamentării şi reintegrării noilor conţinuturi în orizontul altor idei şi date. Prin această ultimă secvenţă, modelul contrazice recapitulările reproductive ce încheie, de regulă, lecţiile tradiţionale şi oferă o variantă viabilă de finalizare a activităţilor de comunicare. Prezentarea celor trei modele a fost realizată cu intenţia de a face vizibile două din punctele de fugă ale didacticii actuale; e vorba de continuitatea şi de transparenţa procesului de predare-învăţare. Punerea în practică a acestor tipare permite, în opinia mea, redimensionarea studiului limbii şi literaturii române; şi asta, datorită unor calităţi ce rezidă în: - reliefarea continuităţii procesului învăţării unei probleme: un proces început înainte de lecţie şi continuat după închiderea ei; - evidenţierea paşilor procesului învăţării, a strategiilor care o fac posibilă; - înscrierea problemei ce urmează a fi abordată în orizontul cunoştinţelor anterioare şi al preocupărilor elevilor; - prezenţa unor strategii de monitorizare a înţelegerii; - prezenţa momentului de reflecţie la sfârşitul unei etape de învăţare; - justificarea necesităţii învăţării şi conturarea situaţiilor în care cunoştinţele pot fi aplicate. Toate aceste aspecte sunt, în opinia mea componentele unui mesaj esenţial pe care ansamblul lecţiilor trebuie să-l transmită dincolo de contururile precise ale cunoştinţelor şi dincolo de formarea unor abilităţi. Un mesaj pe care l-a formulat Ortega y Gasset atunci când a vorbit despre importanţa drumului, nu doar a popasului, despre importanţa lui „ a merge”, a lui „a fi pe drum”. În didactică, mesajul este gol dacă alegem calea expozitivă de a-l transmite; el poate însă convinge atunci când este transmis indirect, prin modelul de structurare al parcursului, prin articularea lui atentă şi cursivă. 3.Clasa - spaţiu al dialogului şi al cooperării Realizarea unor demersuri adecvate noilor programe presupune nu numai proiectarea riguroasă a lecţiilor şi secvenţelor didactice, ci şi o anume calitate a relaţiei dintre profesor şi elevi şi a dialogului care o exprimă. Trăsăturile acestei relaţii ar putea fi subsumate deopotrivă empatiei şi distanţei critice; şi asta, pentru că dialogul autentic presupune, în opinia mea, înţelegerea şi susţinerea celuilalt, acordare de credit, dar şi reflecţie asupra activităţii proprii şi a muncii partenerului. În clasă, dialogul este, în primul rând, o formă de comunicare (lat. comunico - a face comun dând şi a face comun luând) realizată prin vorbire (gr. din prin şi logos - vorbire); este un mod de a transmite informaţii, idei, opinii sentimente, de a realiza învăţarea prin crearea unui „spaţiu” verbal în care se oferă şi se primeşte în acelaşi timp. Fără îndoială, de oferit, oferă mai ales profesorul. Dar experienţa de predare dovedeşte că, nu o dată, reflecţiile elevilor surprind prin acurateţe şi profunzime, că şi elevii pot oferi profesorului şi colegilor gânduri, emoţii, îmbogăţindu-se astfel reciproc. Întreaga cercetare legată de funcţia interrelaţională a dialogului demonstrează virtuţile comunicării verbale. Dialogul nu înseamnă numai schimb de ideii, sentimente, el permite şi aprofundarea subiectului de reflecţie, cunoaşterea interlocutorului şi cunoaşterea modului în care înţelegerea s-a petrecut. Trei forme esenţiale ale comprehensiunii, a căror condiţie de realizare este dialogul nesigur, în cadrul căruia adevărurile se caută, se aproximează, se reformulează şi se cern. Acest tip de dialog - denumit „exploratoriu” şi opus celui „prezentaţional - este prin excelenţă sporitor. Zona lui predilectă o constituie grupul de de mediu în care „n-am înţeles bine”, „nu ştiu precis”, „s-ar putea” sau „dacă mă gândesc” sunt, cu adevărat, acasă. De aici şi necesitatea de a proiecta o serie de lecţii/activităţi în care explorarea unei probleme să fie vizată prin activitatea gpe rupe. Dar dialogul elevilor este nu numai o modalitate de cunoaştere, ci şi o formă pertinentă a educaţiei pentru democraţie. Faptul a fost evidenţiat, încă de la începutul secolului, de John Dewey, filosoful pentru care acest tip de a educa începe cu experienţa şcolară a muncii în grup; ea oferă elevului posibilitatea de a stabili relaţii productive, bazate pe respect şi empatie. Restructurarea demersului didactic nu se poate reduce însă la integrarea lui în strategii de învăţare prin colaborare; ea presupune şi regândirea rolurilor pe care profesorul şi elevii le au în cadrul dialogului. Iată, de pildă, perspectiva contrară structurată de J.F. Almasi în legătură cu dialogul din ora de literatură. Reţin pentru sensul cuvântului „dialog” sublinierile Lilianei Ionescu-Ruxăndoiu: „definiţia dialogului DEX, specificând în mod repetat existenţa a doi participanţi favorizează înţelegerea greşită a termenului sub aspect etimologic, înţelegere din păcate foarte răspândită. La dialog pot lua parte oricâte persoane sau (personaje), 4 fiind limita minimă: termenul face referire la mijlocul prin care participanţii sunt puşi în legătură: vorbim discursul (gr. logos) şi nu la numărul participanţilor, pentru că nu conţine în structura sa originară prefixul gr di care trimite la sensul de „doi” (cf., de exemplu, diftong, dicotiledonat etc), ci gr. dia- „prin” (cf., de exempi diagramă, diametru etc.).”, L. Ionescu-Ruxăndoiu, Conversaţie - discuţie - dialog, în „Limba şi litera» română”, nr. l,2001,p. 15. VIZIUNE TRADIŢIONALĂ VIZIUNE ACTUALĂ Cel puţin jumătate din durata discuţiei aparţine profesorului. Profesorul vorbeşte cât mai puţin posibil. Profesorul conduce integral discuţia. Profesorul facilitează şi structurează discuţia. Majoritatea întrebărilor sunt puse de profesor. Majoritatea întrebărilor sunt puse de elevi. La întrebările formulate de elevi răspunde, în primul rând, profesorul. La întrebările formulate de elevi răspund, în primul rând, colegii. Majoritatea întrebărilor vizează un răspuns precis Majoritatea întrebărilor sunt întrebări problematizante. Profesorul dă feedback imediat după obţinerea răspunsului. Feedback-ul se dă după consultarea opiniilor celorlalţi elevi. Coloana ce defineşte „viziunea actuală” poate informa nu numai lecţiile de literatură, ci şi activităţile de comunicare şi, pe anume segmente, activităţile ce vizează asimilarea conceptelor operaţionale. Mai mult, ea poate fi citită ca o explicitare, dintre multele posibile, a sintagmelor „învăţare activă” sau „învăţământ centrat pe elev”. Structurarea unor parcursuri didactice în care rolul central să fie al elevului nu se reduce însă la redefinirea funcţiilor şi a locului dialogului; ea vizează toate aspectele procesului educativ. Iată câteva repere ce pot completa consideraţiile despre proiectare formulate în acest capitol: * locurile elevilor nu sunt fixe şi dispunerea lor permite profesorului contactul vizual cu fiecare elev; * activităţile implică toată clasa; * timpul de rezolvare a sarcinilor de lucru este suficient; * profesorul se implică direct în activităţile desfăşurate de elevi; * cunoştinţele anterioare sunt recunoscute şi valorificate; * greşelile sunt înţelese ca parte a învăţării; * feedback-ul se realizează prin consideraţii nuanţate; * informaţiile se comunică pe mai multe canale şi în moduri diferite; * diversitatea opiniilor este nu numai acceptată, dar şi încurajată şi valorizată. PARTEA a II-a: Formarea competenţei de comunicare COMPETENŢA DE COMUNICARE. ABORDARE TEORETICĂ „Toată viaţa şi toată societatea, laolaltă cu toată cultura, sunt o chestiune de comunicare; dar sunt totodată şi una de cuminecare. Comunicarea e de date, de semnale sau chiar de semnificaţii şi înţelesuri; cuminecarea e de subînţelesuri.” (Constantin Noica, Comunicare şi cuminecare, în Cuvânt împreună despre rostirea românească) O definiţie succintă a modelului comunicativ reţine specificul acestei abordări, şi anume centrarea procesului educativ pe comunicare. Din punct de vedere didactic, acest fapt presupune constituirea unei viziuni coerente asupra comunicării, structurată deopotrivă teoretic şi practic. Fundalul teoretic al modelului comunicativ-funcţional selectează şi corelează o serie de categorii dintre care reţin, ca definitorii: situaţia de comunicare, funcţiile limbajului şi competenţa de comunicare. Prin aceste categorii, modelul îşi propune sâ articuleze aria vastă a comunicării, arie circumscrisă de specialişti prin două grupuri de definiţii. Primul grup reprezintă comunicarea ca un proces prin care A trimite un mesaj lui B, mesaj care are un efect asupra acestuia. Cel de-al doilea statuează comunicarea ca negociere şi schimb de semnificaţie, procese în care mesajele, persoanele determinate cultural şi „realitatea” interacţionează în aşa fel incât să permită ca înţelesul să fie produs, iar înţelegerea să apară. 1. Parametrii comunicării şi funcţiile limbajului Cele două categorii de definiţii sunt expresia unor perspective complementare, ce accentuează fie procesul de transmitere a mesajului (cine şi ce spune? cui spune, pe ce canal şi cu ce efect?), fie procesul de producere a sensului (care este raportul dintre elementele ce alcătuiesc textul? care este raportul dintre text şi realitatea la care se referă? dar raportul dintre text şi experienţa socială şi culturală a receptorului?). Consider că instituirea unei viziuni didactice globale asupra comunicării presupune integrarea ambelor perspective, comunicarea fiind transmitere de informaţii în vederea producerii înţelesului şi realizării înţelegerii. În structurarea unui astfel de parcurs, etapa iniţială presupune încadrarea lui de comunicare, abordarea comunicării ca schimb de mesaje. Şi acesta este parcursul programelor noastre, dar şi al programelor din majoritatea ţărilor francofone care aleg ca tipar structurant modelul circumscris de Roman Jakobson în 1963, şi pe care îl prezint în continuare. Împreună cu descrierea lui. Reţin, de asemenea tezele referitoare la esenţa interlocutivă a limbajului şi la funcţiile lui. 1. „Cred că realitatea fundamentală cu care lingvistul are de-a face este locuţia - schimbul de mesaje între emiţător şi receptor []. Orice discurs individual presupune schimb. Nu există emiţător fără receptor decât în cazul în care emiţătorul este un beţiv sau un bolnav mintal, şi ceea ce este discursul ne-exteriorizat, ne-pronunţat şi pe care îl numim şi interior, acesta nu este decât un substitut eliptic şi aluziv al limbii exteriorizate. „Emiţătorul trimite un mesaj destinatarului. Pentru a fi operant, se pretinde mai întâi un context la care trimite (este ceea ce se mai numeşte într-o terminologie uşor ambiguă, «referent»), context sesizabil pentru destinatar şi care este fie verbal, fie susceptibil de a fi verbalizat; apoi, se pretinde un cod, întru totul comun sau, cel puţin, în parte, emiţătorului şi destinatarului []; în sfârşit, mesajul pretinde un contact, un canal fizic conexiune psihologică între emiţător şi destinatar, contact care le permite să stabilească şi să menţină comunicarea.” Aceşti factori diferiţi şi fundamentali (inalienables) ai comunicării şi reprezentaţi schematic astfel: CONTEXT EMIŢĂTOR..MESAJ \ DESTINATAR CONTACT COD 2. „Fiecare dintre aceşti factori dă naştere unei funcţii lingvistice diferite. Să spunem imediat că, dacă distingem în felul acesta şase aspecte fundamentale în limbaj, va fi dificil să găsim mesaje care să corespundă doar unei singure funcţii. Diversitatea mesajelor nu rezidă în monopolul uneia sau alteia dintre funcţii, ci în diferenţa de ierarhie dintre ele. Structura unui mesaj depinde, în primul rând, de funcţia predominantă.” În viziunea lui Jakobson, funcţiile limbajului se diferenţiază în funcţie de parametrul vizat şi pot fi reprezentate astfel: CONTEXT (funcţia denotativă, cognitivă sau referenţială) EMIŢĂTOR (funcţia conativă) DESTINATAR..MESAJ.. (funcţia expresivă sau emotivă) (funcţia poetică) CONTACT (funcţia fatică) COD (funcţia metalingvistică) Instituit drept cadru general al didacticii comunicării, modelul „situaţiei de comunicare” elaborat de Jakobson prezintă avantaje evidente. E vorba, în primul rând, de faptul că include parametrii esenţiali ai situaţiei de comunicare, parametri ce permit nu numai descrierea exactă şi înţelegerea actului de comunicare, dar şi formarea şi cizelarea competenţei de comunicare. E vorba, în al doilea rând, de faptul că tiparul lărgeşte, prin diversificarea funcţiilor limbajului, viziunea ce reducea finalitatea enunţurilor la funcţia referenţială (la transmiterea de informaţie cu caracter descriptiv). E vorba, în al treilea rând, de coerenţa modelului ce pune în acord parametrii comunicării cu funcţiile limbajului, facilitând astfel asimilarea problematicii. Fără îndoială, modelul lui Jakobson nu este, la ora actuală, nici singurul şi nici cel mai complet. Ofer, în acest sens, doar câteva exemple de restructurare didactică sau de opţiune pentru alte perspective lingvistice. În privinţa tiparului situaţiei de comunicare, didactica limbilor propune variante de multiplicare şi nuanţare a parametrilor comunicării. Reţin, pentru caracterul operaţional al formulei, varianta propusă de S. Moirand, autoare ce cadrează problematica situaţiei de comunicare printr-o serie de întrebări: Cine vorbeşte? Cui i se adresează? Ce comunică? Despre ce comunică? În prezenţa cui? Unde? Când? Cui? Cu ce scop? Care sunt relaţiile dintre cei ce comunică? Dar relaţiile dintre cei ce comunică şi ceea ce este comunicat? etc. Ultimele trei întrebări pun în evidenţă dimensiunea interactivă şi intenţională a comunicării şi depăşesc viziunea care o echivala cu un simplu schimb de mesaje. În privinţa funcţiilor limbajului, reţin direcţiile didacticii engleze, unde abordarea funcţională (orientarea demersului didactic înspre funcţiile limbajului) s-a conturat încă din anii '70 prin construcţia unui model curricular numit „noţinal funcţional”. Nu voi intra în detaliile acestui tip de abordare, structurată de taxonomia lui Van Ek şi Alexander, cercetători ce listează în jur de şaptezeci de funcţii diferite. Prezint doar taxonomia propusă de lingvistul M. Halliday5 pe! următoarele aspecte: prezenţa unor asemănări între taxonomia lui M. Halliday cea a lui R. Jakobson; prezenţa unor perspective distincte asupra comunicării: perspectivă ce accentuează dimensiunea intenţională a limbajului (comunicarea ca modalitate de a influenţa acţiunile şi dispoziţiile interlocutorului: Halliday) şi perspectivă ce distribuie accentele egal, asupra tuturor funcţiilor limbajului (comunicarea ca schimb de mesaje: Jakobson). Taxonomia lui Roman Jakobson Taxonomia lui Michael Halliday Funcţia referenţiaiă se manifestă atunci când limbajul este orientat spre context; prin intermediul ei limbajul descrie realitatea. Funcţia reprezentaţională indică modul de folosire a limbajului pentru a face afirmaţii, a exprima fapte, cunoştinţe, a explica sau a descrie realitatea aşa cum este ea văzută de cineva. Funcţia euristică se referă la folosirea limbajului pentru a obţine cunoştinţe. Ea este adeseori reprezentată sub forma unor întrebari precum acel „de ce?” al copiilor. Funcţia expresivă se manifestă atunci când limbajul este centrat pe emiţător şi se referă la exprimarea directă a atitudinii subiectului faţă de ceea ce spune. Stratul pur emotiv al limbii este reprezentat de interjecţii. Funcţia personală permite vorbitorului să-şi exprime sentimentele, emoţiile, personalitatea în natura personală a limbajului, cogniţia, afectul şi cultura interacţionează. Funcţia conativă indică orientarea limbajului spre destinatar şi îşi găseşte expresia gramaticală cea mai pură în vocativ şi imperativ. Funcţia instrumentală serveşte în manipularea realităţii imediate, face ca unele evenimente să se întâmple. Enunţuri precum „Completul de judecată te-a găsit vinovat şi te condamnă la”, „Nu atinge că te arzi!” sunt expresii directe ale acestei funcţii. Funcţia reglatorie a limbajului permite controlul asupra evenimentelor. Distincţia între aceasta funcţie şi cea instrumentală este distincţia între declanşarea puterii şi menţinerea controlului. Astfel, o afirmaţie de tipul „Completul de judecată te-a găsit vinovat şi te condamnă la” este expresia funcţiei instrumentale, în vreme ce un enunţ precum „În condiţiile unei purtări impecabile eşti eligibil pentru eliberarea condiţionată” este o manifestare a funcţia reglatorii. Reglarea relaţiilor dintre oameni - aprobarea, dezaprobarea, controlul comportamentului, crearea legilor şi regulilor sunt toate trăsături reglatorii ale limbajului. Funcţia poetică orientează limbajul asupra lui însuşi, mesajul existând în sine, „pe cont propriu”. Funcţia poetică proiectează principiul echivalenţei de pe axa selecţiei pe axa combinării. În spaţiul ei echivalenţa este ridicată la rang de procedeu constitutiv al secvenţei. În structurile „l'affreux Alfred” sau „I like Ike” reiterarea unităţilor echivalente este evidentă. Funcţia imaginativă permite crearea unor sisteme imaginare. Astfel, a spune poveşti, a glumi sau a scrie o nuvelă sunt toate forme ale funcţiei imaginative. Folosirea limbajului din pură plăcere ca în poezie, frământături de limbă sau calambururi sunt, şi ele, forme ale funcţiei imaginative. Prin dimensiunea imaginativă a limbajului suntem liberi să trecem dincolo de lumea reală, să zburăm spre înălţimile frumuseţii limbajului însuşi şi, prin acest limbaj, să creăm vise imposibile, dacă asta dorim. Funcţia fatică accentuează contactul şi serveşte în mod esenţial la stabilirea, prelungirea sau întreruperea comunicaţiei, la verificarea modului în care funcţionează circuitul comunicării. Ea este prima funcţie asimilată de copii. Funcţia interacţională serveşte în asigurarea contactului social. Comunicarea interacţională de succes pretinde familiaritatea cu jargonul, cunoaşterea glumelor, folclorului, obiceiurilor culturale, politeţea etc. Funcţia metalingvistică (sau de glosă) este centrată pe cod şi permite interlocutorilor să verifice dacă folosesc corect codul. Expresii precum „Nu vă pot urmări, ce vreţi să spuneţi?” sau ,Ce înseamnă” sunt modalităţi de manifestare ale funcţiei metalingvistice. Importanţa perspectivei funcţionale asupra limbajului constă în complexitatea imaginii pe care o restituie. Redus, multă vreme, la funcţia referenţială, la rolul de a transmite informaţii cu caracter descriptiv, limbajul se defineşte, în cadrul acestei abordări, prin modalităţi diverse de funcţionare; dintre acestea, unele au impact direct asupra realului, au puterea de a-l transforma: „Cuvintele atrag realitatea după ele, bătrâne” (Nichita Stănescu), ele se pot impune realităţii, o pot modifica; ne pot modifica: „A vorbi e a-ţi vitaminiza (sau a-ţi otrăvi) interlocutorul” (Andrei Pleşu). Integrarea problematicii situaţiei de comunicare şi a funcţiilor limbajului în programele de limbă română are semnificaţii didactice majore; ele depăşesc cu mult valoarea unor teme de studiu, abordate punctual, în lecţii autonome. Parametrii comunicării ar trebui să se constituie drept cadru al tuturor activităţilor de comunicare, fie ea orală sau scrisă. Şi asta, nu totdeauna explicit şi în termeni specifici, ci prin întrebări simple, orientate înspre factorii care determină comunicarea şi înspre modul de funcţionare a limbajului. În acest sens, întrebările formulate de Sophie Moirand îmi par extrem de utile, iar reluarea şi diversificarea lor poate duce, cu timpul, la înţelegerea şi integrarea aspectelor atât de diverse ale comunicării: Cine comunică? Cui i se adresează? Ce comunică? Despre ce comunică? Cu ce scop? În prezenţa cui? Unde? Când? Cum? Care sunt relaţiile între cei carecomunică? Dar între cei care comunică şi ceea ce este comunicat? 2. Competenţa de comunicare: specific şi resurse Fundalul teoretic al modelului comunicativ-funcţional cuprinde, alături de problematica situaţiei de comunicare şi de funcţiile limbajului, şi conceptul „competenţă de comunicare”. Structurarea conceptului de „competenţă de comunicare” îşi are punctul de pornire în studiile lui Dell Hymes, sociolingvist ce a interogat şi relativizat conceptul de „competenţă lingvistică” formulat de Noam Chomsky. Dacă la creatorul gramaticii generative, competenţa avea conturaul unui construct preponderent intra-personal şi denumea o facultate înnăscută, un „deja-existent” de natură lingvistică, la Hymes competenţa devine construct dinamic şi interpersonal. Specificul acestei viziuni constă în evidenţierea regulilor sociale şi funcţionale ale limbajului, competenţa de comunicare fiind definită drept capacitate ce permite producerea şi interpretarea mesajelor, precum şi negocierea sensului în contexte specifice. Începută în anii '60, reflecţia asupra competenţei de comunicare va continua în deceniul următor, prin conturarea unor perechi conceptuale precum: 1. competenţă lingvistică vs. competenţă de comunicare (cunoştinţe „despre” formele limbi vs. cunoaştere ce permite unei persoane să comunice personal şi interactiv: Hymes, D. Paulston); 2. performanţă (proficiency) lingvistică, academică sau cognitivă vs. capacităţi (skills) comunicative interpersonale de bază (competenţă în manipularea sau în reflecţia asupra aspectelor de suprafaţă ale limbii, în absenţa unor contexte definite vs. capacitatea de comunicare în contexte specifice: J. Cummins). Din punctul de vedere al didacticii, momentul cel mai important l-au constituit demersurile prin care s-au depăşit reprezentările dihotomice limbă vs. cornunicare sau cunoştinţe despre limbă vs. capacităţi de utilizare a limbii. În felul acesta competenţa de comunicare a devenit o categorie supraordonată cunoştinţelor capacităţilor şi a fost conturată ca modus operandi, manifestat prin activarea şi corelarea lor. Să ne gândim doar la o simplă prezentare orală de carte, la varietăţile informaţiilor şi procedeelor pe care le orchestrează şi de care depinde reuşita, documentarea asupra autorului şi operei; sistematizarea şi prelucrarea datelor cu sens; lectura/relectura textului, înţelegerea lui integrală şi selectarea acelor aspecte care îl reprezintă şi care pot interesa auditoriul; organizarea secvenţelor expunerii, redactarea unor notiţe ca suport al expunerii; administrarea corectă a timpului, dozarea pauzelor, adecvarea tonului vocii, a debitului verbal etc. Din multitudinea definiţiilor date competenţei reţin, alături de cea reprodusă anterior, încă două, cu scopul de evidenţia specificul conceptului, şi anume acela de modus operandi: „Competenţa de comunicare nu este o reproducere a itemilor aflaţi în memorie, ci un set de strategii sau de procedee creative ce permit înţelegerea valorii elementelor lingvistice în context, o abilitate de a participa la discursuri ită se justifică doar prin intenţia^ „Competenţa nu rezidă în resursele (cunoştinţele, capacităţile) ce trebuie mobilizate, ci în mobilizarea însăşi a acestor resurse. Competenţa ţine de ordinea lui «a şti să mobilizezi» (savoir mobiliser)”. Fără a fi încheiată, reflecţia asupra competenţei de comunicare a condus, până acum, la cartografierea relativ stabilă a domeniului şi la conturarea unor modele congruente, structurate pe componente. Topografia domeniului a fost desenată în funcţie de procesele de comunicare (comprehensiune sau producere de text) şi de tipul de mesaj (oral sau scris). De aici şi reprezentarea clasică, specificată prin cele patru „capacităţi fundamentale”, susceptibile de a se manifesta într-o situaţie de comunicare. COMPREHENSIUNE DE TEXT PRODUCERE DE TEXT ORAL a asculta (rol de auditor) a vorbi (rol de locutor) SCRIS a citi (rol de lector) a scrie (rol de scriptor) În jurul acestui nucleu de stabilitate apar însă o serie de fluctuaţii terminologice dintre care reţin, în primul rând, inconsecvenţa în folosirea singularului sau pluralului: se vorbeşte, astfel, fie de o singură competenţă de comunicare şi de ariile/subdomeniile sau formele ei de manifestare, fie de două (competenţa de comprehensiune şi cea de producere de text) sau de patru competenţe distincte (competenţa de comprehensiune de text oral şi cea de text scris şi competenţa de producere de text oral şi de cea de text scris). Există şi autori care diversifică şi lasă deschisă seria competenţelor, şi asta, datorită varietăţii extreme a situaţiilor de comunicare. Inconsecvenţe terminologice apar şi în cazul termenilor „competenţă” şi „cale”, folosiţi adeseori ca sinonimi. Acelaşi raport de sinonimie leagă uneori termenii „capacitate” şi „cunoştinţe procedurale”. In ceea ce mă priveşte, consider că modul în care numărăm competenţele nu poate fi un subiect important de dezbatere şi că depinde doar de intenţia cu care se construieşte discursul didactic; astfel, o carte sau un capitol ce discută comunicarea orala/scrisă poate ridica această problematică la rang de competenţă, tot aşa cum comprehensiunea sau producerea de text pot fi abordate în aceeaşi manieră. In schimb, raportul competenţă - capacitate merită nuanţat, întrucât permite clarificarea unor trăsături specifice competenţei de comunicare. Termenii pot fi diferenţiaţi prin raportare la context şi la resurse: astfel, capacităţile de comunicare sunt potenţialităţi independente de contexte, în timp ce competenţa presupune contextualizarea capacităţilor şi relaţionarea lor, relaţionarea capacităţilor între ele, dar şi corelarea lor cu alte tipuri de resurse. În categoria resurselor, specialiştii aşază, alături de capacităţi, şi cunoştinţele. Să ne gândim, de pildă, la un simplu schimb de idei: el presupune, fără îndoială, o serie de capacităţi (precum a şti să asculţi şi să compui mesajul sau, mai exact, să începi, să continui sau să închei dialogul, să preiei ideea, să rezumi, să argumentezi, să întrebi); în acelaşi timp, însă, dialogul nu poate avea loc în absenţa unor cunoştinţe factuale (informaţii despre tema discutată). Dacă liniile de demarcaţie între termenii de competenţă şi capacitate par destul de ferm trasate (contextualizare vs. necontextualizare; categorie supraordonată vs. categorie integrată în resurse), diferenţele între capacităţi şi cunoştinţe procedurale rămân destul de vagi sau, mai mult, se şterg şi duc la sinonimie. În opinii mea, cauza acestei sinonimii rezidă în modalităţile distincte de reprezentare a cunoştinţelor individuale. O primă clasificare distinge: a) cunoştinţele declarative (a şti acese lucru despre problemă: ex.: a avea date despre fenomenul lingvistic sau literar); b) cunoştinţele procedurale (a şti cum să foloseşti datele: a şti cum să rezumi, să argumentezi, să caracterizezi un personaj, să analizezi un incipit) şi c) cunoştinţele textuale (a şti unde, când şi de ce să foloseşti ceea ce ştii şi ceea ce ştii să faci (ex: a şti unde, când şi de ce să foloseşti anumite cunoştinţe de sintaxă a frazei şi de argumentare). Cea de-a doua clasificare cuprinde următoarele categorii: a) „a-şti” (savos, echivalent pentru cunoştinţele declarative) şi b) „a-şti-să-faci” (savoir-fair, sinonim pentru cunoştinţele procedurale şi contextuale). În discuţia noastră, secevenţa compusă din savoir şi savoir-faire este importantă întrucât cuprinde categorii ce depăşesc domeniul cognitiv: şi ele se numesc „a-şti-să-fii” (savoir-etre) şi „a-şti-să devii” (savoir-devenir). Prima noţiune - „a-şti-să-fii” - este definită drept ansamblu al „variabilelor interne” ale unui individ (atitudini, valori, sentimente, emoţii, motivaţii, trăsături de personalitate, stiluri de conduită, self concept etc), prin care se conturează şi se propune ca persoană. Cea de-a doua noţiune - „a şti-să-devii”- este definită drept capacitate de a te pune în proiect, de a-l planifica, realiza, evalua şi ajusta pe parcursul desfăşurării şi de a-l evalua în final. Cizelarea acestor variabile individuale şi a capacităţii de a te pune în valoare sunt puncte de fugă ale studiului maternei, deopotrivă esenţiale şi greu de focalizat drumurile ce pot duce spre ele sunt, fără îndoială, cele ale literaturii; mă gândesc 1a discutarea valorilor individuale şi sociale reprezentate în opere, a scenariilor iniţiatice, a reprezentărilor despre viaţă etc. Categoria lui a-şti-să-fii este însă importantă şi în abordarea comunicării şi ea impune extinderea ariei capacităţilor dincolo de cognitiv, în zona afectivului. Şi e suficient să ne gândim la faptul că nici un dialog nu este neutru; că orice dialog este şi o problemă de conduită, de atitudine, de participare afectivă şi că reflexele acestor aspecte se manifestă întotdeauna în ordinea verbalului, iar în cazul oralului, şi la nivel paraverbal şi nonverbal. Din acest motiv, consider necesară extinderea ariei capacităţilor dincolo de cunoştinţele procedurale, înspre „a-şti-să-fii”. Implicaţiile didactice ale lărgirii acestui contur conceptual nu sunt de neglijat şi ele pot fi exprimate simplu prin atenţia acordată variabilelor individuale în proiectarea şi analiza activităţilor de comunicare orală şi în analiza dialogului scris. Există şi o altă direcţie de extindere a ariei capacităţilor şi ea constă în integrarea unor resurse ce nu pot fi exprimate nici în tehnici, metode sau trepte (aşa cum se întâmplă pentru acele savoirs-faire) şi nici în atitudini sau comportamente (ca în cazul lui savoir-etre). Acest tip de resurse sunt atribuite praxisului, rutinei („schemelor”, „habitusului” sau „inconştientului practic”) şi nu pot fi create şi/sau cizelate decât prin practica limbii. Evidenţierea acestui tip de resurse (aşezate şi ele în sfera capacităţilor) are, de asemenea, relevanţă didactică şi impune restructurarea parcursului educativ; o restructurare ce conferă practicii limbii un rol esenţial şi care modifică statutul orelor de studiu al limbii. Acum scopul lor este de a pregăti activităţile de comunicare globală (prin construcţia continuă a unui „eşafodaj” de cunoştinţe metalingvistice) şi de a le prelungi prin secvenţe de reflecţie şi analiză; o analiză ce urmăreşte deopotrivă consolidarea cunoştinţelor de limbă şi conştientizarea capacităţilor pe care practica limbii le presupune; o analiză ce încearcă să aproximeze acele aspecte, greu ponderabile, ce diferenţiază stăpânirea teoretică de stăpânirea practică a limbii. 3. Componentele competenţei de comunicare O relevanţă didactică deosebită o au şi discuţiile legate de componentele competenţei de comunicare. Şi aici, ca şi în situaţiile precedente, există repere fixe şi zone de instabilitate. Constantele se referă la modul de reprezentare a competenţei prin componente şi la recurenţa majorităţii lor. Diferenţele de viziune se exprimă în numărul diferit al componentelor, în organizarea şi denumirile lor. Reiau aici, pentru claritatea şi simplitatea reprezentării, varianta propusă de C.Simard, autor ce structurează competenţa de comunicare în şase componente: 1. componenta verbală - integrează toate componentele limbii şi conţine la rândul ei: o dimensiune lingvistică (cunoaşterea şi utilizarea aspectelor de ordin fonetic, lexical, morfologic şi sintactic); o dimensiune textuală (cunoaşterea şi utilizarea regulilor şi procedeelor care asigură organizarea generală a unui text: legătura între fraze, coerenţa între părţi, structura textuală narativă, descriptivă, argumentativă, explicativă etc); o dimensiune discursivă (cunoaşterea şi utilizarea regulilor şi procedeelor care determină folosirea limbii în context: cunoaşterea parametrilor situaţiei de comunicare, utilizarea registrelor limbii, a normelor de interacţiune verbală etc). 2. componenta cognitivă - se referă la stăpânirea operaţiilor intelecte realizate în producerea şi comprehensiunea limbajului (memorarea, diferenţierea, compararea, clasarea, interferenţa, anticiparea etc); 3. componenta enciclopedică - se referă la cunoaşterea aspectelor lingvistice, textuale şi discursive proprii unor domenii diferite (istorie, ştiiinţă, tehnică etc); 4. componenta ideologică - se referă la capacitatea de a ne situa, de a reacţiona la idei, valori, opinii vehiculate prin discurs; 5. componenta literară - trimite la literatură şi presupune cunoştinţe capacităţi de exploatare a creativităţii verbale; 6. componenta socio-afectivă este formată dintr-o reţea de concepţii, sentimente şi valori ce influenţează comportamentul verbal al individului. Limba ca problemă Limba şi Limba Limba şi Limba şi Limba, cultura, autonomă gândirea şi arta cunoaşterea doxa sentimentele Compo- Compo- Componenta Compo- Componenta sa Componenta verbală nenta nenta enciclopedică nenta afectivă Lingvistică Textuală Discursivă cognitivă literară (limbajele de ideologică (fonetică (structura (parametrii specialitate) lexic, textelor) situaţiei de morfologie comunicare, şi sintaxă) funcţiile limbajului, registrele limbajului). Există variante de reprezentare şi mai complexe, precum cea realizată Lyle Bachman. Nu reiau aici modelul, reţin doar prezenţa, sub alte denumi a componentei verbale, textuale şi discursive. Reţin, de asemenea, includerea funcţiilor limbajului în aria componentei discursive şi prezenţa unei aşa-numite componente strategice; ea permite luarea deciziei finale în privinţa instrumentelor lingvistice folosite în procesul de negociere a sensului. Diversitatea modurilor de reprezentare a competenţei de comunicare, multitudinea componentelor descrise de Simard (1997), Bachman (1990) sau Canale şi Swain (1980) ridica problema validităţii liniilor de separare. Consider că delimitările operate de autorii mai sus menţionaţi au, toate, o doză de arbitrar, necesară însă în orientarea demersurilor didactice şi în realizarea progresiei. Astfel prezenţa distincţiei cunoştinţe - capacităţi permite conturarea a două categorii distincte de activităţi (activităţi de structurare a cunoştinţelor şi activităţi de comunnicare globală), precum şi alternarea şi articularea lor. Tot astfel, reprezentarea competenţei sub formă de componente permite selectarea şi ierarhizarea activităţilor de comunicare în funcţie de gradul de complexitate (ex.: trecerea de la activităţi centrate asupra componentei verbale spre activităţi ce presupun şi prezenţa componentei literare şi ideologice). Mai mult, cartografierea detaliată a competenţei de comunicare face posibilă depistarea carenţelor în comunicare şi conturarea unor strategii menite să le corecteze. Acestea sunt motivele pentru care consider necesară prezenţa unui model al competenţei de comunicare, menit să informeze proiectarea demersurilor didactice. Varianta concisă şi amendabilă pe care o propun are următoarele caracteristici: - identificarea specificului competenţei de comunicare în acel modus operandi, ce constă în mobilizarea şi orchestrarea unor resurse diferite în vederea realizării comprehensiunii şi/sau producerii de text; - echivalarea resurselor cu seria cunoştinţelor (despre limbă, texte, lume, valori etc.) şi cu seria capacităţilor de înţelegere şi producere de text scris şi oral; - extinderea ariei capacităţilor dincolo de domeniul cognitiv, înspre zona variabilelor individuale cuprinse în „a-şti-să-fii”, dar şi integrarea, în această arie, a unor aspecte ce nu pot fi formalizate şi care ţin de obişnuinţă, de „inconştientul practic”; - detalierea competenţei de comunicare în componente ce separă, în mod arbitrar, verbalul de cognitiv, de literar, de enciclopedic etc. COMPETENTA DE COMUNICARE Specific modus operandi Resurse Cunoştinţe (a-şti), capacităţi (a-şti-să-faci) şi atitudini (a-şti-să-fii) Arii Comprehensiune şi producere de text scris şi oral Componente Componenta verbală (lingvistică, textuală discursivă) Componenta cognitivă Componenta literară Componenta enciclopedică (limbajele de specialitate) Componenta ideologică Componenta socio-afectivă ELEMENTE DE CONSTRUCŢIE A COMUNICĂRII „Trebuie să luăm fiecare piesă una după alta forma şi funcţia ei şi să o privim exact în locul care îl ocupă în ansamblu, între arcul care duce mişcarea, balansierul care o reglează şi care arată ora. Or, aceasta nu se poate face printr-o ordine oarecare. Sunt unele elemente esenţiale, constitutive, cu care trebuie să încep sunt apoi altele, secundare, care nu există decât pentru şi printre cele dintâi” (Albert Sechehaye) 1. Structura programelor Formarea şi cizelarea competenţei de comunicare presupune, fără îndoială abordarea tuturor componentelor sale. Componenta verbală ocupă însă locul central, iar programele actuale o pun în relief în următoarea variantă: dimensiunea lingvistică este vizată de secţiunea „elemente de construcţia comunicării”, iar din siunea textuală şi cea discursivă de secţiunile „comunicarea orală” şi „scrierea”. COMPONENTA VERBALĂ A COMPETENŢEI DE COMUNICARE dimensiunea lingvistică dimensiunea textuală dimensiunea discursivi „elemente de construcţia comunicării” (lexic, fonetică, morfosintaxă, sintaxă) „comunicarea orală” şi „scrierea” Secţiunea „elementele de construcţie a comunicării” rescrie programa, limbă română într-o variantă ce se doreşte adecvată modelului comunicativiv, sublinierile ce preced şirul conţinuturilor: „în toate clasele gimnaziului, modalităţi tradiţionale sau de altă natură, de ordonare, combinare şi de tratare didactică a conţinutului din acest capitol ţine exclusiv de opţiunea autorului, a profesorului. Se recomandă ca abordarea acestor aspecte să fie corelată cu ştii textului literar şi non-literar, inclusiv din punctul de vedere al valorilor stilistice, exigenţă absolut necesară mai ales în cazul elementelor de lexic. Concepţia pe care s-a întemeiat prezentul curriculum este că, în şcoală, predarea-învăţarea va urmări «limba în funcţiune», în varianta ei orală şi scrisă, normată şi literară, iar nu «limba ca sistem abstract». Interesează viziunea comunicativ-pragmatică a prezentei programe, nu interesează predarea în şi pentru sine a unor cunoştinţe gramaticale, ci abordarea funcţională şi aplicativă a acestora în calitatea lor de elemente care conduc la structurarea unei comunicări corecte şi eficiente. În acest sens se recomandă în toate cazurile, exerciţii de tip analitic (de recunoaştere, de grupare, de motivare, de descriere, de diferenţiere) şi de tip sintetic (de modificare, de completare, de exemplificare, de construcţie). Se vor evidenţia aspecte ţinând de ortografie, de punctuaţie şi de ortoepie, în situaţiile care impun o asemenea abordare. Se sugerează ca, în predarea problemelor noi, profesorul să se sprijine de fiecare dată pe actualizarea cunoştinţelor asimilate anterior de către elevi”. Acestor sublinieri prezente în programa tuturor claselor de gimnaziu, capitolele pentru clasa a V-a - a-VIII-a li se adaugă şi o altă precizare, şi anume: „Dimensiunea stilistică a faptelor de limbă se preconizează a fi tratată la secţiunea consacrată textelor literare şi de câte ori profesorul găseşte soluţia practică cea mai eficientă”. Fragmentul defineşte 1. perspectiva supraordonată („predarea-învăţarea va urmăări «limba în funcţiune» [], iar nu «limba ca sistem abstract»“) şi 2. modul de predare în ansamblu (corelarea studiului limbii cu studiul textului literar şi non-literar). Secvenţa conţine şi câteva recomandări de ordin practic, legate de prezenţa exerciţiilor de tip analitic şi sintetic, dar şi de ancorarea noilor cunoştinţe în cele deja existente. În privinţa conţinuturilor, paginile programelor desfăşoară problematica studiii în întregul ei: lexic, fonetică, morfologie, sintaxă şi elemente de istorie. În comparaţie cu programele precedente, se remarcă însă accentuarea şi a sintaxei (vizată în secţiunile Noţiuni de sintaxă, Morfosintaxă, Sintaxa propoziţiei , Sintaxa frazei) şi a cunoştinţelor de lexic (recurenţa şi extinderea conştientă a cunoştinţelor despre vocabular, dar, mai ales, a cunoştinţelor de semantică lexicală). Reliefarea sintaxei (gr. syn, cu, şi taxis, ordine) poate fi interpretată ca o încercare de a pune în acord activităţile de asimilare a cunoştinţelor metalingvistice cu practica limbii sau, altfel spus, o încercare de adecvare a studiul sistematic al limbii cu perspectiva funcţională. Acest acord înseamnă nu numai centrarea atenţiei pe relaţia dintre cuvinte şi dintre propoziţii, ci şi abordarea relaţiei dintre fraze, aşa cum este ea realizată la nivelul textului. Iată modalitatea în care programa realizează această deschidere: ELEMENTE DE SINTAXA Clasa a V-a Clasa a Vl-a Clasa a Vll-a Clasa a VllI-a Noţiuni elementare de sintaxă (actualizare ciclul primar). Părţile gramaticii (morfologia şi sintaxa). Propoziţia şi părţile de propoziţie. Propoziţia simplă şi propoziţia dezvoltată. Dezvoltarea unei propoziţii simple. Propoziţia afirmativă şi propoziţia negativă. Propoziţia enunţiativă şi propoziţia interogativă. Fraza. Noţiuni de sintaxă (actualizare) Felul propoziţiilor. Fraza. Propoziţia regentă. Elementul regent. Coordonarea şi subordonarea. Noţiuni de sintaxă Discursul. Relaţia text, frază, propoziţie, cuvânt. Tipuri de propoziţie (actualizare). Propoziţia principală şi propoziţia secundară. Propoziţia regentă şi propoziţia subordonată. Raporturile de coordonare şi de subordonare în propoziţie şi în frază. Noţiuni de sintaxă. Discursul (actualizare) Fraza. Relaţiile sintactice în propoziţie şi în frază (interdependenţă, coordonare şi subordonare). Mijloace de realizare a relaţiilor sintactice în propoziţie şi în frază: flexiunea, joncţiunea, juxtapunerea, topica, intonaţia şi pauza. Cuvintele şi construcţiile incidente. Punctul lor. Anacolutul. Structura secţiunii explicitează modul în care ideea de construcţie, definitorie sintaxei, este trecută dincolo de aria gramaticii, înspre studiul textului şi configurarea discursului. Direcţia este corectă şi susţinută de teoriile care extind competenţa lingvistică înspre „sintaxa marilor ansambluri verbale”. Dar ea este secondată de teoriile cognitiviste legate de „schemele textuale prototip” definite ca „reprezentări construite progresiv de subiecţi pe parcursul dezvoltării lor, ca proprietăţi superstructurale ale textelor canonice, pe care cultura lor şi pe care limba le numeşte”.15 Aceste scheme textuale - narative, i criptive, dialogale, argumentative, explicative etc. - influenţează procesele de comprehensiune a textului oral şi scris, procese ce includ nu numai descifrarea semnelor grafice şi corelarea lor, ci şi recunoaşterea tiparului de structurare a textelor. Nivelul de cunoaştere a schemelor textuale determină şi procesele de producere a textului; aceste procese presupun nu numai reflecţia asupra unei teme şi punerea de cuvinte, propoziţii şi fraze, ci şi articularea lor într-un ansamblu textual coerect în programele actuale, comprehensiunea şi producerea de text sunt vizate prin capitolele „comunicarea orală”, „scrierea” şi „lectura”; ele desfăşoară o tipologie textuală largă, ce cuprinde, alături de narativ, descriptiv sau dialogal, srtaturile argumentative, expozitive şi informative. Studiul „elementelor de construcţia comunicării” pregăteşte însă receptarea şi producerea de text, fapt realizat prin structurarea cunoştinţelor metalingvistice de natură fonetică, lexicală şi gramaticală, precum şi prin accentuarea elementelor de sintaxă. Mult discutatul dezacord între modelul comunicativ şi studiul sistematic al gramaticii îşi găseşte, astfel, o rezolvare parţială, prin legătura dintre sintaxa frazei şi sintaxa textului, prezente, aşa cum s-a putut vedea, în programele claselor a VII-a şi a VIII-a. O altă soluţie de rezolvare a incongruenţei o reprezintă extinderea problematicii lexicului, nume sub care este aşezat studiul vocabularului şi abordarea unor aspecte de semantică lexicală. Amplificarea şi diversificarea studiului lexicului se înscrie, alături de extinderea problematicii sintaxei, în aceeaşi tendinţă de trecere dinspre o perspectivă structuralistă a limbii, spre functionalism. Deschiderii sintaxei spre text şi discurs îi corespunde, la nivelul lexicului, diversificarea aspectelor de semantică lexicală: e vorba de structurarea de reţele semantice şi de evidenţierea raportului dintre sensul cuvântului şi context. Iată varianta actuală de studiu al lexicului pentru clasa a VIII-a: LEXICUL * Mijloacele de îmbogăţire a vocabularului (actualizare). Familia de cuvinte (actualizare) * Mijloace externe de îmbogăţire a vocabularului împrumuturi lexicale (vechi şi noi) * Neologismele (actualizare). Rolul neologismelor în dezvoltarea sinonimiei * Cuvântul şi contextul. Sensul propriu (de bază şi secundar) şi sensul figurat (actualizare) * Categoriile semantice: sinonimele, antonimele, omonimele, cuvintele polisemantice (actualizare) * Paronimele Pleonasmul. Tautologia Argoul şi jargonul. Postulatele care întemeiază această reorientare şi care pot informa corect demersul didactic sunt de provenienţă cognitivistă şi lingvistică. Cel cognitivist statuează faptul că, la nivelul creierului, cuvintele formează relaţii asociative şi că utilizarea lor se desfăşoară conform unor modele generalizate de comportament verbal. De aici, şi imperativul structurării unor reţele semantice: serii lexicale sinonimice şi antonimice, familia de cuvinte, câmpul lexical. Teza lingvistică enunţă faptul că sensul unui cuvânt este rezultanta a două forţe: una verticală, paradigmatică, exersată de corelativele sale şi alta orizontală sau sintagmatică, exersată de context. De aici, interdicţia de a limita studiul vocabularului la cuvânt (fie el simplu, derivat sau compus) şi de a echivala îmbogăţirea vocabularului cu acumularea unor cuvinte noi; altfel spus, necesitatea de a evidenţia proprietăţile distnbuţionale ale cuvintelor, din punct de vedere semantic, sintactic şi discursiv. Privite la nivelul programei în ansamblul ei, elementele de sintaxă şi lexic oferă două soluţii de corelare a studiului limbii cu activităţile de lectură, de comunicare orală şi scrisă. Mă gândesc la analiza „sintaxei” textelor literare sau a textelor compuse de elevi (analiza structurilor lor narative, descriptive), la descifrarea câmpurilor lexicale ce le compun sau la conturarea registrelor lingvistice. Acestea sunt modalităţile cele mai directe de corelare a subdomeniilor disciplinei, ele nu sunt însă şi singurele şi e suficient să ne gândim la modul în care analiza prozodiei valorizează cunoştinţele de fonetică; la modul în care analiza timpurilor verbale şi a pronumelor poate lumina structura şi semnificaţia unui text ca Lacul lui Eminescu; la modul în care analiza sintactică a frazelor poate facilita interpretarea unui poem ca Emoţie de toamnă de Nichita Stănescu sau la modul în care informaţiile despre regimul verbelor unipersonale poate lămuri valoarea unei structuri precum „şuier luna şi o răsar” etc. “ Realizarea unor astfel de demersuri integrative presupune prezenţa, în lecţia de limbă, a unor secvenţe menite să anticipeze situaţiile în care cunoştinţele vor fi valorificate; mă gândesc la secvenţele de lecţie de tipul celor formalizate prin întrebările „De ce este necesară învăţarea?” şi „Când şi cum pot fi aplicate cunoştinţele despre?”. Există, de asemenea, şi posibilitatea de a fi transferul vizibil în chiar momentul realizării lui, prin intervenţii precum: „Să vedem în ce măsură analiza pronumelor, a timpurilor verbale, a propoziţiei etc. ne pot ajuta în descifrarea” sau „Să încercăm să aplicăm, în interpretarea acestui fragment cunoştinţele de morfologie, informaţiile despre tipurile de propoziţii”. Realizarea corelaţiilor şi explicitarea lor sunt exigenţele unei didactici care urmăreşte abordarea integrativă a subdomeniilor disciplinei. Dar condiţia sine qua non a acestei abordări rezidă, în opinia mea, în acurateţea cunoştinţelor ce urmează a fi transferate şi în structurarea lor riguroasă. În absenţa unor cunoştinţe precise şi clar ierarhizate, orice încercare de transfer este riscantă, întrucât va genera confuzie şi dezordine. Intr-unul din Metalogurile lui G. Bateson, intitulat De ce ajung lucrurile în dezordine?, ideea centrală este aceea că, pentru unul şi acelaşi lucru, există foarte puţine forme ale ordinii şi extrem de multe forme ale dezordine. Iată câteva fragmente: Fiica: Tată, de ce ajung lucrurile în dezordine? Tatăl: Ce vrei să spui prin lucruri şi dezordine? F: Ei bine, oamenii petrec o mulţime de timp ca să pună lucrurile în ordine, dar nu par niciodată că îşi petrec timpul pentru a le încurca. Lucrurile par pur şi simplu să se încurce singure. Şi atunci oamenii trebuie să le aranjeze din nou. []. T: Să ne uităm la ceea ce tu numeşti „în ordine”. Atunci când acuarelele tale sunt la locul lor, în ordine, unde se află? F: Aici, la capătul, raftului. T: Bine. Şi dacă ar fi oriunde altundeva? F: Atunci nu ar mai fi în ordine. T: Şi ce-mi spui despre celălalt capăt al raftului, despre acesta? F: Nu, nu aici le e locul şi oricum, trebuie să fie aşezate drept, nu strâmb, aşa cum le-ai pus tu. T. Deci, la locul lor şi drept. F:Da. T: înseamnă că există foarte puţine locuri care înseamnă „în ordine” pentru acuarelele tale. F: Numai unul singur. T. Nu - câteva locuri, pentru că dacă le mut, numai puţin, ca de pildă acum, ele rămân în ordine. F' Bine, dar foarte, foarte puţine locuri. T: Da, foarte, foarte puţine locuri. Acum ce poţi să-mi spui despre ursuleţ şi păpuşă şi despre Vrăjitorul din Oz şi despre puloverul şi papucii tăi ? E adevărat pentru toate lucrurile, nu-i aşa, că fiecare lucru are numai foarte puţine locuri care sunt, pentru el, în ordine? []. F: Tată, nu ai terminat. De ce ajung lucrurile mele într-un mod despre care spun că nu este ordine? T: Ba da, am terminat. E pentru că există mai multe moduri pe care tu le numeşti „dezordine”, decât moduri pe care le numeşti „ordine”. F: Dar acesta nu este un motiv. T: Ba da, este motivul cel adevărat, şi unicul şi cel foarte important. [] Şi toată ştiinţa este agăţată (ca în undiţă) în acest motiv. Ideea/ideile de ordine informează, fără îndoială, toată didactica maternei: de la metodologia producerii de text, la didactica lecturii; de la aplicarea sau recunoaşterea tiparelor textuale, până la interpretarea frumoaselor forme de neordine ce caracterizează textul literar. Niciunde, însă, prezenţa ordinii nu este atât de necesară ca în studiul limbii, un domeniu în care conturarea imprecisă a conceptelor generează confuzie şi eroare. De aici, şi necesitatea unor parcursuri riguroase şi dublu orientate: o dată înspre asimilarea exactă a cunoştinţelor şi înspre aplicarea lor corectă şi, încă o dată, înspre conturarea ansamblurilor în care se înscriu aceste cunoştinţe. Evidenţierea acestor ansambluri poate pune în lumină rostul ordinii. Mă refer la prezentarea şi la reluarea unor imagini sintetice, menite să evidenţieze raporturile dintre concepte (ex.: tabloul părţilor de vorbire şi al celor de propoziţie, reprezentarea grafică a părţilor principale şi secundare de propoziţie, reprezentarea sintetică a categoriilor ce definesc părţile de propoziţie, prezentarea contrastivă a adjectivului şi adverbului, sistematizarea tipurilor de propoziţie etc). Prezenţa acestor acolade poate corecta neajunsurile unor abordări modulare şi descriptive, reducând semnificativ seria confuziilor (ex.: confundarea adjectivului pronominal cu pronumele, a complementului direct cu subiectul, a subiectului cu complementul de agent, identificarea şi analiza corectă a unui verb sau adverb, încheiată însă prin stabilirea cazului, identificarea şi analiza corectă a unui verb la gerunziu, încheiată însă prin atribuirea funcţiei de predicat etc). Înţelegerea sistemului limbii şi a conceptelor esenţiale poate fi facilitată şi prin lămurirea denumirii conceptelor. Evidenţierea etimonului, a sensului adevărat al cuvântului (gr. etymos - adevărat, veritabil) poate fi, adeseori, o cale directă de acces spre concept (ex.: morfologie, sintaxă, juxtapunere, coordonare, subordonare, regentă, nominativ, genitiv, dativ, acuzativ, vocativ, adverb, interjecţie, conjuncţie, dar şi antonimie, polisemie, epitet, metaforă etc). Reunirea conceptelor şi/sau a trăsăturilor lor definitorii în tabele sintetice, precum şi clarificarea denumirilor sunt, în opinia mea, modalităţi de a transmite ideea de ordine pe care limba o poartă înscrisă în structura ei profundă şi care permite articularea semnificantă a lumii. Prezenţa acestor perspective se impune; cu atât mai mult cu cât modelul comunicativ urmăreşte corelarea subdomeniilor disciplinei; or, prin reunire, „lucrurile se încurcă singure”, iar „oamenii-profesor trebuie să le aranjeze din nou”. 2. Variante metodologice 2.1. Etapele învăţării Primul pas al ordonării îl reprezintă formarea şi sistematizarea conceptelor. Didactica limbii române conţine un model viabil de formare a cunoştinţelor lingvistice, şi anume cel formulat în 1995 de V. Goia, pornind de la R. M. Gagne H. Klausmeister. Aplicarea modelului înseamnă desfăşurarea următoarelor tranşe ale învăţării: 1. faza familiarizării conştiente cu fenomenul gramatical; activitatea conştientă în „intuirea” fenomenului gramatical” printr-o serie de exemple concrete ce duc la conturarea unor „reprezentări gramaticale”; 2. faza analizei şi distingerii planului gramatical de cel logic; activitatea urmăreşte, prin conversaţie euristică şi analiză, să permită elevilor „să atribuie o valoare gramaticală nu obiectului semnalat prin cuvânt, ci şi cuvântului însuşi”; 3. faza însuşirii regulilor şi definiţiilor; activităţile vizează comparaţia, clasificarea, generalizarea şi sinteza şi urmăresc să conducă la însuşirea regulilor şi definiţiilor; 4. faza fixării şi operării superioare cu noţiunile de limbă însuşite; activităţile vizează aplicarea cunoştinţelor în exerciţii, compuneri realizate acasă sau în clasă. Cele patru faze descriu un proces de învăţare coerent, desfăşurat inductiv, patru trepte succesive: treapta intuitivă, cea analitică, cea sintetică şi cea opţională. Modelul îşi păstrează integral valabilitatea pentru majoritatea lecţiilor de limbă, lecţii unde inducţia rămâne demersul didactic predilect. Valoarea modelului constă şi în prezenţa etapei operaţionale, subliniată şi specificată în tiparele de orientare cognitivistă ce secondează aplicarea modelului comunicativ. Iată, de pildă, structura propusă de J. R. Andersen, structură în care ultimele două momente vizează învăţarea unor modalităţi de a opera cu informaţia metalingvistică şi de a accesa în situaţii diverse: 1. etapa cognitivă, prin care elevul înmagazinează conştient cunoştinţe noi de natură statică; 2. etapa asociativă, în care elevul asimilează progresiv reguli de folosire a cunoştinţelor (interiorizate în etapa cognitivă) pentru a efectua sarcini de lucru complexe; 3. etapa de autonomie, în care operaţiile sunt automatizate şi permit elevului să facă apel la aceste cunoştinţe pe măsură ce are nevoie de ele. Compararea celor doua modele pune în evidenţă o serie de echivalenţe ce pot fi reprezentate astfel: Etapa cognitivă - faza familiarizării conştiente cu fenomenul gramatical; - faza analizei şi distingerii planului gramatical de cel logic; - faza însuşirii regulilor şi definiţiilor; Etapa asociativă - faza fixării şi operării superioare cu noţiunile de limbă însuşite. Elapa de autonomie Se remarcă, de asemenea, prezenţa, la Andersen, a etapei de autonomie. Această ultimă etapă este conturată proiectiv de modelul lui J. Giasson prin secvenţa finală a lecţiei, gândită ca răspuns la întrebarea „Când pot fi aplicate cunoştinţele învăţate?”. Aceeaşi etapă este vizată, de asemenea, de unele din manualele actuale prin secţiunile „Folosiţi-vă cunoştinţele!”. Măsura reală a autonomiei cunoştinţelor o dau însă activităţile de comunicare globală (lectură, scriere şi exprimare orală), lecţia de structurare fiind centrată exclusiv asupra etapelor cognitivă şi asociativă. Ca orice parcurs didactic ce-şi propune structurarea/asimilarea de cunoştinţe, etapa cognitivă se situează sub incidenţa metodei interogative, tehnicile preferate fiind conversaţia euristică, demonstraţia şi problematizarea. Această orientare nu exclude însă prezenţa secvenţelor de învăţare activă, individuală sau pe grupe, secvenţe ce permit deopotrivă aprofundarea şi fixarea cunoştinţelor. Din punctul de vedere al orientării parcursului didactic, etapa cognitivă poate fi desfăşurată, inductiv, deductiv, analogic sau dialectic. Se impune însă, precizarea faptului că varianta inductivă este considerată cea mai adecvată; şi asta, pentru că desfăşoară procesul învăţării conform paşilor descoperirii. De aici, şi eficienţa modelului propus de profesorul V. Goia, model exemplificat în continuare prin planul unei lecţii ce vizează formarea conceptului de „predicat nominal” la clasa a V-a. Alegerea a avut în vedere atât gradul de dificultate al conceptului, cât şi prezenţa unui concept-pereche - predicatul verbal -, fapt ce permite şi proiectarea unor parcursuri transductive şi dialectice. Secvenţele didactice schiţate aici urăresc deopotrivă ancorarea noilor cunoştinţe în cele deja existente şi integrarea lor în tablouri sintetice. În cadrul acestor secvenţe, etapa cognitivă este complinită de etapa asociativă, vizată prin sarcinile complexe ce continuă secvenţa de învăţare: propriu-zisă (exerciţii de exemplificare şi exerciţii creatoare, rezolvate în clasă sau ca temă pentru acasă). Înainte de a desfăşura cele patru variante de lecţie, prezint succint sugestii tehnice, legate de formularea exemplelor, de alegerea exerciţiilor şi. organizarea tablei. Referitor la procesul de formare al conceptelor, didactica vorbeşte despre serii succesive de exemple: a) o primă serie, compusă din exemplele cele mai clare, prin intermediul cărora se urmăreşte formarea prototipurilor in cazul nostru, propoziţii simple, formate din subiect exprimat prin substantiv în N, „a fi” copulativ + nume predicativ exprimat prin substantiv în N, prin adjetiv propriu-zis şi prin adjectiv provenit din participiu şi b) a doua serie, compuşii de exemple ce nuanţează conturul conceptului (în cazul nostru exemple cu nume predicativ multiplu şi exemple în care predicatul nominal apare în propoziţii dezvoltate). În privinţa exerciţiilor, recomandările vizează, pe de o parte eşalonarea lor în funcţie de gradul de dificultate şi de creativitate (pentru tipologia exerciţiilor, vezi tabelul nr. 5 din anexe) şi, pe de altă parte, alternarea lor, necesară pentru a se evita monotonia.22 Reţin, de asemenea, pentru claritate, structura. tablei în coloane ce separă exemplele de consideraţiile teoretice. 2.2. Scenarii didactice Demersul inductiv presupune realizarea unui parcurs ce conduce de la particular (exemple cu predicate nominale), la general (definiţia predicatului nominal pentru a se reîntoarce apoi la particular şi a recontextualiza conceptul (exerciţii de recunoaştere, de exemplificare şi exerciţii creatoare). I. Actualizare/Evocare Actualizarea definiţiei predicatului („Predicatul este partea principală de propoziţie care arată ce face, cine este, ce este sau cum este subiectul”) precedată sau urmată a) de exerciţii de recunoaştere a predicatului sau de o secvenţă de redactare a unei compuneri gramaticale (5-7 propoziţii cu structură narativă dinamică (ex.: „N-am auzit deşteptătorul”, „în pas spre şcoală”, „Făt-Frumos se grăbeşte” etc), urmată de selectarea de propoziţii şi analiza predicatelor. Actualizarea definiţiei predicatului verbal („Predicatul verbal este predicatul care arată ce face subiectul.”). Exerciţii de recunoaştere şi exemplificare a predicatului verbal. Actualizarea faptului că predicatul verbal esteexprimat printr-un verb la un mod personal, verb cu înţeles de sine statător. II. Structurarea conceptului 1. Formularea unor exemple cu predicate nominale care să acopere elementele definiţiei (Predicatul nominal este predicatul care arata cum ce este sau cum este subiectul”; ex.: Făt-Frumos este un erou./Făt-Frumos este fiul împăratului./Făt-Frumos este curajos.); 2. Analiza exemplelor şi evidenţierea specificului predicatelor nominale (exprimă cine, ce şi cum este subiectul sau, cu alte cuvinte, exprimă identitatea şi caracteristicile subiectului). 3. Formularea definiţiei, urmată de exerciţii de recunoaştere a predicatului nominal şi/sau de exerciţii de exemplificare. 4. Evidenţierea caracteristicilor formale ale predicatului nominal (compus din verb copulativ şi nume predicativ). 5. Demonstrarea paşilor analizei predicatului nominal. 6. Formularea unor exemple cu nume predicativ multiplu şi discutarea acestui aspect. 7. Exerciţii de recunoaştere şi caracterizare şi exerciţii de recunoaştere şi justificare. III. Reflecţia: 1. Reluarea paşilor lecţiei după modelul „la început, apoi, după aceea, în final”. 2. Recompunerea definiţiei predicatului din definiţiile predicatului verbal şi nominal şi structurarea unui tablou sintetic ce cuprinde părţile principale de propoziţie. Reluarea definiţiilor subiectului şi predicatului şi evidenţierea interrelaţiei subiect - predicat prin simpla confruntare a definiţiilor („subiectul este partea principală de propoziţie despre care se spune ceva cu ajutorul predicatului”, iar „predicatul este partea principală de propoziţie care arată ce face, cine este, cum este şi ce este subiectul”). 3. Teme posibile: a) exerciţii de recunoaştere, exemplificare şi înlocuire; b) exerciţii de recunoaştere şi caracterizare pe text literar (ex.: analizaţi predicatele din strofele 2 şi 3 ale poeziei La oglindă de George Coşbuc şi evidenţiaţi rolul lor în text); c) compunere gramaticală (ex.: realizaţi portretele lui Dexter şi Didi şi evidenţiaţi rolul predicatelor nominale). Demersul deductiv presupune derularea inversă a parcursului inductiv şi constă în prezentarea definiţiei şi în exemplificarea conceptului; exemplificarea se face, în mod obligatoriu, în serii succesive, ce vizează aprofundarea şi nuanţarea temei. I. Actualizare 1, Actualizarea definiţiei predicatului. l Actualizarea definiţiei predicatului verbal. II. Structurarea conceptului 1. Confruntarea celor două definiţii actualizate anterior şi evidenţierea diferenţelor. 2. Formularea definiţiei predicatului nominal (prin eliminarea definiţiei predicatului verbal din definiţia predicatului). 3. Formularea de exemple pentru fiecare element al definiţiei. 4. Activitate pe grupe ce urmăreşte compunerea şi analiza unor propoziţii cu predicate nominale (ex. de fişe de lucru: Construiţi propoziţii prin care să evidenţiaţi cine este, ce este şi cum este Dexter/Didi/Donald/Goe etc.) 5. Analiza exemplelor şi evidenţierea componentelor predicatului nominal urmată de definirea predicatului nominal din punct de vedere formal (verb copulativ şi nume predicativ). 6. Exemplificarea modului în care se analizează predicatul nominal. 7. Exerciţii de recunoaştere şi caracterizare şi exerciţii de recunoaştere» justificare. III. Reflecţie 1. Reluarea paşilor lecţiei după modelul „la început, apoi, după aceea, în final”. 2. Evidenţierea diferenţelor dintre predicatul verbal şi nominal. Accentuarea diferenţei dintre verbul predicativ şi verbul copulativ. Tablou sintetic; cele două tipuri de predicat. 3. Analiza predicatelor din poezia Trei feţe de Lucian Blaga. 4. Temă: ex. a) exerciţii de recunoaştere, exemplificare şi înlocuire; b) exerciţii de recunoaştere şi caracterizare aplicate pe text literar; c) compune gramaticală. Demersul analogic constă în transpunerea, într-un context nou, a unui fir deja cunoscut sau, cu alte cuvinte, a unei „scheme familiare”. În lecţia despre predicatul nominal, analogia poate sluji formarea conceptului de verb copulativ. I. Actualizare 1. Actualizarea cunoştinţelor despre predicatul verbal. 2. Sublinierea faptului că predicatul verbal se exprimă printr-un verb la mod personal, verb cu înţeles de sine stătător. II. Structurarea conceptului 1. Scrierea şi analiza unor exemple în care predicatele reprezentate sunt sinonimele verbului „a fi” cu sens lexical plin (ex.: în basm, exişti - personaj principal: Prâslea cel voinic. La începutul basmului, Prâslea se află la curtea tatălui său. Acţiunea se petrece în lumea de aici şi în lumea de dincolo. Prâslea şi domniţele provin din lumea de aici. Zmeii şi zmeoaica provin din lumea de dincolo). 2. Înlocuirea predicatelor cu verbul „a fi” şi stabilirea situaţiilor în care verbul are înţeles de sine stătător (în situaţiile în care este sinonim cu „a exista”, „a se afla”, „a proveni” „ a se petrece” etc). 3. Sublinierea faptului că verbul „a fi” nu are întotdeauna înţeles de sine stătător, că poate fi şi copulativ; comparaţii cu un pod, cu o punte de la un mal de altul (în situaţia în care profesorul intenţionează să evidenţezei rolul verbului copulativ: acela de a stabili relaţia dintre subiect şi numele predicativ); comparaţii cu o plantă fragilă, ce are nevoie de sprijin, cu un vas umplut parţial (în situaţia în care profesorul intenţionează să evidenţieze insuficienţa semantică a verbelor copulative). 4. Scrierea şi analizarea unor exemple în care verbul „a fi” este copulativ (ex.: Prâslea este fiul împăratului. Prâslea este prevăzător, curajos etc). Evidenţierea faptului că în aceste situaţii verbul „a fi” nu are înţeles de sine stătător şi că formează predicatul împreună cu substantivul sau adjectivul, ce arată identitatea sau însuşirea subiectului. 5. Definirea predicatului nominal. 6. Exemplificarea modului în care se analizează predicatul nominal. 7. Exerciţii de recunoaştere şi caracterizare şi exerciţii de recunoaştere şi justificare. III. Reflecţie 1. Reluarea paşilor lecţiei după modelul „la început, apoi, după aceea, în final”. 2. Evidenţierea diferenţelor dintre predicatul verbal şi predicatul nominal. 3. Temă: ex.: exerciţii de recunoaştere, exemplificare, înlocuire; compunere gramaticală. Demersul dialectic, sau „învăţarea prin opoziţie”, este adecvat structurării unor concepte-pereche; realizarea lui presupune, în cazul nostru, definirea simultană a predicatului verbal şi nominal. I. Actualizare 1. Actualizarea definiţiei predicatului. II. Structurarea conceptelor de predicat verbal şi predicat nominal 1. Scrierea, pe două coloane, a unor exemple cu predicate verbale, respectiv cu predicate nominale. Exemplele vor fi construite sub forma unor texte ce opun naraţiunea, descrierii sau naraţiunea, portretului (ex.: Goe trăieşte în lumea creată de I.L. Caragiale. vs. Goe este un personaj./Goe nu învaţă, vs. Goe este repetent./Goe aşteaptă pe peron vs. Goe este nerăbdător./Goe se urcă în tren. vs. Goe este un călător./Goe scoate capul pe geam. vs. Goe este neascultător. Etc). 2. Analiza predicatelor din perspectiva a ceea ce ele spun despre subiect: ce face vs. cine este, ce este şi cum este subiectul. 3. Definirea predicatului verbal şi a celui nominal. 4. Reluarea unor exemple şi evidenţierea structurii predicatului verbal şi a celui nominal. 5. Stabilirea diferenţelor între „a fi” - predicativ şi „a fi” - copulativ, pornind de la exemple contrastive: ex. În schiţă există un personaj principal vs. Goe este personajul principal./Goe este în tren vs. Goe este un călător, etc. 6. Serie completă de exerciţii de recunoaştere a predicatelor verbale şi nominale: recunoaştere simplă, recunoaştere şi grupare, recunoaştere şi justitficare, recunoaştere şi caracterizare. III. Reflecţia 1. Reluarea paşilor lecţiei după modelul „la început, apoi, după aceea în final”. 2. Sistematizarea părţilor principale de propoziţie şi a tipurilor de predicate studiate. 3. Temă: ex. analizaţi propoziţiile din poezia Trei feţe de Lucian Blaga şi arătaţi ce spun predicatele despre subiecte. Cele patru parcursuri structurate aici au fost gândite ca variante posibile asimilare a conceptelor gramaticale. Ele integrează etapa cognitivă, centrată în jurul definirii conceptului, şi deschid etapa asociativă prin exerciţiile realizată în clasă şi acasă. Etapa asociativă o văd continuată în lecţia/lecţiile următoare, orientate exclusiv spre aprofundarea conceptului şi construite din exerciţii cu grad mare de complexitate. Aceste exerciţii pot fi exerciţii de recunoaştere şi justificare, de asociere, exerciţii de exemplificare şi exerciţii creatoare. În cazul studiului predicaţului nominal, prezent ca exemplu în aceste pagini, exerciţiile creatoare pot integra o serie de jocuri cu metafora (înţeleasă ca definiţie poetică, structurată după modelul subiect + predicat nominal format din verb copulativ + nume predicativ în nominativ). Aceste exerciţii nu vor viza explicit metafora („figură” ce depăşeşte şi pe care programele o aşază în seria conţinuturilor clasei VII-a). Aceste exerciţii nu vor urmări decât aprofundarea conceptului de predicat nominal prin redimensionare semantică. Elevii vor fi îndrumaţi să facă echivalenţe între elemente asemenea (ex. continuaţi şirul: primăvara este anotinmpul mugurilor), dar şi echivalenţe între elemente neasemenea (ex continuaţi şirul: primăvara e un arici verde, e o fundă roz.; cuvintele sunt furnici; mâna mea e o cupă); b) transformaţi următoarele ghicitori în propoziţii după modelul: „Năframă vărgată, peste mare aruncată, (curcubeu - Curcubeul este o năframă vărgată.; c) creaţi o ghicitoare etc. Recurenţa exerciţiilor cu grad mare de complexitate asigură autonomia cunoştinţelor metalingvistice, autonomie exprimată în capacitatea elevului de a le folosi în situaţii diverse şi complexe. Gradul de autonomie al cunoştinţelor urmează a fi măsurat, în primul rând, în orele de comunicare; în cadrul lor, dimensiunea lingvistică a comportamentelor verbale este actualizată integral, astfel încât nivelul de cunoaştere a codurilor lingvistice devine vizibil. Dar gradul de autonomie al cunoştinţelor metalingvistice poate fi măsurat şi în orele de literatură, unde analiza de text presupune, adeseori şi darea detaliată a faptelor de limbă. 3. Concluzii Cele patru scenarii desfăşurate în secvenţa anterioară au urmărit evidenţierea unor modalităţi diverse de structurare a orelor de limbă. Perspectiva deschisă a încercat să depăşească abordarea pur descriptivă şi să clarifice, atât cât se poate, modul în care, prin intermediul limbii, spunem lumea. Fără îndoială, lecţia de limbă a fost şi trebuie să rămână, chiar şi în interiorul modelului comunicativ, o lecţie despre şi de rigoare: o lecţie în care esenţială este asimilarea conceptelor în vederea aplicării lor în analiza faptelor de limbă; o lecţie în care elevii se întâlnesc cu ordinea superioară a limbii şi se raportează la această ordine cu precizie şi claritate. În acelaşi timp însă, consider că trebuie limpezită şi raţiunea acestei/acestor ordonări: faptul că prin predicatul nominal spunem ce, cum şi cine este/ajunge, devine subiectul; faptul că prin „cazuri” exprimăm relaţiile sintactice pe care substantivul, pronumele, numeralul şi adjectivul le angajează în interiorul unei propoziţii; faptul că, prin „moduri” exprimăm felul în care vorbitorul apreciază acţiunea sau starea (ca sigură, ca posibilă, ca realizabilă în funcţie de satisfacerea unei condiţii sau ca dorită, incertă, ireală); faptul că prin timpurile verbului indicăm felul în care decupăm axa timpului etc. În procesul de formare a conceptelor, demersul inductiv rămâne cel mai adecvat datorită calităţilor sale didactice indiscutabile: 1. reprezintă etapele fireşti ale descoperirii; întâlnirea cu un fapt contextualizat (în exemple), decontextualizarea (formularea regulilor şi definiţiilor) şi apoi recontextualizarea lui (reinvestirea constantelor surprinse în regulă sau definiţie în situaţii de limbă noi şi complexe) şi 2. permite verificarea modului în care s-a realizat înţelegerea la nivelul fiecărei etape. În acelaşi timp însă, consider necesară şi prezenţa celorlalte trei tipuri de demersuri: prin intermediul lor se poate reduce monotonia orelor structurate exclusiv inductiv şi se pot deschide perspective mai largi asupra fenomenului lingvistic. Această deschidere e facilitată mai ales de demersul dialectic, ce permite abordarea simultană a unor concepte-pereche (ex. predicat verbal - predicat nominal, propoziţie cauzală - finală, articol hotărât - nehotărât, diateza activă - diateza pasivă; aliteraţie - asonantă etc), şi de cel analogic, ce face posibilă instituirea, în cazul unor concepte dificile, a unor corelaţii metaforice (verbul copulativ - punte între două maluri; relaţii sintactice de interdependenţă, coordonare, subordonare -relaţii interumane etc). În cadrul modelului comunicativ, activităţile centrate asupra structurării cunoştinţelor metalingvistice ţintesc dincolo de marginile lecţiilor de fonetică, lexic şi gramatică şi vizează cizelarea competenţei de comunicare. Aria predilectă a exersarii şi rafinării acestei competenţe o constituie însă activităţile de comunicare orală şi de redactare, subiecte abordate în capitolele următoare. COMUNICAREA ORALĂ „Pentru a ajuta elevii să structureze oralul, este necesar să se lucreze asupra aspectelor convenţionale şi codificate ale expresiei. E vorba de modalităţi de comunicare relativ formale ce permit şi pretind un anume control şi care contribuie la ameliorarea planificării discursului. In mod contrar, nu ni se pare pertinent să-i învăţăm «tot oralul» pentru că elevii stăpânesc deja genurile orale informale, pe care le utilizează în practicile spontane cotidiene.” 1. Direcţii dominante Modelul comunicativ se defineşte, aşa cum am arătat, prin conturarea unor domenii noi şi prin redimensionarea celor deja existente. În seria noilor domenii se înscrie problematica discursului oral, specificată de documentele şcolare şi pe paliere: de comprehensiune (dezvoltarea capacităţii de receptare a mesajului oral), producere de text (dezvoltarea capacităţii de exprimare orală). Formalizate în obiectivele-cadru, capacităţile de comunicare orală apar în toate programele de gimnaziu; ele impun structurarea unor parcursuri didactice coerente, ce vizează iniţierea elevilor în „genuri” diverse (monologul informaţional expozitiv şi demonstrativ, rezumatul oral, descrierea orală, alocuţiunea, dialogul simplu şi complex şi dialogul formal şi informal). Noutatea acestei perspective - aşa cum se desprinde din lectura obiectelor cadru, a obiectivelor de referinţă şi a conţinuturilor - constă în depăşirea valorilor tradiţionale ce statuează oralul ca mijloc de învăţare. Fără a exclude această abordare modelul comunicativ propune explicit studierea oralului ca „obiect”/„conţinut al studiului şi al evaluării”. Survenită în Europa de Vest în anii '70-'80, această modificare de statut a iniţiat configurarea unui domeniu didactic nou; în spaţiul lui, reflecţia a urmărit constituirea unei metodologii capabile să asigure atât învăţarea tehnicilor de comunicare, dar şi practicarea lor în contexte diverse şi semnificante. Configurată doar în ultimele decenii, didactica oralului prezintă încă nesiguranţe şi neclarităţi, iar prezenţa ei îmi rămâne precară, chiar şi în ţările unde modelul comunicativ are deja tradiţie. În acelaşi timp, însă, trebuie remarcat faptul că didactica oralului nu are ca obiectiv doar formularea unor strategii ce permit elevului să comunice eficient, corect şi fluent; în didactica anglosaxonă, de pildă, ultimii ani se definesc prin conturarea unei direcţii ce intenţionează remodelarea funcţiei tradiţionale a comunicării orale: funcţia de mijloc al învăţării. Viziunea este de provenienţă constructivistă şi pledează pentru abordarea dialogului ca modalitate de apropriere a unor conţinuturi dificile, de realizare a unor corelaţii, de construcţie a sensului. Tehnicile predilecte sunt conversaţia exploratorie şi discuţia, iar parcursurile didactice care le integrează urmăresc să permită elevului să-şi lărgească sfera înţelegerii prin dialogul cu profesorul şi colegii. Pornind de la aceste consideraţii, se poate încerca definirea domeniului prin două sintagme ce numesc abordarea oralului ca scop şi ca mijloc al învăţării: „a învăţa strategii de comunicare” şi „a comunica pentru a învăţa, pentru a duce înţelegerea mai departe”. În didactica românească, reflecţia asupra oralului este abia la început şi se rezumă la abordările riguroase ale profesorului V. Goia27, la o serie de traduceri, cu impact relativ restrâns asupra învăţământul preuniversitar28 şi la articolele din numărul 2/2002 al revistei „Perspective”. Dată fiind orientarea noilor programe, precum şi noutatea problematicii pentru didactica românească, expunerea mea va viza oralul ca obiect al învăţării. Gândit astfel, demersul va urmări structurarea unor trasee metodologice orientate spre învăţarea de tehnici. Structurarea acestor trasee va fi precedată de analiza programelor şi de formularea unor principii ce pot articula corect demersul didactic. Înainte de a cadra această arie a didacticii oralului, doresc să subliniez faptul că realizarea unor secvenţe centrate exclusiv asupra strategiilor de comunicare poate fi riscantă; şi asta, în măsura în care profesorul nu acordă importanţă subiectului ce organizează dialogul, expunerea sau dezbaterea şi nu urmăreşte reperele şi calitatea reflecţiei. 2. Elemente de didactica oralului 2.1. Structura programelor O lectură a programelor, realizată din perspectiva formării capacităţilor de comprehensiune şi de producere de text, presupune parcurgerea obiectivelor şi a conţinuturilor ce specifică problematica oralului. Grila de lectură pe care o propun s-a structurat în funcţie de următoarele modele. E vorba, în primul rând, de modelul competenţei de comunicare, formalizat de C. Simard şi din care preiau doar componenta verbală, definită de autor prin trei dimensiuni: 1. dimensiunea lingvistică (cunoaşterea şi utilizarea corectă a aspectelor de ordin fonetic, lexical şi a celor de sintaxă a propoziţiei şi frazei); 2. dimensiunea textuală (cunoaşterea şi utilizarea corectă a regulilor şi a procedeelor care asigură organizarea generală a unui text: legătura întree fraze, coerenţa între părţi, structura textuală narativă, descriptivă, argumentativă, expozitivă etc); 3. dimensiunea discursivă sau situaţională (capacitatea subiectului de a construi discursul în funcţie de identitatea partenerilor de schimb şi de finalitatea schimbului, de tema discutată şi de circumstanţele materiale ale comunicării). E vorba, în al doilea rând, de un model global al competenţei de comunicare orală, ce reuneşte verbalul cu paraverbalul şi nonverbalul. Sursa acestei reprezentase află în studiul de didactica oralului semnat de J. Dolz şi B. Schneuwly, dar tabloul care îl propun o remodelează din motive de claritate şi consonanţă terminologică: 1. componenta verbală - reuneşte dimensiunea lingvistică, cea textuală, cea discursivă; 2. componenta nonverbală - alătură elementele chinestezice, poziţia locutorilor, aspectul exterior şi modul de amenajare a spaţiului; 3. componenta paraverbală - se referă la atributele vocii. E vorba, în al treilea rând, de un model al progresiei procesului de formare a capacităţilor de comunicare orală. Formalizat de Penny Ur, modelul cuprinde trei trepte ascendente din punctul de vedere al complexităţii: 1. a vorbi despre subiectul x; 2. a dialoga despre subiectul x în situaţia y cu rolul z; 3. a dialoga despre subiectul x în situaţia y cu rolul z, în scopul de a. Recitită din această perspectivă, programa eşalonează genurile dinspre modele monolocutive, spre cele interlocutive, gradare dublată de trecerea de la simplu la complex şi nuanţată prin diversificarea situaţiilor de comunicare. Pornind de la aceste modele, voi desfăşura în continuare o lectură rapidă a obiectivelor-cadru şi a conţinuturilor programelor actuale. La nivelul obiectivelor-cadru, programele pentru clasele V-VIII punct explicitează necesitatea formării capacităţilor de comunicare orală sau, cu alte cuvinte necesitatea configurării unor demersuri orientate înspre dezvoltarea capacităţilor de a recepta şi a produce texte orale în situaţii de comunicare diverse. Tot la acest nivel se remarcă şi corelaţia constantă între orientările ce vizează comunicarea orală şi cea scrisă. Orientarea este corectă; interdependenţa oral-scris este indispensabilă, iar coerenţa şi fluenţa discursului oral se obţin şi prin exerciţii de scriere. O altă corelaţie este cea dintre capacităţile de exprimare orală şi asimilarea cunoştinţelor metalingvistice, cunoştinţe ce urmează a fi puse în act şi cizelate prin activităţile de comunicare. La nivelul conţinuturilor specifice oralului, noile programe compun următorul tablou: Clasa şi speciile oralului Conţinut Clasa a V-a (monologul informativ, dialogul simplu, rezumatul oral) 1. Situaţia de comunicare: emiţător, receptor, mesaj, context, cod, canal. Situaţia de comunicare dialogată şi monologată. Acomodarea limbajului la scopul comunicării. 2. Structurarea textului oral: a) Organizarea logico-semantică a mesajului: elementele esenţiale şi detaliile semnificative. Ideea principală şi ideea secundară, planul simplu şi planul dezvoltat de idei, rezumatul oral. b) Organizarea formală a mesajului. Constituenţii textului oral. Selectarea cuvintelor. Organizarea propoziţiei şi a frazei. Dispunerea şi funcţionarea simultană a elementelor verbale şi nonverbale; expresivitatea în vorbire a registrelor limbii (standard, familiar), c) Textul dialogat şi cel monologat. organizarea monologului informativ. Organizarea dialogului simplu. Semnale verbale şi nonverbale de iniţiere a unui dialog. Formule elementare de menţinere şi de încheiere a dialogului. Formule de salut, de prezentare, de identificare, de permisiune şi de solicitare. Clasa a Vl-a (monologul informativ, dialogul complex, expunerea orală) 1. Situaţia de comunicare. Dialogul. Adaptarea la interlocutor şi la particularităţile emiterii, directe sau mediate. 2. Structurarea textului oral: a) Organizarea logico-semantică a mesajului: ordonarea ideilor (actualizare), b) Organizarea formală a mesajului. Progresia secvenţelor în textul descriptiv (constituenţi, modalităţi simple de organizare a secvenţei textuale), c) Textul dialogat şi cel monologat: organizarea monologului informativ (relatarea unor întâmplări). Organizarea replicilor într-un dialog complex. Formule de iniţiere, de menţinere şi de încheiere a dialogului (actualizare). Structurarea secvenţelor de tipul întrebare-răspuns. Modalităţi de conectare a elementelor nonverbale, la cele verbale. Clasa a Vll-a (dialogul formal şi informal; monologul expozitiv şi demonstrativ) 1. Situaţia de comunicare. Situaţia de comunicare dialogată şi monologată (actualizare). Dialogul formal şi informal (Adaptarea la vârsta şi la statutul interlocutorilor). 2. Structurarea textului oral: a) Organizarea logico-semantică a mesajului. Raportul dintre ideea principală şi detaliile aferente, modalităţi textuale argumentative. b) Organizarea formală a mesajului. Modalităţile de asigurare a progresiei între textul oral monologat şi dialogat. Înlănţuirea elementelor verbale şi nonverbale în context, c) Textul dialogat şi cel monologat: Organizarea monologului expozitiv şi demonstrativ. Organizarea dialogului formal şi informal. Adecvarea elementelor nonverbale la mesaj. Modalităţi de exprimare a gusturilor şi a opiniilor (formularea de intenţii şi de proiecte). Clasa a Vlll-a (alocuţiunea) Convergenţa ideilor în jurul unei teme. Alocuţiunea. Invocaţia şi interogaţia retorică. Organizarea formală a mesajului dialogat: elemente verbale şi nonverbale, regulile dialogului. Lectura conţinuturilor pune în evidenţă următoarele aspecte: - Proiectul structurat în paginile programei este complex şi ambiţios El urmăreşte dezvoltarea competenţelor de comunicare la nivel verbal şi nonverbal şi vizează familiarizarea elevilor cu o serie de forme monolocutive (monologul informativ, expozitiv şi demonstrativ) şi interlocutive (dialogul formal şi informal). • În privinţa criteriilor de structurare a genurilor se remarcă: a) structura textuală prototipică (naraţiunea, descrierea, expunerea, argumentaţia, tipuri textuale prezente prin formele rezumatului şi descrierii orale, ale monologului informativ, expozitiv şi demonstrativ) şi b) gradul de formalizare al discursului (dialog formal vs. informal), coordonată determinată de locul social al comunicării (public vs. familiar) şi manifestată la nivel verbal (limbaj standard şi limbaj cotidian) şi nonverbal (preocupare vs. absenţa preocupării pentru un comportament neutru, reţinut). • Dintre componentele specifice comunicării orale, rămân neintegrate aspectele paraverbale, omisiune ce poate fi corelată cu reprezentarea incompletă a uneia din axele ce compun tabloul discurslui oral; mă refer la axa oralizarea textului scris - text oral spontan prezentă, de obicei, alături de axele monolocutiv - interlocutiv formal - informal. Afirmaţia legată de reprezentarea incompletă a acestei axe vizează absenţa, din programă, a formelor de oralizarea limbajului scris (lectura cu voce tare, recitarea, dramatizări - aceste forme permit exersarea aspectelor paraverbale şi figurează de altfel, în seria tehnicilor didactice specifice studiului de text. - Proiectul se structurează conform principiului învăţării concentrice şi are în vedere parametrii fixaţi de Roman Jakobson. • Modelul comunicării informează demersul didactic, fără a fi, în mod explicit, obiect al învăţării, ca, de altfel, şi funcţiile limbajullui. Şi asta întrucât, în acest stadiu, programa clădeşte prioritar dinmensiunea lingvistică şi cea textuală a mesajului. Fără a fi abserntă dimensiunea discursivă este vizată prin enunţuri precum acomodarea limbajului la scopul comunicării (clasa a V-a); adaptarea la interlocutor şi la particularităţile emiterii, directe sau mediate clasa a VI-a); adaptarea la vârsta şi la statutul interlocutorilor (clasa VII-a). În privinţa componentei nonverbale, obiectivele apar în clasa a VlII-a şi vor fi aprofundate în anii de liceu. În programa aceleiaşi clase se observă şi retragerea problematicii oralului din prim-planul preocupărilor şi accentuarea capacităţilor de scriere; de interpretare a textului literar. - Proiectul se structurează conform unui traseu gradual, schiţat de programă astfel: • dinspre aspectele verbale spre cele nonverbale; • dinspre formele monolocutive spre cele interlocutive; • la nivelul formelor monolocutive, dinspre narativ şi informativ spre descriptiv, expozitiv şi demonstrativ; • la nivelul formelor interlocutive, dinspre dialogul informal spre cel formal. Lectura programei pune în evidenţă calitatea, complexitatea şi coerenţa programului educativ. Nu putem să nu remarcăm, însă, şi gradul mare de dificultate al aspectelor abordate, precum şi multitudinea formelor oralului. Citită astfel, programa apare ca o provocare, iar discursul didactic al manualelor şi al profesorului trebuie să o pună în scenă într-o manieră simplificată, operaţională şi extrem de cursivă. Realizarea unor astfel de parcursuri presupune adoptarea unei viziuni asupra învăţării, formularea unor principii didactice şi a unor metode specifice acestui obiect de studiu. 2.2. Principii ale didacticii oralului Conturez, în cele ce urmează, o serie de principii ce pot informa, în opinia mea, procesul de formare a competenţei de comunicare. 1. Structurarea unui demers coerent, ce corelează momentele didactice axate pe formarea competenţei de comunicare orală; un astfel de demers îl văd realizat prin secvenţe de actualizare, aşezate la începutul activităţilor de comunicare, dar şi prin secvenţe retrospective autonome, orientate spre corelarea aspectelor învăţate: actualizarea achiziţiilor despre monologul informativ la începutul secvenţelor, abordarea monologulului expozitiv; recapitularea celor trei forme ale monologului (informativ, expozitiv, demonstrativ) într-o secvenţă de sine stătătoare; reluarea schematică a elementelor ce compun dimensiunea nonverbală a comunicării etc. 2. Structurarea unor demersuri explicite ce urmăresc să justifice activităţile, să evidenţieze strategiile şi să indice contextele în care pot fi actualizate. Secvenţele ce compun un astfel de demers pot fi structurate fie după modelul propus de Giasson (ce defineşte momentele lecţiei prin răspunsuri la întrebările: „Ce strategii urmează să învăţ?”; „De ce este necesară învăţarea lor?”; „Cum se va realiza învăţarea?”; „Când şi unde pot fi aplicate aceste strategii?”), fie după orice alt model ce are în final o secvenţă de reflecţie (ce vizează evidenţierea procesului învăţării, rezultatele şi sensul lui). 3. Structurarea unor parcursuri accesibile ce reduc întreaga problematică a expunerii orale la întrebări simple, reluate consecvent şi adecvate specificului activităţilor de comunicare globală. Mă gândesc, în primul rând, la seria de întrebări structurată de S. Moirand pentru a cadra situaţia de comunicare: Cine vorbeşte? Cui se adresează? În prezenţa cui are loc expunerea, dialogul? Despre ce comunica? Unde? Când? Cum? Cu ce scop? Această serie se poate lărgi cu timpul prin întrebări precum: Care sunt relaţiile între cei care comunică? Dar între cei care comunică şi ceea ce este comunicat? Care sunt relaţiile între ce se comunică şi locul unde se comunică? Dar între ce se comunică şi când se comunică? etc. 4. Organizarea unor secvenţe de învăţare complete compuse din: a) activităţi preliminare (analiza de discurs scris şi oral; activităţi de aprofundare a temei cei va fi expusă/discutată) b) activităţi propriu-zise, realizate prin simulări şi joc de rol c) activităţi de autoevaluare şi evaluare ce urmăresc formarea unor capacităţi comunicative. 5. Structurarea unor agende deschise de producere şi evaluare de text menite să orienteze constant şi exact activităţile elevilor. Asemenea agende vedem concretizate în fişe de control, specifice speciilor oralului şi rolurilor pe le vor avea elevii în activităţile de comunicare globală. 6. Corelarea secvenţelor centrate asupra comunicării cu cele consacrate studiului limbii şi literaturii. Acest principiu corespunde imperativului predării gradate şi permite armonizarea şi aprofundarea cunoştinţelor asimilate în orele de limbă, comunicare, literatură. 3. Structurarea secvenţelor didactice 3.1. Orientări metodologice Abordarea oralului ca obiect de studiu se poate realiza prin parcursuri didactice diverse, iar această diversitate este determinată, în primul rând, de perspectiva asupra învăţării. Reiau aici tezele referitoare la formarea capacităţilor de comunicare orală, generate de impunerea, în anii '80, a modelului comunicativ. 1. Exprimarea orală fluentă şi corectă presupune automatizarea activităţilor de bază. Teza este întemeiată de o viziune behavioristă asupra învăţării precum şi de analiza (socio)lingvistică a limbajului elevilor şi a exprimării orale îngrijite a adulţilor. Scopul demersurilor didactice este acela de a apropia 1 elevilor de codul elaborat al adulţilor, definit, mai ales, din punctul de vedere al structurilor morfologice şi al frazei şi aşezat în afara situaţiei de comunicare. De aici şi strategiile specifice; ele constau în exerciţii morfologice şi sintactice, ascultarea repetată a unor înregistrări de discurs oral „elaborat” sau în activităţi structurare de text, supravegheate îndeaproape de profesor. 2. Exprimarea orală fluentă şi corectă presupune cunoaşterea modului de funcţionare a limbii. Această perspectivă se opune celei precedente chiar dacă scopul este acelaşi, şi anume cunoaşterea codului oral standard. Fundamentarea ei s-a realizat prin analize lingvistice şi ipoteze psihologice ce considerau că stăpânirea oralului presupune conştientizarea modului de funcţionare a limbii. Această perspectivă s-a concretizat în analiza de text oral transcris, text produs fie în afara şcolii, fie în clasă, de elevi. 3. Exprimarea orală fluentă şi corectă presupune exersarea exprimării orale. Această teză a fost generată de o abordare numită „strict comunicaţională” şi se întemeiază pe viziunea piagetiană conform căreia dezvoltarea copilului se produce ce spontan şi este determinată de propria lui activitate. De aici şi specificul strategiilor didactice ce propun crearea, în clasă, a unor contexte de comunicare diverse (din punctul de vedere al scopului, al statutului emiţătorului, al conţinuturilor), contexte legate fie de viaţa şcolară, fie fictive. Capacităţile vizate sunt mai ales de ordin discursiv şi textual, cele lingvistice fiind puse în umbră în virtutea convingerii că limba se învaţă şi se cizelează prin practicare şi nu prin intervenţii sistematice. 4. Exprimarea orală fluentă presupune exersarea exprimării orale şi analiza ei. Această teză defineşte abordarea „comunicaţională mixtă”, direcţie ce insistă deopotrivă asupra necesităţii de a exersa limba în contexte variate şi asupra conştientizării aspectelor lingvistice, textuale şi discursive puse în scenă prin actul de comunicare. 3.2. Tipuri de activităţi Aşa cum s-a putut remarca, cele patru direcţii ale didacticii oralului au informat diferit modul de structurare a strategiilor didactice. În ceea ce mă priveşte, consider că opţiunea pentru o singură orientare metodologică poate fi riscantă; şi asta, datorită faptului că formarea competenţei de comunicare este determinată atât de practicarea limbii în contexte diverse şi semnificante, cât şi de asimilarea unor cunoştinţe despre modul de funcţionare a limbii, despre sistemul şi subsistemele ei. Dintre tezele prezentate mai sus, cea mai apropiată de definiţia actuală a competenţei de comunicare (ansamblu al cunoştinţelor şi capacităţilor pe care subiectul le mobilizează în situaţiile de receptare şi producere de text oral) este cea informată de abordarea „comunicaţională mixtă”. În cadrul ei, activităţile de comunicare globală sunt dublate de secvenţe reflexive, ce permit aprofundarea experienţei de comunicare şi, deci, restructurarea cunoştinţelor despre procesul comunicării. Această perspectivă exclude însă activităţile de asimilare a cunoştinţelor, demersuri în absenţa cărora experienţele de comunicare rămân încercări fruste, a căror repetare nu duce la cizelarea capacităţilor de comunicare. Acesta este motivul pentru care consider că, în orele de comunicare, este necesară prezenţa celor două tipuri de activităţi, şi anume activităţile de asimilare de cunoştinţe şi cele de comunicare globală. Prima categorie poate fi orientată înspre învăţarea unor aspecte legate de tipologia textelor, de structura lor, a doua înspre aprofundarea unor aspecte legate de dimensiunea paraverbală sau nonverbală, de situaţia de comunicare, de funcţiile limbajului etc. În proiectarea acestor demersuri, esenţială îmi pare a fi circumscrierea fermă a ariei cunoştinţelor şi proiectarea lor pe un fundal mai larg, menit să le pună în relaţie cu informaţiile deja asimilate şi să le justifice. Activităţile de asimilare a cunoştinţelor pot fi concepute fie ca secvenţe independente, fie ca mini-lecţii ce preced activităţile de comunicare globale. În funcţie de timpul avut la dispoziţie şi de miza lor, parcursurile pot fi proiectate: a) inductiv (ex: se analizează un fragment de dialog cu scopul de a defini parametrii situaţiei de comunicare); b) deductiv (ex.: se oferă definiţia expunerii orale şi apoi se trece la analiza unui expuneri transcrise, cu scopul de a exemplifica trăsăturile speciei); c) analogice (ex.: se actualizează legile rezumării şi apoi se trece la rezumarea orală) sau d) expozitive (ex.: se prezintă modalităţi de a respinge opinia partenerului de dialog, se dau serii de conectori textuali, variante de intrare în dialog, structura unei prezentări de carte etc). Dar asimilarea acestor informaţii nu are sens decât în situaţia în care elevul le va reinvesti în secvenţe de comunicare globală. Acestea din urmă constau în „practicarea” limbii sau, altfel spus, în punerea în scenă a unor situaţii complete de comunicare orală, situaţii ce permit exersarea şi rafinarea competenţei de comunicare într-o manieră integrată. În economia orelor consacrate oralului, consider că ponderea cea mai mare trebuie să o aibă activităţile de comunicare globală. Justificarea acestei afirmaţii se află în specificul procesului de formare a capacităţilor de comunicare, realizat prioritar (nu şi exclusiv) prin procese de achiziţie şi nu prin învăţare. Şi e suficient să ne gândim la modul în care copilul ajunge să comunice în limba maternă; performanţa pe care o atinge în foarte puţini ani nu se datorează faptului că părintele învaţă limba, ci faptului că este aşezat permanent în contexte de viaţă ce facilitează achiziţia. O variantă coerentă de activităţi de comunicare globală este cea compusă dintr-o etapă preliminară, din activitatea de comunicare propriu-zisă şi din etapa de evaluare şi/sau reflecţie. Modul de structurare a etapelor depinde, fără îndoială, de specia orală vizată, dar, dincolo de diferenţe, se pot contura o serie de paşi comuni. Astfel, etapa preliminară poate cuprinde: a) fixarea temei expunerii/dialogului/dezbaterii, strângerea de informaţii, selectarea şi structurarea lor şi, atunci unde este cazul, redactarea unor note ce pot susţine discursul oral; b) fixarea rolurilor, definirea lor şi prezentarea unor fişe de control ce permit pregătirea intervenţiei orale; conţinutul acestor fişe se va regăsi şi pe foile de evaluare ale observatorilor. Activitatea propriu-zisă este momentul central al demersului didactic şi constă în punerea în scenă a secvenţei de comunicare. În măsura în care este posibil, e bine ca această activitate să fie înregistrată, iar înregistrarea să fie folosită la evaluarea activităţii. Mai mult, profesorul şi/sau elevii pot transcrie înregistrările obţinând astfel un suport mult mai fidel pentru analiză, evaluare şi reflecţie. Etapa a IlI-a cuprinde secvenţele de evaluare şi reflecţie. Formele posibile ale evaluării sunt: a) autoevaluarea realizată de participanţii la comunicare, b) evaluarea realizată de observatori şi c) evaluarea realizată de profesor. Momentele de evaluare pot fi substituite reflecţiei sau pot fi prelungite printr-o secvenţă de reflecţie propriu-zisă; ea va consta în reluarea tuturor paşilor parcurşi de elevi în fixarea aspectelor aprofundate sau învăţate prin intermediul secvenţei de comunicare. Structurarea fişelor de control şi evaluare o văd realizată în funcţie de componentele discursului oral, de specie, de nivelul cunoştinţelor şi capacităţilor şi de finalitatea activităţii. Prezint în continuare cei patru parametri ce pot structura fişa de control şi evaluare. Parametrii fişei de control şi evaluare Conţinutul Componenta Componenta Componenta discursului oral verbală nonverbală paraverbală - adecvarea la - dimensiunea lingvistică - elemente chines- vocea, calitate, tema expune- (utilizarea corectă a aspecetor de ordin fonetic, tezice: privirea, melodie, debit, rii, dialogului - pertinenţa intervenţiilor - claritatea ideilor, înlănţuirea lor logică lexical, precum şi a aspectelor de sintaxă a propoziţiei şi a frazei) - dimensiunea textuală (cunoaşterea şi utilizarea regulilor şi procedeelor care asigură organizarea generală a unui text: legătura între fraze, coerenţa între părţi, structura textuală narativă, descriptivă, argumentativă şi explicativă) - dimensiunea discursivă (cunoaşterea şi utilizarea regulilor şi procedeelor care determină folosirea limbii în context, normele de interacţiune verbală, cunoaşterea parametrilor situaţiei de comunicare) atitudini corporale, mişcări, gesturi, expresia feţei - poziţia locutorilor, modul de ocupare a locurilor, spaţiul personal, distanţele - aspectul exterior - modul de amenajare a spaţiului şi a documentelor (dispunerea graficelor, foliilor, înregistrările, notele) inflexiuni, intonaţie, pauze, respiraţie Transpunerea acestor parametri în fişele de control se poate realiza prin prezentarea componentelor drept obiective şi prin formularea lor în enunţuri nominale, în propoziţii interogative sau în propoziţii afirmative. Primele două variante pot structura fişele de control şi autoevaluare, iar ultima, fişele de evaluare. 3.3. Fişe de control şi evaluare Prezint, în continuare, o fişă de control şi una de evaluare structurate pentru realizarea monologului demonstrativ la clasa a VIII-a. Temele de demonstraţie/argumentaţie propuse elevilor sunt: 1. Nuvela Popa W este un text despre transformarea unui om vanitos în „omul lui Dumnezeu”; 2 Nuvela Popa Tanda este un text despre ineficienţa cuvântului şi despre forţa modelatoare a faptei. 3. Nuvela Popa Tanda este un text despre formele prin care ne putem adresa celorlalţi/prin care putem schimba comportamentul celorlalţi. Activitatea se desfăşoară în cele trei etape enunţate mai sus, iar secvenţa preliminară - de documentare şi structurare - se realizează prin activităţi pe grupe. Numărul grupelor corespunde numărului temelor; din fiecare grupă vor susţine argumentaţia orală doi-trei elevi, evaluarea fiind realizată de ceilalţi membri ai clasei. Fişă de control I. Conţinutul discursului Am recitit nuvela din perspectiva temei; am selectat informaţia pentru argumentaţie. II. Componenta verbală 1. dimensiunea textuală Am construit intrarea în text printr-o introducere clasică/prin I mularea unui adevăr general/printr-o declaraţie de intenţie/printr-o o frază provocatoare; Am construit ieşirea din text prin reluarea tezei/printr-un rezultat final/printr-un cuvânt de spirit/printr-o frază şocantă; am construit miezul argumentaţiei şi am verificat: a) valoarea argumentelor; b) gradarea argumentelor; c) locul exemplelor d) folosirea corectă a organizatorilor textuali. 2. dimensiunea lingvistică Am formulat corect din punct de vedere lexical şi sintactic. 3. dimensiunea discursivă Am decis în ce calitate vorbesc: în calitate de persoană individuală („eu” ca elev, cititor etc), de reprezentant al unui grup („noi” elevii, - colegii de echipă etc); vorbesc impersonal, exprimări generale Am decis cui mă adresez: profesorului/întregii clase/unor cunoscători/unor neiniţiaţi/unui grup compact/unor ascultători diverşi Am decis ce registru lingvistic folosesc. III. Componenta paraverbală şi cea nonverbală. Am exersat/am reflectat asupra modului în care voi folosi şi voi privi ascultătorul şi voi rosti textul. Fişa de evaluare se va structura în consonanţă cu fişa de control, diferenţele, puţine la număr, se vor concretiza în formulare, în eliminarea aspectelor ce ţin de pregătirea monologului şi în diversificarea aspectelor specifice expunerii orale. Dată fiind dificultatea evaluării, sugerez ca observatorii să urmărească doar una dintre componentele comunicării. Sarcinile de observare vor fi distribuite aşa fel încât, prin reunirea lor, să poată fi realizată evaluarea globală a discursului. I. Conţinutul discursului A fost argumentaţia adecvată temei enunţate? S-a aprofundat suficient tema? Tratarea a fost globală sau structurată în micro-teme? IV. Componenta verbală 1. dimensiunea textuală - cum s-a realizat intrarea în text, dar încheierea? - cum s-a realizat argumentaţia propriu-zisă (valoarea argumentelor; gradarea argumentelor; locul exemplelor; folosirea corectă a organizatorilor textuali)? 2. dimensiunea lingvistică - cum a fost exprimarea din punct de vedere lexical şi sintactic? ce tip de limbaj s-a folosit? 3. dimensiunea discursivă - în ce calitate s-a prezentat textul? - cum s-a adresat auditoriului? - cum şi-a adecvat textul la contextul de comunicare? V. Componenta paraverbală şi cea nonverbală - care a fost tonul, dar ritmul vorbirii? - cum a privit auditoriul, cum s-a mişcat, cum şi-a folosit notiţele? Concluzii Fişele prezentate aici nu sunt propuse ca modele, ci ca variante posibile de structurare a sarcinilor de lucru. Acelaşi regim îl au şi tiparele de structurare a activităţilor de comunicare globală. Principiile formulate în această secţiune nu stau însă sub semnul ipoteticului şi la unul dintre ele doresc să revin cu câteva precizări. E vorba de imperativul corelării activităţilor de comunicare cu cele consacrate studiului limbii sau literaturii. Activitatea propusă anterior a fost gândită în prelungirea analizei de text literar, iar problematica aleasă exemplifică teza referitoare la importanţa subiectului în ora de comunicare; la importanţa reperelor etice şi a calităţii reflecţiei exprimate în discursul oral. Fără îndoială, obiectivele activităţilor de comunicare vizează prioritar formarea unor capacităţi de receptare şi producere de text, obiective concretizate în asimilarea unor forme culturale ritualizate sau „specii” (ex.: expunerea, dialogul formal etc.) şi a procedeelor ce le caracterizează (tehnici de organizare a argumentelor, de ascultare activă, de formulare a întrebărilor, de relansare a discuţiei etc). Atingerea acestor ţinte nu exclude însă alegerea atentă a subiectului şi aprofundarea în secvenţele anterioare activităţilor de comunicare propriu-zisă. După J. şi B. Schneuwly, alegerea temei se realizează în funcţie de următoarele dimensiuni: a) dimensiunea psihologică, ce include motivaţiile, afectele şi interesele elevilor; b) dimensiunea cognitivă, ce trimite la complexitatea temei şi la nivelul de cunoştinţe al elevilor; c) dimensiunea socială, ce vizează densitatea socială a temei, ipotenţialitatea polemică, mizele, aspectele etice, prezenţa ei reală în interiorul sau in afara şcolii şi faptul că ar putea genera un proiect al clasei, care ar interesa elevii, d) dimensiunea didactică, ce pretinde ca tema să nu fie „prea cotidiană” şi să conţină aspecte noi, aspecte de învăţat. Pentru această disculţie reţin, în mod special, sublinierile legate de complexitatea temei, de dimensiunea etică şi socială, precum şi indicaţia legată de evitarea subiectelor prea comune. Dacă în învăţarea limbii a doua sau a limbilor străine, prezenţa acestui tip de subiect poate fi uşor justificată, în ora de limbă maternă plinătatea temei trebuiţe să rămână unul din criteriile de selecţie. Iată, de pildă, o serie de teme de dialog înseriate în funcţie de aceste deziderate: Unde să ne petrecem vacanţa? Ce carte alegem pentru a fi discutată în clasă? În funcţie de ce criterii ne alegem cărţile Cum ne uităm la reclame? Ce poveste, obicei, obiect ai dori să nu dispară? Temele de discuţie oferite, de majoritatea textelor propuse în manuale: raportul dintre mamă şi copii (Baltagul, de Mihail Sadoveanu); raportul între realitate şi vis (Ziua când zăpezile sunt albastre, de Fănuş Neagu), adolescenţa şi spiritul de aventură (Cireşarii, de Constantin Chiriţă) etc. În marginea textelor literare se poate ca majoritatea speciilor vizate de programă: dialogul (prin discuţii pe marginea temelor dar şi prin jocuri de rol de tipul „imaginează-ţi dialogul dintre Nică şi Smărăndiţa/David Creangă”), descrierea şi rezumatul oral, monologul expozitiv şi demonstrativ. Ancorarea tuturor orelor de comunicare în tematica textelor rare nu este o bună soluţie, ca de altfel nici focalizarea excesivă asupra cotidinului. De aici şi recomandarea legată de ponderarea atentă a ariilor tematice şi alegerea, în interiorul lor, a unor teme cu impact formativ; prin asemenea teme activităţile de comunicare pot ţinti dincolo de formarea şi cizelarea capacităţilor, pot extinde sfera înţelegerii. Prin asemenea teme, „a învăţa strategii de comunicare şi „a comunica pentru a învăţa” se pot întâlni în spaţiul aceloraşi ore. Alegerea unor subiecte dense şi pregătirea lor permite evitarea riscurilor ce pândesc demersurile didactice cu miză exclusiv utilitară. Despre aceste riscuri vorbeşte elocvent J. Gage. Se spune că elevii au nevoie să ştie să comunice ca să-şi rezolve problemele concrete ale vieţii, ca să obţină note mai bune în şcoală. SCRIEREA „Scriu pe CD, în nisip, pe geamul aburit, pe perete, pe tablă, pe coala de caiet cu spirală, numele, clasa, data, titlul, umplu spaţiul alb, nimicul, cu răspunsuri, rezumate, teme, eseeuri, proiecte defecte; scriu idei, gânduri sau vise, reguli nescrise, pentru mine, pentru profi, pentru Moşi sau pentru Dana, la vedere sau retras, pentru că trebuie sau pentru că vreau şi e de-abia 11 seara, scriu cu drag, cu efort, cu plictiseală, stimate, dragă, Domnule, Doamnă, ca să nu se piardă, ca să nu uit lista de cumpărături, ca să arăt c-am citit şi că ştiu despre Zoe, despre Carpaţi şi corabia lui Noe, scriu cu mâna, cu litere mari de tipar, cu cifre, strâns sau lăbărţat, cu cap şi coadă şi, uneori, fără cap, de ziua ta, de Sfântul Valentin, de Anul Nou, în loc de cadou” (Rareş, clasa a VIII-a) 1. Direcţii dominante Structurarea modelului comunicativ a impus nu numai constituirea didacticii oralului, ci şi redimensionarea didacticii redactării (scrierii sau producerii de text). Direcţiile înnoirii au vizat scrierea în dubla ei ipostază - de obiect şi de mijloc al învăţării - şi au fost informate de tezele unor domenii diverse: teoriile comunicării, teoriile textului, psihologia cognitivă, poetică şi poietică. Aceste direcţii sunt efectul unor perspective distincte asupra actului scrierii, perspective numite de Le Bouffant: abordare „expresivă”, abordare „socializatoare” şi abordare „metodică”. Abordarea „metodică” se constituie ca o prelungire a perspectivei tradiţionale ce atribuie scrierii valoarea de activitate intelectuală esenţială, ce asigură accesul elevilor la formele culturii majore. Această perspectivă vizează structurarea unor scenarii didactice focalizate asupra formării capacităţilor scripturale fundamentale, capacităţi ce ne permit să vorbim despre lume, să o reprezentăm şi să o interpretăm. Specule vizate de abordarea metodică - rezumatul, argumentarea, descrierea, textul explicativ, comentariul - privilegiază funcţia referenţială şi/sau cea conativă a limbajului şi se caracterizează prin tipare configurative bine precizate. De aici, şi metodologia activităţilor orientate înspre redactarea unor astfel de texte; ea presupune 1. înţelegerea şi asimilarea tiparelor textuale consacrate şi 2. asimilarea unor strategii de redactare desfăşurate după modelul canonic al celor cinci etape consecutive. Aceste etape sunt: a) „planificarea” (ce include activităţi de recuperare şi structurare a cunoştinţelor); b) „textualizarea” (ce presupune activităţi de „linearizare a cunoştinţelor recuperate şi redactarea propriu-zisă); c) „relectura” sau „revizuire. (ce constă în reluarea textului în vederea ameliorării şi finalizării redactării), şi d) „controlul” (ce presupune un demers evaluativ şi reflexiv asupra întregului demers ale cărui concluzii pot determina reveniri asupra textului şi pot influenţa activităţile viitoare). Abordarea „expresivă” atribuie scrierii valoarea de activitate esenţială în procesul de dezvoltare personală a elevului; prin intermediul acestei perspective didactica integrează problematica subiectului (a celui care scrie) şi reformulează problema producerii de text în termenii unui proces prin excelenţă creativ. Activităţile didactice situate sub incidenţa acestei perspective sunt cele care vizează scrierea de text literar, structurarea unor naraţiuni personale şi compunerea de jurnale. Acestea cad asupra cizelării funcţiei expresive şi poetice a limbajului, iar metodologia structurării unor astfel de texte presupune renunţarea la modelul celor cinci teme consecutive. Influenţată de genetica textuală, didactica structurează acum modele de redactare suple, ce cuprind, de regulă, următoarele etape: a) „scrierea liberă” (notat în neordine a ideilor şi sentimentelor generate de temă); b) seria descrierilor” (scrieri succesive, în cadrul cărora planificarea, textualizarea şi revizuirea coexistă) c) corectarea variantei finale şi editarea ei. Cadrul predilect pentru astfel de activităţi îl constituie atelierul de scriere ce permite realizarea unor texte integrale: poveşti, basme, poezii lirice etc. În acelaşi timp însă, activitatea poate fi prezentă şi în ora de literatură cu scopul de a fixa categorii de teorie literară (ex.: portretul, metafora sau epitetul). Gândul ce articulează asemenea demersuri (drumul cel mai scurt spre interpretarea de text este producerea de text). Abordarea „socializatoare” conferă scrierii funcţia de instrument al reuşitei sociale. De aici şi rolul conferit elevului - actor social, implicat îni procesul de redactare, proces ancorat într-o situaţie de comunicare autentică didactică). Această perspectivă are meritul de a insista asupra aspectelor situaţiei de producere de text şi este în acord cu diversificarea tipurilor de text non-ficţional. Mă refer la categoria textelor înseriate de programe de scriere funcţională şi nu numai (ex.: cerere, telegramă, instrucţiuni, invitaţii, proces-verbal, curriculum vitae etc). Metodologia formării capacitaţilor de a redacta astfel de texte este simplă şi presupune asimilarea tipurilor textuale specifice şi exersarea lor. Dincolo de orientarea diferită a celor trei direcţii enumerate mai sus, complementare de altfel, didactica redactării se defineşte, la ora actuală, printr-o serie de constante: 1. diversificarea contextelor de producere de text scris: demersurile (vizează conturarea unor contexte de comunicare variate, ce depăşesc cadrul strâmt al dialogului profesor-elev şi urmăresc evidenţierea factorilor extratextuali ce influenţează producerea mesajelor; 2. extinderea tipologiei textului scris: noua tipologie cuprinde deopotrivă categoriile scrierii „funcţionale”, „imaginative”, „reflexive” şi „interpretative”, precum şi toate tiparele textuale prototipice (tiparul narativ, descriptiv, dialogal, informativ, explicativ, injonctiv şi argumentaţiv); 3. centrarea activităţii de scriere asupra substanţei şi coerenţei mesajului: demersurile didactice urmăresc orientarea atenţiei elevilor înspre conţinutul şi macrostructura textului şi aşază în plan secund aspectele pur formale ale textualizării; 4. dublarea actului scrierii printr-un parcurs reflexiv: demersurile didactice integrează secvenţe de reflecţie asupra procesului de scriere; aceste secvenţe permit elevului să conştientizeze etapele redactării, dificultăţile pe care le întâmpină şi să caute soluţii; 5. evaluarea dublă a scrierii - ca produs şi ca proces: demersurile didactice integrează modalităţi de evaluare ce permit nu numai notarea variantei finale, ci şi notarea procesului scrierii (de la alegerea temei, strângerea informaţiilor şi realizarea unor ciorne succesive, până la redactarea formei finale, la „editare” şi „publicare”). Aceste constante pot fi citite ca principii ale didacticii redactării, motiv pentru care le voi detalia în următoarele secţiuni. Înaintea acestor discuţii consider necesare câteva precizări legate de procesul formării şi cizelării competenţei de redactare, a competenţei scripturale. Acest proces presupune desfăşurarea unor parcursuri didactice complexe ce vizează, ca şi în cazul producerii mesajelor orale, toate dimensiunile componentei verbale a situaţiei de comunicare: a) dimensiunea discursivă (ce presupune conturarea exactă şi diversificarea situaţiilor de comunicare), b) dimensiunea textuală (ce presupune cunoaşterea şi practicarea unor tipuri textuale diverse) şi c) dimensiunea lingvistică (ce presupune utilizarea corectă a regulilor de ortografie şi punctuaţie, precum şi a unor aspecte de ordin morfologic şi sintactic). Mai mult, formarea competenţei scripturale nu poate fi realizată prin intermediul unor parcursuri modulare, ci pretinde corelarea activităţilor de redactarea între ele, dar şi relaţionarea lor cu activităţile de comunicare orală şi de interpretare de text literar. 2. Structura programelor O lectură succintă a conţinuturilor programelor de gimnaziu pune în evidenţă prezenţa a două zone de interes. Prima, numită „procesul scrierii”, urmăreşte, (un timp prea îndelungat, după părerea mea), învăţarea unei strategii de redactare. Strategia cuprinde definirea finalităţii mesajului în funcţie de destinatar, documentarea, compunerea unui plan, redactarea şi restructurarea textului în vederea realizării formei finale. Sub aceeaşi titulatură sunt aşezate şi o serie de apecte legate de punctuaţie şi de „estetica” textului scris. A doua arie cuprinde patru categorii de „scriere” (scriere funcţională, reflexivă, imaginativă şi scriere despre textul literar), precum şi „speciile” lor. Aceste specii acoperă structurile textuale prototipice - narativul, descriptivul, dialogalul, argumentativul, explicatţia, informativul şi injonctivul - şi sunt, în majoritatea lor, în acord cu speciile orale. Ceea ce diferenţiază însă tipologia textului scris este categoria „scrierii despre textul literar şi non-literar”, secţiune unde autorii programelor aşază rezumatul, povestirea, conspectul şi analiza de text. Toate aceste conţinuturi sunt situate sub incidenţa obiectivelor-cadru orietate înspre comprehensiunea şi producerea de text scris non-literar şi literar Clasa şi tipurile de text Conţinuturi/deprinderi Clasa a V-a - notiţe, teme etc; - naraţiune personală, scrisoare familială şi de felicitare ; - povestire, descriere, portret; - rezumat, povestire; elemente de analiză literară. Procesul scrierii 1. Organizarea textului scris. Scopul redactării. Documentarea în vederea realizării unei lucrări. Părţile componente ale unei compunei (introducerea, cuprinsul, încheierea). 2. Scrierea de mână şi prezentarea textului. Scrierea caligrafică. Aşezarea corectă în pagina de caiet. Elemente auxiliare în scriere (sublinieri, paranteze etc). 3. Punctuaţia. Semnele de punctuaţie: punctul, virgula, două puncte, semnul întrebării, semnul exclamării, ghilimele. Contextele de realizare 1. Scrierea funcţională (pentru un scop practic, informativ). Notiţele Temele. Extemporalul. Lucrarea semestrială. 2. Scrierea reflexivă (inspirată din experienţa personală). Relatare unor fapte şi întâmplări personale. Scrisoarea familială. Scrisoarea de felicitare. 3. Scrierea imaginativă (compuneri libere). Povestirea. Descrierea. Portretul. 4. Scrierea despre textul literar sau non-literar. Transformarea textului dialogat în text narativ. Rezumatul, povestirea. Aprecieri sumare referitoare la textele lirice sau epice. Clasa a VI-a - text informativ şi injonctiv; - relatare, text argumentativ; - descriere, portret, povestire; - elemente de analiză literară, rezumat, conspect. Procesul scrierii 1 .Organizarea textului scris. Organizarea unui text în funcţie de destinaţie (scrisoarea, cererea, telegrama, cartea poştală). 2. Scrierea de mână şi prezentarea textului. Scrierea caligrafică. Aşezarea în pagină. Rolul simbolurilor şi al imaginilor în pagină. 3. Punctuaţia. Semnele de punctuaţie: punctul, virgula, punctul şi virgula, linia de dialog şi linia de pauză. Contextele de realizare 1. Scrierea funcţională (pentru un scop practic, informativ). Textul de tip informativ (oferire de informaţii privind diverse aspecte ale realităţii înconjurătoare). Instrucţiuni privind efectuarea diverselor acţiuni. 2. Scrierea reflexivă (inspirată din experienţa personală). Relatarea. Argumentarea unui punct de vedere. 3. Scrierea imaginativă (compuneri libere). Descrierea. Povestirea Portretul. 4. Scrierea despre textul literar sau non-literar. Rezumatul. Conspectul unui text de informare ştiinţifică. Aprecieri simple referitoare la textele epice şi lirice studiate. Clasa a VII-a text documentar, fişă, prezentare a unui evenimentcultural; - text argumenitiv; - descriere, text narativ; - elemente de analiză literară, rezumat Procesul scrierii 1 .Organizarea textului scris. Exerciţii de alcătuire a planului unei lucrări pe o temă dată. Reorganizarea unui text propriu. Exerciţii de construire a unui text narativ prin expansiune sau restrângere. 2. Scrierea de mână şi prezentarea textului. Scrierea caligrafică. Aşezarea în pagină. Structura grafică specifică unor texte (versul liber, diverse fragmente de poezie sau de proză). 3. Punctuaţia. Valoarea funcţională şi expresivă a semnelor de punctuaţie. Contextele de realizare 1. Scrierea funcţională (pentru un scop practic, informativ). Textul documentar. Fişa de bibliotecă şi de lectură. Prezentarea unui eveniment cultural. 2. Scrierea reflexivă (inspirată din experienţa personală). Exprimarea în scris a unui punct de vedere personal. 3. Scrierea imaginativă (compuneri libere). Dinamica structurării unor descrieri. Compoziţii personale realizate prin structurarea variată a unui text narativ propriu. 4. Scrierea despre textul literar sau non-literar. Comentarea unor secvenţe din operele studiate. Semnificaţia titlului. Personajul literar (caracterizare). Rezumatul unui text ştiinţific. ClasaaVIII-a -text informativ (cumculum vitae, proces-verbal); - analiză de text. Structurarea analizei de text literar (integral sau fragmentar). Aşezarea în pagină a textului. Valoarea expresivă a semnelor grafice şi de punctuaţie (actualizare). Scrierea funcţională (pentru un scop practic, informativ). Citirea şi completarea unor formulare tipizate (extras de cont, foaie de depunere etc). Redactarea unei invitaţii (aniversări, evenimente familiale etc). Curriculum-ul vitae. Procesul verbal. Scrierea despre textul literar sau non-literar. Analiza de text literar. 3. Principiile didacticii redactării 3.1. Diversificarea contextelor de redactare Speciile şi obiectivele de referinţă indicate de programe impun structurarea unui alt tip de parcurs decât cel consacrat de didactica tradiţională. Realizarea lui o vedem concretizată, mai întâi, în diversificarea contextelor de producere şi de receptare a textului scris. Tiparul tradiţional aşeza redactarea într-un context restrictiv şi artificial, în care elevul scria în calitate de elev şi îşi adresa textul întotdeauna profesorului. De aici şi relativa uniformizare compoziţională şi stilistică a compunerilor, gândite în funcţie de aşteptările profesorului sau de ceea ce elevii îşi imaginau că aşteaptă profesorul. Şi tot de aici şi interesul restrâns al elevilor pentru scriere. Aplicarea modelului comunicativ pretinde modificarea continuă a statutului emiţătorului şi receptorului prin crearea unor contexte diverse, ce depăşesc, mereu în alt mod, acel „aici” şi „acum” al clasei. Iată câteva soluţii de definire şi diversificare a situaţiilor de comunicare: ♦ Dacă intenţia profesorului este de a reliefa rolul emiţătorului şi al receptorului în procesul de configurare a textului, specificările ce însoţesc sarcina de lucru pot suna astfel: „Compune o scrisoare adresată colegului tău/bunicilor tăi, fraţilor tăi/părinţilor prietenului tău despre”; „Realizează o prezentare pe care s-o oferi spre lectură colegilor tăi/cititorilor revistei şcolii/cititorilor unei reviste literare”; „Descrie, în scris, o sărbătoare specifică zonei în care locuieşti, pentru a fi citită de o persoană care o cunoaşte/de o persoană care n-a avut cum să o cunoască”; „Narează o întâmplare fericită, într-un text ce urmează a figura într-o culegere pentru elevii clasei a IV-a” etc. Registrul în care pot fi plasate sarcinile de lucru este extrem de larg: el poate varia de la cadre canonice de tipul „seriei unui elev/prieten unui coleg/profesor, la situaţii inedite de tipul seriei, lector/fan directorului unei reviste/unei vedete etc. ♦ Dacă intenţia este de a evidenţia modul în care configuraţia mesajului se schimbă în funcţie de statutul emiţătorului şi receptorului, cereţi elevilor să emitmită acelaşi conţinut unor cititori diferiţi. Modelul se regăseşte în strategia joc de rol şi scrisoarea şi se poate diversifica în funcţie de situaţiile de învăţare; astfel se poate cere elevilor să rezume acelaşi text cu intenţia de a-l citi unor colegi ce nu l-au citit, de a-l publica pe coperta IV a cărţii şi/sau pentru a-l insera într-un comentariu critic; se poate, de asemenea, cere elevilor să realizeze desenul aceluiaşi loc pentru a-l insera într-o naraţiune, pentru a-l integra într-un ghid. ♦ Dacă intenţia este de a evidenţia faptul că structurarea mesajului se face în funcţie de coprezenţa unui alt tip de limbaj decât cel verbal, puteţi cere elevilor să transforme un text narativ autonom în bandă desenată sau o bandă desenată în naraţiune. Conturarea sarcinii de lucru din punctul de vedere al contextului nu-şi poate atinge integral scopul decât dacă activităţile de scriere sunt însoţite de momente de reflecţie; scopul lor este acela de a relua şi fixa, prin discuţii, paşii procesului de configurare a mesajului şi factorii care îl determină. Ceea ce se obţine prin proiectarea scrierii într-un cadru flexibil, dinamic, reflexiv poate fi formulat în următorii termeni: 1. textul scris dobândeşte conturul unei alte identităţi sociale, mai substanţiale. decât cea specifică şcolii; 2. actul scrierii dobândeşte o altă finalitate, mai provocatoare decât cea dispusă de ecuaţia elev-text-profesor; 3. elevul câştigă o altă motivaţie pentru activitatea de scriere; redactarea devine o formă de exersare a unor situaţii prezente în lumea din afara şcolii sau, şi mai mult, o formă de prelungire a activităţii şcolare în lumea din afara şcolii. Desfăşurată astfel, ora de scriere dobândeşte caracter paradoxal al „jocului serios” de-a scrisul, desfăşurat cu gândul că jocul poate deveni oricând realitate. 3.2. Extinderea tipologiei textului scris Modelul comunicativ impune nu numai diversificarea situaţiilor de comunicare, ci şi extinderea speciilor scrierii, grupate de programe în patru categorii: scrierea funcţională, scrierea reflexivă, scrierea imaginativă şi cea interpretativă. Înainte de a construi o serie de scenarii adecvate primelor trei categorii (scrierea despre textul literar va fi abordată în capitolul consacrat comprehensiunii de text), consider necesară prezentarea structurilor textuale prototipice sau, altfel spus, a tipurilor textuale fundamentale. Cunoaşterea lor este esenţială în activităţile de scriere (majoritatea speciilor prezente în programă le vizează direct: descrierea, portretul, povestirea, textul documentar, textul injonctiv etc), ca de altfel şi în activităţile de comunicare orală şi în analiza textului literar. Structurile textuale fundamentale constituie unul din nucleele de coerenţă ale documentelor şcolare în vigoare, şi asta datorită valorii lor de generalitate. Tipurile textuale sunt deopotrivă a) structuri dominante de organizare a genurilor (epicul se aşază sub semnul narativului, dramaticul sub semnul dialogulului, eseul sub semnul argumentativului); b) coduri ale secvenţelor ce compun majoritatea textelor, alcătuiri prin excelenţă pluritipologice (într-un roman, de pildă, alături de secvenţele narative există secvenţe descriptive, dialogale sau explicative; într-un text argumentativ, alături de secvenţele argumentative pot exista secvenţe explicative sau descriptive) şi c) modele de organizare şi stocare a informaţiei, esenţiale în procesul de comprehensiune şi producere de text. Cunoaşterea şi exersarea acestor modele de organizare este condiţia sine qua non a formării şi cizelării componentei textuale a competenţei de comunicare şi a competenţei culturale. Taxonomiile structurilor textuale integrează, în mod constant, două dintre aşa-numitele „moduri de expunere” şi anume, naraţiunea şi descrierea. Lor li se adaugă, în tipologia lui Werlich (1975), expunerea, argumentaţia şi instrucţia sau prescripţia. În această serie, Garavelli (1988) aşază şi textul optativ, actualizat în blesteme, formule magice, incantaţii sau rugăciune. Am ales, pentru consonanţa cu programele noastre, modelul propus de J.-M. Adam, cercetător ce reţine naraţiunea, descrierea, argumentaţia, textul dialogal, textul informativ, cel explicativ şi cel injonctiv. Parametrii prezentaţi aici sunt rezultatul lecturii modelelor conturate în Les textes, Types et prototypes39; o lectură sintetică şi reductivă, realizată cu intenţia de a conferi codurilor textuale aplicabilitate didactică. Tipul de text narativ este rezultatul acţiunii de a povesti şi poate fi cadrat prin întrebările: Cine face? Ce face? Unde? Când? Cum? şi De ce? Prezenţa lui este evidentă în toate speciile epicului, dar şi în relatările unor fapte diverse. Mărcile lingvistice specifice sunt conectorii temporali şi indicativul trecut şi prezent. Structura minimală a naraţiunii este liniară şi conţine: Situaţia iniţială - ÎNAINTE - „început” Transformarea (produsă sau suportată) - PROCES - „mijloc” Situaţia finală - APOI - „încheiere” Tipul de text descriptiv este rezultatul acţiunii de punere în scenă (în imagine) a unui loc, personaj, obiect şi poate fi cadrat prin întrebările: Ce este descris? De cine? Cum? şi De ce? Zonele locuite de descriere sunt pastelul, unele pasaje din textele epice, dar şi ghidurile turistice sau planşele anatomice. Mărcile lingvistice specifice sunt conectorii spaţiali, recurenţa substantivelor şi adjectivelor, prezenţa imperfectului. Descrierea se caracterizează prin expansiunea (mai mult sau mai puţin evaluativă) a unei teme (ceea ce este descris: locul, personajul); expansiunea temei se realizează prin intermediul unor procedee de aspectualizare (părţile şi proprietăţile temei) şi de punere în relaţie (situarea temei în timp şi spaţiu, punerea ei în relaţie cu alte categorii). Aşa cum se poate observa, structura minimală este verticală, ierarhică şi se defineşte prin punerea în evidenţă a întregului (tema), a părţilor componente şi a proprietăţilor lui. TEMA DESCRIERII (întregul) ANCORARE ASPECTUALIZARE (părţi, proprietăţi) PUNERE ÎN RELAŢIE (spaţială, temporală, prin comparaţie, metaforă) REFORMULARE Tipul de text argumentativ este rezultatul încercării emiţătorului de a convinge destinatarul (de a-i provoca adeziunea, de a-i modifica opiniile sau reprezentările despre un obiect al discursului) şi poate fi cadrat prin întrebările Cine argumentează? Ce argumentează? Pe cine doreşte să convingă? Cui i se opune? Ce? Locurile predilecte sunt editorialele, cronicile, comentariile de presă şi textele ce răspund unor sarcini de lucru de tipul „Argumentează, pe baza unui text studiat în gimnaziu, că nuvela este o specie a genului epic”. Construit pentru a ţine sau a respinge o teză, textul argumentativ trece de la date (numite şi argumente, raţiuni sau dovezi), la concluzie; această trecere este realizată prin intermediul unui garant sau suport explicit sau implicit. Privit din perspectiva raportului date-concluzie, specificul structurii argumentative constă în legi reciproce între cele două unităţi: „Nu există concluzie decât prin raportarea la premise, şi invers. Şi spre deosebire de primele, specificul concluziei este: puterea de a servi ulterior, în discurs, ca premisă. Avem în felul acesta o secvenţe textuală ce se diferenţiază de alte secvenţe, de cea narativă, de exemplu”. Procedeele caracteristice acestui tip textual sunt cele de justificare, de respingere şi de concesie, iar mărcile lingvistice cele mai evidente sunt conectorii logici. Structura minimală este liniară şi cuprinde două unităţi (date şi premise), legate printr-o punte explicită sau implicită (garantul). Prezint, în continuare, tiparul textual argumentativ şi îl exemplific printr-o variantă de rezolvare a tipului de subiect enunţat mai sus. DATE -------------------------------► GARANT -------------------► CONCLUZIE 1. Nuvela X este scrisă la persoana a III-a; Definiţia genului epic: Textul X. este un text epic. vocea care rosteşte textul este a unui narator obiectiv 2. Naratorul relatează o serie de evenimente ce pot fi grupate în următoarele momente: ... 3. Evenimentele sunt rezultatul acţiunii următoarelor personaje: rezentarea personajelor 4. În acest text modalitatea de expunere dominantă este naraţiunea. Există, de asemenea, secvenţe de descriere şi dialog. Textele în care un narator relatează evenimentele la care iau parte personajele sunt texte epice. Tipul de text dialogal constă într-o succesiune ierarhizată de secvenţe, denumite de regulă „schimburi”. Aceste secvenţe sunt de două tipuri: secvenţe fatice de deschidere şi de închidere (caracterizate prin formule rituale: „Scuzaţi-mă!” „Vă mulţumesc!”) şi secvenţe tranzacţionale (ce constituie centrul interacţiunii). Structura dialogală poate fi cadrată prin întrebările Cine vorbeşte? Cu cine? Despre ce? Unde? Când? De ce?, iar zonele predilecte sunt piesele de teatru şi „scenele” din textele epice. Distincţiile între textul informativ, expozitiv, explicativ şi injonctiv nu sunt recunoscute unanim, informativul fiind considerat, adeseori, o categorie supraordonată. Această variantă este, din punctul de vedere al didacticii maternei, cea mai comodă. Programa însă pretinde diferenţieri prin unele din speciile indicate la captolele de comunicare scrisă (text informativ, injonctiv/instrucţiuni, text documentar) şi comunicare orală (monologul informativ, expozitiv). Acesta este motivul pentru care transcriu consideraţiile lui B. Combrettes şi R. Tomassone legate de diferenţele dintre textul informativ şi cel explicativ, precum şi sublinierile lui J.-M. Adam referitoare la textul expozitiv şi explicativ. Iată prima diferenţiere: “textul explicativ are fără îndoială o bază informativă, dar se caracterizează, în plus, prin dorinţa de a-l face pe receptor să înţeleagă fenomenul; de unde prezenţa, explicită sau implicită, a unei întrebări formulate ca punct de plecare şi pe care textul încearcă să o elucideze. Spre deosebire de el, textul informativ nu vizează stabilit unele concluzii; el transmite date, fără îndoială organizate, ierarhizate, dări cu scopuri demonstrative. În ceea ce priveşte distincţia între expunere şi explicaţie, J.-M. Adam consideră că ea poate fi echivalată cu diferenţa între „cum” „de ce”? Astfel, cea mai mare parte a secvenţelor în „cum” sunt explicative. În vreme ce structurile construite după tiparul „de ce? - pentru că” sunt explicative. Se poate uşor observa faptul că autorii amintiţi nu stabilesc diferenţe între textul informativ şi cel expozitiv; tendinţa generală este de a suprapune expozitivul şi informativul şi de a le defini printr-o structură de tipul: „Cum/în ce mod sunt petrec/devin lucrurile, fenomenele? - Ele sunt/se petrec/devin astfel”. CeI mult, există voci ce evidenţiază asemănarea dintre tiparul textual informativ-expozitiv şi cel descriptiv. Fără a relua opiniile divergente ce caracterizează, la ora actuală, acest capitol al lingvisticii textuale, consider oportună prezenţa unor clarificări. Ele sunt impuse de transpunerea didactică şi pot fi operate în felul următor: textul informativ/expozitiv este produs pentru a transmite date într-o manieră organizată şi ierarhizată; el poate fi cadrat prin întrebările: Despre ce suntem informaţi? De cine? Cum? De ce? şi se caracterizează prin părerea completă a emiţătorului şi prin prezenţa unui lexic specific tematicii; zonele predilecte sunt unele rubrici de presă de tipul „informaţii meteo” şi „anunţuri”, precum şi unele articole din enciclopedii; trăsătura minimală este orizontală şi cuprinde următoarele două secvenţe: CUM? ASTFEL textul injonctiv poate fi considerat o variantă de text informativ; întrebările care îl cadrează sunt: Despre ce suntem informaţi? De cine? Cum? Şi ce?; specificul acestui tip de text rezidă în finalitatea lui (este produs a indica un mod de acţiune) şi în timpurile verbale recurente (imperativul, infinitivul); locurile predilecte sunt cartea de bucate şi prospectele textul explicativ este produs pentru a clarifica o problemă, pentru ca receptorul să o înţeleagă şi poate fi cadrat prin întrebările: Ce este? De cine? Cum? şi De ce?; mărcile probabile sunt estomparea en rului, prezenţa conectorilor logici, timpul prezent şi lexicul adecvat tematicii; structura minimală este orizontală şi cuprinde următoarei secvenţe: DE CE? PENTRU CĂ CONCLUZIE-EVALUARE Modelele prezentate aici sunt, fără îndoială, reductive, iar producerea de text înseamnă modificarea şi combinarea lor permanentă. Cunoaşterea codurilor textuale este însă esenţială, întrucât permite înţelegerea regularităţilor structurale ale textelor şi asigură, într-o mare măsură, formarea competenţei scripturale (ghidează operaţiile de planificare, textualizare şi revizuire). De aici, şi necesitatea de a le cunoaşte, recunoaşte şi exersa. Iată câteva din tipurile de activităţi pe care Y. le consideră adecvate acestor obiective: - analiza de texte în care codurile textuale sunt evidente, activitate ghidată de profesor, instrumentată sau nu de criterii definite în prealabil; - culegerea unor texte (fragmente de texte) ce reiau şi modulează acelaşi tipar textual; - completarea unor texte din care s-au eliminat una sau mai multe din secvenţele structurii minimale; - trierea unor texte, activitate orientată fie înspre descoperirea empirică a unor constante, fie înspre verificarea cunoştinţelor elevilor; - recompunerea unor texte-puzzle, activitate ce presupune decuparea unui întreg textual, aşezarea secvenţelor în dezordine şi formularea unei cerinţe legate de refacerea ordinii; - analiza unor texte trucate, ce presupune introducerea, într-un text, a unor secvenţe eterogene din punct de vedere tipologic şi formularea unor cerinţe legate de identificarea lor. Activităţile enumerate mai sus nu au bătaie lungă decât în situaţia în care sunt integrate în secvenţe didactice coerente. Iată câteva soluţii de structurare a unor astfel de secvenţe: 1. activităţi de redactare corelate cu orele de lectură: prezentarea unor texte în care structurile textuale sunt evidente; evidenţierea specificului lor; exerciţii de recompunere a unor texte-puzzle, exerciţii de redactare a unor asemenea texte; 2. activităţi de redactare autonome: redactarea unor texte în absenţa unor modele; prezentarea unor modele şi analiza lor din punctul de vedere al codului textual; rescrierea textelor; 3. ateliere de scriere: antrenarea elevilor în activităţi de producere a unor texte integrale şi complexe (în care coexistă structuri textuale diverse, precum basmul sau schiţa) şi integrarea, la începutul fiecărei ore de scriere, a unor mini-lecţii; fără a avea o legătură directă cu activitatea de scriere, aceste mini-lecţii pot viza familiarizarea sau aprofundarea unor structuri textuale la care elevii pot face apel pe parcursul scrierii textului. 3.3. Centrarea activităţii de scriere asupra substanţei şi coerenţei mesajului Aplicarea modelului comunicativ înseamnă şi realizarea unor activităţi prin scris. Scrisul poate să dobândească, în şcoală, rostul său fundamental; acela de a numi experienţe, gânduri şi sentimente care ne „pr-ocupă”; de a le numi, de a le conferi ordine şi expresivitate; de a le face, în mod autentic, ale noastre pentru a le putea apoi comunica altora. Şi în această comunicare a unui fapt considerat important, important este, în primul rând, conţinutul mesajului şi nu aspectele lui („expresiile frumoase”, ortografia, punctuaţia şi punerea în pagină). Fără îndoială, perspectiva dihotomică asupra textului poate fi uşor confundată, şi nu fără dreptate. Preluarea ei se justifică prin dorinţa de a evidenţia două orientări didactice distincte - una centrată asupra conţinutului şi alta asupra aspectelor textuale - şi de a pleda pentru prima. Scopul acestei pledoarii nu este acela de a eluda importanţa exprimării, a modalităţii spunerii/scrierii; intenţia mea este de a sublinia faptul că focalizarea atenţiei asupra aspectelor formale reduce substanţial interesul elevilor pentru scriere şi, deci, şi şansele lor de a-şi forma competenţa scripturală. Şi, din păcate, mesajele pe care le transmit unele sarcinii de lucru şi grile de evaluare indică supralicitarea suprafeţelor textuale: mă gândesc la temele de tipul „Construiţi, cu următoarele expresii, un text despre”; mă gândesc la grile de evaluare punitivă ce coboară nota la fiecare greşeală de limbă; mă gândesc, de asemenea, la adnotările realizate de unii profesori pe marginea compunerilor, adnotări ce vizează prioritar modalităţile de punere în text (aşezarea în pagină, ortografie, punctuaţie, greşeli de limbă) şi care neglijează semnificaţia globală şi efectivă de sens ale textului. Mesajele comunicate pe aceste căi induc atitudini şi comportamente nedorite şi greu de corectat ulterior: anxietate în faţa colii albe, decizia de a scrie numai ceea ce este cu siguranţă „corect” sau, mai grav, încercări de a ocoli „confruntarea”, prin copiere. Evitarea unor astfel de distorsiuni se poate realiza printr-un demers didact ce rămâne aproape de firescul actului scrierii: un demers concretizat în strategii orientate, în primele etape, înspre formularea completă, fie şi grosieră şi incorectă a mesajului şi, numai după aceea, înspre cizelarea suprafeţelor. Întreaga metodologie a scrierii reflexive şi imaginative include, de altfel, prezenţa momentelor de scriere liberă, elaborarea textului prin ciorne succesive, corectarea şi retranscrierea variantei finale. Pentru a nu încălca imperativele disciplinei referitoare la formarea resspectului pentru cuvântul scris, pledoaria mea pentru demersurile didactice focaliazată asupra substanţei mesajului se cere specificată. O primă subliniere se referă la categoriile de scriere abordate prin acest tip de scenarii: e vorba, mai ales, de scrierea reflexivă şi de cea imaginativă. O a doua subliniere indică locul pe care îl pot avea în aceste scenarii, secvenţele consacrate învăţării şi fixării regulilor de scriere „corectă”. Abordate, în principal, în lecţiile de limbă, regulile pot fi reluate şi exersate prin completarea unor fişe de lucru individualizate, construite pentru a corecta greşelile identificate de profesor în compunerile elevilor: completarea acestora poate fi realizată la începutul sau la sfârşitul orei de scriere şi poate fi notată. Tot la începutul sau în ultimele minute ale lecţiei pot fi aşezate şi mini-lecţii axate asupra aspectelor formale. Proiectarea acestor secvenţe e bine să fie realizată pentru perioade mari de timp (un semestru sau chiar un an), iar informaţiile să fie înregistrate sub forma unor fişe/file ce vor compune, cu timpul, un dosar de scriere. Aceste fişe se pot alătura celor cu structuri textuale prototipice şi pot conţine serii de ortograme, reguli de aşezare în pagină, reguli de construcţie a paragrafelor, modele de incipituri, liste cu conectori specifici fiecărui tip de text etc. Odată integrate în acest dosar - aflat la îndemâna elevilor în toate orele de redactare - regulile se presupun ştiute, iar abaterile pot fi sancţionate. In cazul compunerilor libere şi a textelor reflexive, penalizarea lor nu poate depăşi, însă, în opinia mea, 15% din notă fără a trăda miza activităţii: aceea de a comunica gânduri şi trăiri sau de a construi lumi imaginare. Este cunoscut faptul că substanţialitatea mesajului scris este determinată de gradul de adecvare a temei la orizontul de aşteptare al elevilor şi la experienţa lor de viaţă şi de lectură. Altfel spus, actul scrierii este autentic numai în măsura în care subiectul ne interesează şi ne provoacă, numai în măsura în care, exprimând, putem să ne exprimăm. De aici şi necesitatea de a construi un spaţiu de libertate tematică şi generică, în care să se poată înscrie, cu uşurinţă, opţiunile elevilor. Conturarea unui asemenea orizont tematic larg se poate realiza prin evitarea temelor anoste sau uzate în clasele anterioare (ex.: „Iarna” sau „Cum mi-am petrecut vacanţa”) şi înlocuirea lor cu subiecte alese de elevi sau considerate de profesor adecvate aşteptărilor lor (ex.: „Eroi/vedete preferate”, „Primele amintiri”, „Ghiozdanul ideal” etc). O altă variantă ar consta în impunerea unei teme generice („Iarna”, „Apa”, „Instrumentele de scris” etc.) şi în structurarea unor secvenţe didactice în cadrul cărora elevii să poată ancora tema în propria lor experienţă de viaţă sau de lectură; o astfel de secvenţă va fi deschisă de profesor prin sugerarea modului în are tema poate fi adusă aproape: „Eu, dacă ar trebui să scriu despre iarnă, cred că aş desena copacul din dreptul ferestrei mele sau aş crea un text în care să enumăr ocupaţiile oamenilor în acest anotimp; aş mai putea comenta finalul din Crăiasa Hor sau, de ce nu, aş putea reda gândurile şi sentimentele unei fetiţe aşezate la coadă pentru a închiria patine. Da, povestea cu fetiţa mi se pare interesantă, am avut de multe ori o astfel de experienţă, ca de altfel şi ideea unui text despre încălţări. Va trebui să decid. Voi despre ce aţi scrie?”. Dar spaţiul de libertate poate fi desenat şi generic, nu numai tematic. În acest sens profesorul poate orienta scrierea înspre genurile pentru care elevii manifestă interes, precum parodiile, argumentaţiile sau textele de anticipaţie. Iată câteva ex: „Pledoarie pentru ”, „Parodie a poveştii”, „Istoria unui obiect”, Mică povestire de anticipaţie” etc. Este adevărat însă că nicio sarcină de scriere nu poate corespunde aşteptărilor elevilor unei clase întregi şi este la fel de adevărat că vor exista, întotdeauna lucruri dificile şi/sau anoste, ca de pildă rezumarea, povestirea sau procesul-verbal. Ceea ce profesorul poate face în asemenea situaţii este să integreze aşteptările în proiecte mai largi, cum ar fi: pregătirea unei culegeri de texte pentru părinţi sau pentru elevii din clasele mai mici; publicarea unor recenzii de carte în care să fie incluse rezumatele; construcţia unor naraţiuni în care să fie integrate scrisori, invitaţii, bilete; realizarea unui jurnal al orelor română care să includă şi procese-verbale; redactarea unui ghid al localităţii în care să fie integrate descrierile unor locuri, clădiri etc. (vezi şi modelul din anexa nr. 12). În situaţia în care profesorul consideră asemenea activităţi cronologic şi/sau are convingerea că învăţarea codurilor textuale trebuie abordată în sens autonom, există şi o altă variantă de a spori motivaţia elevilor; mă gândesc la modelul structurat de Giasson şi, mai precis, la etapele construite în întrebările: De ce este necesară învăţarea? şi Când pot fi aplicate aceste cunoştinţe? Dincolo de şirul soluţiilor prezentate aici, imperfecte ca toate soluţiile etice, rămâne ideea de a conferi activităţilor de scriere şi un alt rost decât cel reuşitei şcolare imediate. Şi această idee poate informa corect proiectarea şi realizarea unor ore de scriere în care elevii să compună texte substanţiale şi coerente. 3.4. Evaluare şi reflecţie Restructurarea didacticii redactării pretinde nu numai diversificarea situaţiilor de comunicare, extinderea tipologiei textelor şi centrarea demersului didactic asupra constanţei şi coerenţei mesajului. Ea înseamnă şi regândirea principiilor şi formei de evaluare. Esenţa acestor modificări poate fi exprimată, în primul rând, printr-o generală ce constă în transparenţa criteriilor de evaluare, transparenţă realizată în structurarea unor grile de control şi de evaluare consonante. In al doilea rând, se impune dubla orientare a modalităţilor de evaluare: o dată înspre cuantificarea textelor finite, a produselor scrierii şi, încă o dată, înspre evaluarea procesului sau, mai exact, a „urmelor” procesului, materializate în variantele intermediare. Evaluarea textelor finite presupune elaborarea unor grile structurate în funţie de parametrii „speciei”, dar şi în funcţie de o serie de criterii generale, criterii care e bine să rescrie cele trei dimensiuni ale componentei verbale a compenteţei de comunicare şi să vizeze, în plus, conţinutul şi estetica textului scris: 1. criteriul conţinutului: textul este evaluat în funcţie de gradul de aderenţă la domeniul pe care îl reprezintă sau recreează (conţinutul textului, consistenţa şi substanţa mesajului: justeţea, claritatea şi coerenţa ideilor, exemplelor, imaginilor etc); 2. criteriul pragmatic sau discursiv: textul este evaluat în funcţie de gradul de adecvare la situaţia de comunicare presupusă de specie şi/sau fixată de elev sau de profesor; 3. criteriul structurii textuale: textul este evaluat din perspectiva macrocoerenţei (raportul dintre paragrafe, echilibrul dintre părţi, ordinea secvenţelor, calitatea introducerii şi încheierii) şi microcoerenţei (decupajul de paragrafe şi fraze, modificările de ton, prezenţa unor explicaţii, imagini) 4. criteriul lingvistic: textul este evaluat din punct de vedere lexical şi gramatical (proprietatea şi varietatea termenilor, construcţia corectă a proziţiei, frazei, aplicarea regulilor de ortografie şi punctuaţie); 5. criteriul „estetic”: textul este evaluat din perspectiva faţetelor externe (aşezare în pagină şi grafie). Transpunerea acestor criterii în grile de control şi de evaluare se realizează prin transcrierea lor sub forma unor obiective/parametri de evaluare, după modelul prezentat în capitolul anterior. Dar evaluarea textelor finite presupune şi prezenţa unui dialog între profesor şi elev, dialog ce se concretizează, în cazul textului scris, mai ales sub forma adnotărilor. Pentru a nu trăda principiile ce au prezidat acest capitol, adnotările ar trebui să se caracterizeze prin: - predominanţa remarcilor globale (referitoare la întregul text), faţă de cele locale (referitoare la fragmente de text); - predominanţa remarcilor explicative (ex.: „ai început/nu ai început corect textul pentru că ”) faţă de remarcile injonctive (ex.: a se reface, a se adăuga) sau normative (ex.: foarte bine, insuficient); - coexistenţa remarcilor despre conţinutul textului şi a celor referitoare la aspectele formale; preponderenţa sublinierilor valorizante faţă de cele negative; - prezenţa unor remarci „implicative” (prin care profesorul se manifestă drept cititor interesat, captivat de text şi nu doar ca evaluator). In privinţa evaluării procesului scrierii, didactica a conturat, în ultimul deceniu modalităţi de evaluare alternative. Dintre acestea reţin portofoliul, cadru generic care poate da seama de drumul parcurs de elev în două moduri: a) prin reunirea textelor definitive, texte elaborate într-o perioadă îndelungată de timp şi b) prin reunirea variantelor tranzitorii. De aici, şi două tipuri de portofolii şi deci două modalităţi de notare distincte: prima, ce ia în calcul textele finite şi cuantifică procesul din perspectiva lor; cea de-a doua, ce are în vedere atât textele finite, cât şi ciornele care are le-au premers. Cea de-a doua modalitate presupune realizarea unor portofolii cu două compartimente (ciorne şi variante finale) şi permite notarea tuturor paşilor Dintre aspectele ce definesc portofoliul, trei îmi par a fi esenţiale, şi anume: a) portofoliul reuneşte texte diverse: - texte elaborate pe durata unui capitol/unei unităţi de conţinut sau a unui semestru; - texte specifice unui singur tip de scriere (ex.: numai compuneri libere, numai rezumate); - texte eterogene (teme de casă, lucrări de control, pagini de jurnal, definiţii, texte funcţionale etc.); - texte elaborate de elevi în urma unor sarcini de lucru şi texte pe care au ales singuri să le realizeze etc. - variante finale şi ciorne, sau numai variante finale şi numai ciorne; b) în portofoliu textele sunt grupate şi compun un întreg; unitatea portofoliului se manifestă în logica grupării, explicitată într-o filă de cuprins şi/sau un argument şi/sau o copertă; c) după etapa de structurare, portofoliul va fi comentat şi evaluat de elev, într-o filă de autoevaluare, şi de profesor, în fila de evaluare; în absenţa acestor pagini nu se poate vorbi de portofoliu şi asta pentru că grupajul de texte există doar cu scopul de a crea un cadru de evaluare menit să ducă la notarea unui drum şi nu a unor activităţi secvenţiale (vezi anexa nr. 16). Fişele de autoevaluare sunt modalităţi de realizare a unui demers, reflexul permite elevului să înţeleagă paşii parcurşi, să-şi numească realizările şi neîmplinirile, să încerce să găsească soluţii, să-şi construiască singur strategii. Redactarea lor poate fi liberă, formalizată într-o grilă de autoevaluare sau ghidată prin întrebări-suport (ex.: „Care sunt punctele tari ale scrisului tău?”, „Care sunt problememele pe care ţi le ridică redactarea şi cum crezi că le-ai putea depăşi?”, „Care sunt greşelileile de ortografie pe care le repeţi? Ce sprijin aştepţi de la mine?” etc). Indiferent de maniera de structurare, acest tip de fişă este, pentru elev, o modalitate de a se cunoaştere şi un început de dialog responsabil cu profesorul. Mai mult, fişele de autoevaluare ale elevilor pot informa corect strategiile de tratare diferenţiată. În orele de scriere, reflecţia poate lua şi forma discuţiei cu întreaga clasă şi în acest caz, retrospectiva nu mai vizează evaluarea, ci evidenţierea obiectivelor activităţii şi fixarea paşilor parcurşi. Redau, spre exemplificare, cadrul unei conversaţii, realizată la sfârşitul unei activităţi structurate conform strategiei jocului de rol şi scrisoarea (vezi anexa nr. 17). Obiectivele activităţii au fost: l. identificarea şi analizarea statutului receptorului; 2. adaptarea mesajului în funcţie de auditoriu; 3. conştientizarea importanţei procesului de revizuire a textului. Activitatea a constat, în principal, în redactarea a două scrisori ce transmiteau acelaşi mesaj unor cititori cu statut diferit. După scrierea şi citirea textelor discuţia cu clasa s-a orientat asupra evidenţierii diferenţelor dintre texte. Din întrebările care au structurat discuţia reţin: „Există diferenţe între textele voastre: „Care sunt ele?”, „La ce se referă ele, la lungimea textului, la organizarea lui, la limbajul folosit?”, „Care au fost factorii care au determinat aceste diferenţe?” etc. Concluziile unor asemenea discuţii - formulate de elevi şi/sau reformulate de profesor - sunt, în esenţă, concluziile lecţiei şi ele au calitatea de a fi rezultul reflecţiei elevilor, reflecţie substanţială, întrucât este realizată în marginea propriei activităţi de scriere. 4. Scenarii didactice Conturarea celor patru categorii de scriere indicate de programe s-a realizat în opinia mea, prin alăturarea a două tipuri de criterii: criteriul sursei şi cel al finalităţii scrierii. În funcţie de criteriul sursei, al „materialelor convocate”, se distinge scrierea reflexivă (subiectul şi istoria lui), scrierea imaginativă (imaginarul şi creativitatea) şi scrierea despre textul literar (cunoştinţe teoretice despre textul litera) Acest criteriu organizează tipologia creată de F. Vanoye, tipologie ce conţine şi o a patra categorie, reprezentată de jocurile limbajului şi al textualităţii. Consider că această ultimă categorie poate fi integrată scrierii imaginative, în virtutea faptului că structurarea lumilor imaginare este, în acelaşi tirnp un joc cu limbajul şi cu modelele textuale. Categoria scrierii funcţionale este influenţată de practici scripturale cu scop utilitar evident, practici prezente în existenţa cotidiană, privată şi publică, şcolară şi extraşcolară. Criteriul ce a permis conturarea acestui tip de scriere este criteriul utilităţii imediate, iar rostul abordării acestestei categorii este formarea sentimentului de „securitate scripturală”, esenţial în reuşita socială. Pornind de la aceste consideraţii propun definirea celor patru categorii de scriere din perspectiva ambelor criterii şi abordarea speciilor subordonate în funcţie de obiectivele prioritare. În linii mari, aceste obiective pot viza: 1. cunoaşterea unor forme textuale puternic tipizate şi capacitatea de a structura propriul text în conformitate cu tiparul formal; o astfel de centrare corespunde orelor consacrate activităţilor de învăţare şi practicare a majorităţii speciilor scrierii funcţionale (fişa de bibliotecă, invitaţia, cererea, curriculumul vitae, procesul-verbal); tot în aceeaşi categorie de activităţi se pot înscrie şi lecţiile consacrate scrisorii familiale şi de felicitare, aşezate în categoria scrierii reflexive; focalizat astfel, scenariul didactic presupune a) prezentarea tiparului formal (etapă precedată sau nu de analiza unor texte); b) producerea de text în conformitate cu tiparul şi c) analiza textelor produse de elevi; dintre structurile de configurare a activităţii, consider adecvate modelele propuse de K. Meredith şi J. Steele sau de D. Ogle; 2. cunoaşterea structurilor textuale prototipice şi capacitatea de a le relua şi modula în propriul mesaj; o astfel de orientare corespunde studiului unor specii ale scrierii funcţionale (textul informativ şi injonctiv), dar şi abordării naraţiunii/relatării, descrierii/portretului sau argumentaţiei, aşezate în aria scrierii reflexive şi imaginative; focalizat astfel, scenariul didactic presupune a) prezentarea tiparului textual (etapă precedată sau nu de analiza unor modele sau de o secvenţă de redactare realizată în absenţa modelului); b) producerea de text în conformitate cu tiparul şi c) analiza textelor realizate de elevi; în ceea ce priveşte structura lecţiei, ea poate fi concepută după modelele amintite mai sus; 3. cunoaşterea unor procese de selectare şi prelucrare a informaţiei şi capacitatea de a le practica în situaţii diverse; o astfel de centrare este proprie povestirii sau rezumării, dar şi elaborării unor fişe de lectură, a conspectului sau luării de notiţe; în cazul activităţilor ce vizează aceste tipuri de scriere, cel mai adecvat tipar configurativ este cel propus de J. Giasson şi, în cadrul lui, secvenţa de modelare a procesului, realizată de către profesor, îmi pare a fi esenţială; 4. cunoaşterea unor tipare textuale diverse şi redactarea unor texte coerente şi complexe; o astfel de centrare este proprie compunerii libere şi naraţiunii personale, iar contextul metodologic cel mai adecvat este atelierul de scriere. Aceste patru tipuri de focalizare a activităţilor vor fi exemplificate, în continuare, prin scenarii didactice structurate în funcţie de categoriile de scriere circumscrise de programe şi de speciile subordonate acestor categorii. 4.1. Scrierea funcţională În aria textelor funcţionale se înscriu tipuri extrem de diverse, precum notele ce pregătesc un apel telefonic, listele de cumpărături, inscripţiile pe calendar, completarea de formulare, redactarea de cereri, telegrame, procese-verbale, curriculuml vitae etc. Din şirul lor, programele noastre au ales trei categorii: prima reuneşte formele de scriere specifice vieţii şcolare (notiţe, teme, extemporal etc); a doua grupează o serie de texte cu grad mare de codificare, prezente în lumea din afara şcolii (cererea, telegrama, invitaţia, procesul-verbal, curriculumul vitae etc); a treia cuprinde texte definite prin predominanţa unor tipare textuale prototipice, altele decât cele ce domină textul literar (textul informativ şi textul injonctiv). Dat fiind faptul că iniţierea elevilor în scrierea funcţională presupunea cunoaşterea şi exersarea unor forme textuale codificate şi a unor structuri textuale tipice, scenariul didactic presupune desfăşurarea celor trei etape enunţate mai sus: a) etapa prezentării caracteristicilor textului; b) etapa producerii de text şi c) etapa analizei textului produs din perspectiva codurilor sale. Prima etapă poate fi realizată inductiv (se porneşte de la analiza unui grupaj de texte pentru a se trece apoi la evidenţierea trăsăturilor definitorii) sau deductiv (se porneşte de la prezentarea caracteristicilor speciei şi de la recunoaşterea lor în texte). În opinia mea, grupajul e bine să fie cât mai divers (cât mai multe feluri de invitaţii, de texte informative, de telegrame etc), iar analiza/prezentarea caracteristicilor e bine să urmărească aceiaşi parametri: statutul emiţătorului (cine scrie) şi al receptorului (cui se adresează), finalitatea textului (cu ce scop este scris textul), mărcile structural- lingvistice specifice (cum este structurat textul, care sunt conectorii specifici, timpurile verbale, trăsăturile lexicului etc). În situaţia în care aceste repere nu caracterizează trăsăturile speciei, analiza va viza şi alţi parametri, precum formulele si tiparele sau punerea în pagină. În ceea ce priveşte redactarea propriu-zisă, ea va fi realizată, în funcţie de gradul de codificare a textului, fie ca activitate pe grupe, fie ca activitate individuală. Scenariul didactic pe care îl schiţez în continuare vizează cunoaşterea şi producerea de text injonctiv. Paşii posibili ai activităţii sunt următorii: 1. prezentarea unui grupaj de texte ce cuprinde reţete de bucătărie, reguli de joc, instrucţiuni de folosire a unor aparate electro-casnice etc; 2. analiza modelelor din perspectiva parametrilor mai sus amintiţi şi evidenţierea mărcilor distinctive: analiza va sublinia finalitatea textului (indicarea unui mod de acţiune), estomparea emiţătorului, structura textului compusă din enumerarea unor acţiuni, recurenţa verbelor la imperfect, indicativ sau viitor, formă impersonală, şi adecvarea lexicului la domeniul vizat) 3. alegerea, împreună cu elevii, a unui subiect care să permită redactactarea textului (fazele alcătuirii unui omuleţ de ghindă; regulile jocului „de-a v-aţi-ascunselea” etc. 4. împărţirea clasei pe grupe (doi-patru elevi) şi elaborarea textului; 5. lectura unor texte, în paralel şi pe secvenţe; discutarea diferenţelor care apar, a motivelor pentru care apar şi rescrierea textelor, dacă e cazul; 6. reflecţie asupra activităţii, definirea tipului de text injonctiv, a funcţiei şi legilor lui. 7 temă pentru acasă: redactarea unui text injonctiv cu subiect real („regulile jocului preferat”), imaginar („etapele preparării lipiciului ideal”) sau parodierea unui text injonctiv. Etapele acestui scenariu pot servi ca punct de plecare în proiectarea lecţiilor care vizează cunoaşterea şi redactarea marii majorităţi a speciilor scrierii funcţionale. Excepţie face, cu siguranţă, luarea de notiţe, proces complex ce presupune desfăşurarea unor secvenţe didactice construite după modelul asimilării cunoştinţelor pro-(modelul structurat de J. Giasson) şi corelate cu activităţi de ascultare şi de identificare a idelor principale şi secundare. De asemenea, scenariul conturat mai sus permite abordarea, într-o primă etapă. a tuturor structurilor textuale (vezi anexa nr. 11). 4.2. Scrierea reflexivă In categoria scrierii reflexive programa aşază tipuri de scriere cu contur mai ferm (scrisoarea familială şi scrisoarea de felicitare) sau mai vag (relatatea de evenimente şi întâmplări personale şi argumentarea/exprimarea în scris a unui punct de vedere personal). Dat iind faptul că prezentarea tipurilor de scriere şi redactarea lor se poate realiza după scenarii asemănătoare cu cel prezentat masus, voi insista, în rândurile următoare, asupra celorlalte tipuri de scriere. Relatarea unor întâmplări personale Acest tip de scriere se regăseşte, în didacticile străine, sub denumirea generică de naraţiune personală (le recit de vie sau personal narrative) şi reuneşte tipuri diverse, ca, de exemplu, amintirile, mărturiile, jurnalele intime. Aşa cum se poate observa din această înşiruire, naraţiunea personală nu poate fi redusă la compunerile cu titlul „Cum mi-am petrecut vacanţa” şi presupune realizarea unor activităţi de scriere variate, precum redactarea unor file de jurnal, a fişelor biografice sau a biografiilor imaginare. Prezenţa, în clasă, a acestor tipuri de txete, după părerea mea, necesară datorită valenţelor lor formative; redactarea oferă elevilor atât bucuria de a vorbi despre ei înşişi şi, în felul acesta, de a se cunoaşte, cât şi posibilitatea de a descoperi şi exersa noi structuri textuale. Dintre tipurile de naraţiune personală prezente în didactica redactării, reţin câteva din seria oferită de teoreticianul „pactului autobiografic”, Ph. Leujeune. Fişa biografică este un tip de text ce oferă elevilor posibilitatea de a descoperi singuri problemele pe care le pune fiecare autobiografie şi anume selectarea evenimentelor, dificultatea de a începe textul, dificultatea de a reda importanţa pe care o au unele evenimente pentru fiecare dintre noi. Iată un posibil scenariu care poate preceda intrarea într-un text autobiografic precum Amintirile lui Creangă: 1. formularea sarcinii de lucru: relataţionarea evenimentele importante ale vieţii voastre pe o singură filă, în 10 minute; 2. lectura câtorva fişe; 3. discuţie, cu clasa, despre asemănările şi deosebirile dintre textele lor; sublinierea diversităţii precum şi ai diferenţierii unor stereotipuri. Autobiografia imaginară este o formă textuală hibridă, ce reuneşte scrierea imaginativă şi cea reflexivă. În centrul textului se poate afla elevul însuşi - trăind experienţa inedită a proiectării propriei existenţe într-o altă lume - sau un personaj preferat, în ambele cazuri discursul are valoarea unei mărturisiri indirecte şi permite „autorului posibilitatea de a se cunoaşte”. Mai mult, acest exerciţiu de redactare face posibilă trasarea structurii narative şi se poate constitui ca punct de pornire pentru o discuţie legată de sensul discursului autobiografic: acela de a reprezenta existenţa ca devenire, proces de formare a personalităţii. „îmi amintesc” este un exerciţiu ce presupune resuscitarea unor momente care pot avea un suport material (obiecte care provoacă amintiri) sau nu. Un astfel de exerciţiu poate fi orientat înspre reflecţii legate de memorie sau de tipurile de care o pot reda, cum poate fi orientat spre crearea, în clasă, a unui spaţiu capabil să facă vizibile feţele mai puţin evidente ale personalităţii elevilor. Ca celelalte exerciţii ce vizează naraţiunea personală, exerciţiul este şi un bun exersare a limbii. In situaţia în care prin acest exerciţiu, se urmăreşte structurarea unei naraţiuni coerente şi nu doar redarea unui singur moment sau a unei stări izolate, activitatea de redactare poate fi ritmată de următorii paşi: 1. elevii sunt rugaţi să-şi amintească un moment fericit din viaţa lor 2. relatarea evenimentelor; variante: - evenimentele rememorate vor fi relatate colegilor de bancă (ei încurajaţi să dea colegilor feedback pozitiv şi să ceară lămuriri unde povestirea nu a fost suficient de clară) sau - unii dintre elevi relatează evenimentele în faţa întregii clase; 3. folosind feedback-ul colegilor, elevii îşi scriu naraţiunea 4. lectura textelor; - textele pot fi citite în perechi, obţinându-se din nou feedback, apoi rescrise; - textele pot fi apoi citite, de cei ce doresc, în faţa întregii clase şi duse în portofoliu. Sub semnul naraţiunii personale se aşază şi jurnalul cu variantele sale: jurnal personal/intim şi jurnalul de lectură. Prezenţa acestor tipuri de scriere reflexivă este benefică atât din punctul de vedere al cizelării competenţei scripturale, cât şi din punctul de vedere al dezvoltării personale a elevului. Şi asta, indiferent de locul unde sunt scrise (acasă sau în camera de lucru) şi indiferent de modul în care sunt valorizate (paginile lor pot fi citite de profesor, rescrise şi fructificate în orele de scriere sau de literatură sau pot rămâne neîmpărtăşite şi necizelate). Jurnalul personal este un tip de text ce permite elevului să retrăiască întâmplări diverse şi să se raporteze la ele prin redarea trăirilor şi gândurilor şi prin analiza reacţiilor. Dată fiind deschiderea tematică extremă (proiecte şi descoperiri, vise şi amintiri, anecdote şi observaţii legate de viaţa celor din jur etc), jurnalul poate fi văzut ca un cadru optim pentru cele mai diverse exerciţii de scriere. Prezenţa jurnalului în clasă - în situaţia în care profesorul doreşte să aloce 10 minute din fiecare oră pentru completare - impune măsuri de protejare a intimităţii expuse în cuvânt. Iată câteva asemenea reguli formulate de Ch. Temple şi J. Gillet: 1. profesorul nu va citi paginile jurnalelor fără acordul elevilor; 2. în cazul în care are acordul, nu va corecta eventualele greşeli de scriere; 3. într-o oră specială, consacrată jurnalelor, elevii vor avea posibilitatea de a alege fragmentele pe care doresc să le citească, sau de a rescrie unele secvenţe în vederea lecturii lor. Jurnalul de lectură oferă posibilitatea înregistrării unui alt tip de experienţă; e vorba de experienţa lecturii, manifestată în reacţiile emoţionale şi în reflecţiile provocate de întâlnirea cu cartea. Mai mult, în situaţia în care este corect orientat, jurnalul poate oferi elevului şi posibilitatea de a reflecta asupra propriului proces de comprehensiune şi de a-şi numi şi/sau interoga relaţia cu literatura. Acest tip de text este, după părerea mea, formula didactică ce trebuie să înlocuiască tradiţionalele „caiete de lecturi suplimentare”. Pline cu rezumate şi caracterizări copiate de la colegi sau din prefeţe, aceste caiete sunt ineficiente şi vinovate Şi asta, datorită sarcinilor de lucru ce presupun prezenţa unei lecturi critice. Or, a cere elevilor de gimnaziu rezumate, caracterizări şi judecăţi de valoare după primaa lectură înseamnă a-i face să recurgă la subterfugii. Mai mult, a nota textele lor contrafăcute înseamnă a valida soluţiile incorecte la care au apelat. Superioritatea jurnalului faţă de caietul de lecturi suplimentare constă, paradoxal, în prestaţia „modestă” pe care o înregistrează, în faptul că nu aspiră la o lectură critică, ci valorifică doar lectura inocentă, cea pe care o poate, cu adevărat, realiza elevul de gimnaziu. Din acest motiv, pledez pentru introducerea jurnalelor de lectură cu notele lor stângace, expresii ale unor reacţii şi gânduri autentice, cu rândurile lor în ordine, grafiere fidelă a impresiilor de lectură - şi recomand ca profesorul să nu fie altceva decât un cititor cordial şi/sau un partener entuziast de dialog. Substanţa acestor jurnale se poate constitui din reacţii emoţionale, din analogii între evenimentele citite şi propria experienţă de viaţă, din ipoteze legate de evoluţia posibilă a textului şi din corelaţii, intertextuale. O structură posibilă a unui astfel de jurnal ar putea alătura: 1. o filă cu cărţile citite; 2. o filă cu textele pe care elevul doreşte să le citească şi/sau care fost indicate de profesor ca lecturi suplimentare; 3. pagini de lectură datate; 4 pagină liberă, la sfârşitul notelor despre un text, pentru comentariile profesorului Fila cu lista cărţilor poate cuprinde, alături de autor, titlu, editură şi an de apariţie şi numărul paginilor cărţii, data când a început lectura şi când a fost încheiată, gradul de dificultate al cărţii şi o evaluare a cărţii, în puncte, apreciere pe o scală ce poate fi decisă de clasă. Filele cu note de lectură pot fi - în situaţia în care profesorul consideră optortun - împărţite în două coloane: prima, care conţine citate din text sau rezumate ale unor secvenţe, iar a doua, comentarii pe marginea lor. Aceste file pot fi urmate de secţiuni cu concluzii de lectură. Concluziile de lectură pot fi organizate în jurul următoarelor trei întrebări: 1. Ce aţi reţinut din ceea ce aţi citit?; 2. Ce sentimente v-a provocat lectura?; 3.Ce amintiri v-a trezit lectura? În situaţia în care profesorul doreşte să orienteze integral redactarea jurnalului, întrebările formulate mai sus vor fi prezentate ca posibile direcţii de lectură. În situaţia în care profesorul doreşte să diversifice glosele elevilor, soluţia este de a multiplica direcţiile şi de a le explicita, precum în varianta următoare: 1. notarea reacţiilor emoţionale: „scena îmi aminteşte de”, „personajul îmi inspiră teamă” etc; 2. formularea unor constatări sau anticipaţii pe parcursul lecturii: „probabil eroul va”, „s-ar putea ca”; „se pare că” etc; 3. interacţiunea cu personajele: „ştiu ceea ce resimte X când”, „îmi pare rău pentru”, „X se aseamănă cu” etc; 4. aprecieri despre personaje: „X a fost curajos/a greşit când”, „acest fapt înseamnă pentru el că”; 5. judecăţi critice: „această carte mi-a plăcut pentru că”, „cea mai reuşită parte a cărţii a fost”, „această secvenţă a fost plictisitoare/fascinantă/tristă pentru că”, „nu cred că naratorul ar fi trebuit să”, „consider că naratorul ar fi putut să” etc.50 Un asemenea ghid de lectură şi redactare poate fi oferit elevilor la începui anului şi poate figura ca o pagină de jurnal. O soluţie interesantă de orientare a lecturii oferă şi L. Rief, autoare ce se adresează direct elevilor printr-un discurs informal din care reţin: „Răspunsul tău scris nu trebuie să fie un răspuns la cartea pe care o citeşti. Ceea ce scrii în acest jurnal trebuie să conţină ceea ce doreşti tu să păstrezi/să-ţi aminteşti ca lector şi «scriitor». Notele tale pot cuprinde gânduri, reacţii, interpretări, întrebări legate de ceea ce citeşti şi ceea ce observi în jurul tău. Comentariile tale pot fi legate şi de procesul scrierii cărţii de către autor şi de procesul lecturii, scrierii şi învăţării tale. Dacă nu ştii ce să scrii, gândeşte-te la următoarele lucruri: un citat, experienţe şi amintiri, reacţii provocate de lectură”. Aşa cum se poate observa, scrierea reflexivă poate avea ca punct de plecare nu numai experienţa realităţii imediate, ci şi experienţa lecturii. Întâlnirea cu literatura permite evenimente de cunoaştere şi autocunoaştere, ce pot fi înregistrate şi aprofundate prin exerciţii de scriere reflexivă. Asemenea exerciţii îşi găsesc locul nu numai în ora de redactare, ci şi în cea de literatură: mă gândesc la momente de scriere ce fixează, după lectura unui text, reacţia emoţională a elevilor, la scrisori adresate personajelor sau la jocuri de rol (ex.: repovestirea unor evenimente din perspectiva unui personaj, construcţia de monologuri interioare ce transcriu trăirea unor eroi într-un anume moment al acţiunii, transformarea unei secvenţe de text narat la persoana a treia, în scrisoare etc). Argumentarea unui punct de vedere personal În aria scrierii reflexive, autorii programelor aşază, de asemenea, argumentarea unui punct de vedere personal (clasa a VI-a şi a VII-a). Înspre formarea capacităţilor de redactare presupuse de acest tip de discurs duc o serie de activităţi precum: a) analiza unor mesaje cu structură argumentativă (ex.: mesaje publicitare), realizată cu scopul de a evidenţia finalitatea acestui tip de text, secvenţele ce îl compun (date şi concluzie) sau tipurile de argumente ce pot fi prezentate (fapte, opinii, mărturii etc.); b) realizarea unor exerciţii orale şi scrise de tipul „Prezentaţi argumente în favoarea”. Prezentarea de carte O activitate complexă şi în acelaşi timp accesibilă este şi prezentarea de carte. Ea poate fi încercată încă din clasa a V-a şi orientată plural: înspre formarea competenţei de lectură (realizarea unei lecturi/relecturi atente), a competenţei de comunicare scrisă (construcţia unui text ce argumentează importanţa parcurgerii cărţii) şi de comunicare orală (susţinerea unui discurs oral, în timp limitat). Acest tip de activitate îşi găseşte locul în orele de literatură sau de redactare, precum şi în atelierul de lectură. În opinia mea, în decursul unui semestru, este bine ca fiecare dintre elevii unei clase să aibă posibilitatea, cel puţin o dată, să prezinte o carte în faţa colegilor; şi asta indiferent de caracterul ei literar sau non-literar şi indiferent de prezenţa sau absenţa ei în listele de lecturi obligatorii şi suplimentare. Secvenţele unei activităţi consacrate prezentării de carte pot fi următoarele: - solicitarea lecturii/relecturii unei cărţi preferate; - prezentarea unui cadru de redactare şi/sau prezentarea caracteristicilor unui asemenea tip de text într-o fişă de control; - precizarea timpului de prezentare; - redactarea textului; - corectarea textului; Repere: - susţinerea orală a prezentărilor în faţa clasei; - reflecţii asupra modului în care a fost realizată prezentarea. Un cadru posibil pentru prezentarea unui text epic poate conţine următoarele: 1. autor şi titlu, spaţiul şi timpul acţiunii (un paragraf); 2. personaje centrale (prezentate fiecare în cel puţin o propoziţie); 3. prezentarea miezului cărţii (cel puţin un paragraf); 4. prezentarea incipitului şi finalului (un paragraf pentru fiecare); 5. prezentarea motivelor pentru care ţi-a plăcut cartea şi o recomanzi colegilor. Acest cadru, ca oricare altul, în măsura în care este ferm precizat, este coercitiv. Profesorul are libertatea de a-l oferi fără indicaţiile legate de paragrafe ,propoziţii sau de a-l exclude. În această situaţie, prezentările vor fi, probabil, mai vii, mai informale, dar procesul de selectare şi organizare a informaţiei va fi mai îndelungat. Ceea ce se impune, în acest caz, este o analiză, cu elevii, a motivului pentru care prezentările de carte au fost reuşite sau nu, au convins sau nu auditoriul. Există însă şi o altă posibilitate pentru situaţia în care se renunţă la cadre şi anume, oferirea unei fişe de control (vezi anexa nr. 17). Argumentaţia Prezentarea de carte este un text hibrid, în care discursul argumentat coexistă cu cel informativ. Redactarea unui text argumentativ propriu-zis poate fi încercată, dar numai în clasa a VII-a şi a VIII-a. Iată schiţa unei astfel de activităţi de redactare centrate asupra unui discurs prin excelenţă persuasiv (clipul publicitar). 1. justificarea activităţii, alegerea împreună cu elevii a unui clip publicitar controversat; vizionarea lui repetată; 2. dezbaterea orală a clipului: a) în prima fază a dezbaterii, profesorul va permite elevilor să exprime liber opiniile legate de calitatea clipului şi nu va îngrădi argumentele chiar dacă, în felul acesta, discuţia riscă să haotizeze; sugerez ca eventualele imprecizii în formulare să nu fie corectate direct, ci prin reformulare, întrucât discuţia trebuie să rămână, în acest moment al lecţiei, focalizată asupra argumentelor, şi nu asupra modului în care sunt exprimate; b) în cea de-a doua fază, profesorul va dirija gruparea datelor/fenomentelor legate de valoarea/non-valoarea clipului comentat; aprecierea valorii se va face: - din perspectiva impactului asupra receptorului (mi-a plăcut, m-a fascinat, m-a iritat pentru că); - din perspectiva limbajelor şi procedeelor utilizate: - scenariu (desfăşurare, logică internă, originalitate, etc); - regia şi jocul actorilor: modul în care este reprezentată „istoria” şi modul în care actorii (fiinţe umane, animale, obiecte) joacă (expresivitatea mimicii şi a gesturilor, alegerea rolurilor centrale); - textul rostit sau scris pe ecran; - calitatea decorului, peisajelor, costumelor; - trucaje, muzică, zgomote; - din perspectiva relaţiilor dintre limbaje; 3. fiecare elev îşi va structura propriul plan în funcţie de teza pe care o susţine şi de argumentele grupate pe tablă; 4. fiecare elev va decide în ce calitate scrie (telespectator, ziarist etc.) şi cui îşi adresează textul (unui coleg, autorului clipului, directorului canalului de televiziune care îl transmite etc); 5. profesorul oferă variante de exprimare referitoare la: a. modalitatea expunerii: - exprimare directă, explicită (prin intermediul unui adjectiv calificativ sau adverb: „personajul e stupid”, „scenariul, prea complicat, oboseşte”); - indirectă („în ceea ce priveşte jocul actorilor”, „cu excepţia rolului principal”); - subiectivă („consider/găsesc că”, „după părerea mea”); - obiectivă („există un accent comic”, „scenariul este”). b. organizatorii textuali: - cronologici: „mai întâi”, „în primul rând”, „apoi”, „în sfârşit”, „în concluzie”; - de opoziţie: „dar, totuşi”, „dimpotrivă”, „cu toate că”, „în caz contrar”; - de alternativă: „sau - sau”, „fie - fie”, „când - când”; - de corelare: „de altfel”, „în plus”, „nu numai, ci şi ”; - de cauză: „pentru că”, „de fapt”; - de consecinţă: „astfel”, „deci”, „prin urmare”. 6. profesorul atrage elevilor atenţia asupra importanţei prezentării motivelor care au generat aprecierile (nu se vor interzice motivaţiile subiective de tipul: „nu mă plictisesc niciodată privindu-l” sau „imaginea îmi place pentru că îmi aminteşte”); 7. redactarea: în timpul procesului de redactare, profesorul va oferi sprijin în formularea argumentelor sau în structurarea textelor; 8. reflecţie asupra momentelor procesului de redactare; 9. lectura şi corectarea textelor (vezi şi fişa de control din anexa nr. 16). 4.3. Scrierea imaginativă În programele actuale, scrierea imaginativă trimite explicit la compunere liberă şi vizează, în primul rând, producerea de text descriptiv şi narativ. În şcoli structurarea lumilor „posibile” are o dublă finalitate, întrucât promite atât dezvoltarea creativităţii, cât şi dezvoltarea competenţelor de interpretare de text. Înţeleasă ca parte integrantă a mecanismelor cognitive şi caracterizată prin fluiditate, flexibilitate şi originalitate, creativitatea este o constantă a discursului pe care didactica tradiţională şi modernă l-a consacrat compunerii libere. Ultimele două decenii au conturat însă şi o altă valenţă a acestui tip de redactare. Pornind la binomul scriere-lectură, cercetările au evidenţiat influenţa pe care cele două o au unul asupra celuilalt. De aici, teza conform căreia drumul cel mai scurt spre lectura performantă este producerea de text; şi tot de aici, convingerea că, indiferent de stângăcia textelor compuse de elevi, efortul scrierii şi reflecţia asupra problemelor pe care le ridică, duc la conturarea unor competenţe reale de lecturi de interpretare. În sprijinul acestor afirmaţii stau, în primul rând, mărturiile elevilor despre rostul de „a te aşeza de cealaltă parte a cărţii” şi despre calitatea acestui dialog cu literatura. Scenariul propus de didactica tradiţională pentru orele de compunere e bine cunoscut şi presupune, de regulă, desfăşurarea următoarelor etape: 1. anunţarea unei teme comune pentru întreaga clasă; 2. discutarea temei; 3. realizarea unui plan comun; 4. redactarea textului; 5. lectura şi corectarea lui; 6. rescrierea în formă finală; 7. lectura textului, realizată de elev şi/sau de profesor, în vederea notării Există şi rescrieri ale acestui scenariu, dar ele nu-i afectează structura, ce cuprinde circumscrierea temei, structurarea unui plan şi redactarea. Motivul este bine articulat şi are valoare operaţională în producerea de text non-literar. Privit însă din punctul de vedere al scrierii imaginative, tiparul este coercitiv, asta pentru că nu ţine cont de natura procesului de creaţie, act de libertate, proces personal, tot aşa cum nu ţine cont de desfăşurarea neliniară a acestui proces. Informată de o serie de studii de poietică/genetică textuală, didactica construit, în ultimele două decenii, scenarii consonante cu etapele procesului creaţie, aşa cum le descriu scriitorii. Genul proxim al acestor modele poate fi cuprins în următorul algoritm: 1. alegerea temei de elevi sau specificarea şi reformularea temei propuse de profesor; acest moment se întemeiază pe mărturisiri ce susţin ideea că scrierea substanţială este recreare a unor întâmplări şi trăiri personale. 2. scrierea liberă (free writing), notarea liberă a unor idei, sentimente şi gânduri în neordine şi fără grija respectării legilor de ortografie şi punctuaţie; această etapă se întemeiază pe manuscrise şi afirmaţii conform cărora prima secvenţă a producerii de text literar constă în emergenţa unor gânduri şi imagini disparate şi în notarea lor imediată. 3. seria ciornelor succesive, a reluărilor şi ajustărilor; realizarea lor are în vedere mărturisiri şi manuscrise ce demonstrează că scrierea unui text literar presupune un efort de structurare şi exprimare, reînnoit mereu şi materializat în variantele intermediare ale textului. 4. redactarea formei finale, urmată de transcrierea şi, uneori, de „publicarea” textelor scrise de elevi; această etapă se întemeiază pe ideea că un text nu trăieşte decât prin receptarea lui de cititori diferiţi. Desfăşurarea şi articularea acestor etape se poate realiza în moduri diferite. Prezint aici un scenariu didactic posibil, ce reia şi detaliază etapele enumerate mai sus. 1. Alegerea subiectului: - poate fi complet liberă: în acest caz, elevii realizează, într-un timp dat, o listă individuală de subiecte pe care ar dori să le trateze, aleg unul, îl gândesc şi îl prezintă succint colegului de bancă; important este ca acest demers să fie corect ritmat de profesor şi să nu depăşească 7-l0 minute; - se petrece sub semnul unei teme comune; în acest caz, profesorul va oferi câteva exemple de circumscriere a temei; apoi va cere elevilor să continue lista, să-şi aleagă un subiect, să reflecteze asupra lui şi să-l prezinte concis colegului de bancă; timpul pentru aceste activităţi nu poate depăşi 10-l2 minute. 2. Scrierea liberă: activitatea este realizată de întreaga clasă, într-un timp dat (x minute), durată în care elevii sunt rugaţi să scrie încontinuu, tot ce le vine în minte în legătură cu subiectul şi fără să acorde atenţie ortografiei şi punctuaţiei; scrierea liberă are rolul de a anula inhibiţia în faţa foii albe, demonstrând elevilor că abordarea şi detalierea subiectului le este la îndemână. 3. Prima ciornă se realizează prin ordonarea şi refacerea textului creat prin scriere liberă. Timpul alocat este mai îndelungat (7-l0 minute). Redactarea este urmată de o altă discuţie cu colegul de bancă (2 minute pentru fiecare elev). Discuţia constă, în principal, în rezumarea orală a textului scris şi permite „autorilor” să-şi clarifice gândurile şi să primească eventuale sugestii. Elevii vor fi încurajaţi să dea colegilor feedback pozitiv. Modelul unei astfel de discuţii îl poate oferi profesorul, ascultând expunerea unui elev şi dialogând cu el despre textul scris. O asemenea intervenţie este mai convingătoare în cazul în care profesorul, într-o postură necanonică, scrie, şi el, propriul text şi îl discută cu un elev. Momentele 1 -3 cuprind activităţi desfăşurate simultan de toţi elevii. Următoarele momente vor avea lungimi diferite, în funcţie de ritmul fiecărui elev în parte. 4. Ciornele succesive: numărul lor poate varia, iar durata se poate întinde şi parcursul mai multor ore. În situaţia în care profesorul decide ca activitate de redactare să se petreacă în clasă, e bine să prevadă două ore, în zile succesive, aşa încât toţi elevii să poată duce scrierea textului la bun sfârşit. Pentru cei care sunt mai rapizi, poate pregăti fişe de autoevaluare, exerciţii de exprimare, de ortografie etc. În situaţia în care profesorului i se cere sprijinul în găsirea unor soluţii de construcţie a textului, el va oferi variante alternative şi nu o singură soluţie. In situaţia în care i se cere sprijin în formulare, el poate oferi soluţia corectă. 5. Corectarea variantei finale: înainte de transcrierea variantei finale (transcriere numită şi „editare”) profesorul va corecta textele elevilor din punctul de vedere al exprimării şi ortografiei. Şi asta, datorită faptului că textul finit trebuie să fie lipsit de greşeli, ca orice text editat. Editarea poate fi ea însăşi un act de creaţie, în situaţia în care profesorul oferă elevilor libertatea de a alege singuri tipul de coală, de literă, ilustraţia etc. 6. Lectura: citirea şi comentarea compunerilor se poate face, de cei ce doresc la sfârşitul activităţii, dacă este timp, sau într-o oră specială, dedicată lecturii selective a textelor din portofolii. 7. Evaluarea: la sfârşitul orelor dedicate unei compuneri sau, şi mai bine, la sfârşitul semestrului, elevii vor prezenta, în portofoliu, textele „editate” şi ciornele. Profesorul va avea astfel posibilitatea de a evalua atât rezultată scrierii, cât şi procesul. Producerea de text literar poate fi generată nu numai de prezenţa unei tehnici, ci şi de prezenţa unor cuvinte sau a unor structuri lingvistice precum metafora si, comparaţia. Reţin, în acest sens, una din soluţiile propuse de J. Ricardou şt Oriol-Boyer şi câteva formulele structurate de G. Rodari. Cuvântul şi polii textului este o sintagmă ce poate denumi un exerciţiu de redactare în care generarea textului se realizează pornind de la un cuvânt (ex. albastru) sau, mai exact, de la legăturile lui semantice (cer, mare, nu-mă-uita, safir şi „materiale” (alb, astru, bal, salbă, stră-). Miza redactării este, în acest caz, crearea unui text care prezintă cât mai multe legături între cei doi poli; polul semantic al sensului, al semnificatului şi cel material, al semnificantului grafic şi fonic. Strategia poate fi condusă deopotrivă spre producerea de text epic sau liric şi poate fi pusă în şir cu jocurile de producere de text poetic propuse de A. şi M. Petean. Binomul imaginativ denumeşte un tip de exerciţiu ce constă în generarea unui text pornind de la două cuvinte cât mai îndepărtate semantic (ex.: elastic şi căpşuni scopul exerciţiului este de a crea relaţii între cuvinte şi de a dezvolta aceste relaţii în interiorul unor istorii. G. Rodari, Gramatica fanteziei, introducere în arta de a inventa poveşti, Bucureşti, EDP, 1980. A. şi M. Petean, Ocolul lumii în 50 de jocuri distractive, Cluj-Napoca, Ed. Dacia, 1996. Ipoteza imaginativă presupune construirea unor texte ce reiau, într-o oarecare măsură, formula ce a generat Metamorfoza lui Kafka: Ce s-ar întâmpla dacă? Transformarea sau crearea de cuvinte este un tip de exerciţiu lexical ce poate preceda producerea de text. Cuvintele rezultate astfel vor fi integrate într-o istorie (precum „trimbulinzii” şi „violeţii” lui Nichita Stănescu) sau vor deveni elemente generatoare de text (ex. o istorie a maxifurnicilor, a struţocămilelor ) Animarea metaforelor sau a comparaţiilor este o tehnică ce constă în „reînvierea”, prin citire ad literam, a comparaţiilor şi metaforelor uzate. Pornind de la o asemenea reactivare, devine posibilă povestea omului care voia să omoare timpul, aceluia care umbla cu capul în nori sau descrierea unor interioare vii, în care stau laolaltă uşi cu broaşte, scaune cu braţe şi picioare, sticle cu gât etc. Dezvoltarea competenţei scripturale, a creativităţii şi, mai ales, a capacităţilor interpretative, se poate realiza nu numai prin producerea de text, ci şi prin transformarea unor texte, a conţinuturilor şi structurilor lor. În aceste cazuri, întrucât materialul compunerii există deja, atenţia elevilor se poate focaliza asupra problemelor de structurare a universului imaginar şi de textualizare. Dintre tehnicile de transformare a lumilor imaginare formalizate de G. Rodari reţin, pentru caracterul lor provocator, variantele de modificare a textelor (ex.: Scufiţa albastră, eliminarea vânătorului), introducerea elementelor eterogene (ex. apariţia Cenuşăresei în elicopter), „salatele” de poveşti (întâlnirea unor personaje din texte diferite) şi mai ales calchierea. Această tehnică îşi are punctul de plecare în rescrierea joyceiană a Odiseei şi constă în „reducerea textului la urzeala acţiunii şi a relaţiilor sale interne”, pentru ca, apoi, urzeala să stea la baza unei alte ţesături. Redau, în următoarele rânduri, ultimele două trepte prin care autorul Gramaticii fanteziei ajunge la structura minimală a basmului Cenuşăreasa. „Cenuşăreasa trăieşte împreună cu maştera şi surorile ei vitrege. Acestea se duc la un mare bal, lăsând-o singură acasă. Prin intervenţia unei zâne, ea merge totuşi să danseze. Prinţul se îndrăgosteşte de ea ” şi „A trăieşte în casa lui B, fiind cu B într-un raport diferit faţă de C şi D, cu care totuşi convieţuieşte. În timp ce B, C şi D se duc la E, unde se petrece un eveniment F, A rămâne singură (sau singur). Totuşi, graţie intervenţiei lui G, şi A se duce la E unde produce un efect extraordinar”. Dar exerciţiile de transformare pot viza nu numai substanţa lumilor posibile, ci şi modul de punere în text. Aceste activităţi de scriere pretind rigoare, întrucât presupun analiza atentă a textelor-suport şi planificarea strânsă a paşilor scrierii. Din seria lor amintesc: - transformarea discursului (discurs direct, în discurs indirect); - transformarea structurilor textuale (secvenţă narativă, în secvenţă explicativă); - transformarea tipurilor de text (descriere literară, în descriere ştiinţifică); - parodierea unor texte descriptive, narative etc; - intervenţia în text: a) prin contragerea unor secvenţe (epice, descriptive), b) prin amplificarea lor (ex.: detaliaţi descrierea bisericii din Sărăceni), c) prin umplerea unor blancuri (ex.: descrieţi cum arăta „celălalt târâm”, construiţi monologul interior al personajului central pentru a-l insera în momentul X al acţiunii, creionaţi portretul fetei de împărat etc), d) prin modificarea incipitului, finalului şi discutarea efectelor Aşa cum s-a putut observa din rândurile acestui capitol, activităţile de scriere imaginativă pot fi orientate înspre aprofundarea problematicii textului literar cadrul realizării acestui obiectiv îl constituie secvenţa de reflecţie, secvenţă ce permite reluarea paşilor parcurşi şi fixarea problematicii abordate. 4.4. Scrierea despre textul literar Din seria tipurilor de scriere despre textul literar, voi aprofunda, în capitol, problematica rezumatului. Şi asta, datorită faptului că, în pofida utilităţii sale şcolare şi sociale indiscutabile (rezumatul poate avea ca referent nu numai textul literar, ci şi cel non-literar, şi nu numai textul, ci şi evenimentele lumii, strategiile de învăţare a rezumării sunt puţine şi nu întotdeauna eficiente. În linii mari, rezumarea poate fi definită ca rescriere a unui text anterior, rescriere ce presupune respectarea următoarelor cerinţe: 1. menţinerea echivalenţei informative (rezumatul trebuie să redea gândurile autorului şi să conţină esenţialul informaţiilor prezentate de text); 2. economia mijloacelor de exprimare (rezumatul trebuie să prezinte informaţia ce apare în textul original, diminuând numărul de cuvinte folosite, din acest motiv informaţiile secundare şi cele redundante vor fi eliminate); 3. adaptarea la o nouă situaţie de comunicare: un rezumat este întotdeauna scris în funcţie de un cititor anume şi, în consecinţă, limbajul este ales în funcţie de statutul receptorului. Prezint, în cele ce urmează, două direcţii de structurare a strategiilor ce urmăresc formarea capacităţilor de rezumare: prima presupune, mai întâi, reducerea textului la subiect şi idei principale şi apoi extinderea lor în rezumat; cea de-a doua urmăreşte transformarea directă a textului în rezumat prin eliminarea informaţiilor secundare şi a celor redundante şi prin reformularea secvenţelor identificate a esenţiale. Prima strategie se întemeiază pe distincţia dintre subiect - ideea principală - ideile secundare şi pe distincţia dintre informaţia textual importantă şi contextual importantă. Termenul de „subiect”/„temă” se referă la conţinutul textului sau al fragmentului vizat. La identificarea/numirea subiectului - realizată într-un singur cuvânt sau o expresie - se ajunge prin întrebări de tipul: „Despre ce e vorba în text?” sau „Ce tratează fragmentul, paragraful?”. Sintagma „idee principală” denumeşti informaţia cea mai importantă pe care autorul a furnizat-o pentru a explicita subiectul. La ideea principală a textului se ajunge prin întrebări de tipul „Care este caracterul cel mai important prezentat de autor/narator în text, fragment sau paragraf?”. Ideea principală se exprimă, de obicei, într-o propoziţie şi trimiterea, din întrebare, la autor (text non-ficţional) sau la narator (text ficţional) este esenţială pentru obţinerea informaţiei „textual importante”. Punerea corectă a întrebării nu rezolvă problema recunoaşterii informaţiei textual importante, capacitate determinată de vârsta şi de experienţa de lectură a elevului. Cititorii puţin avizaţi identifică adeseori problema centrală a textului cu ideea care le provoacă interesul şi nu cu cea accentuată de autor. Formarea capacităţilor de identificare şi de formulare este, deci, o problemă de exerciţiu şi de timp, iar demersul didactic trebuie să aibă în vedere acest fapt. Mai mult, extragerea ideilor principale este o operaţie ce ţine de specificul textului şi trebuie pusă în acord cu statutul lui (text literar sau non-literar), cu structura (narativă, expozitivă, dialogală, argumentativă) şi cu modul în care este exprimată ideea principală (explicit sau implicit). Există texte care o pun în relief, texte care o ascund şi texte care nu au ca organizator o idee principală. De aceea sugerez ca un demers orientat spre recunoaşterea şi formularea ideilor principale să nu ardă nici una dintre etapele următoare: 1. cunoaşterea diferenţelor între textul literar şi non-literar şi a structurilor textuale fundamentale; 2. cunoaşterea diferenţei între subiect, ideea principală şi secundară; 3. cunoaşterea diferenţei dintre ideea principală explicită şi cea implicită; 4. recunoaşterea subiectului, a ideilor principale şi secundare într-un text narativ, precum şi a modurilor în care pot fi formulate; 5. recunoaşterea subiectului, a ideilor principale şi secundare în alte tipuri de texte decât cele narative. In cadrul acestei strategii, activitatea de identificare a subiectului şi a ideilor principale şi secundare (vezi anexa nr. 12) va fi urmată de identificarea structurii textului, exprimată în cuvintele ce leagă secvenţele/paragrafele. Urmează apoi redactarea propriu-zisă a rezumatului, realizată prin reformularea şi corelarea ideilor principale şi secundare. Cel puţin la primele rezumate, redactarea va cunoaşte variante intermediare, iar analiza lor, realizată de elevi împreună cu profesorul, poate fi constructivă. A doua strategie de predare-învăţare poartă semnătura lui J. P. Laurent şi pune, în practică, cele trei reguli ale globalizării semantice: eliminarea sau suprimarea, substituirea şi construcţia. Aceste reguli informează paşii unui scenariu didactic desfăşurat astfel: 1. suprimarea propoziţiilor inutile în interpretarea altor propoziţii din text sau, cu alte cuvinte, eliminarea propoziţiilor ce conţin informaţii izolate (inutile) şi informaţii repetate; 2. înlocuirea, în interiorul uneia sau mai multor propoziţii, a unor termeni particulari printr-un termen supraordonat; 3. înlocuirea, printr-o propoziţie globală, a unui ansamblu de propoziţii constituie componentele sau condiţiile acesteia. T. A. van Dijk diferenţiază două categorii de informaţii: informaţia „textual importantă” (prezentată ca atare de autor) şi informaţia contextual importantă (considerată importantă de cititor, determinată de intenţia sa de lectură). Ca şi în cazul strategiei precedente, etapa următoare constă în compunerea rezumatului prin corelarea şi reformularea propoziţiilor globale. În ceea ce priveşte modul de desfăşurare a activităţilor, profesorul poate alege fie varianta activităţii individuale, fie rezumarea în grup. Rezumarea în grup este, în opinia mea, preferabilă primei strategii (demers bine algoritmizat şi accesibil elevilor de gimnaziu) şi poate fi desfăşurată în următoarele trepte: a) formarea unor echipe de trei elevi; citirea cu voce tare a secvenţei; identificarea subiectului în cadrul unui dialog cu membrii echipei; c) formularea ideii principale de către fiecare membru al echipei şi alegerea celei mai bune variante; d) formularea ideilor secundare în acelaşi mod, şi redactarea rezumatului de către fiecare membru al echipei, confruntarea şi analiza variantelor. Dar, indiferent de strategia aleasă şi de varianta metodologică pentru care s-a optat, activitatea de rezumare trebuie precedată de o secvenţă centrată asupra cu comprehensiunii textului şi identificării structurii textuale dominante ce dictează, la rândul ei, structura rezumatului. Ca toate activităţile de producere de text, rezumarea poate fi ghidată de o fişă de control, însoţită sau nu de un tabel cu organizatori textuali (vezi anexa nr. 11) şi consonantă cu grila de evaluare. Iată un exemplu structurat, ca şi cele precedente, în funcţie de dimensiunile componentei verbale a competenţei de comunicare: Fişă de control Fişă de evaluare Am recitit textul cu scopul de a-l rezuma? Am decis în ce calitate scriu şi cui mă adresez? sau Am păstrat sistemul de enunţare al textului?1 Criteriul pragmatic: adecvarea textului la situaţia de comunicare Conţine rezumatul toate ideile principale ale textului? Criteriul fidelităţii faţă de informaţia prezentă în text. Am exclus informaţiile secundare şi cele redundante? Am evitat citatele? Este lungimea rezumatului considerabil mai mică decât a textului? Criteriul economiei mijloacelor de redare. Am păstrat în rezumat ordinea ideilor din text şi raporturile dintre ele? Criteriul articulării logice a demersului. Sunt exprimarea, ortografia, punctuaţia şi aşezarea în pagină corecte? Criteriul lingvistic: aplicarea legilor limbii şi redactării. 1Această ultimă cerinţă este specifică şcolii franceze şi presupune fidelitatea faţă de sistemul de enunţare al textului de bază. Conform acestei cerinţe, dacă textul este scris la persoana I, rezumatul urmează să fie redactat la aceeaşi persoană. Dat fiind faptul că formarea capacităţilor de rezumare este un proces de lungă durată (ani), se impune proiectarea unor scenarii didactice graduale, ce pot fi eşalonate astfel: de la rezumarea de texte narative, la rezumarea altor tipuri de texte, de la texte-suport scurte, la texte lungi; de la texte pe care elevii le rezumă pentru ei înşişi, la texte pe care le rezumă pentru alţii; de la texte pe care le au sub ochi, la texte sau întâmplări pe care le rememorează; de la rezumate relativ lungi, la rezumate scurte; de la rezumate realizate împreună cu profesorul, la rezumate realizate individual. Aceste parcursuri e bine să fie precedate şi/sau secondate de exerciţii ce urmăresc formarea unor deprinderi necesare rezumării : 1. exerciţii de înlocuire a unui grup de cuvinte printr-un singur cuvânt un substantiv: El a început să organizeze, prin planurile sale, dezvoltarea revistei (planificarea); un adjectiv: A luat o hotărâre asupra căreia nu va mai reveni (definitivă); un verb: Au încercat să-i facă pe ceilalţi să creadă că dreptatea este numai a lor (să-i convingă); termenul supraordonat: Andrei citeşte, subliniază şi notează pe margine (studiază). 2. exerciţii de transformare a stilului direct în stil indirect - transformări care presupun realizarea unei subordonate: L-a întrebat: „Vii cu mine?” (L-a întrebat dacă vine cu el.); - transformări care presupun modificarea pronumelor personale, a adjectivelor şi pronumelor posesive: Ea a întrebat: „Poţi să mă ajuţi?” (Ea l-a întrebat dacă poate să o ajute.); - transformări ce presupun schimbarea adverbelor: El a spus: „Voi reveni mâine”. (El a spus că va reveni a doua zi.) 3. exerciţii de identificare - identificarea câmpurilor lexicale: Regrupaţi termenii subliniaţi în jurul unei singure noţiuni. Găsiţi în textul următor câmpul lexical al termenului. Găsiţi cuvântul reluat de X ori în text şi cuvintele care fac parte din acelaşi câmp lexical. - identificarea structurii logice a textului: Citiţi cu atenţie fiecare paragraf al textului şi observaţi cum se face trecerea de la un paragraf la altul. 4. exerciţii contrastive - confruntarea unui rezumat cu textul pe care l-a contras şi verificarea modului în care au fost aplicate legile rezumării; - confruntarea unor rezumate diferite cu textul pe care l-au contras şi evidenţierea modului în care au fost aplicate legile rezumării. In încheierea acestei secţiuni, ce amână analiza de text literar pentru capitolul următor, doresc să fac o singură precizare referitoare la producerea metatextului. Spre deosebire de procesul lecturii şi interpretării, ce urmează un traseu al descoperirii, traseu definit prin reacţii emoţionale, derive şi interogaţii, textul iuterpretativ şcolar reţine certitudinile şi judecăţile de ansamblu. El se scrie din perspectiva punctului final al interpretării şi desfăşoară, cel puţin pe unele porţiuni, drumui descoperirii în sens invers. Astfel, dacă circumscrierea temei şi comentarea titlului se fac la sfârşitul orelor de studiu al unui text, după ce opera a fost cadrată şi aprofundată, textul interpretativ debutează prin enunţarea temei şi interpretarea titlului. Aşezat la confluenţa discursului argumentativ, explicativ şi descriptiv, comentarea de text are codurile lui proprii; şi ele presupun o lectură încheiată, dublată, perspectivă distanţată şi structurantă; presupun încheierea călătoriei şi prezentarea popasului; un popas ce filtrează experienţa personală a lecturii şi o aşază în cadrele fixate de instituţia şcolară. 5. Concluzii Aşa cum s-a putut vedea din majoritatea demersurilor structurate în acest capitol, activităţile de scriere nu pot fi gândite modular, ci numai în relaţie cu cele de comunicare orală, de lectură şi de studiu al limbii. Având în vedere rolul esenţial al lecturii în formarea competenţelor scripturale, punctez, în cele ce urmează câteva dintre posibilităţile de relaţionare a lecturii şi scrierii. In metodica funcţională, lectura precedă scrisul şi nu sunt puţine strategiile care păstrează această ordine. Menţionez doar două: a) lectura ce vizează evidenţierea unor teme, tehnici de redactare etc. şi b) lectura orientată înspre strângerea de înformaţii necesare redactării. Există şi posibilitatea ca scrierea să secondeze lectura (jurnalul de lectură) sau relectura (comentariul de text), cum există şi o a treia variantă: cea în care lectura urmează redactării şi are ca obiectiv găsirea unor soluţii pentru problemele ridicate de scriere. În acest caz, parcurgerea textelor este mai motivată şi mai tehnică, iar efectele ei asupra redactării sunt semnificative. Realizarea tuturor acestor corelaţii este posibilă în activitatea curentă; valorificarea ei integrală se poate realiza doar în atelierul de scriere. PARTEA a IlI-a. Formarea competenţei de comprehensiune şi interpretare COMPREHENSIUNEA TEXTULUI LITERAR Şl NONLITERAR „Lăsat-au puternicul Dumnezeu iscusită oglindă minţii omeneşti, scrisoarea dintru care, dacă va nevoi omul cele trecute cu multe vremi le va putea şti şi oblici.” (Miron Costin, De neamul Moldovenilor, Predoslovie către cititoriu) 1. Didactica lecturii: direcţii dominante Datorită valenţelor informative şi formative plurale, lectura - sursă de cunoaştere (a şti) şi spaţiu al căutării, al dibuirii (a oblici) - a stat întotdeauna în centrul orelor de limbă maternă. Timpul a modificat doar perspectivele asupra actului lecturii şi asupra tipurilor de texte considerate esenţiale în educaţie. Istoria didacticii lecturii începe cu aşa numita „viziune tradiţională”, orientare ce a dominat aproape integral secolul XX. Conform tezelor ei, calitatea comprehensiunii este determinată de cunoştinţele de vocabular şi gramatică, iar textul formativ prin excelenţă este textul literar, domeniu absolut al modelelor de limbă. Mai mult, lectura operei literare, în înţelesul de întâlnire cu marile spirite ale culturii naţionale, este considerată calea regală a educaţiei morale şi civice şi a formării gustului estetic. Şi aceasta a fost, în linii mari (excepţie fac derivele ideologizante), orientarea programelor şi manualelor de limbă română anterioare reformei actuale. A doua etapă a didacticii lecturii începe în Europa anilor '70, prin tendinţele ce pun în criză viziunea tradiţională şi pregătesc „modelul comunicativ”; în linii mari, modificările au vizat deopotrivă statutul textului literar şi perspectiva asupra comprehensiunii. Noua viziune extinde conceptul de text dinspre literar spre non-literar şi aşază, într-un câmp fără ierarhii, creaţia literară alături de banda desenată, textul publicitar sau articolul de presă. Vechilor finalităţi estetice şi morale ale studiului literaturii, li se substituie acum „obiective mai realiste (nevoia de comunicare), mai pedagogice şi psihologice (autonomia individului, dezvoltarea personală)”. Modificarea de statut a textului literar este secondată de o nouă perspectivă asupra procesului lecturii. Sub influenţa teoriilor cognitiviste, capacitatea de a înţelege un text nu mai este determinată doar de gradul de stăpânire a limbii, ci de întreaga structură cognitivă a celui care citeşte (sintagma „structură cognitivă” desemnează sistemul de cunoştinţe organizate în categorii de concepte sau, cu alte cuvinte, teoria despre lume a subiectului). Aplicată în didactica lecturii, noua viziune a însemnat centrarea atenţiei asupra modului în care elevul, angajat într-o cântare activă a sensului, tratează informaţia pe care textul o conţine. Efectele concrete ale acestei perspective s-au lăsat văzute în formularea unor strategii de conprehensiune, strategii de apropriere a conţinutului textelor. Elementele esenţiale ale acestei etape au fost integrate de modelul comunicativ. E vorba, în primul rând, de ideile legate de necesitatea unor demersuri didactice orientate înspre formarea unui cititor autonom şi avizat; importanţa cunoştinţelor de limbă este şi acum recunoscută, dar accentul cade, în mod evident pe asimilarea unor tehnici de configurare a sensului textului. E vorba, de asemenea, de prezenţa textului non-literar alături de cel literar; în legătură cu acest ultim aspect, trebuie subliniată tendinţa de reaşezare a textului literar în centrul didacticii lecturii, tendinţă manifestată, în ţările francofone, încă de la începutul anilor '90. Orientarea mi se pare întemeiată, iar cunoaşterea ei poate permite, în didactica românească, evitarea unor derive. În esenţă, repunerea în drepturi a literaturii se face în virtutea dimensiunii sale estetice (textul literar e forma cea mai cizelată a expresiei verbale), culturale (textul literar este purtătorul codurilor socio-culturale ale epocii pe care o spune şi/sau din care vine); filosofice (textul literar este purtătorul unor mesaje spirituale acronice); prin aceste coordonate literatura depăşeşte valoarea formativă a tuturor celorlalte tipuri de text şi permite formarea orizontului şi identităţii culturale. La o primă privire perspectiva poate părea o reluare a viziunii tradiţionale şi, până la un punct, chiar este; accentele sunt însă distribuite altfel, semnificativ altfel: 1. literatura nu mai este văzută ca un obiect al cunoaşterii, ci ca mediatoare a cunoaşterii: ca domeniu esenţial al memoriei culturale, domeniu a cărui parcurgere permite împrietenirea cu fenomenul estetic, familiarizarea cu o serie de coduri socio-culturale şi înţelegerea unor viziuni asupra lumii; 2. în raportul operă-cititor, privilegiat este elevul-cititor şi dezvoltarea lui individuală; dezvoltare înseamnă aci nu numai cunoaşterea memoriei culturale, ci şi înţelegerea ei ca fundament al societăţii şi ca sursă a ceea ce suntem; dezvoltare înseamnă şi formarea unor capacităţi reflexive şi critice, dezvoltarea creativităţii şi, nu în ultimul rând, maturizare afectivă. Dincolo de aceste oscilaţii legate de statutul textului literar, direcţiile majore ale didacticii lecturii sunt, la ora actuală, cele conturate în anii '70 şi concretizate în 1. extinderea ariei lecturii dincolo de graniţele textului literar; 2. structurarea unor scenarii didactice focalizate asupra elevului-cititor şi asupra proceselor prin care construieşte sens în actul lecturii. De aici, şi importanţa alegerii textelor şi a strategiilor. În privinţa selecţiei, criteriile cele mai importante vizează: diversitatea structurilor textuale şi proporţia corectă literar - non-literar; diversitatea tematică, valoarea formativă a temelor şi consonanţa lor cu orizontul de aşteptare al elevilor; calităţile lingvistice şi formale ale textelor, precum şi nivelul de lizibilitate. Marea majoritate a cărţilor şcolare respectă toate criteriile. Acest fapt nu înseamnă, însă, că soluţiile oferite sunt, de fiecare dată, cele mai bune sau că seria textelor propuse de manualul ales nu poate fi deschisă. În asemenea situaţii, sugestiile programelor şi criteriile enumerate mai sus pot duce la opţiuni corecte. In privinţa alegerii/structurării scenariilor, criteriile se referă la rolul atribuit cititorului şi actului lecturii şi la caracterul explicit şi complet al demersului didactic. Aceste aspecte vor fi detaliate pe parcursul întregului capitol. Conturez aici doar modificările de viziune ce au redimensionat didactica lecturii; e vorba: a) de trecerea de la demersuri centrate pe text, la demersuri centrate pe cititor şi pe învăţarea unor strategii de lectură şi interpretare şi b) de trecerea de la o perspectivă ce considera sensul înscris/ascuns în text, iar lectura o formă de receptare pasivă sau, în cazul literaturii, o încercare de decriptare, la o perspectivă ce consideră sensul constituit de cititor, prin actul lecturii. „Figurile” centrale ale didacticii lecturii devin astfel cititorul şi strategiile de constituire a sensului. Informată de principiile pedagogiei active, de teoriile cognitiviste asupra comprehensiunii şi de teoriile lecturii, noua orientare este, în întregul său, expresia spiritului timpului, manifestat prin „insistenţa, devenită aproape obsesivă, asupra momentului lecturii, al interpretării, al colaborării sau cooperării receptorului”4. 2. Actul lecturii: definiţie şi variabile Abordată din perspectiva schemei comunicării, lectura apare ca o formă de comunicare atipică, definită prin asimetrie (emiţătorul şi receptorul nu sunt coprezenţi), non-reversibilitate (rolurile nu sunt interşanjabile, iar feedback-ul nu este posibil) şi decontextualizare (receptorul nu are acces la contextul enunţării, tot aşa cum emiţătorului îi este străin contextul receptării). De aici, şi caracterul dificil şi fascinant al dialogului cu „departele” nostru. Abordată din perspectiva comprehensiunii, lectura apare ca un proces personal, activ şi holistic, proces ce presupune interacţiunea a trei factori: cititorul, textul şi contextul lecturii. Atributele „activ” şi „holistic” exprimă cele două aspecte esenţiale prin care modelele actuale ale comprehensiunii se deosebesc de cele tradiţionale. E vorba, în primul rând, de înlocuirea tezei conform căreia lectura este receptare pasivă a mesajului textului, cu o viziune în care lectura este constanta activă de sens, construcţie realizată prin interacţiunea/cooperarea dintre cititori şi text. E vorba, în al doilea rând, de înlocuirea viziunii conform căreia lectura presupune aplicarea succesivă a unor capacităţi (înţelegerea sensului cuvintelor, a propoziţiilor, identificarea ideilor principale) cu un model global, ce pune accentul pe modul în care cititorul orchestrează cunoştinţele şi capacităţile în vederea constituirii sensului. În legătură cu acest al doilea aspect - ce aşază comprehensiunea în zona competenţelor, a acelor modus operandi - comparaţiile formulatei La comprehension en lecture pot fi lămuritoare: „Toată lumea ştie că un copil care a învăţat să ţină ghidonul, să pună frâna şi să pedaleze nu ştie neapărat să meargă pe bicicletă. Acelaşi lucru se poate spune şi despre lectură. Lectura poate fi comparată şi cu performanţa unei orchestre simfonice; în fapt, pentru a interpreta simfonie nu este suficient ca fiecare muzician să-şi cunoască partitura; trebuie, de asemenea, ca toate partiturile să fie interpretate de ansamblul muzicienilor, într-o manieră armonioasă”. Aplicată de J. Giasson lecturii în general, analogia dinte interpretarea muzicală şi lectură apare şi la W. Iser; aici rostul ei este de a evidenţia caracterul profund personal al procesului de comprehensiune a literaturii, textul fiind comparat cu o partitură muzicală, interpretată/cântată diferit, de cititorii cu aptitudini diferite. Ideea referitoare la caracterului personal al lecturii depăşeşte, însă, sfera literaturii, tip de discurs în care zonele de indeterminare invită cititorul să interpreteze „partitura” verbală în tonalitate proprie. Lectura textului non-litera este şi ea un act personal, chiar dacă nepotenţat de configuraţia textuală, mai strânsă şi mai explicită în acest caz; dar cunoştinţele anterioare ale cititorului, reacţiile lui afective şi scopul lecturii (scop ce poate fi diferit de interesele personale din perspectiva cărora cititorul parcurge textul) sunt, şi acum, factorii determinanţi ai lecturii. Noua perspectivă asupra comprehensiunii s-a concretizat într-un model didactic focalizat deopotrivă asupra textului (elementul central al perspective tradiţionale), cititorului şi contextului lecturii: structuri, procese, intenţia autorului, formă, conţinut,text, context psihologic, social, lingvistic. În studiile de didactică intersecţia cercurilor sau figura triunghiul Lector – Text - Context este recurentă şi explicitează orientarea plurală a demersului; acesta vizează deopotrivă: - textul, cu substanţa sa trecută în formă, expresie a intenţiei autorului; - cititorul, cu structurile sale cognitive (ce reunesc cunoştinţele despre limbă, despre text şi despre lume) şi afective, dar şi cu strategiile prin care constituie sens în actul lecturii; - contextul, cu elementele sale de ordin psihologic (intenţia de lectură, interesul pentru text), de ordin social (intervenţiile profesorului, ale colegilor) şi fizic (timpul disponibil, zgomotele, lumina) Condiţia fundamentală a reuşitei lecţiei o constituie interacţiunea dintre toate cele trei variabile ale procesului lecturii. De aici decurge şi importanţa strategiilor ce urmăresc evitarea unor situaţii de interacţiune deficitară. Iată câteva exemple: a) interacţiunea cititor - text este carenţă în situaţia în care gradul de dificultate al textului este prea mare sau prea mic şi/sau problematica lui nu se înscrie în orientul de aşteptare al elevului; b) interacţiunea cititor - context este problematică in situaţia în care textul, deşi consonant cu aşteptările elevului şi accesibil, este citit într-un mod ce defavorizează comprehensiunea: aşa este, de pildă, situaţia în care se citeşte textul cu voce tare, în faţa colegilor; c) interacţiunea cititor - text -context nu se realizează în situaţiile în care textele sunt prea dificile, strategiile de comprehensiune, ineficiente, iar contextul, inadecvat; aceasta este situaţia tipică de eşec, situaţie în care motivaţia pentru lectură este minimă sau inexistentă. Constituirea unui spaţiu propriu întâlnirilor reale cu textul presupune cunoaşterea celor trei componente ale triunghiului lecturii şi pretinde tratarea atentă a fiecăreia. Acesta este şi motivul pentru care le voi trasa, în continuare, în secvenţe distincte. 2.1. Contextul Coordonatele contextului sunt reprezentate de componenta psihologică, cea socială şi cea fizică. Dimensiunea psihologică se specifică în interesul elevului pentru text şi în intenţia care îi orientează lectura. Se cunoaşte faptul că nu toate textele reuşesc să capteze atenţia elevilor din primele rânduri; de aceea o deschidere a lecţiei printr-un moment construit în jurul întrebărilor „Ce ştiu despre subiect?” sau „De ce este importantă lectura textului?” nu sunt lipsite de sens (vezi Anexa nr. 5). Se cunoaşte, de asemenea, faptul că procesul de constituire a sensului poate fi orientat diferit în funcţie de intenţia cititorului şi că informaţiile, imaginile, întâmplările pe care lectura le restituie pot fi diferite în funcţie de orientarea iniţială lecturii: astfel lectura schiţei D-l Goe poate fi făcută din perspectiva unui copil răsfăţat şi ştrengar sau a unui elev disciplinat şi conştiincios. În aprecierea modului în care elevul a înţeles textul, profesorul trebuie să ţină cont de intenţia de lectură. Mai mult, jocul perspectivelor de lectură poate informa relectura şi poate fi influenţat de complexitatea textului. Astfel, distribuirea unor roluri de cititori precum cel de „domn încruntat”, „mamă severă”, „mătuşă acră”, „ştrengar” etc. poate evidenţia complexitatea textului şi poate motiva elevii pentru relectură. Dimensiunea socială a contextului vizează toate formele de interacţiune profesor - elev şi elev - colegi. Sub această incidenţă se aşază: situaţiile de lectură individuală silenţioasă şi cele în care lectura este realizată în faţa unui grup; lecturile ghidate şi cele fără fişe-suport; lecturile pregătite de explicaţii şi cele începute abrupt etc. Asupra tuturor acestor aspecte voi reveni. Ceea ce doresc să punctez acum este faptul că lectura cu voce tare antepune comprehensiunii grija pentru rostirea corectă şi expresivă; acesta este motivul pentru care recomand ca situaţiile a căror miză este comprehensiunea (prima lectură a textului şi/sau relectura) să se renunţe la lectura cu voce tare. Sugerez, de asemenea, ca activităţiile ce urmăresc expresivitatea lecturii şi corectitudinea pronunţiei să nu se suprapună cu activităţile orientate înspre înţelegerea textului (vezi Anexa nr. 19). Componenta fizică a contextului se referă la aspectele concrete ce determină lectura; reţin aici doar liniştea, claritatea tipăriturii, anticiparea corectă a duratei lecturii, elemente ce influenţează, din exterior, calitatea comprehensiunii, tot aşa cum influenţează, de altfel, toate procesele de predare-învăţare. 2.2. Textul Textul este, alături de context şi de cititor, unul din elementele „triunghiului lecturii”. Abordată din perspectiva didacticii, problematica textului poate fi circumscrisă în funcţie de valenţele lui formative şi de accesibilitate. Valenţele formative ale unui text pot fi cuantificate prin raportarea problmaticii sale la valorile conturate de idealul educaţional, precum şi prin raportarea structurii sale textuale la tiparele formale canonizate de instituţiile culturii. Încă textului literar, valoarea formativă este dată şi de prestigiul autorului, de prezenţa lui în seria personalităţilor reprezentative ale literaturii naţionale. Accesibilitatea unui text este o dimensiune ce se specifică: a) în gradul de lizibilitate al nivelului lingvistic; b) în claritatea macrostructurii textuale; c)i familiaritatea elevului cu domeniul referenţial al textului şi în interesul pente subiectul tratat. Lizibilitatea unui text poate fi aproximată în funcţie de următorii factori: numărul de cuvinte prezente în frază; numărul de cuvinte ce aparţin vocabularului fundamental şi numărul mărcilor textuale ale dialogului. Astfel lizibilitatea este mai mare cu cât fraza este mai scurtă, cu cât cuvintele din vocabularul fundamental sunt multe iar secvenţele de dialog, mai mari. Pornind de la aceşti parametri şi de la nivelul de performanţă al elevilor, profesorul poate mări gradul de dificultate al textelor de la o etapă de învăţare la alta. Structura textelor este un alt factor ce determină nivelul de comprehensiune. Textele narative (povestirea, schiţa etc.) sunt considerate cele mai accesibile, motiv pentru care se recomandă prezenţa lor masivă în primii ani de Acest fapt nu exclude asimilarea celorlalte structuri textuale prototipice (vezi, în Anexa nr. 9, tipologia semnată de J.-M. Adam) şi exersarea lor prin lectură şi scriere, activităţi ce permit, în timp, cizelarea competenţei lecturale. Gradul de familiaritate al elevilor cu domeniul referenţial al textului este un alt parametru al accesibilităţii. Cercetările au demonstrat că textele ale căror subiecte sunt familiare şi interesante pentru cititor pot fi înţelese mai repede şi mai corect (C. Cornaire, 1985, Carrell, 1987). În situaţiile în care textul nu îndeplineşte aceste cerinţe, se impun secvenţe preliminare explicative, secvenţe ce urmăresc circumscrierea problemei tratate/recreate de text (ex.: textele folclorice care transcriu aspecte ale mentalităţii arhaice, textele ce vorbesc despre epoci istorice puţin cunoscute sau necunoscute elevilor etc). În situaţiile în care profesorul optează pentru prezentarea unor texte non-literare autentice (documente istorice, articole de ziar etc), se impune verificarea gradului lor de accesibilitate şi, dacă e cazul, rescrierea lor integrală sau parţială. Varianta optimă de rezolvare a problemei accesibilităţii nu o reprezintă acordul perfect dintre gradul de dificultate al textului şi nivelul de performanţă al elevilor. Şi asta întrucât fiecare text nou trebuie să conţină aspecte noi, aspecte de învăţat, trebuie să conţină acel de l'apprenable despre care vorbesc J. Dolz şi B. Schneuwly. Mai mult, didactica actuală a literaturii formulează ideea „motivării prin dificultate” şi pledează pentru structurarea unor secvenţe ce sparg parcursul gradual şi propun elevilor texte dificile în varianta „acceptaţi provocarea!”. Bine dozate, secvenţele ce ridică brusc „ştacheta” comprehensiunii pot spori interesul pentru lectură, în măsura în care potenţează încrederea elevilor în propriile forţe. 2.3. Cititorul A treia componentă a triunghiului lecturii şi cea mai importantă din punctul de vedere al didacticii competenţelor este elevul-cititor. Angajarea elevului în lectură presupune, deopotrivă, activarea unor structuri cognitive şi afective complexe şi desfăşurarea unor procese diverse; ele se întind de la recunoaşterea cuvântului sau selectarea ideii centrale a unei fraze, până la configurarea sensului global. Într-o reprezentarea schematică, profilul cititorului angajat în actul lecturii se desenează în următoarele linii: Structuri cognitive: cunoştinţe despre limbă, lexicale Structuri afective: cunoştinţe despre lume, gramaticale Cititorul Microprocese Procese de elaborare Macroprocese Procese metacognitive E. Pentek, Pentru o abordare complexă a esteticului în şcoală, în Ion Drăgotoiu (coord.), Principii şi metode noi în didactica literaturii moderne, Universitatea din Cluj-Napoca, Cluj, 1989, pp. 48-67. Structurile cognitive se referă, pe de o parte, la cunoştinţele despre limbă (lexic, sintaxă şi morfologie), despre text (structuri textuale prototipice) şi discurs (modalităţi de structurare/adecvare a mesajului în funcţie de situaţia de enunţare, aspecte abordate pe larg în capitolele anterioare). Pe de altă parte, structurile cognitive cuprind şi cunoştinţele despre lume ale cititorului, informaţiile pe care le are despre universul referenţial al textului şi în absenţa cărora comprehensiunea este dificilă sau, uneori, imposibilă. De aici importanţa acelor demersuri preliminare explicative despre care vorbeam în secţiunea precedentă, dar şi importanţa cunoştinţelor asimilate prin studiul celorlalte discipline şi prin lecturi extraşcolare; toate aceste cunoştinţe se aşază, conform modelului propus de C. Simard, în zona componentei enciclopedice a competenţei de comunicare. Structurile afective se referă la atitudinea generală pe care elevul o are faţă de lectură şi la interesele pe care şi le dezvoltă în calitate de cititor: „în orice situaţie de lectură concretă, o persoană poate manifesta atracţie, indiferenţi sau poate chiar repulsie faţă de lectură. Această atitudine generală va apărea de fiecare dată când va fi confruntat cu o sarcină a cărei miză este comprehensiunea unui text. În ceea ce priveşte interesele specifice, ele pot fi formate integral în afara lecturii (ex.: muzică, animale, fotografie ), dar vor deveni un factor important în faţa unui text specific”. În sfera structurilor afective se înscriu, de asemenea capacitatea de a-ţi asuma riscuri, imaginea de sine, în general, imaginea de sine ca lector sau frica de eşec. Modelarea atitudinii faţă de lectură este unul din obiectivele cele mai importante şi mai greu de atins ale orei de limbă maternă în această zonă, didactica oferă soluţii puţine şi are carenţe, aşa încât reuşita depinde de creativitatea profesorului şi de modul în care le corelează pe cele existente. Din seria lor enumăr câteva: valorificarea lecturii extraşcolare în ore consacrate prezentării de carte; structurarea unor liste de lecturi suplimentare deschise, în care să existe loc şi pentru textul non-literar; alegerea unor texte consonante cu orizontul de aşteptare al elevilor; valorificarea lecturii inocente şi încurajarea interpretărilor plurale atât în lecţia de literatură, cât şi în jurnalul de lectură; dublarea activităţilor de lectură cu activităţi de producere de text. Citite din perspectiva competenţei lecturale, structurile cognitive şi afective acoperă zona cunoştinţelor şi atitudinilor, în vreme ce categoria proceselor se referă la aplicarea şi cizelarea capacităţilor. O lectură rapidă a modelului structurat de J. Giasson (pornind de la Irwin, 1986) pune în evidenţă prezenţa unor procese distincte, pe care lectura le desfăşoară simultan, dar care pot fi lucrate în secvenţe didactice diferite. Seria lor cuprinde: - microprocesele, categorie ce permite înţelegerea informaţiei conţinute în frază; exersarea capacităţilor la acest nivel presupune lectura unei secvenţe de text şi redarea ei utilizând o structură sintactică şi semantică identică sau foarte apropiată de cea folosită de autor; calitatea microproceselor este vizată, de asemenea, prin exerciţiile ce urmăresc îmbunătăţirea ritmului lecturii şi deducerea sensului cuvintelor necunoscute prin analiza contextului sau prin analiza morfologică a cuvântului (vezi Anexa nr. 21); - procesele de integrare, categorie ce permite stabilirea legăturilor între propoziţii sau între fraze: la acest nivel, exersarea capacităţilor înseamnă construirea unui enunţ care să lege două propoziţii/fraze care nu au fost legate în mod explicit de autor; - macroprocesele, categorie ce permite comprehensiunea globală a textului, stabilirea unor legături ce transformă textul într-un tot coerent; la acest nivel, exersarea capacităţilor presupune identificarea ideilor principale, structurarea informaţiei în funcţie de modelul textual dominant, formularea rezumatului sau a unor enunţuri generalizante (vezi Anexele nr. 10 şi 25); - procesele de elaborare, categorie ce depăşeşte sfera propriu-zisă a comprehensiunii prin realizarea unor inferenţe; în această serie se înscriu predicţiile pe care cititorul le face pornind de la indiciile furnizate de text, reacţiile emoţionale faţă de text sau corelaţiile intertextuale (aceste aspecte vor fi abordate în capitolul consacrat textului literar); - procesele metacognitive, categorie ce permite cititorului să-şi adecveze strategiile de lectură la specificul textului, să sesizeze disfuncţiile în comprehensiune şi să-şi evalueze întregul proces de lectură; formarea şi exersarea acestor capacităţi se realizează prin secvenţe de reflecţie aşezate la sfârşitul etapei de comprehensiune, prin fişele de control ce dublează lectura şi prin fişele de autoevaluare ce o încheie (vezi şi Anexele nr. 20 şi 23). Într-o reprezentare sintetică, ce corelează procesele de comprehensiune şi textul, procesele de elaborare apar drept modalităţi de extensie a textului, în vreme ce procesele metacognitive pot fi văzute drept (meta)capacităţi ce subîntind întreaga comprehensiune: Dar lectura nu este numai un eveniment ce angajează structuri şi care presupune desfăşurarea sinergică a unor procese. Lectura este şi un eveniment prin care structurile se extind, iar procesele se rafinează şi devin din ce în ce mai coerente; activităţile de asimilare de cunoştinţe şi cele de învăţare şi exersare secvenţială a unor strategii trebuie alternate cu activităţi de practică a activităţi ce permit dezvoltarea şi cizelarea cunoştinţelor şi capacităţilor sau, cu alte cuvinte, formarea competenţei lecturale. Asemănător din punctul de vedere al complexităţii doar cu actul scrierii, actul lecturii este în mod esenţial sporitor pentru că lărgeşte nu numai sfera cunoştinţelor de limbă, a cunoştinţelor despre texte şi a celor despre lume, ci şi pentru că, în orizontul lui, se reunesc sentimente, cunoaştere şi trăire. COMPREHENSIUNEA Şl INTERPRETAREA TEXTULUI LITERAR „Dacă prin nu ştiu ce exces de socialism sau de barbarie, toate disciplinele ar trebui expulzate din învăţământ cu o singură excepţie, de salvat ar trebui salvată disciplina literară pentru că, în monumentul literar, toate ştiinţele sunt prezente” (Roland Barthes, Lecţia, 1978) 1. Consideraţii preliminare Domeniul actual al didacticii literaturii se defineşte prin coexistenţa a două direcţii distincte: o direcţie informată de teoriile „imanentiste”, teorii ce descriu textul” şi o direcţie informată de teoriile lecturii, teorii ce înscriu textul în orizontul cititorului. Prima direcţie se defineşte prin demersuri ce aspiră la obiectivitate şi îşi propun: identificarea genului şi a speciei, circumscrierea structurii, identificarea şi interpretarea semnelor ce compun textul, evidenţierea constantelor stilistice etc. Această orientare de inspiraţie preponderent franceză (le commentaire compose) a dominat didactica românească şi a cunoscut, în deceniile opt şi nouă, formele alterate ale comentariilor complicate şi heteroclite, prezente nu numai în cărţi, ci şi în mintea, pregătită de teze şi examene, a elevilor. A doua direcţie, caracterizată de demersuri ce accentuează şi, uneori, supralicitează dimensiunea subiectivă a lecturii, este informată de varianta americană a teoriilor lecturii. Noua orientare opune abordărilor descriptive şi tehnice, focalizate asupra descrierii structurii şi descoperirii sensului, demersuri ce valorifică, în primul rând sau exclusiv, sensul construit de cititor în actul lecturii. Spiritul acestei direcţii se manifestă uneori în practica şcolară prin prezenţa obsesivă a strategiilor centrate asupra lecturii inocente şi prin diminuarea secvenţei interpretative. Pentru aşezarea cât mai corectă a parcursurilor didactice în spaţiul teoriilor textului şi lecturii se impune consultarea documentelor şcolare. Citite din această perspectivă, programele pun în evidenţă următoarele finalităţi: 1. asimilarea unor strategii de lectură capabile să transforme elevul în cititor autonom, orientare specificată în obiectivele de referinţă, obiective structurate, la rândul lor, în funcţie de două mize distincte: în cadrul lor se situează orientările ce descriu câmpuri teoretice (poetica, retorica, semiotica, pragmatica), orientările ce descriu aspecte generice (teoria genurilor, prozodia, naratologia) şi direcţiile ce trasează parcursuri selective (stilistica, tematica, intertextualitatea); a. identificarea unor componente şi dimensiuni specifice textului literar şi interpretarea lor (ex.: „elevul va fi capabil: să recunoască modalităţile specifice de organizare a textului epic şi procedeele de expresivitate în textul liric” - clasa a VII-a; „să interpreteze un text literar făcând corelaţii între nivelurile lexical, morfologic şi semantic” - clasa a VIII-a'); b. exprimarea unor sentimente şi atitudini legate de problematica textului (ex.: „elevul va fi capabil să identifice valorile etice şi culturale într-un text, exprimându-şi impresiile şi preferinţele – clasa a VIII-a”) şi formarea interesului pentru lectură (ex.: „elevul va fi capabil să manifeste interes pentru cunoaşterea unor texte cât mai variate” - clasa a VII-a); 2. asimilarea unui număr mare de cunoştinţe de teorie literară menite si instrumenteze strategiile de lectură, orientare vizibilă în capitolul Teorie literară din secţiunea consacrată conţinuturilor; 3. iniţierea elevilor în orizontul culturii majore prin întâlnirea cu valoni consacrate ale literaturii române şi universale, orientare manifestă în lista de „texte sugerate” (creaţii semnate de M. Eminescu, I. Creangă, I. L Caragiale, I. Slavici, T. Arghezi sau V. Voiculescu, Romanele despre regele Arthur, Psalmii lui David, parabole biblice). Prin obiective şi conţinuturi, programa urmăreşte, deci, nu numai competenţele de lectură, ci şi conturarea competenţei culturale, punct formulat explicit în „obiectivele generale” ale disciplinei şi în „profilul de fond al absolventului şcolii obligatorii”. Conturată din perspectiva acestor exigenţe, ora de literatură ar trebui să fie: un spaţiu de iniţiere în lectură şi în cultură, un spaţiu ce tematizează cu succes şi simultan lectura textului şi textul însuşi. De aici şi statutul dublu al creaţiei literare, deopotrivă ca mediu al dezvoltării competenţei de lectură (oferă suport pentru formarea şi aplicarea conceptelor şi strategiilor de comprehensiune şi interpretare a operei, obiect estetic înregistrat de memoria culturală). Şi tot de aici necesitatea structurării unor demersuri capabile să cuprindă relaţia dialogică cititor-text şi să valorizeze deopotrivă procesul lecturii şi textul care îl face cu putinţă. Proiectarea unor astfel de parcursuri impune preluarea tezelor teoriilor ce înscriu textul în orizontul cititorului şi subliniază caracterul personal al procesului de configurare a sensului. Problematica dimensiunii subiective a înţelegerii a fost abordată în secvenţa consacrată lecturii textului literar şi non-literar justificată prin profilul diferit al cititorilor: un profil specificat în structuri cognitive, structuri afective şi intenţii de lectură diferite. Revin asupra caracterului personal al receptării cu intenţia de a-i evidenţia amplitudinea în cazul comprehensiunii şi interpretării textului literar: tip de text a cărui structură creează spaţii de manifestare a subiectivităţii, tip de text ce aşază cititori cu profiluri diferite în cadrul unor tablouri incomplete: „într-un text literar stelele sunt fixe: ceea ce este variabil sunt liniile care le unesc. Autorul textului poate, bineînţeles, să exercite o influenţă considerabilă asupra cititorului. Dar niciun autor demn de acest nume nu va încerca niciodată să pună sub ochii cititorului său tabloul complet”. Imaginea creată de W. Iser conţine două accente distincte şi ele cad, o dată, pe variabilitatea liniilor şi pe incompletitudinea tabloului şi, încă o dată, pe stelele fixe şi pe plinurile imaginii. Ideile sunt clare şi ele pot, în opinia mea, să informeze corect parcursurile didactice: comprehensiunea şi interpretarea presupun, nu numai corelarea stelelor/umplerea golurilor, ci şi identificarea stelelor/parcurgerea plinurilor. Or, identificarea stelelor presupune, pe de o parte, cunoaşterea unor concepte structurate de teoriile ce descriu textul şi, pe de altă parte, lectura/relectura textelor din perspectiva lor. Pornind de la aceste consideraţii teoretice, voi contura în rândurile următoare un model didactic focalizat deopotrivă asupra cititorului şi textului, model ce reuneşte tezele teoriilor lecturii şi o parte din categoriile definite de teoriile textului. Trăsăturile distinctive ale acestui model constau în caracterul explicit şi procesual al scenariilor didactice. Dimensiunea explicită se concretizează în evidenţierea paşilor procesului învăţării: paşii ce compun fiecare lecţie de asimilare a conceptelor şi strategiilor, dar şi paşii ce leagă activităţile de structurare şi lectură între ele. Din acest punct de vedere, soluţiile formulate de D. Ogle şi J. Giasson sunt cele mai eficiente, întrucât fac vizibile, în secvenţe anticipative sau recapitulative, drumul învăţării şi rostul lui (vezi Anexa nr. 5). Dimensiunea procesuală se concretizează în desfăşurarea tuturor etapelor actului lecturii şi interpretării: etapa întâlnirii cu paratextul şi a proiecţiei sensului pornind de la titlu, subtitlu, ilustraţii etc; etapa lecturii inocente, cu jocurile ei anticipative şi cu revenirile corective, cu trăirile empatice şi/sau cu idiosincraziile ei; etapa lecturii critice, cu încercările de obiectivare a experienţei estetice şi de justificare a interpretărilor plurale. Înainte de a detalia şi exemplifica modelul, voi contura perspectiva care îl întemeiază şi care separă comprehensiunea textului de interpretare. 2. Comprehensiunea şi interpretarea de text În teoriile lecturii, comprehensiunea şi interpretarea sunt abordate uneori ca procese simultane (H.G. Gadamer sau W. Iser), alteori ca etape succesive: lectura de gradul întâi şi cea de gradul al doilea (P. Ricouer), lectura euristică şi cea hermeneutică (M. Riffaterre), lectura liniară şi lectura circulară (M. Călinescu) sau lectura naivă şi lectura critică (U. Eco). În practica şcolară cele două procese apar constant ca etape distincte, descompuse la rândul lor în trepte succesive. Pedagogia lecturii este cea a paşilor mărunţi şi se aseamănă, prin caracterul ei secvenţial, cu pedagogia muzicii sau a dansului. În cadrul ei, comprehensiunea şi interpretarea numesc două moduri diferite de cuprindere a sensului textului, realizate prin lecturi diferite: comprehensiunea este cuprinderea textului din interiorul lumii lui şi aparţine privirii inocente sau ingenue, iar interpretarea este cuprinderea textului din exterior şi aparţine pnrivirii critice. Aceste moduri de lectură sunt, pe de o parte, expresia unor orientări diferite ale gândului cititorului (orientare lineară şi prospectivă în cazul priei lecturi şi orientare retrospectivă, în cazul celei de-a doua) şi, pe de altă parte, expresia unor distanţe diferite faţă de text (distanţă redusă până la identificare în comprehensiuni, distanţă considerabilă în interpretare). Cele două tipuri de lectură informează o serie de scenarii complete, dintre care le reţin pe cele semnate de J. Langer, de R. Scholes şi de D. Barnes. Modelul propus de J. Langer13 reprezintă actul lecturii prin patru tipuri de relaţii cititor-text. Considerate „mai degrabă recursive decât liniare”, aceste relaţii - transcrise metaforic în imaginea unui drum ce presupune apropierea de imersiune în şi emergenţa din universul creaţiei - pot fi numite, în traducere liberă, astfel: 1. A păşi din exterior spre interior: intrarea în lumea textului (Being Out, Stepping Into an Envisionment); 2. A fi în interior şi a explora lumea textului {Being In and Moving Through an Envisionment); 3. A păşi înapoi şi a regândi datele cu care s-a pornit la drum (Step Back and Rethinking What One Know); 4. A ieşi din lumea textului şi a obiectiva experienţa (Stepping out and Objectifying the Experience). Se poate uşor remarca faptul că etapele conturate aici definesc două perspective asupra textului, una deschisă din interiorul lumii lui (etapa a doua şi a treia) cealaltă deschisă prin distanţare (etapa a patra). Mai mult, modelul conturează, prin intermediul primului tip de relaţie, o etapă a prelecturii, etapă valorificată, adeseori, în tehnici ce conturează orizontul de aşteptare al cititorului. 13J. Langer, Rethinking literature instruction, în J. Langer (coord.), Literature Instruction, A Focus Response, National Council of Teacher of English, Urbana, II, 1992, p. 40. Modelul construit de R. Scholes14 desfăşoară, de asemenea, un scenariu complet; în cadrul lui, lectura se defineşte ca proces prin care cititorul îşi creează, pornind de la textul scriitorului, propriul său text. Tiparul cuprinde trei etape succesive ce corespund unor lecturi distincte: 1. lectura inocentă: „producere de text din (within) text”; 2. lectura interpretativă: „producere de text despre (upon) text”; 3. lectura critică: „producere de text împotriva (against of) textului”. 14R. Scholes, Textual Power, Literary Theory and Teaching of English, New Haven and London, YaleUniversity Press, 1985, pp. 2l-29 Cel de-al treilea model a fost creat de D. Barnes15 şi vizează explicit textul epic. îl reţin pentru sugestiile metodologice care îl însoţesc şi pentru modul în care deschide, spre interpretare, prima etapă: 1. „identificarea cu lumea textului” - sarcinile de lucru urmăresc identificarea cititorilor cu personajele şi interpretarea evenimentelor din punctul lor de vedere 2. „textul şi realitatea” - sarcinile de lucru urmăresc discutarea lumii textului din perspectiva asemănării ei cu lumea reală 3. „textul ca artefact” - sarcinile de lucru urmăresc discutarea lumii textului ca operă, expresie a intenţiei autorului şi a viziunii lui 4. „experienţa virtuală” - sarcinile de lucru urmăresc discutarea textului ca mesaj în sine, ce poate fi înţeles şi savurat fără a lua în considerare situaţia autorului şi intenţiile lui. 15D. Barnes, Supporting Exploratory Talk for Leaming, în K.M. Pierce, KJ. Gilles, Cycles of Meaning and the Potential of talk in Learning Communities (eds.), Portsmouth, NH, Heinemann, 1993. Prin simpla alăturare a celor trei modele se poate observa genul lor proxim, reprezentat de recuperarea şi integrarea, în scenariul didactic, a experienţei identificării cu lumea textului, experienţă specifică lecturii inocente. Ignorată de parcursurile tradiţionale, ce debutau abrupt şi dificil prin instituirea privirii interpretative, a privirii „de deasupra”, cuprinderea textului din interior este, în opinia mea, un pas obligatoriu; un pas pe care manualele îl schiţează încă timid, dar pe care profesorul trebuie să-l valorifice integral în situaţia în care urmăreşte realizarea unor interpretări fundamentate şi coerente. Diferenţa specifică a modelelor prezentate este şi ea semnificativă, întrucât punctează marginile procesului lecturii şi interpretării. E vorba, pe de o parte, de deschiderea conturată de J. Langer prin acel „a fi în afară şi a păşi înăuntru”, deschidere ce presupune o primă descifrare a paratextului şi un prim contur al orizontului de aşteptare. E vorba, pe de altă parte, de continuarea interpretării prin exerciţii de „producere de text împotriva textului”, variantă sugerată de R. Sholes. Pornind de aici se poate contura un model didactic complet, ce cuprinde deopotrivă etapele comprehensiunii (pre-lectura şi lectura inocentă), precum şi etapa interpretării (lectura critică), prelungită prin exerciţii de rescriere a textului. Acest model recuperează, de asemenea, liniile trasate de J. Giasson în ceea ce priveşte comprehensiunea, etapă căreia trebuie să i se confere, în gimnaziu şi nu numai, o atenţie deosebită. Mai mult, scenariul didactic integrează şi o secvenţă de explicaţie, orientată, de asemenea, înspre acurateţea comprehensiunii. 2.1. Comprehensiunea textului Prima secvenţă a scenariului didactic pe care îl propun este centrată asupra comprehensiunii, iar strategiile care o pot orienta sunt următoarele: 1. strategii ce vizează etapa pre-lecturii, momentul proiecţiei iniţiale a sensului; întrebările specifice sunt: „Ce gânduri provoacă lectura foii de titlu?”, „Cum aproximăm sensul pornind de la titlu, subtitlu, moto?”, dar şi „Cum se orientează lectura după prima secvenţă citită?”; aceste întrebări pot structura jurnalul de lectură sau o secvenţă de dialog cu răspuns scris; 2. strategii ce vizează exprimarea şi valorificarea reacţiilor emoţionale pe care lectura le provoacă, reacţii ce se pot constitui în puncte de pornire ale interpretării textului; întrebările specifice sunt: „Ce sentimente a provocat lectura textului?” „Ce amintiri personale a suscitat lectura textului?”, „Care sunt întâmplările/ imaginile/problemele care v-au surprins/pe care le consideraţi esenţiale etc; aceste întrebări pot orienta, ca şi cele precedente, jurnalul de lectură sau pot fi rezolvate prin răspunsuri scrise; 3. strategii ce urmăresc corelarea aşteptărilor iniţiale cu rezultatele primei lecturi; întrebările specifice sunt: „Cum a răspuns textul aşteptărilor iniţiale?”, în ce măsură a depăşit aşteptările, a dezamăgit, a provocat?”; aceste întrebări pot structura dialogul oral şi scris sau se pot regăsi în fişa de evaluare a lecturii; 4. strategii ce urmăresc înţelegerea procesului lecturii: lectura anticipativă şi harta lecturii; 5. strategii ce urmăresc înţelegerea corectă a nivelului literal al textului: explicaţia, chestionarul pe marginea textului, descrierea secvenţelor textului, identificarea ideilor principale, rezumatul, glosarea textului, identificarea câmpuri lexicale etc. Dată fiind importanţa cunoaşterii exacte a nivelului literal, cunoaşterea presupune, în termenii lui J. Giasson, acurateţea microproceselor, a proceselor de integrare şi a macroproceselor. Prezint în rândurile ce urmează câteva din categoriile mai sus menţionate şi care nu figurează în anexe. 2.1.1. Explicaţia. Explicaţia vizează fie contextualizarea textului, fie circumscrierea sensului cuvintelor necunoscute. Explicarea contextului Activitatea poate urmări: a) înscrierea operei în orizontul creaţiei autorului din punct de vedere tematic, cronologic sau biografic şi b) înscrierea operei în perioada căreia îi aparţine din punct de vedere istoric şi/sau estetic. Prin toate aceste cadrări, textului i se reduce din caracterul neobişnuit pe care îl are, în virtutea statutului său de mesaj decontextual şi polisemantic. Mai mult, cadrările au rolul de a indica posibile vecinătăţi însumate, compun, cu timpul, câmpuri literare coerente: câmpul operelor clasice, al basmelor, nuvelelor etc. În opinia mea, explicarea contextului este, în gimnaziu, un demers necesar, un demers situat însă, ca importanţă, într-un plan secund. „Înrămării” textului i s-a acordat, multă vreme, un loc prea larg, evident în mini-lecţiile de istorie literare realizate de profesor şi în „introducerile” masive pe care elevii le memorau pentru a deschide analizele de text. O direcţie opusă pare să se contureze în unele din manuale actuale, manuale ce exclud complet rama şi rezolvă încadrarea biografică sumară. Dar „rama” nu poate fi nici absentă şi nici nu poate acoperi „tabloul”; rostul ei este de a-l pune, discret, în evidenţă. De aceea, explicaţia este un gest necesar în măsura în care leagă textul de realitatea de dincolo de el, oferă date ce pot facilita receptarea; strategia îşi trădează însă rostul atunci când lărgeşte zone îndepărtate tematic sau care depăşesc nivelul de înţelegere al elevilor (ex.: conturarea detaliată a profilul eminescian într-o lecţie în care elevii urmează să citească Fiind băiet sau La mijloc de codru). În situaţia în care profesorul indică folosirea dicţionarelor se impune, în prealabil, verificarea clarităţii definiţiilor. Sensuri deduse. Circumscrierea sensului cuvintelor necunoscute se poate realiza şi prin formularea unor ipoteze bazate pe context sau prin analiză morfologică a cuvântului. Analiza contextului pretinde observarea propoziţiei în care se află cuvântul necunoscut, pe de o parte, şi observarea vecinătăţilor ei, pe de altă parte. Astfel, de pildă, sensul verbului „a cutreiera” din propoziţia „Am cutreierat în lung şi-n lat locurile necunoscute” poate fi dedus prin lectura atentă a frazei precedente („Din ziua în care m-am întors aici în targuşorul nostru cel vechi n-am stat o clipă”) sau a celei ce urmează („Am văzut la Siret locul unde ...”). În unele situaţii poate fi relevantă şi identificarea categoriei gramaticale. Analiza morfologică presupune transferul unor cunoştinţe legate de mijloacele de îmbogăţire a vocabularului; ea constă în izolarea rădăcinii de afixe şi în aproximarea sensului, pornind de la rădăcină. Astfel, dacă elevul cunoaşte sensul cuvântului „glob” va putea cu uşurinţă să intuiască sensurile unor cuvinte precum „globular”, „a îngloba” sau „globalizare”. Pentru a fi eficiente în ora de literatură, cele două strategii de deducere a sensului trebuie prezentate şi exersate în activităţile consacrate studiului vocabularului. Iată o variantă de prezentare a strategiilor: privesc în jurul cuvântului - morfologia (afixe, rădăcină) - categoria gramaticală - sensul propoziţiei - sensul frazei, al propoziţiilor din jur. O variantă interesantă de abordare a structurii lexicale a unui text în deschiderea lecţiei de literatură prin structurarea câmpurilor lexicale. O astfel abordare permite profesorului să definească termenii consideraţi necunoscuţi, facilitând astfel comprehensiunea. Tehnica este proprie activităţilor de receptare a textului liric, caracterizat prin paradigme semantice explicite (ex.: prima oră de studiu al poemului Călin (File din poveste) poate fi deschisă prin construirea câmpului lexical al codrului şi/sau al nunţii, arii semantice pe care lectura poemului le poate apoi extinde). Tehnica este compatibilă şi cu studiul textului epic, unde ariile pot fi circumscrise în funcţie de categoriile genului (actori/acţiuni locuri/obiecte/modalităţi etc). O astfel de intrare poate fi încercată în cazul basmului, specie ale cărei domenii lexicale sunt uşor de anticipat (vezi Anexai 22). Analiza câmpurilor lexicale rămâne, însă, în primul rând, o modalitate de aprofundare a comprehensiunii; folosită cu această intenţie, strategia va viza nu numai identificarea, ci şi interpretarea câmpurilor semantice. 2.1.2. Tehnici de verificare şi aprofundare a înţelegerii. Calitatea interpretării este determinată de acurateţea comprehensiunii, fapt ce explică numărul mare al strategiilor şi importanţa lor. Aceste strategii vizează fie prima lectură, fie activităţile ce urmează primei lecturi. Prima lectură Prima lectură poate fi realizată cu voce tare, de profesor şi/sau de elevi, integral sau pe fragmente. Există şi varianta lecturii silenţioase, dirijate sau nedirijate. Orientarea lecturii se poate face indirect, prin explicaţie sau direct, prin formularea unor sarcini precum: „Citiţi textul cu intenţia de a-l putea povesti/de a-i numi tema”. Lectura nedirijată poate fi pregătită printr-o invitaţie la lectură, de genul: „Citeşte textul. Nu te opri la cuvintele necunoscute. Călătoreşte liber în lumea lui. Încearcă s-o vezi/să afli ce se întâmplă ”. Dar prima lectură poate fi realizată şi fragmentar, de profesor, prin tehnica lecturii anticipative, adecvată epicului, sau prin harta lecturii, proprie textului liric (vezi Anexa nr. 24). Modalităţile de verificare a înţelegerii textului după prima lectură sunt numeroase; reţin pentru eficienţă: a) exerciţiile de completare a spaţiilor albe; b) chestionarele focalizate pe conţinut; c) exerciţii cu variante multiple sau d) exerciţii de tipul adevărat/fals. Toate acestea urmăresc verificarea primului nivel al înţelegerii şi presupun „comprimarea” textului, reducerea lui la problematica şi articulaţiile majore ale conţinutului. Iată un exemplu de exerciţiu de completare: „întâmplarea se petrece. eroul central este. evenimentele sunt declanşate de. evenimentele sunt următoarele. în final eroul.”. Relectura Există şi alte tehnici de comprimare, ce presupun însă relectură; din seria lor reţin: a) identificarea ideilor principale şi rezumatul, specifice epicului şi dramaticului (vezi Anexa nr. 25) şi b) identificarea cuvintelor cheie şi a câmpurilor semantice, specifice liricului (vezi Anexa nr. 22). Relectura poate fi condusă şi spre activităţi de „reconstituire” a textului, de redare a tuturor secvenţelor lui. Prezenţa unei asemenea etape este, în opinia mea, extrem de importantă şi poate fi realizată: a) printr-un dialog ce urmăreşte aprofundarea fiecărei secvenţe din perspectiva conţinutului şi a modalităţii reprezentării (ex. „Ce prezintă primul alineat/tablou/prima strofă? Cum este prezentat? De ce credeţi că scriitorul a ales această modalitate de prezentare?”); b) rearanjarea textului şi justificarea modalităţii de rescriere. Aplicarea acestei strategii presupune alegerea unui text scurt şi constă în formularea unei sarcini de lucru de tipul: „Re-aranjează textul în aşa fel încât să evidenţiezi asemănări între cuvinte, propoziţii, fraze, precum şi cuvintele, propoziţiile, frazele, pe care le consideri cele mai importante. Foloseşte, dacă doreşti, culori şi/sau caractere diferite”. Iată, de pildă, două rescrieri ale poemului Izvorul nopţii de Lucian Blaga, realizate de elevii din clasa a VIII-a: IZVORUL NOPŢII FRUMOASO, Ţi-s ocbii aşa de negri încât seara când stau culcat cu capu-n poala ta îmi pare că ochii tăi, adânci, sunt izvorul din care tainic curge noaptea peste văi, şi peste munţi şi peste şesuri, acoperind pământul c-o mare de-ntuneric. Aşa-s de negri ochii tăi, LUMINA MEA. IZVORUL NOPŢII frumoaso, ţi-s OCHII AŞA DE NEGRI încât seara când stau culcat cu capu-n poala ta îmi pare că OCHII TĂI, ADÂNCII, SUNT IZVORUL DIN CARE TAINIC CURGE NOAPTEA peste văi, şi peste munţi şi peste şesuri, acoperind pământul c-o mare de-ntuneric AŞA-S DE NEGRI OCHII TĂI, LUMINA MEA. 2.2. Interpretarea textului În didactică, interpretarea este identificată, adeseori, cu relectura realizată din perspectiva categoriilor de teorie literară cunoscute de elev. Şi aceasta este, fără îndoială, una din dimensiunile lecturii critice, lectură ce presupune obiectarea experienţei estetice şi cadrarea ei prin intermediul unor repere construite de ceinţele literaturii. Dar despre toate aceste aspecte şi despre tehnica analizei de text va fi vorba în secvenţele următoare. Ceea ce doresc să subliniez aici este faptul că, interpretarea nu se reduce la analiza literară, ci o continuă şi îi dă sens. Două sunt, în opinia mea, ariile pe care interpretarea le poate locui în gimnaziu. Prima se conturează prin regruparea semnelor, cea de-a doua se deschide prin interogarea zonelor de indeterminare. Tehnicile de regrupare a semnelor (au fost deja discutate; e vorba de structurarea câmpurilor lexicale şi de rearanjarea textului. În aceeaşi serie se poate înscrie harta personajelor sau strategia „delineană realinearizării”? textului epic şi dramatic. Prima strategie presupune reprezentarea grafică a personajelor şi a relaţiilor dintre ele, cea de-a doua constă în selectarea de constante (ex.: selectaţi descrierile satului Sărăceni; selectaţi fragmentele ce descriu probele prin care trece Făt-Frumos; selectaţi şi grupaţi toate indicaţiile scenice aşezate în faţa replicilor lui Ştefan Tipătescu etc). Toate aceste tehnici pot fi orientate diferit: înspre aprofundarea înţelegerii sau înspre interpretare; în cea de-a doua situaţie, profesorul va cere justificarea selecţiei şi comentarea semnelor. Dar interpretarea se poate realiza nu numai prin regruparea semnelor, prin clarificarea zonelor de indeterminare, locuri textuale unde minusul de infornaţie? înseamnă plus de sens. Două sunt strategiile centrate asupra acestui aspect. Prima poartă un nume explicit şi poetic în acelaşi timp - „rostirea nerostitului” - şi a fost formalizată de F. Myszor, J. Baker pentru textul epic. Reţin dintre sarcinile de lucru propuse în Living Literature doar câteva: scrieţi ceea ce gândesc personajele şi nu ceea ce spun; exprimaţi ceea ce gândesc celelalte personaje despre erou; scrieţi ceea ce ar trebui să gândească cititorul. A doua strategie asupra căreia m-am oprit a fost structurată de I. L. Beck, M. G. McKeown, R. L. Hamilton şi L. Kucan în cartea: „Interogarea autorului”. Fără a rămâne în litera tehnicii, structurată pentru orice tip de text, reţin diferenţa fină între întrebare (ques), orientată spre ceea ce textul spune, şi nedumerire (querie), orientată spre ceea ce textul nu spune sau spune incomplet. Reţin, de asemenea, importanţa structurării întrebărilor în jurul nedumeririlor, adresate în opinia mea, textului şi nu autorului. Iată câteva exemple ce numesc nedumeri: Ce sens atribuiţi expresiei „acoperă-mă cu umbra ta”?; Ce semnificaţie atribui faptului că Făt-Frumos, pentru a trece de pădurea cu fiare, are nevoie de un ajutor mai puternic decât calul năzdrăvan? Cum interpretezi secvenţa cu „piesa de teatru” din fragmentul: „Se poate atâta distracţie, atâta nebăgare de seamă! O scrisoare de amor s-o arunci în neştire într-un buzunar cu batista. Atâta neglijenţă nu se pomeneşte nici în romane, nici într-o piesă de teatru”. Strategiile de interpretare pot fi prelungite prin secvenţe ce vizează, în termenii lui R. Scholes, producerea de „text împotriva textului”. Asemenea activităţi presupun, prin comparaţie cu demersurile interpretative, o şi mai mare distanţă faţă de text, exprimată prin: redactarea unor parodii, a unor extensii ale texului (ex.: imaginaţi-vă drumul lui Goe cu birja) sau prin rescrierea unor fragmente (ex.: rescrieţi descrierea bisericii din Sărăceni adăugând câteva detalii noi). În încheierea acestui capitol ce a descompus, din perspectivă didactică, etapele întâlnirii cu textul, prezint trei variante de structurare a unui grup de lecţii consacrate studiului de text literar. Varianta I Explicaţie (inclusiv expresii şi cuvinte necunoscute) Prima lectură integrală sau lectura anticipativă Valorizarea răspunsului subiectiv Verificarea comprehensiunii sensului global: comprimarea textului A doua lectură Verificarea comprehensiunii textului Varianta a ll-a Abordarea textului prin intermediul câmpului lexical Prima lectură Explicaţie (cuvinte şi expresii necunoscute) A doua lectură Valorificarea răspunsului subiectiv Varianta a lll-a Discuţie (circumscrierea orizontului de aşteptare) Prima lectură Verificarea comprehensiunii sensului global. Explicarea cuvintelor necunoscute A doua lectură Verificarea comprehensiunii textului în detaliu. 3. Studiul textului epic „Scorpia, cu o falcă în cer şi cu alta în pământ şi vărsând flăcări, se apropie ca vântul de iute; iar calul se urcă repede ca săgeata până cam deasupra şi se lăsă asupra ei cam pe de-o parte. Făt-Frumos o săgeta” (Tinereţe fără bătrâneţe şi viaţă fără de moarte). Interesul elevilor de gimnaziu pentru textul epic este un fapt arhicunoscut, motiv pentru care nu voi puncta decât formele de bucurie pe care le face posibile: a) bucuria de a cunoaşte, de a explora noi teritorii: călătorie esenţială, ce prelungeşte şi complineşte experienţa limitată pe care o permite realul; călătorie cu riscuri şi costuri puţine, ce oferă şansa unor întregiri; b) bucuria de vedea confirmate adevăruri cunoscute sau abia întrezărite, de a găsi exprimate, cu claritate, gândiri vagi sau sentimente confuze; c) bucuria de a compensa dezacordul cu lumea exterioară; de a-l uita prin cufundarea într-un univers diferit sau de a găsi soluţii corective prin consultarea acestor alte lumi. Forţa modelatoare a epicului asupra preadolescenţilor şi adolescenţilor constă nu numai în promisiunile de împlinire pe care le oferă, ci şi în accesibilitatea discursului care le poartă. În virtutea situării sale în timp şi printre evenimente, fiinţa umană are, spune Ricoeur, o relaţie de familiaritate cu lumea acţiunii şi, în consecinţă, capacitatea de a-i conferi sens: „Lumea desfăşurată de orice operă narativă este totdeauna o lume temporală. Timpul devine timp uman în măsura în care este articulat într-o formă narativă; în sens invers, povestirea este semnificativă în măsura în care desenează trăsăturile experienţei temporale”. Aflat la îndemână datorită familiarităţii noastre cu lumea acţiunii (numită „comprehensiune practică a acţiunii”), textul epic este şi o sursă de a spori această familiaritate, de a o aprofunda şi remodela. Şi asta, întrucât conţine modele de articulare semnificante a evenimentelor, tipare din perspectiva cărora putem înţelege şi judeca lumea reală. 3.1. Comprehensiunea textului Conceptele teoretice prezente în programele de gimnaziu sunt, deopotrivă, obiecte de studiu şi instrumente de analiză sau, mai precis, sunt, la început, obiecte de studiu şi apoi, instrumente de analiză. Şirul lor cuprinde categoriile fundamentale ale genului, dar şi categorii prin care genul este specificat, parţializat. În prima serie se înscriu perechile conceptuale autor - narator, cititor - naratar, referent - ficţiune şi ficţiune - naraţiune; în cea de-a doua se aşază speciile genului epic: basm, baladă, schiţă, nuvelă, roman etc. Prima serie îşi propune să cadreze epicul în ansamblu, iar spaţiul conceptual astfel creat poate fi reprezentat după cum urmează: Realitate - Alt text - REFERENT - AUTOR - ficţiune - narator - TEXT- naraţiune - naratar - CITITOR În legătură cu tabloul global al genului se impun următoarele precizări: i) naratarul nu apare decât indirect, atunci când se abordează povestirea în ramă; b) dintre cele două tipuri de referent (realitate şi alt text) este vizată doar realitatea; cel de-al doilea aspect poate fi atins numai în cazul în care, printre exerciţiile de scriere, figurează şi parodia; c) în prim-planul demersului didactic stau coordonatele universului ficţional („subiectul” şi momentele subiectului, personajele, spaţiul şi timpul istoriei) şi mai puţin problemele „naraţiunii” (tehnicile prin care acţiunea şi personajele, spaţiul şi timpul sunt reprezentate, puse în text). Cea de-a doua serie de concepte selectează speciile reprezentative, urmărind aprofundarea problematicii genului la nivelul formelor ce îl concretizează. În cazul activităţilor de predare a acestor categorii, ca de altfel în cazul tuturor activităţilor de structurare a conceptelor de teorie literară, profesorul poate opta pentru unul din cele patru demersuri fundamentale (inductiv, deductiv, analogic şi dialectic); există şi alte variante metodologice dintre care reţin, pentru eficienţă, activităţile de scriere/de rescriere a unor fragmente de text sau a textului integral. Dar, indiferent de soluţia metodologică aleasă, se impun o serie de paşi ce preced şi urmează activitatea propriu-zisă de formare a conceptelor. Aceştia sunt: 1. lectura şi relectura textului în vederea realizării comprehensiunii; cadrarea textului din perspectiva conceptelor pe care elevii le deţin deja; interpretarea textului; 2. activitatea de structurare a conceptului; 3. regândirea textului din perspectiva noului concept şi reflecţia asupra modului în care va fi aplicat. Textul narativ este, în mod esenţial, reprezentare a unei/unor acţiuni. Acţiunea poate fi definită extrem de simplu prin ceea ce săvârşeşte /face cineva. Acesta este sensul ce se conferă termenului în mod constant şi la el se referă P. Ricoeur atunci când vorbeşte despre „comprehensiunea practică” a acţiunii Dar acţiunea îşi dobândeşte sensul deplin numai în momentul în care este corelată cu un scop, explicată prin motive şi integrată unor circumstanţe Mai mult decât atât, ea presupune interacţiunea cu alte persoane, interacţiune ce poate lua formele cooperării, competiţiei sau luptei. De aici pot decurge întrebările funda mentale prin care profesorul poate viza circumscrierea acţiunii Ce se săvârşeşte? Cine săvârşeşte? Împreună cu cine şi/sau împotriva cui? şi Cum? Acţiunea nu este deci un concept, ci o „reţea conceptuală” ce cuprinde acţiunea propnu-zisă, agentul acţiunii, scopul pentru care este realizată, motivele din care este realizată şi circumstanţele. Consider că înţelegerea acţiunii ca reţea conceptuală este extrem de importantă şi sugerez ca un astfel de obiectiv să nu lipsească din orele ce deschid, la clasa a V-a, studiul textului epic. Asemenea activităţi ar putea porni: 1. de la exemple de acţiuni date de elevi şi dezvoltate în funcţie de parametrii enunţaţi mai sus, 2. de la analiza unui text non-ficţional (articol de ziar, fragment dm jurnalul elevilor sau o compunere realizată cu această intenţie ( ex „Povestiţi în căteva rânduri o întâmplare la care aţi participat sau aţi fost martori în ultimele două zile “) În situaţia în care se optează pentru un astfel de demers, sugerez ca a) punctul de plecare să nu fie un text ficţional, text în care acţiunea este configurată specific, b) discuţiile să vizeze toate componentele acţiunii Sugerez, de asemenea, ca în abordarea tuturor textelor epice, cele cinci întrebări fundamentale să fie considerate puncte de plecare Recurenţa lor poate permite formarea, în timp, a unui gen de lectură capabile să cuprindă acţiunea în întregul ei. Al doilea pas al apropierii de discursul epic este abordarea aspectelor legate de „comprehensiunea narativă” Receptarea textului epic presupune, în viziunea lui P. Ricoeur, „familiaritatea cititorului cu termeni precum agent, scop, mijloc, cu circumstanţă, ajutor, ostilitate, cooperare, conflict, succes, eşec etc. Receptarea textului epic presupune deci înţelegerea reţelei conceptuale a acţiunii, dar nu se poate opri aici. Ea pretinde şi înţelegerea modului în care textul o transformă, o configurează după legi specifice. În linii mari, configurarea narativă înseamnă, în primul rând, transformarea succesiunii evenimentelor într-o unitate semnificantă, o unitate ce poate fi tradusă pnntr-un act reflexiv, într-un singur „gând”, numit, de regulă, „tema” textului. In al doilea rând, procesul de configurare a acţiunii impune suitei de evenimente „sensul punctului final”, impune coeziune şi coerenţă întregului, coeziune secvenţelor, corespondenţa între început şi sfârşit şi între fiecare secvenţa şi întreg. Nu am reţinut, din discuţia nuanţată a lui Ricoeur, decât acele elemente care ar putea avea relevanţă in studiul textului epic în gimnaziu. Faptul că, în textul epic, acţiunea/acţiunile formează o unitate semnificantă, o unitate construită din perspectiva punctului final nu este, în opinia mea, un aspect oarecare şi nu poate fi transmis printr-o lecţie sau un grup de lecţii; fără îndoială că evidenţierea acestui aspect poate fi încercată, iar confruntarea unui text non-ficţional cu unul ficţional poate constitui un bun punct de pornire. Dar specificul configuraţiei narative este mai mult decât un simplu episod al studiului textului epic: este perspectiva în deschiderea căreia este bine să fie aşezate toate lecţiile consacrate operelor epice; specificul configuraţiei narative este un mesaj pe care merită să-l comunicăm indirect, dar constant, prin modul în care abordăm acest tip de text. Astfel, analiza incipitului şi finalului şi confruntarea lor, justificarea momentelor ce compun acţiunea, abordarea funcţiilor descrierii în text, evidenţierea detaliilor semnificative sunt posibilităţi de a reliefa specificul textului epic. 3.1.1. Ficţiune/referent. Într-o definiţie succintă, ficţiunea se identifică cu lumea reprezentată de text şi reconstituită de cititor prin lectură: o lume ce există în şi prin cuvinte; lumea lui „ca şi cum”, a lui „ziceam că era”. Prin opoziţie, termenul referent denumeşte lumea noastră, lumea existentă în afara textului, lume la care textul se referă şi pe care o recreează prin recompunere, transfigurare sau deformare. Dar termenul „referent” denumeşte şi un alt text, pe care opera îl poate rescrie. Abordările explicite ale distincţiei ficţiune/referent (concept restrâns de programe la realitate) pot fi intermediate de texte de inspiraţie istorică, de legende etiologice sau de orice alt tip de text al cărui univers prim poate fi recompus sau circumscris. În aceste situaţii, demersul didactic va porni de la confruntarea a două texte cu subiect identic - unul literar şi celălalt non-literar (ex.: un fragment din manualul de istorie ce transcrie lupta de la Rovine şi fragmentul din Scrisoarea III; un text despre apariţia lanţurilor muntoase şi legenda românească Albina; un text despre formarea coralilor şi secvenţa din mitul lui Perseu ce explică acelaşi fenomen etc). In aceste cazuri, parcursul va fi inductiv, iar discuţia va urmări stabilirea trăsăturilor distinctive ale celor două tipuri de text; accentele pot cădea asupra diferenţelor de viziune şi limbaj, dar şi asupra interpretărilor plurale pe care textul literar le face posibile (ex.: legenda apariţiei munţilor conturează şi tipuri diferite de comportamente şi consecinţele lor; legenda coralilor vorbeşte şi despre faptul că suferinţa, sângerarea poate fi transformată, transfigurată). Aceeaşi problematică poate fi cadrată şi prin analiza unor opere/fragmente de opere ce trec în imagine raportul ficţiune-realitate. Aşa sunt, de pildă, Alice în ţara minunilor de L. Carroll, Povestea fără sfârşit a lui M. Ende sau, şi aşa pot fi citite unele dintre secvenţele Jocului de-a reginele” din Rem-ul lui M. Cărtărescu. Asemenea texte permit, prin marginile lor: a) conturarea raportului de concordanţă-discordanţă dintre ficţiune şi realitate; b) evidenţierea specificului lecturii textului ficţional; c) evidenţierea efectelor pe care lectura le poate avea asupra cititorului. Pornind, de pildă, de la opera lui Lewis Carroll, discuţia cu elevii poate pune în evidenţă faptul că lectura presupune intrare, cutreier şi ieşire din universul imaginar, dar şi îndeplinirea unor ritualuri, cunoaşterea unor coduri. În situaţia în care profesorul doreşte să extindă problema referenţialităţii prin relaţia text ficţional - alt text, drumul cel mai scurt este parodierea unei poveşti (ex.: Rescrieţi Capra cu trei iezi ca poveste în care cei trei iezi întind o cursa lupului, îl prind şi îl pedepsesc). 3.1.2. Autor/narator - lector/naratar. Realizarea distincţiilor autori/narator şi lector/naratar are acelaşi rost ca şi cea precedentă; e vorba de a trasa o linie de demarcaţie între text şi ceea ce există în afara lui, fără a-i fi însă străin. Şi, în spaţiul din afara textului se află realitatea pe care opera o recreează, autorul şi cititorul. Autorul (scriitorul, prozatorul) este „cel ce există sau a existat în carne şi oase, în lumea noastră”. În mod simetric, la celălalt pol al comunicării literare se află cititorii reali. În interiorul textului reflexele autorului şi cititorului şi naratorul şi naratarul. Naratorul este cel care „pare să povestească istoria în interiorul cărţii şi care nu există decât în cuvintele cărţii”. În mod simetric, naratarul este „cel căruia i se adresează naratorul, în mod explicit sau implicit, în universul textului.”24 Diferenţa autor/narator poate fi abordată prin strategii diverse. Dintre ele menţionez jocul de rol şi exerciţiile de redactare ce vizează modificarea instanţelor naratoriale. Jocul de rol presupune, în acest caz, reprezentarea modului în care un autor concepe un fragment de text epic şi dramatizarea fragmentului respectiv. Activitatea s-ar putea desfăşura în felul următor: 1. profesorul alege un fragment de text cu acţiune simplă şi personaje puţine (ex.: episodul despre furatul cireşelor din Amintirile lui I. Creangă), citeşte şi discută cu elevii conţinutul; 2. distribuie rolurile: autorul (Ion Creangă), naratorul şi cele două personaje (Nică şi mătuşa Mărioara); 3. profesorul explică modul în care vor fi interpretate rolurile: autorul va sta la masa de scris, va gândi cu voce tare istoria, va decide ce vor face şi vor spune personajele, va hotărî cine şi cum va povesti textul; naratorul va relua venirea lui Nică la moş Vasile, explicaţia legată de obiceiul torsului etc, personajele vor rosti replicile şi vor săvârşi acţiunile; 4. actorii îşi duc la sfârşit intervenţiile şi, dacă doresc, desenează măşti sau semne distinctive; 5. autorul, naratorul şi actorii pun în scenă producerea textului şi textul. În situaţia în care profesorul doreşte să antreneze întreaga clasă, el va crea grupe formate dintr-un număr de elevi egal cu numărul rolurilor, iar reprezentările se pot transforma în concurs. Drumul cel mai scurt spre evidenţierea distincţiei autor-narator îl reprezinţi repovestirea (scrisă sau orală) a unui text scurt, repovestire realizată prin schimbarea instanţei narative. Sarcini de lucru precum „Rescrieţi Ursul păcălit de vulpe din perspectiva ursului/Scufiţa Roşie din perspectiva scufiţei/a bunicii ” sunt prilejuri de a pune în evidenţă nu numai distincţia autor/narator, dar şi modul în care schimbarea instanţei narative impune modificarea textului la toate nivelurile: timpul povestirii, registrul lingvistic, sistemul personajelor, structura discursului etc. in situaţia în care se doreşte extinderea seriei autor/narator prin cititor/naratar, textul lui Sadoveanu, Hanul Ancuţei, poate deveni un bun punct de plecare. Analiza istoriilor ce compun textul permite: 1. circumscrierea celor două categorii (cea a cititorilor reali, reprezentaţi, punctual, de elevi şi cea a naratarilor, reprezentaţi de ascultătorii de la han) şi 2. evidenţierea schimbărilor de rol narator - naratar, schimbare specifică povestirii în ramă. 3.1.3. Ficţiune/„naraţiune” („istorie”/„povestire”). Distincţia dintre ficţiune şi naraţiune vizează nivelurile textului. Ficţiunea desemnează, aşa cum am mai afirmat, universul creat de text şi reconstituit de cititor sau, în cuvintele lui Y. Reuter, „universul creat, istoria aşa cum poate fi reconstituită, personajele, spaţiul, timpul”. Termenul „naraţiune” desemnează, în această abordare dihotomică, modul de organizare al ficţiunii în textul ce o reprezintă, tehnicile prin care ficţiunea este pusă în scenă (statutul naratorului, perspectiva narativă, modul de ordonare şi de reprezentare a evenimentelor, modalităţile de construcţie a personajelor, a spaţiului, timpului etc). Perechea de termeni propusă de Reuter, ficţiune-naraţiune, poate fi corelată cu dubletele „istorie”/„povestire” (naratologia genettiană) sau „subiect”/„fabulă” (formalismul rus); corelaţia se justifică prin miza dublă a perechilor: ele vizează deopotrivă ce-ul şi cum-ul textului. Opţiunea pentru varianta propusă în Introduction a l'analyse du roman a avut în vedere faptul că programele fixează drept conţinuturi raportul realitate-ficţiune şi, deci, circumscrierea termenului de ficţiune; pornind de aici, am considerat că prezenţa unei dihotomii care îl conţine, simplifică peisajul conceptual al textului epic şi permite abordarea tuturor coordonatelor universului ficţional (acţiune, personaje, spaţiu şi timp) şi nu numai abordarea acţiunii. Fără îndoială, se poate încerca şi conturarea termenilor consacraţi de G. Genette sau de formaliştii ruşi. Cred însă, că şi în aceste cazuri, perspectiva dublă trebuie extinsă dincolo de acţiune, înspre personaje, spaţiu şi timp. In situaţia în care profesorul va opta pentru perechea ficţiune-naraţiune demersurile didactice vor viza: 1. circumscrierea componentelor universului ficţional: seria cronologică a evenimentelor ce compun acţiunea textului; spaţiul şi timpul în care se petrece acţiunea şi profilul personajelor care o săvârşesc; 2. evidenţierea modului în care universul ficţional este pus în text: statutul naratorului, ordinea şi ritmul în care sunt prezentate evenimentele, modul în care este conturat spaţiu-timpul, modul în care sunt construite personajele. Consider că aşezarea în oglindă a ficţiunii şi naraţiunii poate articula demersurile didactice orientate înspre studiul textului narativ; le poate orienta simultan şi diferit înspre un ce al textului şi înspre un cum al realizării lui. Într-o reprezentate stilizată, demersurile ar urma să se organizeze în jurul următoarelor întrebări: Universul ficţional Naraţiunea Care sunt evenimentele textului? Cum sunt evenimentele prezentate în text? Care sunt aspectele ce definesc personajele? Cum sunt prezentate personajele? Care este spaţiul şi timpul în care se petrec evenimentele? Cum este conturat spaţiul şi timpul? Ordinea abordării problemelor poate fi schimbată în funcţie de text, de obiectivele lecţiei sau de strategia profesorului. Ceea ce se impune însă, în toate cazurile, este evidenţierea, în paralel, a componentelor universului ficţional şi a modului în care sunt ele reprezentate în text. Astfel, discuţia legată de momentele acţiunii o văd continuată printr-un dialog ce urmăreşte evidenţierea ordinii în care momentele acţiunii sunt plasate în text; tot astfel, discuţiile legate de spaţiul, timpul acţiunii sau de portretele personajelor le văd orientate şi spre procedeele prin care textul le configurează. De la întrebările generale prezentate mai sus se poate porni şi în structura comentariului (vezi Anexa nr. 27). În acest caz, se vor formula şi o întrebare ce vizează conturarea statutului naratorului (Cine narează evenimentele? Din ce perspectivă?), şi întrebări ce vizează formularea sensului global al textului („Care este tema textului?”) şi semnificaţiile lui posibile („Ce semnificaţii generale putem atribui textului?” şi „Cu ce scop a fost scris textul?). 3.1.4. Acţiunea. Reflexele „gramaticii povestirii” în didactica limbii şi literaturii române se regăsesc în două modele ce vizează organizarea timpului ficţiunii (istoriei, subiectului). Primul model cuprinde expoziţiunea, intriga, desfăşurarea acţiunii, punctul culminant şi deznodământul; cel de-al doilea, starea iniţială, transformarea (complicaţia, dinamica, rezolvarea) şi starea finală. Primul model a structurat, decenii la rând, demersurile de analiză a textului epic şi a fost preluat, cu o singură excepţie de noile manuale. Cel de-al doilea, denumit „schemă canonică” poartă semnăturile lui AJ. Greimas şi P. Larivaille şi apare, uşor modificat în manualele semnate de Al. Crişan, S. Dobra şi F. Sâmihăian. O analiză contrastivă, menită să evidenţieze calităţile şi limitele celor două structuri minimale, poate porni de la confruntarea lor cu varianta propusă de D. Spiegel de gen proxim al studiilor de „gramatică” a povestirii. Categoriile povestirii minimale Spiegel Varianta tradiţională Greimas şi Larivaille 1. Expoziţiunea. prezenta- 1. Expoziţiunea. 1. Starea iniţială: starea de echi- rea personajelor, a timpului libru care precedă declanşarea şi locului, dar şi prezentarea acţiunii. situaţiei în care se află per- sonajul la începutul istoriei, prezentare realizată de obicei prin „a fost odată”. 2. Evenimentul declan- 2. Intriga: prezenta- 2. Complicaţie T Şator, prezentarea eveni- rea evenimentului / sau forţă pertur- mentului care face istoria să evenimentelor care batoare: prezen- R demareze, prezentare intro- declanşează acţiu- tarea faptelor care dusă, de obicei, prin „într-o nea. rup echilibrul (con- A bună zi”. flict între perso- naje sau dorinţă N neîmplinită). 3. Complicaţia: 3. Desfăşurarea 3. Dinamica acţi- S - reacţia personajului (ceea acţiunii: prezentarea unii: proba, con- ce personajul gândeşte sau evenimentelor la flictul, eventualele F spune, ca reacţie la eveni- care ia parte eroul în peripeţii. mentul declanşator); vederea depăşirii 0 - scopul (ceea ce persona- situaţiei de criză con- jul decide să facă pentru a ţinută în intrigă. R rezolva problema); - încercarea (efortul perso- 4. Punctul M najului pentru a rezolva pro- culminant: punctul blema). de maximă tensiune. A R 4. Rezolvarea: 5. Deznodământul: 4. Rezolvarea - dezvăluirea rezultatelor rezolvarea situaţiei sau forţa echi- E încercării personajului de a de criză. librantă: eveni- rezolva problema. mentele care pun A capăt încercărilor. 5. Finalul: 5. Starea finală: noul echilibru ce - consecinţele pe termen poate, la rândul său, să devină lung ale acţiunii persona- punct de plecare al unui nou jelor (secvenţă facultativă); episod. ex.„Au trăit fericiţi”. 6. Morala (secvenţă facultativă). Această aliniere a modelelor nu este întru totul corectă; unele dintre echivalenţele pe care le-am stabilit sunt aproximative, şi asta, pentru că scopul ordonărilor nu este acelaşi. Astfel, privit în oglinda reprezentată de constantele stabilite de D. Spiegel, desenul primului model detaliază debutul şi gradează centrul acţiunii, dar rămâne vag în privinţa finalului. Citită din acelaşi punct de vedere, „schema canonică”, mult mai echilibrată şi deschisă (starea finală se poate converti în debut al unui alt episod), nu reprezintă explicit evoluţia acţiunii spre un punct culminant (dar nici nu o exclude). În opinia mea, modelul structurat de Greimas şi Larivaille este mai adecvat, motivele sunt următoarele: a) permite, prin repetare, reprezentarea unor texte în care acţiunile sunt înlănţuite; b) permite înscrierea, în a treia secvenţă (dinamica acţiunii), a unei serii de evenimente negradate şi, nu în ultimul rând, c) permite includerea, în spaţiul evenimentului declanşator, a unor motive de natură interioară, dorinţa, suferinţa etc. Dar, indiferent de opţiunea autorilor de manuale şi/sau a profesorilor pentru una sau alta dintre reprezentările structurii narative, importanţa prezenţei lor în ora de literatură rămâne un fapt de necontestat. Şi asta, întrucât modelele permit nu numai analiza configuraţiei textelor literare, ci şi crearea, de către elevi, a unor texte narative coerente. Mai mult, ordinea pe care o fac vizibilă permite structurarea exerciţiilor de verificare a nivelului la care s-a realizat comprehensiunea, mă refer la chestionarele de evaluare a comprehensiunii, la activităţile de rezumare sau povestire a textului sau la decuparea textului în vederea realizării lecturii anticipative, toate realizate în funcţie de momentele subiectului. Importanţa cunoaşterii structurii minimale nu poate fi negată dar, în acelaşi timp, nu-i pot fi ignorate nici limitele. Dintre limitele subliniate de J. Giassonre sunt următoarele: a) cunoaşterea structurii canonice nu ajută la înţelegerea structurilor necanonice; b) activităţile centrate explicit asupra structurii pot pune în umbră conţinutul textelor. Dacă prima limită nu poate fi depăşită, cea de-a doua poate fi atenuată prin integrarea atentă a conţinuturilor textului în tiparul ales. Prezint în continuare două texte ce refuză încorsetarea în formule rigide şi pretind aplicarea plastică a schemei canonice. Discuţia intenţionează să subliniere faptul că miza analizei structurii nu trebuie să fie recunoaşterea modelului, ci evidenţierea modului în care textele recreează sau trădează tiparul. Şi e suficient să ne gândim la D-l Goe sau la Vizită şi la modul în care ele dejoacă încercării de cadrare rigidă. Textele alese sunt Tinereţe fără bătrâneţe şi viaţă fără de moarte şi Prostia omenească a lui Creangă: primul acceptă două cadrări, iar cel de-al doilea refuză chiar şi modelul structural cel mai generos: modelul canonic. Tinereţe fără bătrâneţe şi viaţă fără de moarte Situaţia iniţială: Făt-Frumos refuză să se nască în lumea îmbătrânirii şi a morţii - dorinţa împăratului şi împărătesei de a avea urmaşi; - apariţia vraciului şi prevestirea; - refuzul copilul de a se naşte şi promisiunea împăratului. Complicaţia sau forţa perturbatoare: Făt-Frumos refuză să rămână în lumea în care împăratul nu-i poate da tinereţe fără bătrâneţe. Dinamica acţiunii: Făt-Frumos parcurge drumul spre teritoriul tinereţii fără bătrâneţe şi al vieţii fără de moarte: - prima probă: lupta cu Gheonoaia - a doua probă: lupta cu Scorpia - a treia probă: pădurea cu fiare Forţa echilibrantă: Făt-Frumos este ajutat să intre în lumea tinereţii fără bătrâneţe de stăpâna cea mică Situaţia finală/situaţie iniţială pentru umătoarea secvenţă: Făt-Frumos trăieşte fericit în lumea tinereţii fără bătrâneţe Complicaţia sau forţa perturbatoare: Făt-Frumos decide să se întoarcă - drumul în valea plângerii şi amintirea lumii din care a plecat - refuzul de a mai rămâne în lumea tinereţii fără bătrâneţe şi dorinţa de a-şi revedea părinţii şi locurile de unde a plecat Dinamica acţiunii: Făt-Frumos se întoarce în lumea din care a plecat; absenţa obstacolelor Dinamica acţunii: 1. Drumul spre teritoriul tinereţii fără bătrâneţe şi al vieţii fără de moarte: Probe exterioare - prima probă: lupta cu Gheonoaia - a doua probă: lupta cu Scorpia - a treia probă: pădurea cu fiare 2. Perioada trăită de Făt-Frumos în lumea tinereţii fără bătrâneţe Proba interioară - valea plângerii 3. Drumul spre lumea din care a plecat: absenta obstacolelor Forţa echilibrantă: Făt-Frumos se întâlneşte cu propria sa moarte. Poveste Situaţia iniţială: O femeie, un bărbat şi copilul locuiesc împreună cu soacra. Complicaţia: Femeile aşază copilul în albie, lângă sobă, şi plâng de teamă că va muri zdrobit de drobul de sare de pe horn. Bărbatul, uimit de prostia femeilor, se hotărăşte să plece în lume şi să se întoarcă acasă numai atunci când va găsi oameni mai proşti decât ele. Dinamica acţiunii: În drumul său bărbatul întâlneşte: - un om care încerca să prindă soarele într-un vas şi să-l ducă în bordei; drumeţul îi rezolvă problema deschizând o fereastră în peretele bordeiului; - un rotar care îşi înjgheabă carul în casă şi nu mai poate să-l scoată; drumeţul! oferă soluţia desfacerii carului în părţi componente; - un om care vrea să urce, cu furca, nuci în pod; drumeţul îi oferă soluţia transportării nucilor cu un vas; - un om care vrea să urce vaca pe şură pentru a o hrăni; drumeţul îi oferă soluţia coborârii fânului în ogradă. Forta echilibrantă se conturează pe măsura celor patru întâlniri şi este reprezentată de concluziile ce se impun drumeţului în urma căutărilor sale. Starea finală: Bărbatul se întoarce acasă. Ca multe din basmele populare şi ca majoritatea basmelor culte, structura narativă din Tinereţe fără bătrâneţe nu cere repetarea modelului canonic, dar devine mai explicită printr-o asemenea prelungire. Textul lui Creangă însă pretinde refacerea schemei întrucât combină forţa echilibrantă şi dinamica acţiunii. Motivul rezidă în faptul că textul suprapune naraţiunea şi tiparul ei secvenţial cu un tip de configuraţie specific textelor informative: problemă-soluţie; pentru că o problemă este convieţuirea dintre bărbatul cu inteligenţă practică şi femeile „bântuite” de spaime metafizice, cum problemă este şi neaderenţa la real a minţilor abstracte din capetele celor patru „proşti”. Discuţiile asupra structurii evenimenţiale nu se pot reduce la stabilirea momentelor subiectului decât în situaţiile în care textul redă acţiunea în ordine cronologică. Dar, şi în acest caz, diferenţa între ordinea cronologică şi ordinea textului, poate fi marcată, dacă profesorul doreşte, prin: a) evidenţierea secvenţelor de text ce comprimă timpul evenimentelor (sumarul); b) evidenţierea secvenţelor ce îl transcriu identic (scena) şi c) a celor care îl dilată (ralantiul). Acestea ni se par a fi aspectele la care profesorul se poate referi, în gimnaziu, aspecte pe care le poate discuta cu elevii fără a le denumi neapărat. În textele unde naraţiunea prezintă evenimentele într-o altă ordine decât cea cronologică (ex.: Două loturi sau O scrisoare pierdută de I.L. Caragiale) se impune realizarea distincţiei dintre timpul povestirii şi timpul povestit şi reprezentarea lor grafică. 3.1.5. Personajele. În absenţa personajelor - fiinţe imateriale, existând înşă prin cuvinte - istoriile nu pot fi gândite. Dar, în pofida acestei imaterialităţi constitutive, imaginile pe care lectura le restituie au, de cele mai multe ori, o deosebită concreteţe. Secretul se află, în primul rând, în procedeele de individualizare - procedee de desemnare, de calificare şi de prezentare - la care fac apel autorii pentru a da viaţă fiinţelor de hârtie. Prezint, în cele ce urmează, cele trei tipuri de procedee din dorinţa de a oferi suport demersurilor didactice orientate înspre caracterizarea personajelor. Desemnarea eroilor se realizează explicit prin nume şi, uneori, prin apelativele naratorului: „eroul nostru”, „prietenul nostru”, „domnul” (Goe) etc. Numele este primul însemn al eroului, şi prin el sunt exprimate, de cele mai multe ori, esenţiale ale individualităţii şi/sau condiţiei sale (Greuceanu, Harap-Alb, Ion Popescu etc). Prezenţa unor nume generice (Făt-Frumos, Spânul, dar şi „mamiţica”) sau absenţa numelui (fraţii lui Făt-Frumos, proprietara lui sunt în aceeaşi măsură semnificative şi indică rolul eroului (principal, secundar, episodic) sau categoria căreia îi aparţine (categoria vitejilor, feţilor-frumoşi etc). Mai mult, compararea modurilor în care sunt desemnate personajele aceluiaşi text poate permite evidenţierea raporturilor dintre personaje sau poate oferi indicii despre categoria estetică sau generică în care se înscrie textul. Astfel, in fcţiiunea realistă efectele de real sunt urmărite inclusiv prin nume, în timp ce, în ficţiunile dimensionate simbolic (fabula, mitul, parabola), desemnarea se face, de obicei, prin nume generice. Texte precum Povestea sau Prostia omenească de Ion Creangă îşi semnalizează, şi prin absenţa numelui, caracterul parabolic. Procedeele de calificare conduc înspre conturarea identităţii fizice (exprimată prin figură, talie, mers etc), a profilului moral (exprimat în atitudini, gânduri, gesturi, surâs etc.) şi social (marcat prin vestimentaţie, locuinţă, limbaj etc). În legaătură cu aceste aspecte ale portretizării, doresc să subliniez că prezenţa lor (pe care elevii învăţă repede să o recunoască) poate fi în aceeaşi măsură semnificativă, ca şi absenţa lor (pe care elevii este bine să înveţe să o vadă). Evidenţierea şi comentarea faptului că domnul Goe nu are chip, este un gest interpretativ la fel de important ca şi consideraţiile legate de pălărie, bereta de rezervă şi costumul de marinar. Modalităţile de prezentare, căile prin care parvin informaţiile despre personaje, fac şi ele obiectul caracterizării. E vorba de informaţiile oferite direct de narator, de cele transmise prin intermediul altor personaje, de cele comunicate de personajul însuşi, în monologuri sau dialoguri; e vorba, de asemenea, de datele transcrise in fapte, reacţii sau atitudini şi pe care cititorul trebuie să le descopere şi să le interpreteze. Recunoaşterea modalităţilor de prezentare este un gest important, dar un gest care îşi pierde relevanţa atunci când nu este integrat în portretizare şi apare doar în finalul caracterizării: ex.: „Prezentarea personajului se realizează direct prin şi indirect prin ”. Cele trei categorii mai sus amintite pot informa activităţile de caracterizare a personajelor şi pot ghida elaborarea unor fişe de identitate, fişe mai simple sau mai complicate, în funcţie de clasă. Înainte de a oferi câteva variante, doresc să sugerez şi alte aspecte ce pot contribui la nuanţarea caracterizării. Într-un studiu intitulat Pentru un statut semiologic al personajului, Ph. Hamon defineşte şase parametri în funcţie de care personajele pot fi individualizate şi ierarhizate. Primul şi ultimul parametru, numiţi calificare diferenţială şi comentariu explicit, se referă la aspectele discutate anterior, aşezate sub titulaturile „desemnare” şi „calificare”. Celelalte coordonate aduc însă în discuţie şi alte variabile. Astfel, al doilea parametru, distribuţia diferenţială surprinde aspecte legate de frecvenţa cu care eroul apare în text, de prezenţa sau absenţa lui în momentele cruciale ale acţiunii sau de durata în care ocupă prim-planul evenimentelor. Al treilea parametru, autonomia diferenţială, ia în considerare modurile de combinare a personajelor, apariţiile lor solitare sau prezentarea lor în compania altor eroi şi relaţiile dintre ei. Rolurile îndeplinite în acţiune, reuşitele şi eşecurile sunt aşezate sub numele de funcţionalitate diferenţială, iar pre-desemnarea convenţională se referă la categoria personajelor al căror rol este hotărât în virtutea apartenenţei textului la specie (ex.: prâslea, spânul). În funcţie de coordonatele fixate de D. Labouret şi A. Meunier, demersul de caracterizare ar putea fi structurat prin două axe reprezentate de întrebările: 1. Cine este personajul (nume, portret, fizic şi moral, apartenenţă socială)? şi 2. Cum este reprezentat personajul (prin cuvintele autorului, prin cuvintele altor personaje, prin propriile sale cuvinte, prin fapte, atitudini, gesturi)? Prin coroborarea parametrilor autonomiei diferenţiale şi funcţionalităţii diferenţiale se poate însă structura o a treia axă, trasată prin întrebarea: Ce face personajul (care este rolul lui în acţiune, locul pe care i-l conferă textul şi raportul lui cu celelalte personaje)? În ceea ce priveşte rolurile personajelor, ele pot fi circumscrise din perspectiva modelului structurat de A. J. Greimas; în cadrul lui sunt definite 4 categorii de forţe în acţiune (forces agissantes) sau „actanţi”, forţe organizate în jurul următoarelor axe: 1. axa dorinţei, a voinţei ce reuneşte Subiectul şi Obiectul (Subiectul caută Obiectul, Greuceanu caută Soarele şi Luna ); pe aceeaşi axă situează Ajutorul (adjuvantul) şi Opozantul, cei ce ajută/se opun îndeplinii dorinţei (Faurul Pământului îl ajută pe Greuceanu, Zmeii, Zmeoaicele i se împotrivesc); 2. axa cunoaşterii sau a comunicării, ce reuneşte Destinatarul (împăratul şi oamenii împărăţiei), forţe ce determină acţiunile subiectului şi recunosc sau sancţionează rezultatele căutării. Modelul lui A. J. Greimas este adecvat, în primul rând, prozei ce lasă să se vadă, dincolo de acţiune, rosturile şi judecătorii ei. Prezenţa lui în gimnaziu poate însă complica elevii, copleşiţi, şi aşa, de mulţi termeni noi. Modelul poate însă informa structurarea discuţiilor legate de relaţiile dintre eroi sau poate permite elaborarea şi comentarea unor „hărţi” ale personajelor. Pornind de la aceste consideraţii, prezint în continuare o variantă de fişă de identitate a personajelor şi o fişă de control. Fişa de identitate poate fi: 1. structurată de profesor şi oferită spre completare elevilor, în clasa a V-a şi a VI-a 2. structurată de elevi, pe grupe, şi oferită spre completare colegilor lor; 3. structurată de profesor şi oferită ca plan de redactare; 4. transformată în fişă de control oferită elevilor în ultimele clase de gimnaziu, drept ghid în redactare. Diferenţa dintre fişa de identitate şi fişa de control este diferenţa dintre un cadru structurat în funcţie de specificul unui personaj şi un ghid general. Fişă de identitate Nume.. Prenume... Ce ştiu despre personaj? Cum am aflat? Date legate de familie Aspect fizic Obiceiuri Caracter Fapte Relaţii cu alte personaje Alte aspecte Cum mă raportez la personaj? Fişă de control Profilul personajului Procedee de prezentare. Informaţii prezente Informaţii absente Cine este personajul? Nume, portret fizic, portret moral, apartenenţă socială. Ce săvârşeşte personajul? Fapte, rol în acţiune, relaţii cu celelalte personaje. Cum mă raportez la personaj? Importantă în alcătuirea fişelor îmi pare a fi nu numai coloana ce surprinde profilul personajului, ci şi cea în care sunt exprimate modalităţile de realizare, coloană pe care elevii o vor completa cu citate şi observaţii, pe măsură ce evidenţiază caracteristicile eroului. Profesorul poate face loc, în cazul în care consideră relevant, şi reacţiilor afective rezultate din întâlnirea elevului cu personajul. La acest aspect se referă ultimul rând al fişelor. Mai mult, în situaţia în care doreşte să deprindă elevii cu lectura blancurilor, profesorul poate să creeze şi coloana informaţiilor absente, aşa cum am sugerat, în fişa de control. În funcţie de fişa de control se pot formula şi criteriile de evaluare sau se poate structura o filă de evaluare, aşa cum face M. Peltier. Un asemenea demers ar presupune completarea procedeelor de prezentare cu citate şi explicaţii şi formularea unor cerinţe legate de recunoaşterea personajului şi de conturarea profilului său. Cred însă că la o astfel de formă de evaluare se poate apela doar în clasele a V-a şi a VI-a, şi doar din când în când, şi că redactarea integrală trebuie să rămână forma cea mai frecventă de realizare a caracterizărilor. 3.1.6. Spaţiul şi timpul Circumscrierea timpului şi spaţiului ficţiunii este un demers accesibil elevilor şi nu voi insista asupra lui. Punctez doar câteva aspecte pe care profesorul le poate avea în vedere atunci când abordează, din această perspectivă, textele narative. La nivelul universului ficţional, indicaţiile temporale au rostul de a fixa acţiunea în paginile unor calendare trecute sau prezente (proza realistă), de a o plasa în timpuri viitoare (proza ştiinţifico-fantastică) sau în acronia duratelor exemplare (parabola sau basmul). La acelaşi nivel, problema timpului poate fi nuanţată şi din alte puncte de vedere: mă refer la duratele în care este decupat (ore, zile, săptămâni etc), la rolul pe care timpul îl joacă în viaţa personajelor, la modul în care le marchează figura, gesturile, acţiunile etc. În ordinea ficţiunii, coordonatele temporale şi cele spaţiale sunt, adeseori, consonante. Astfel, unui timp nedeterminat îi corespund, de regulă, spaţii conturate vag: precum „palatele cu totul şi cu totul de aur”; „celălalt tărâm” unde „toate lucrurile” sunt „altfel făptuite”, sau întinderile ce includ locuri numite generic „o pădure”, „un lac”, „o prăpastie”. În mod contrar, contururile ferme, locurile individualizate aparţin de obicei unor lumi unde timpul este, şi el, precizat şi măsurat. Discuţiile referitoare la spaţiul şi timpul ficţiunii vizează, recunoaşterea şi reproducerea indicaţiilor referitoare la durate şi locuri. Dar dialogul cu elevii poate urmări mai mult decât atât; poate viza modalităţile prin care textul recreează spaţiul şi timpul şi funcţia secvenţelor descriptive în text. La nivelul naraţiunii, problematica timpului se pune, aşa cum am văzut, în termenii ordinii şi vitezei narative. Tot aici, discutarea problematicii spaţiului poate viza: 1. justificarea alegerii unui anume spaţiu pentru desfăşurarea acţiunii sau justificarea prezenţei sau absenţei determinărilor spaţiale; 2. reflecţia asupra modului de reprezentare a spaţiului (contururi extrem de vagi, în basm şi bine precizate, în proza realistă); 3. reflecţia asupra rolului pe care îl are, în text, descrierea locurilor. În legătură cu acest ultim aspect, prezint funcţiile descrierii în textul epic aşa cum apar ele la Y. Reuter. Intenţia este de a oferi repere pentru structurarea discuţiilor. Cele patru funcţii definesc nu numai descrierile unor locuri, ci şi portretele, şi nu se exclud: una şi aceeaşi descriere poate îndeplini simultan două sau trei funcţii; înainte de a le prezenta, doresc să subliniez că, în textul epic, descrierea este văzută ca „o expansiune a povestirii” structurată vertical şi ierarhic; în cadrul ei sunt utilizate „enunţuri de tipul a fi”, enunţuri ale existenţei (enonces d'etre) spre deosebire de povestire, caracterizată prin „enunţuri de tipul a face”, enunţuri ale acţiunii (enonces defaire). Funcţiile descrierii sunt următoarele: 1. de a crea iluzia realului (funcţia mimesică); 2. de a comunica informaţii concrete despre ştiinţa, moda sau arhitectura epocii (funcţia mathesică); 3. de a sluji naraţiunea prin informaţii asupra atmosfrei, de a furniza indicii asupra desfăşurării ei, asupra caracterului personajelor, (funcţia narativă); 4. de a indica apartenenţa la un gen, la o formulă estetică (funcţia estetică). Fără a complica elevii cu denumiri, profesorul poate orienta discuţia spre evidenţierea, prin întrebări, a modului în care o descriere poate fi cadrată. Iată asemenea întrebări: „Cum apar locurile, personajele, atmosfera? Ca reale sau ca ireale?”; „Ce informaţii despre epocă prezintă descrierea?”; „Ce informaţii despre despre acţiune sau personaj oferă descrierea?”; „Care este locul/rolul descrierii în text”; „Aţi mai întâlnit acest mod de a prezenta locul, personajul? Unde?” Astfel de întrebări pot circumscrie textura şi funcţia unei descrieri, precum cea a atmosferei de învăţătură de la „fabrica de popi din Folticeni”: „Ş-apoi carte se învăţa acolo, nu glumă. Unii cântau la psaltichie, colea, cu Ison oligon petasti Două chendime, homili pană răguşeau ca măgarii; alţii dintr-o răsuflare spuneau cu ochii închişi cele şapte tone din catifistul cel mare. Gâtlan se certa şi prin somn cu urieşul Goliat. Mustă-I dosul Davidică de la Fărcaşa, până tipărea o mămăligă, mântuia de spus pe de rost, repede şi fără greş, toată istoria Vechiului Testament de Filaret Scriban, împărţită în x perioade, şi pronumele conjunctive de dativ şi acuzativ din gramatica lui Măcărescu: «Mi-ţi-i, ni-vi-li, me-te-îl-o, ne-ve-i-le; me-te-îl-o, ne-ve-i-le, mi-ţi-i, ni-vi-li.» Ce a fi aceea, ducă-se pe pustii! Uniia dondăneau ca nebunii, până-i apuca ameţeala; alţii o ducea într-un muget, cetind până le pierea vederea; cei mai mulţi umblau bezmetici. Şi turbare de cap şi frântură de limbă ca la aceşti nefericiţi dascăli, nu mi s-a mai dat a vedea; cumplit meşteşug de tâmpenie, Doamne fereşte!” Dimensiunea mathesică a textului este evidentă, poate fi pusă în lumină prin întrebări de tipul „Ce informaţii despre seminarul de la Fălticeni oferă textul? „Ce se învăţa ?”, „Cum se învăţa pe vremea lui Ion Creangă?”, „Ce se mânca?”. O discuţie legată de efectele de real (funcţia mimesică) şi apartenenţa la realism (relevanţa estetică) nu poate fi purtată fără risc decât în situaţia în care textul a fost definit ca roman autobiografic şi nu ca autobiografie. Dialogul cu clasa poate însă sublinia aderenţa imaginii la real, prin sarcini de lucru precum: „Numiţi aspecte concrete prin care descrierea vorbeşte despre realitate.” sau „Numiţi figurile şi atitudinile care vin/par să vină din realitate”. Funcţia narativă a descrierii şi modul în care a fost ea construită poate suscita discuţii interesante. Circumscrierea rolului descrierii în text presupune, în acest caz, lectura integrală a episodului „Fălticeni”, punctarea evenimentelor care îl compun, definirea problematicii - viaţa la seminar, între chin şi distracţie - şi, apoi, definirea rostului descrierii prin referire la temă şi la şirul de evenimente în care se înscrie. Întrebările vor conduce discuţiile spre evidenţierea faptului că această descriere poate fi citită ca o sinteză a atmosferei de studiu, ca o justificare a evadărilor, dar şi ca o critică a şcolii din acea vreme. Descrierile sunt, uneori, structuri textuale unitare, ce permit şi abordarea lor ca întreguri; acesta este şi cazul fragmentului la care m-am referit, fragment marcat în punctele de început, de mijloc şi de încheiere prin comentarii explicite: „Ş-apoi carte se învăţa acolo, nu glumă.”, „Ce-a fi aceea ducă-se pe pustii!” şi „cumplit meşteşug de tâmpenie, Doamne fereşte!”. Mai mult, în interiorul fragmentului sunt inserate simetric două mostre din textele pe care le memorau seminariştii, o sarcină de lucru ce presupune confruntarea intervenţiilor naratorului sau identificarea intarsiilor(=încrustări) şi interpretarea lor poate conduce la concluzii legate de modul în care a fost construit fragmentul şi de mesajul pe care îl transmite. Descrierile pot avea şi o unitate semantică explicită. De aceea, abordarea lor prin câmpuri lexicale este o bună soluţie de interpretare. In cazul acesta, formele de boală pot contura o asemenea arie. Mai mult, descrierile coagulează, adeseori, specificul stilistic al textului, în cazul nostru, umorul proverbial al povestitorului, evident în imaginile ce compun scena caricaturală a „dascălilor” în luptă cu învăţătura enigmatică a bucoavnelor. 3.2. Interpretarea Interpretarea este forma de zbor a înţelegerii textului, forma prin care studiul textului depăşeşte conţinutul istoriei şi descifrarea tehnicilor prin care istoria este pusă în scenă. Interpretarea urmăreşte conturarea unor semnificaţii posibile: semnificaţii ale unora din semnele ce compun textul şi/sau semnificaţia textului, în întregul său. Despre interpretare se poate spune foarte simplu că, în cadrul ei, înţelegerea nu mai parcurge semnele în şirul creat de text, ci le reaşază în grupuri. Actul lecturii în forma lui înaltă este, spune Wolfgang Iser, „regrupare a semnelor”, aşezare a lor pe axele echivalenţei. De aceea, a interpreta înseamnă a corela secvenţa introductivă cu cea finală, a citi începutul textului din perspectiva ultimelor rânduri; a conferi sens şi ordine probelor prin care trec eroii; a descifra valorile unor obiecte precum fusul care toarce singur, găina care face ouă de aur şi a justifica ordinea în care sunt primite sau date; a da alt sens decât cel de armă, chipului de fier al lui Greuceanu, chip ţinut în foc de Faurul pământului; a reciti Vizită ca un text despre schimbul de daruri (mingea şi dulceaţa din galoşi) etc. Condiţia sine qua non a interpretării o reprezintă citirea textului în întregime şi înţelegerea corectă a sensului său literal. Din acest motiv am pledat pentru evitarea, pe cât posibil, a fragmentelor, şi pentru lecturi succesive, menite să asigure comprehensiunea integrală şi substanţială a operei. În variantele de structurare a lecţiilor de literatură prezentate la începutul capitolului, demersurile ce vizează interpretarea au fost aşezate în continuarea secvenţelor orientate înspre „reconstituirea” textului. Aceste secvenţe aveau rolul de a asigura cunoaşterea operei la nivelul tuturor elementelor care o compun. Faţă de aceste secvenţe, interpretarea este o încercare de accedere la un alt nivel, nivel corelat însă cu cel precedent. Această corelare o văd concretizată, de pildă, în serii de întrebări construite în oglindă. Pentru a exemplifica acest tip de demers prezint două serii de întrebări formulate în marginea Poveştii lui Ion Creangă. Primul şir vizează verificarea modului în care s-a realizat comprehensiunea textului, cel de-al doilea conduce spre interpretare. Întrebări de verificare a 1 comprehensiunii Întrebări interpretative Care este punctul de plecare şi punctul de sosire al drumeţului? De ce este casa începutul şi sfârşitul drumului? Din ce motiv pleacă omul de-acasă? Vi se pare posibil ca nişte femei să plângă din cauza unui obiect aşezat pe horn şi să nu găsească soluţia atât de simplă de a-l coborî? Ce altceva decât o bucată de sare ar fi putut ameninţa viaţa copilului? Sunt femeile proaste, aşa cum spune drumeţul, sau diferenţa dintre modul lor de a gândi este de altă natură? Ce fel de oameni întâlneşte pe drum? Care sunt problemele lor? Ce soluţii le dă? Cum interpretaţi dorinţa primului om întâlnit, aceea de a prinde lumina soarelui cu coşul? Ce semnificaţie am putea atribui prinderii luminii cu coşul? Există oare, astăzi, „coşuri” în care prindem lumina? Cum interpretaţi soluţia pe care o oferă drumeţul? Cum interpretaţi dorinţele celorlalţi oameni întâlniţi? Dar soluţiile drumeţului? Cum consideră drumeţul oamenii întâlniţi pe drum? Există asemănări între oamenii întâlniţi în drum? În ce constau ele? Dar între drumeţ şi femeile rămase acasă? Există asemănări între cele patru întâlniri? În ce constau ele? Observă ce fac oamenii, ce le spune drumeţul să facă şi ce reacţii au ei. Care este relaţia dintre drumeţ şi ceilalţi eroi ai Poveştii? Din ce motiv se reîntoarce bărbatul acasă? A găsit drumeţul soluţia problemei sale, ce părere aveţi? 3.3. Comentariul scris Comentariul integral al textului epic presupune recompunerea etapelor comprehensiunii şi interpretării şi transcrierea lor într-un discurs coerent. Un posibil model de structurare ar putea cuprinde paşii următori: 1. Date despre autor şi/sau despre operă. 2. Care este tema textului? Dar semnificaţia titlului? 3. Cine narează evenimentele? Din ce perspectivă? 4. Cum este compus textul? 4. Care sunt evenimentele? Cum sunt prezentate? 5. Care este timpul şi spaţiul în care se petrec? Cum sunt conturate? 6. Care sunt personajele? Cum sunt ele realizate? 7. Ce semnificaţii generale putem atribui textului? Ce efecte are asupra cititorului? În legătură cu realizarea comentariului integral se impun câteva precizii referitoare la prezenţa lui în gimnaziu. Gradul de dificultate al redactării unui astfel de text este mare şi pretinde timp îndelungat. Din acest motiv consider că o astfel de sarcină de lucru depăşeşte nivelul elevilor din clasele a V-a şi a VI-a şi va duce, inevitabil, la compilaţii. Ceea ce se poate însă realiza în primii ani de şcoală generală este pregătirea sistematică a unei astfel de abordări, pregătire ce se poate concretiza în sarcini orientate unidirecţional: înspre instanţa narativă, înspre acţiunea personajelor etc. Sarcinile de lucru secvenţiale nu exclud însă o sinteză a tuturor aspectelor pentru care discutarea unui text le presupune şi pe care activitatea la clasă le conturează Un astfel de plan poate fi prezentat ca agendă deschisă la începutul orelor de studiu al unui text sau ca schemă recapitulativă. Prezenţa acestei reprezentări sintetice este extrem de importantă pentru că învaţă ochiul cu perspectivele globale şi permite evidenţierea unor constante ale abordării textelor. Aceste constante se pot transforma, cu timpul, în grile de lectură operaţionale, cu condiţia ca prezenţa lor si fie subliniată şi repetată (vezi Anexa nr. 27). 4. Studiul textului dramatic „Caţavencu: Poţi să-i adaugi că mă întorc în temniţă unde m-a aruncat dizgraţia dumneaei. Pristanda: Ascult. (Aparte) Mare pişicher! Straşnic prefect ar fi ăsta! (Iese aruncând priviri furişe de admiraţie cătră Caţavencu)” (I.L. Caragiale, O scrisoare piedută). În şcoala românească există o tendinţă generală ce constă în analiza textului dramatic cu grila de lectură construită pentru textul epic. Abordarea este corectă numai parţial, întrucât reduce dramaticul la genul proxim al celor două tipuri de text, mai exact, la coordonatele universului recreat (acţiune, personaje, spaţiu şi timp ficţional). În privinţa diferenţei specifice, discursul şcolar se limitează la opoziţia dintre naraţiune şi dialog. Dialogul este, fără îndoială, o dimensiune esenţială a operei dramatice, o zonă textuală în care cuvântul autorului este mascat şi distribuit unor emiţători distincţi. Dar specificitatea dramaticului nu rezidă doar in dialog şi nu e onorată nici atunci când lectura cuprinde şi indicaţiile autorului; şi asta, în virtutea faptului că textul dramatic nu a fost scris pentru a fi citit, ci pentru a fi reprezentat. De aici şi cele două perspective ce pot redimensiona activităţile didactice focalizate asupra acestui tip de text: 1. o perspectivă ce cuprinde ambele componente ale textului: textul dialogat şi didascaliile/indicaţiile autorului; 2. o perspectivă ce valorifică dimensiunea spectaculară a textului. 4.1. Componentele textului dramatic: textul dialogat şi indicaţiile autorului Opera dramatică se compune din textul dialogat, text reprezentat de replicile personajelor şi din indicaţiile autorului (didascaliile), text în care se aude vocea celui care scrie. Indicaţiile autorului cuprind: a) lista numelor personajelor, aşezată la începutul piesei; b) numele înscrise în faţa fiecărei replici; c) datele despre spaţiul şi timpul acţiunii; d) denumirile ce indică secvenţele textului (acte, scene, cânturi); e) indicaţiile scenice (referitoare la gesturile sau la mişcarea personajelor, la intonaţie etc.). 4.2. Comprehensiunea textului dramatic Lectura atentă şi comentarea indicaţiilor autorului o văd plasată în secvenţele ce urmează primei lecturi (o lectură integrală a cărei miză este comprehensiunea). Nu mai insist asupra metodelor de structurare a primelor secvenţe, metode prezentate la începutul acestui capitol. Reţin doar, pentru eficienţă: 1. lectura neorientată şi înregistrată în jurnal şi 2. lectura orientată, realizată pe acte şi concretizată în schiţa evenimentelor ce compun textul. În situaţia în care profesorul optează pentru a doua variantă, activitatea poate începe în clasă şi poate fi continuată ca temă pentru acasă. Iată structura unui asemenea demers: a) lectura primului act; b) reluarea fiecărei scene din perspectiva întrebării „Ce evenimente compun textul?”; c) notarea lor (ex.: Tipătescu citeşte un fragment dintr-un articol de ziar în care este numit „vampir”; Tipătescu îşi manifestă indignarea, repetată servil de Pristanda; Pristanda începe să relateze o întâmplare din seara precedentă; relatarea este întreruptă de lamentaţiile poliţaiului şi de numărarea steagurilor; relatarea continuă şi dezvăluie o întâlnire a „dăscălimii” la Caţavencu, unde gazda afirmă că va schimba soarta alegerilor printr-o scrisoare). Secvenţa consacrată comprehensiunii poate fi precedată sau urmată de activităţi ce constau în lectura expresivă a unor fragmente (vezi Anexa nr. 19). Analiza didascaliilor se aşază după lectura focalizată asupra comprehensiunii şi presupune reparcurgerea lor. Scopul este acela de a evidenţia date despre compoziţia textului (actele şi scenele ce compun textul) şi despre universul ficţional (sistemul personajelor, prezent în lista de la începutul textului, starea lor de spirit, specificată în indicaţiile scenice, spaţiul şi timpul acţiunii). Toate aceste date vor fi valorificate în cadrul analizei textului dialogat. Mai mult, lectura didascaliilor permite şi sublinierea caracterului spectacular al textului. Analiza textului dialogat presupune realizarea unui demers similar cu cel desfăşurat în cazul studiului textului epic; nivelurile textului nu mai sunt însă cele ale ficţiunii şi naraţiunii, ci ale ficţiunii şi reprezentării. Componentele ficţiunii rămân aceleaşi, şi anume, acţiunea, personajele, timpul şi spaţiul, iar modelul de structurare a acţiunii/momentelor subiectului poate fi preluat din grila de analiză a genul epic. Sublinierile pe care le fac, în această privinţă, studiile consacrate dramaticului vizează importanţa punerii în evidenţă a conflictului/intrigii/forţei perturbatoare. Menţionez, de asemenea, posibilitatea detalierii aspectelor legate de timpul şi spaţiul ficţiunii prin includerea datelor prezentate de autor la începutul fiecărui act. Reprezentarea ficţiunii în discursul dialogat are şi aici, ca şi în cazul textului epic, aceleaşi ţinte: 1. conturarea timpului reprezentării (sintagma exprimă ordinea reprezentării momentelor acţiunii în text şi a fost construită prin analogie cu „timpul naraţiunii”); 2. evidenţierea modalităţilor de reprezentare a spaţiului şi timpului ficţional şi 3. identificarea procedeelor de caracterizare a personajelor. Problematica timpului reprezentării va fi abordată din punctul de vedere al abaterilor de la seria cronologică a evenimentelor. Reprezentarea grafică este, în acest caz, o soluţie eficientă. Ea poate evidenţia, de pildă, faptul că O scrisoare pierdută începe prin intrigă şi că evenimentele legate de primirea şi pierderea scrisorii sunt dezvăluite prin flash-back-uri succesive (relatarea lui Trahanacie, relatarea cetăţeanului turmentat). Graficul va cuprinde, deci, o axă ce redă ordinea cronologică a evenimentelor şi un desen al ordinii în care sunt reprezentate acestea în text. Modalităţile de caracterizare a personajelor sunt, în mare, aceleaşi cu cele prezentate în capitolul consacrat epicului. Din seria procedeelor de reprezentare lipseşte însă, cum este şi firesc, caracterizarea realizată de narator, personajele prezentându-se de cele mai multe ori singure, prin cuvintele rostite (dialoguri şi mono-loguri) şi prin acţiunile pe care le săvârşesc (excepţie fac secvenţele în care personajele se prezintă unele pe altele). Dar acest fapt nu contrazice preluarea, ca instrument de lucru, a fişelor de identitate şi de control structurate în secţiunea precedentă. . Problematica personajelor poate fi abordată şi din perspectiva sistemului care îl alcătuiesc, perspectivă considerată de Anne Ubersfeld mai importantă chiar decât analiza personajelor centrale. Un asemenea demers presupune stabilirea rolurilor personajelor în acţiune sau evidenţierea asemănărilor şi deosebirilor existente; ex.: în analiza comediei lui I.L Caragiale, conturarea sistemului se realiza pornind de la lista autorului (ce vorbeşte despre o lume a bărbaţilor şi a funcţiilor), sau de la nume (ce grupează bătrânii „zaharisiţi” prin sufixul -che, inofensivii, prin aluziile alimentare). Consideraţiile de mai sus - referitoare la componentele operei dramatice şi la nivelurile textului dialogat - permit circumscrierea spaţiului textual pe care urmează să-l acopere scenariul didactic: Indicaţiile autorului: denumirile ce indică secvenţele textului lista numelor personajelor Indicaţiile scenice: date despre locul şi timpul acţiunii Textul dialogat: ficţiune care sunt evenimentele textului? care sunt aspectele ce definesc personajele? care este timpul şi spaţiul în care se petrec evenimentele? Reprezentare: cum sunt prezentate evenimentele în text? cum sunt prezentate personajele? cum este conturat spaţiul şi timpul? 4.3. Interpretarea textului dramatic Lectura textului nu se poate opri la nivelul analizei ficţiunii şi reprezentării, ci trebuie continuată prin secvenţe interpretative, secvenţe ce vor avea, ca şi până acum, punctul de plecare în reunirea semnelor textului. Un asemenea demers poate viza, în cazul aceluiaşi text: a) confruntarea celor două istorii despre scrisorile de amor, cea desfăşurată de text şi cea relatată de Dandanache; b) gruparea descrierilor spaţiului şi interpretarea trecerii de la salon, la sala primăriei şi, apoi, la grădina lui Trahanache; c) identificarea tipurilor de text scris (articolul de ziar, scrisorica de amor, telegrama, scrisoarea oficială etc.) şi justificarea prezenţei lor. Un alt demers interpretativ, cu deschidere mai largă însă, poate propune relectura pesei din perspectiva finalului. Există, de asemenea, ca pentru orice text literar, şi posibilităţi de interogare a zonelor de indeterminare (ex.: Ce sens atribuiţi marşului din final/secvenţei de debut? etc). 4.4. Textul dramatic şi spectacolul teatral O parte din indicaţiile autorului - mai exact, indicaţiile scenice şi datele despre locul şi timpul acţiunii - exprimă faptul că textul dramatic nu a fost creat pentru a fi citit, ci pentru a fi reprezentat. Şi e suficient să ne gândim la etimologia „teatru” (grecescul théatron, a privi), ce indică faptul că, înainte de toate, textul poartă înscris, în paginile ce îl compun, spectacolul, prezenţa actorilor şi a publicului. Înspre reliefarea caracterului spectacular pot conduce comentariul indicaţiilor scenice şi exerciţiile de „interpretare productivă”. În seria lor se înscrie dramatizarea unor scene, dar şi realizarea unor teme legate de aspectele tehnice ale montării (decoruri, costume, lumini etc). Iată câteva exemple: Schiţaţi/descrieţi detaliat decorul actului I; Imaginaţi un costum pentru Zoe şi prezentaţi-l într-un desen sau într-o descriere; Alegeţi, pentru fiecare personaj, un obiect vestimentar caracteristic şi justificaţi-vă alegerea etc Dintre modalităţile de dramatizare, reţin o singură variantă, ce asociază „ jocul” cu analiza de text: 1. alegerea unor secvenţe scurte, secvenţe cu replici uşor de memorat; 2. lectura atentă a secvenţelor, lectură continuată prin discuţii ce urmăresc să pună în evidenţă: momentul acţiunii, spaţiul unde are loc schimbul de replici, starea de spirit a personajelor, raportul dintre personaje; 3. împărţirea elevilor pe grupe şi distribuirea rolurilor în cadrul fiecărei grape de elevi; profesorul poate opta şi pentru distribuirea unor „roluri” de observatori; activitatea lor va consta în observarea şi notarea modului în care elevii pregătesc, în cadrul grupelor, spectacolul şi a modului în care reacţionează spectatorii; informaţiile astfel culese vor fi citite şi comentate în cadrul etapei de reflecţie; 4. lectura pe roluri; 5. memorarea replicilor, urmată de câteva repetiţii; 6. susţinerea mini-spectacolelor de fiecare grupă în parte; 7. reflecţie asupra calităţii reprezentărilor. Aceste tipuri de activităţi le văd realizate la sfârşitul orelor de studiu al unui text, moment în care cunoaşterea operei permite atât dramatizarea, cât şi exerciţii de producere de „text împotriva textului”. Iată câteva exemple: „Compuneţi-i lui Zaharia Trahanache un curriculum vitae şi găsiţi locul în care ar putea fi inserat text” sau „Imaginaţi o scurtă naraţiune prin care să prelungiţi destinul personajului preferat dincolo de finalul piesei”. 5. Studiul textului liric „Trezeşte-te cum se trezeşte verdele în carnea frunzei Mă voi mişca leneş ca sevele In nervurile frunzei. Chiar aşa!” (Nichita Stănescu, Cântec de leagăn) 5.1. Perspective teoretice şi didactice În orizontul liricului delimitările şi definirile sunt mai riscante decât în ariile descrise de celelalte genuri. Didactica nu poate însă evita circumscrierile şi liniile de separare. Motivul este simplu: un demers ce aspiră la coerenţă şi care implică elevi de gimnaziu impune precizarea unor puncte de observaţie şi de fugă. Deschid seria delimitărilor prin distincţia dintre proză şi poezie formulată de Paul Valery (Propos sur la poesie) pornind de la o afirmaţie a lui Malherbe „Malherbe asimila proza cu mersul, poezia cu dansul. Mersul, ca şi proza are întotdeauna un obiect precis. Ea este un act îndreptat spre un obiectiv pe care scopul nostru este de a-l atinge. Dansul este cu totul altceva. El este, fără îndoială, un sistem de acte, dar care îşi au scopul în ele însele. El nu se duce nicăieri. Deşi urmăreşte, totuşi, ceva, nu poate fi vorba decât de un obiect ideal, o stare, o voluptate, fantoma unei flori sau de un fel de încântare de tine însuţi, o extremă de viaţă un pisc, un punct suprem al fiinţei”. Pornind de la analogia poezie-dans, doresc să fac o primă subliniere referitoare la modul în care textul liric, acest „dans” al cuvintelor, produce sens. Spre deosebire de textele epice şi dramatice, în care accentul cade pe ce se spune, textul liric propune un discurs în care esenţial este cum se spune, un discurs în care esenţială este modalitatea spunerii. Centrate în mod evident asupra unei istorii cu evenimente, personaje, spaţiu şi timp proprii, textele epice şi dramatice oferă, prin cuvinte, spectacolul lumilor ficţionale. Iar substanţa acestor lumi poate fi nu numai redată, respusă, ci şi comprimată, redusă la rezumat, la idei principale şi la temă. În mod diferit, în poezie, cuvintele nu intermediază reprezentarea unor lumi, ci formează, ele însele, lumea textului; în poezie cuvintele nu sunt puse în slujba unui alt spectacol, ci sunt, ele însele, spectacolul. Şi acest spectacol nu mai poate fi respus şi, cu atât mai mult, nu mai poate fi redus. Astfel de gesturi sunt, în cazul genului liric, profund inadecvate; poezia pretinde un gen de lectură şi de interpretare capabil să-i extindă sensurile şi să aproximeze modul în care au fost produse. Din afirmaţiile de mai sus se desprind două din ideile ce vor structura comprehensiunea şi analiza textului liric: 1. trategiile vor porni de la evidenţierea şi analiza modalităţii spunerii, a acelui „cum” al textului şi numai apoi se vor orienta înspre substanţa lui; 2. conturarea substanţei nu se va realiza prin reduceri, ci prin detalieri şi nuanţări. Se poate uşor observa că orientarea traseului propus pentru studiul textului liric este fundamental diferită de cea conturată în secţiunile consacrate epicului şi dramaticului. Diferenţele pot fi formulate astfel: 1. dacă în cazul textelor epice şi dramatice primul pas al demersului didactic urmărea circumscrierea lumii reprezentate (acţiune, personaje, spaţiu şi timp), iar evidenţierea modalităţilor de realizare a lumii ficţionale reprezenta un al doilea moment, în cazul textului liric, începutul îl va constitui abordarea aspectelor formale (ritm, rimă, strofe, structuri sintactice) şi doar apoi se va trece la conturarea sensurilor textului; 2. dacă în cazul textelor epice şi dramatice substanţa operei putea fi repreentată prin mişcări reductive (idei principale, rezumat, povestire), în cazul liricului aceste gesturi sunt excluse, iar comentariul va viza multiplicarea şi nuanţarea semnificaţiilor ce pot fi atribuite textului. Distincţia pe care am realizat-o aici este mult prea marcată, iar parcursurile pe care le-am schiţat în secţiunile anterioare drept exemple de interpretare o infirmă parţial. Intenţia mea nu a fost însă de a realiza opoziţii în spaţiul genurilor literare, ci de a diferenţia demersuri didactice şi de a le orienta clar şi operaţional. Mai mult, diferenţierea urmăreşte şi sublinierea unor gesturi ce trădează specificul textului liric, gesturi ce restrâng substanţa poemelor la câteva idei şi expresia poetică la un şir de figuri de stil. Realizarea unor ore de literatură informate de principiile pe care le-am menţionat mai sus presupune prezenţa unor cunoştinţe de teorie literară, esenţiale în analiza textelor. 5.2. Noţiuni teoretice şi aplicaţii practice Noţiunile de teorie literară pe care le indică programa de gimnaziu aparţin, în principal prozodiei şi stilisticii, iar asimilarea lor nu ridică probleme deosebite, Acesta este motivul pentru care accentul va cădea, în rândurile ce urmează, pe câteva metode mai puţin canonice. Studiul rimei poate porni clasic, de la prezentarea unor exemple, urmate de un dialog ce pune în evidenţă identitatea sunetelor din finalul a două sau mai multe versuri, şi conduce spre formularea definiţiei. Dar abordarea noţiunii poate porni şi de la prezentarea unor serii de exemple şi contraexemple şi de la indicarea faptului că, în seria exemplelor, se află aspectul ce urmează a fi definit şi aprofundat. Profesorul va structura deci două coloane titrate „Versuri cu rimă” şi „Versuri fără rimă”, coloane ce conţin un fragment de text original, necunoscut elevilor, fragment pus în paralel cu varianta lui modificată şi, deci, nerimată: ex. „Ghem de spini şi ţepi uscate,/Stă-ntărit ca-ntr-o cetate./Poate trece un vecin/Peste el cu carul plin/Că nu simte nici atât/Cât l-ai gâdila pe gât.” (Tudor Arghezi, Arici) şi „Ghem de spini şi ţepi tari/Stă-ntărit ca-ntr-o cetate./Poate trece vecin/Peste el cu carul greu/Că nu simte nici atât/Cât l-ai gâdila pe cap.” Prin analiza exemplelor şi a contraexemplelor vor fi puse în evidenţă diferenţele şi, pornind de aici, se va încerca formularea definiţiei şi nuanţarea problemei. Din seria exerciţiilor de fixare reţin: a) exerciţii de completare a finalului unor versuri prin cuvinte ce asigură realizarea rimei, cuvinte prezente în cadrul unor serii sinonimice; b) exerciţii de reaşezare a versurilor unei strofe după modelul rimei împerecheate, încrucişate sau îmbrăţişate, sau c) exerciţii de continuare a versurilor unei strofe cu unul sau două versuri ce continuă rimarea. Studiul ritmului nu-l văd realizat altfel decât tradiţional şi anume, pornind de la exemple şi ajung la reprezentarea piciorului metric. Pentru fixarea tipurilor de ritm, alături de exerciţiile de recunoaştere, propun şi exerciţii de recompunere a unor versuri în care structura ritmică a fost dezorganizată prin modificarea topicii: ex.: „La circ, în târgul moşilor,/Pe greaţa unui răcitor, /Tril zâmbitor şi voios un pinguin din Labrador” (după Gellu Naum, Cărţile lui Apolodor). Dacă învăţarea tiparelor melodice nu este dificilă, recunoaşterea lor ridică, adeseori, probleme. Din acest motiv, sugerez ca orice demers orientat spre analiza prozodiei să fie precedat de exerciţii de lectură repetată şi ritmată corect, lectură care R. Beach şi J. Marshall consideră că poate fi realizată nu numai individual, ci şi în perechi sau în grupe mari. Vezi, pentru acurateţea definiţiilor, Irina Petraş, Teoria literaturii. Curente literare, figuri de stil, gemuri literare, metrică şi prozodie, structura operei literare, Cluj-Napoca, Biblioteca Apostrof, 2002. R. Beach şi J., Marshall, Teaching Poetry, în Teaching Literature in the Secondary School, Harcourt Be Jovanovich, Orlando, Florida, 1991, pp. 390-391. Versul şi strofa sunt categoriile cele mai accesibile ale discursului poetic, aşa încât nu insist decât asupra spaţiilor albe care le separă şi care indică tăcerea vocii. Rostul spaţiilor albe poate fi evidenţiat prin exerciţii ce constau în refacerea staturii unor texte unde versurile şi/sau strofele au fost scrise continuu. Figurile de stil studiate în gimnaziu sunt epitetul, personificarea, hiperbola, antiteza, comparaţia şi metafora. Abordarea lor o văd realizată în secvenţe ce pornesc de la exemple sau de la exemple şi contraexemple şi punctată de semnificaţia etimologică a termenilor. In cazul secvenţelor ce urmăresc definirea epitetului, a „cuvântului adăugat”, consider necesară punerea în evidenţă a faptului că nu orice determinant este epitet, dar şi a faptului că epitetul individualizează nu numai obiecte, ci şi acţiuni. În cazul secvenţelor ce urmăresc definirea personificării sugerez ca exemplele să vizeze un orizont tematic larg (obiecte şi animale, fenomene ale naturii, idei), iar discuţiile să se refere şi la texte în care personificarea este mult mai mult decât o figură retorică, este perspectiva din care se construieşte un personaj sau un întreg univers. Acelaşi lucru îl recomand şi în cazul hiperbolei, şi asta, datorită faptului că literatura pentru copii şi, deci, experienţa de lectură a elevilor, permite asemenea extinderi. În ceea ce priveşte metafora, porţile de intrare sunt multiple. Dat fiind faptul că manualele o definesc ca transfer de semnificaţie realizat pe baza unei comparaţii subînţelese, prima întâlnire cu tropul se poate realiza şi prin exerciţii de transformare a comparaţiilor în metafore. Alte intrări necanonice pot fi realizate prin comentarea unor ghicitori. În privinţa asimilării tropilor, studiile de didactică subliniază faptul că drumul cel mai scurt spre recunoaştere şi spre înţelegerea efectelor de sens trece prin jocuri şi exerciţii de redactare. Aceste activităţi pot seconda sau chiar înlocui exerciţiile de recunoaştere. 5.3. Studiul textului liric Asimilarea unor cunoştinţe de teoria literaturii este un demers necesar, dar un demers a cărui utilitate nu se manifestă decât în prezenţa unei strategii de lectură coerente. O astfel de strategie poate fi articulată în funcţie de principiile formulate la începutul capitolului şi urmând paşii fireşti ai receptării textului liric. Înainte de a contura strategia, prezint istoria unor lecturi repetate ale Cântecului de leagăn al lui Nichita Stănescu; un text care, ca toate poeziile adevărate, dejoacă orice încercare de respunere concisă şi care, pentru a fi înţeles, impune un alt parcurs decât cel liniar, un alt parcurs decât cel al şirului orizontal de semne; impune o mereu reluată regrupare a lor. 5.3.1. Istoria unor relecturi. Alegerea Cântecului de leagăn a avut în vedere nu numai accesibilitatea textului (în opinia mea, textul poate fi propus, spre lectură şi interpretare, elevilor din clasele a VII-a sau a VIII-a), ci şi prezenţa explicită a seriilor de echivalenţe. Iată, deci, textul şi istoria concisă a lecturilor lui: Dormi cum doarme chipul reginei pe faţa monedei. Voi dormi cum doarme vulturul Pe ceafa monedei. Chiar aşa! Trezeşte-te cum se trezeşte verdele în carnea frunzei. Mă voi mişca leneş ca sevele în nervurile frunzei. Chiar aşa! Fii rece ca aerul dintr-un crivăţ de toamnă voi fi rece ca zăpada într-un crivăţ de Iarnă Chiar aşa! Prima lectură provoacă, în primul rând, o reacţie emoţională; ea poate fi transcrisă, în cazul meu, în termenii uimirii provocate de prezenţa replicilor într-un cântec de leagăn şi în cei ai persistenţei imaginii „Mă voi mişca leneş ca sevele în nervurile frunzei”. În al doilea rând, prima lectură pune în lumină feţele imediat perceptibile alte textului. Mă refer la o serie de aspecte legate de: 1. repetiţii de ordin ritmic (prezenţa dominantă a amfibrahului în catrene şi a dactilului, în monoversuri; prezenţa rimei încrucişate în toate catrenele şi a unei rimări identice la nivelul versurilor doi şi patru ale primelor două catrene); 2. repetiţii de ordin sintactic (prezenţa a două catrene, urmate de monoversuri identice, dar şi prezenţa, în cadrul catrenelor a două fraze echivalente prin structura sintactică şi prin modul şi timpul verbelor 3. repetiţii de ordin stilistic (prezenţa a două metafore în cadrul fiecărui catren, şi şi repetarea verbului în interiorul strofei); 4. echivalenţe semantice (centrarea tematică a fiecărui catren asupra somnului/trezirii/stării de veghe). Acestor serii de echivalenţe, vizibile la o primă lectură, nu li se poate atribui încă semnificaţie, cum nu li se poate atribui încă sens nici elementelor care nu se înscriu în seriile echivalenţelor. Mă refer la modificările de ritm (explicite în debutul celui de-al treilea vers al primului şi al ultimului catren), la modificările de rimă (renunţarea la rima identică în strofa a treia), la dispunerea diferită a unităţilor sintactice în versurile ultimului catren (versurile doi şi patru nu mai încep prin complement circumstanţial, ci prin atribut) sau la deosebirile de punctuaţii ce intervin în aceeaşi strofă. Pentru a conferi sens seriilor de echivalenţe şi abaterilor, lectura trebuie să treacă dincolo de suprafeţele textului şi să confere semnificaţie imaginilor care o compun; şi, numai după aceea, şi pornind de aici, să interpreteze suprafeţele. Pentru a conferi, deci, sens textului, poezia trebuie recitită. După relectura primului catren certitudinile sunt puţine; ele se referă la faptul că, în cuvintele textului, se aud două voci şi că aceste voci vorbesc prin două imagini: chipul reginei şi vulturul, aşezate pe „faţa” şi „ceafa” monedei. Certitudinile se opresc însă aici pentru că nu ştiu nici cui aparţin vocile, nici care dintre ele ar putea fi atribuită eului liric şi nici cine spune „Chiar aşa!” (prima voce, vocea care îndeamnă la somn sau a doua, vocea celui îndemnat?). Mai mult decât atât, nu ştiu nici cum ar putea fi somnul chipului reginei şi somnul vulturului, regină şi vultur, pe care le ştim ca semne ale puterii şi nesomnului. Dorinţa de a constitui sens se loveşte de faţa lipsită de transparenţă a cuvintelor şi imaginilor. Cuvintele şi imaginile poeziei nu ne lasă să ne uităm prin ele, dincolo de ele, la lucrurile pe care suntem obişnuiţi să le numească, ci ne obligă să ne uităm dincoace, în lumea lor, la ceea ce ele spun, sau par să spună, pentru prima dată. Cuvintele şi imaginile ne cuprind în lumea lor şi ne obligă să creăm sens, raportându-le unele la altele. Şi, corelate, imaginile somnului pot apărea astfel: una, definită prin ochi deschişi şi cealaltă, prin aripi deschise; una, reprezentând imobilitatea şi cealaltă, zborul; una, expresie a unui singur reprezentant al gloriei şi cealaltă, expresie a tuturor celor puternici. Dar asocierile nu se pot opri aici pentru că sensurile se cer regândite în funcţie de verbul „a dormi”. Privite în interiorul metaforei şi acordate unele cu altele, imaginile redau două feluri de somn, pe care le putem explicita astfel: „Dormi treaz, cu ochii deschişi, ca cei ai reginei” şi „Voi dormi şi mai treaz, cu aripile deschise, ca vulturul”. Aceasta nu este însă unica interpretare. Dialogul ar putea să însemne şi „Dormi liniştit, cu liniştea unei regine” iar replica: „Voi dormi şi mai liniştit, voi dormi cu liniştea tuturor celor ce ştiu să zboare”. Cele două sensuri evidenţiate aici nu sunt singurele care ar putea reda diferenţa de calitate a odihnei, diferenţă la care cred că trimit metaforele. Mai mult, s-ar putea ca modurile diferite de a dormi să nici nu fie două trepte ale aceleiaşi forme de somn; s-ar putea ca ele să fie moduri contradictorii şi s-ar putea ca versurile să însemne, de pildă, „Dormi imobil cum doarme chipul reginei” şi „Nu voi dormi aşa, voi dormi în mişcare, voi fi, în somn, ca vulturul în zbor”. Semnificaţiile strofei sunt în mod evident plurale, iar intenţia mea nu este de a prinde cât mai multe, ci de a sublinia faptul că procesul de constituire a sensului nu se poate face, în poezie, decât prin corelarea semnelor echivalente. Şi această corelare vizează nu numai semnele unei strofe, ci şi semnele întregii poezii. Decizia pentru una sau alta dintre sensurile atribuite metaforelor pretinde, deci, continuarea lecturii, interogarea altor imagini şi recorelarea semnelor din perspectiva lor. Iată modul în care sensurile configurate până acum pot fi recompuse în urma lecturii celui de-al doilea catren. Echivalenţele care se stabilesc acum vizează mai întâi semnele strofei, mai exact comparaţiile dintre trezire şi modul în care apare verdele frunzei, pe de o parte, şi dintre trezire şi mişcarea sevelor în frunză, pe de altă parte. Sensurile ce pot fi atribuite imaginilor sunt cele ale unei iviri petrecute brusc şi spectaculos, cele ale unei miraculoase manifestări în afară (prima imagine), şi cele ale unei avansări interioare, ale unei mişcări vitale şi profunde (cea de-a doua). Pornind de aici, „modurile de trezire” ar putea fi exprimate astfel: „Trezeşte-te brusc şi spectaculos, cum se trezeşte verdele în carnea frunzei” şi ,Mă voi trezi lent şi adevărat, precum sevele în nervurile frunzei”. Dar conotaţiile pot fi decise secvenţial, aşa încât privirea trebuie să se întoarcă înapoi şi să regândească sensurile aproximate anterior; să le regândească din perspectiva celor „aflate” prin interpretarea celui de-al doilea catren; şi sensurile vor fi reaşezate prin reunirea asemănărilor două câte două şi, apoi, toate patru, laolaltă. Mai mult decât atât, privirea interpretativă poate acum confrunta „faţa medaliei” şi „carnea frunzei” cu „ceafa medaliei” şi „nervurile frunzei”. Lectura continuă apoi prin corelarea şi interogarea imaginilor din al treilea catren. Grupele de semne devin acum complete şi se aşază pe axele verticale ale echivalenţelor. Înţelegerea poate cuprinde laolaltă seria constituită de „faţa monedei”, de „carnea frunzei” şi de „crivăţul de toamnă”, şi seria constituită de „ceafa monedei”, de „nervurile frunzei” şi de „crivăţul de iarnă”. Înţelegerea poate cuprinde şi seria metaforelor atribuite primei voci cu seria celor formulate în replici Şi, în sfârşit, privirea poate reuni semnele întregului text. Interpretarea poate defini acum, în funcţie de sensurile atribuite seriilor celor patru semne, două forme de somn, două de trezire şi două de stare de veghe: în lectura mea, prima formă este spectaculoasă, uimitoare, dar mai puţin autentică, iar cea de-a doua, este mai profundă şi mai puţin vizibilă, dar mai adevărată; prima este pentru ceilalţi, cealaltă pentru noi înşine sau, poate, prima este făcută să placă ochilor oamenilor, cealaltă, ochilor zeilor. Tot acum, sau în urma unei alte relecturi, se va putea apoi decide, atât cât se poate, cui aparţin replicile şi cui afirmaţia din versurile izolate, care este tonul celor două voci şi care este tema textului. Tema, de pildă, înclin să o exprim fie în termenii unor moduri distincte de a fi, fie în cei ai vanităţii părintelui şi înţelepciunii copilului, iar vocii lirice înclin să-i atribui replica şi exclamaţia „Chiar aşa!” Privirea interpretativă poate apoi cuprinde, din nou, aspectele de suprafaţă ale textului conferind sens ritmului, rimei, punctuaţiei şi structurii sintactice; mai mult, poate încerca să traseze corespondenţe între unele aspecte ale textului şi problematica volumului, între text şi alte poezii ce aparţin aceleiaşi specii etc. Închei aici istoria lecturii Cântecului de leagăn, istorie desfăşurată cu intenţia de a pune în evidenţă specificul procesului de interpretare a textului poetic, şi de a trasa paşii unui demers ce poate informa studiul textului liric. 5.3.2. Specificul procesului de receptare a textului liric. Procesul de receptare a poeziei poate fi definit, în primul rând, ca un parcurs orientat dinspre suprafeţele textului spre semnificaţiile lui. „Dansul” cuvintelor despre care vorbea Valery este perceput mai întâi prin registrele lui sonore şi vizuale, prin melodia pe care o imprimă rostirii şi prin forma pe care o desenează în pagină. După ce parcurge feţele vizibile ale textului, privirea încearcă să cuprindă substanţa trecută în cadenţele ritmului şi în conturul imaginii grafice. Dar substanţa nu se lasă acum cuprinsă. Privirea întâlneşte încă o dată feţe concrete. De data aceasta este vorba de imaginile ce compun textul: imaginea unui somn precum cea a chipului reginei pe faţa monedei, imaginea unei treziri precum cea a verdelui în carnea frunzei (Cântec de leagăn, Nichita Stănescu), imaginea ieşirii păsărilor în luminiş sau imaginea oglindirii cerului şi a chipului iubitei în apă (La mijloc de codru, Mihai Eminescu) etc. Analiza acestor imagini pare a fi o cale de acces spre sens, dar interogate fiecare în parte, ele nu permit decât răspunsuri vagi. Constituirea sensului presupune corelarea imaginilor, tot aşa cum dansul înseamnă armonizarea mişcărilor. Modelul de corelare a semnelor este, în cazul textelor lirice, altul decât cel prin care se articulează interpretarea textelor epice şi dramatice. În poezie, legile lui mai întâ, apoi şi după aceea sunt aproape complet invalidate, iar marea majoritate a elementele ce compun textul se cer grupate în virtutea raporturilor de asemănare sau de identitate care le reunesc. Poezia confruntă cititorul cu serii de elemente echivalente. Ele sunt uşor perceptibile la nivelul fonetic şi sintactic; aici repetarea unor sunete realizează rima, reiterarea unor grupuri ritmice realizează ritmul, reluarea periodică a spaţiilor albe formează versurile şi strofele. Repetate pot fi, de asemenea, cuvinte, sintagme, versuri sau construcţii gramaticale. Dar echivalenţele definesc nu numai nivelul fonetic şi sintactic, ci şi nivelul semantic. Aici însă ele sunt mult mai greu vizibile, întrucât raporturile de asemănare dintre semne sunt multiple şi, nu o dată, ambigue. Acesta este motivul pentru care cititorul, în încercarea sa de a construi sens, aşază şi reaşază unităţile semantice ale textului pe verticalele axelor echivalenţelor, printr-o mişcare predominant retrospectivă. Iată, de pildă, reprezentarea simplificată a traseului pe care l-a parcurs pentru a conferi semnificaţie Cântecului de leagăn: Voi fi rece Fii rece ca zăpada ca aerul într-un crivăţ de Iarnă Chiar aşa! Mă voi mişca leneş ca sevele într-un crivăţ de toamnă în nervurile frunzei Chiar aşa! Trezeşte-te Voi dormi Dormi cum se trezeşte verdele cum doarme vulturul cum doarme chipul reginei în carnea frunzei pe ceafa monedei pe faţa monedei – Chiar aşa! Punerea în pagină a acestor mişcări de întoarcere evidenţiază faptul că, în actul interpretării, ordinea semnelor este alta decât ordinea apariţiei lor în text. Dar Cântecul de leagăn este o poezie în care semnele pot fi identificate şi regrupate cu destulă uşurinţă datorită recurenţei modelului sintactic, model compus din două propoziţii: prima, principală, cea de-a doua, circumstanţială de mod, prima, redusă la predicat, cealaltă, compusă din predicat, subiect şi complement. Nu toate textele conţin structuri gramaticale recurente, structuri ce impun, de la început, formula de regrupare a semnelor. În La mijloc de codru, de pildă, un text aparent accesibil, verticala echivalenţelor se ridică explicit doar în ultimele versuri, iar stabilirea unei alte ordini a semnelor, ordine care să conducă înspre conturarea sensului global, este un act dificil. O soluţie poate veni dinspre analiza construcţiei gramaticale: o frază compusă din două propoziţii a căror structură elementară o reprezintă „păsările ies” şi „balta se pătrunde”. Pornită de aici, gruparea semnelor se va face în jurul a două propoziţii simple, iar sensurile se vor cristaliza în termenii ieşirii în lumină, ai oglindirii în adânc, fenomene ce definesc centrul, mijlocul codrului. O altă soluţie poate veni dinspre lectura textului ca „tablou” al mijlocului de codru şi de la interogarea elementelor centrale ce îl compun: „luminişul” (zonă de lumină, de zbor şi cântec) şi „balta” (oglindă a luminilor cerului, a zborului păsărilor şi a iubitei). Interpretarea acestor imagini presupune, şi acum, configurarea sensului prin gruparea semnelor şi poate conduce înspre definirea centrului ca spaţiu al luminii. Variantele de grupare a semnelor ce compun poezia lui Eminescu sunt amândouă imperfecte: prima, pentru că lasă deoparte o serie din imaginile textului, cea de-a doua, pentru că perverteşte ordinea imaginilor şi raporturile dintre ele. Prezentarea acestor variante se justifică însă prin faptul că pun în evidenţă dimensiunea esenţială a interpretării textului liric, şi anume configurarea sensului prin aşezarea semnelor pe axele echivalenţelor. În opinia mea, această dimensiuni trebuie să informeze, în mod constant, demersul didactic atunci când vizează interpretarea poeziei, interpretare pe care o văd condusă dinspre circumscrierea feţelor vizibile ale textului, spre configurarea sensului. 5.3.3. Etapele parcursului didactic. Ca şi în cazul studiului textului epic studiul liricului cuprinde două mari etape şi anume: comprehensiunea şi interpretarea. Etapa comprehensiunii include primele două sau trei lecturi şi activităţile care le însoţesc. Nu voi insista asupra modalităţilor de structurare a lecţiei în jurul acestor prime întâlniri cu textul, modalităţi prezentate la începutul acestui capitol. Reţin doar, pentru gradul mare de adecvare la specificul discursului liric, metoda răspunsului afectiv şi posibilitatea deschiderii lecţiei prin configurarea unor câmpuri lexicale. Subliniez, de asemenea, importanţa demersurilor de reconstituire a textului, demersuri ce asigură cunoaşterea exactă a imaginilor/tablourilor şi a ordinii apariţiei lor în text. Aceste activităţi pot fi înlocuite prin sarcini ce urmăresc memorarea poeziei. Închei aceste consideraţii cu precizarea faptului că sarcinile de lucru ce vizează contragerea textului liric sunt, în opinia mea, inadecvate, şi că „tema” nu poate fi numită decât la sfârşitul parcursului interpretativ. Etapa interpretării Secvenţele ce urmăresc conturarea semnificaţiilor textului sunt menite să pună în evidenţă seriile de echivalenţe şi să le confere sens. Aceste secvenţe descriu un parcurs ce duce de la feţele vizibile ale textului spre substanţa lui semantică. Secvenţele vizează: 1. repetarea unor sunete (omofoniile şi rimele); 2. reluarea unor grupuri ritmice (ritmul); 3. echivalenţele între versuri şi între grupurile de versuri (strofele); 4. echivalenţele dintre construcţiile gramaticale; 5. repetarea unor cuvinte sau a unor grupuri de cuvinte; 6. echivalenţele între termeni diferiţi, prezente - în câmpurile semantice şi - în figurile asemănării (metafora şi comparaţia) şi interpretarea lor. Secvenţele vor fi gândite în funcţie de cunoştinţele elevilor şi de text. Profesorul poate decide şi eliminarea unora dintre ele. Cred însă că paşii parcursului trebuie să rămână vizibili sau, mai exact, să treacă de la „poezia auzită”, la „poezia privită” şi apoi la „sensurile poeziei”. Se poate uşor observa că traseul pe care îl propun se opune modelului tradiţional, model ce începe prin secvenţe ce urmăresc circumscrierea sensului textului şi se încheie cu abordarea aspectelor legate de stil şi prozodie. Varianta propusă aici reia paşii sugeraţi, de obicei, de didactica franceză, iar preluarea acestui model a avut în vedere: a) adecvarea demersului didactic la specificul receptării textului liric, text pe care îl percepem, mai întâi, ca expresie muzicală şi grafică şi numai apoi ca structură verbală generatoare de sens şi b) adecvarea demersului la specificul textului liric, text ce confruntă cititorul cu serii de semne echivalente. Etapa reflecţiei Etapa de reflecţie poate cuprinde discuţii ce evidenţiază paşii parcurşi şi/sau prezenţa interpretărilor plurale şi/sau dificultăţile pe care le-a ridicat interpretarea; în durata ei văd integrate, uneori, şi discuţii legate de specificul textului liric şi încercări de structurare a unor grile de lectură. Anexa nr. 1 MODELE DIDACTICE - perspectivă contrastivă - Dimensiuni Deceniile 7-9 Etapa actuală Viziunea dominantă asupra culturii şi a limbii Cultura presupune cunoaşterea literaturii consacrate, canonice, viziunea asupra literaturii fiind intensivă. Limba este văzută ca sistem, iar cunoaşterea limbii înseamnă cunoaşterea componentelor/subsistemelor lui: fonetic, ortografic, lexical, morfologic etc. Cultura este înţeleasă în sens antropologic larg. Ea reprezintă ansamblul de reprezentări, valori, obiceiuri specifice unei societăţi. Viziunea asupra literaturii este extensivă, domeniul fiind deschis înspre literatura de frontieră şi înspre creaţiile contemporane. Limba este văzută ca instrument de comunicare, iar competenţa de comunicare presupune nu numai cunoaşterea sistemului limbii, ci şi capacitatea de a o folosi în situaţii de comunicare diverse. Concepţia dominantă despre învăţare Dobândirea de cunoştinţe despre limbă pe cale preponderent inductivă şi prin analiză gramaticală. Dobândirea de cunoştinţe despre literatură prin metoda prelegerii şi analizei de text. Formarea competenţei de comunicare prin asimilarea de cunoştinţe despre limbă şi comunicare şi prin practicarea lor în contexte diferite. Formarea competenţei de lectură şi interpretare prin asimilarea de noţiuni de teorie literară şi aplicarea lor pe texte diferite. Formarea unor strategii de muncă intelectuală. Polii dominanţi ai relaţiei didactice (profesor -materie de studiu - elev) Demers centrat asupra materiei de studiu. Rolul dominant al profesorului. Prelegerea şi tehnicile învăţării prin descoperire. Demers centrat asupra elevului. Predominanţa strategiilor explicite de predare şi a metodei active. Conţinuturi privilegiate Primatul textului scris (de autorii de literatură şi de elevi) şi al limbii literare. Coexistenţa scrisului şi oralului; prezenţa unor tipuri de texte diverse (descriptiv, narativ, argumentativ, expozitiv); insistenţa asupra formării unor abilităţi lingvistice. Insistenţa asupra proceselor cognitive (dezvoltarea de strategii de comprehensiune şi producere de text). Progresie Abordarea problemelor limbii în funcţie de subsisteme, reluarea şi aprofundarea lor după modelul concentric. În gimnaziu familiarizarea cu noţiunile fundamentale ale teoriei literaturii şi analiza de text, cu scopul asimilării unor cunoştinţe despre literatura română În liceu parcurgerea cronologică a fenomenului literar, către aria textului prin prezentarea vieţii şi operei autorilor şi apoi analiza lui Persistenţa tiparului anterior în abordarea limbii şi dublarea lui de activităţi de comunicare; ele presupun reinvestirea cunoştinţelor de limbă şi a experienţelor de comunicare în alte experienţe subsecvente. În gimnaziu familiarizarea cu noţiunile fundamentale ale teoriei literaturii şi analiza de text, scopul formării unor strategii de interpretare În liceu criteriul dublu de abordare a fenomenului literar (cronologic şi generic) diversificarea cunoştinţelor de teorie literară în vederea cristalizării unor strategii de lectură şi interpretare coerente Calităţile şi valorile vizate prioritar Cultură literară, eleganţă în expresie, respect faţă de modele, dar şi creativitate Creativitate, gândire critică, eficienţă în comunicare, capacităţi procedurale şi capacităţi metacognitive Activităţi tipice Activităţi de asimilare de cunoştinţe şi mai puţin activităţi de comunicare globală, dictarea, exerciţiul şi analiza gramaticală, compunerea cu subiect impus, analiza literară Frecvenţa mare a activităţilor globale de comunicare dezbaterea, jocul de rol, proiectul, atelierul de scriere şi lectură, expunerea orală etc Anexa nr. 2 OBIECTIVELE GENERALE ALE STUDIULUI LIMBII ROMANE _____________________(în oglinzi paralele)______________________ 1908 Scopul învăţământului Limbii Române în şcolile secundare, pentru cursul inferior, este A familiariza pe elevi cu materialul concret al limbii, a îmbogăţi continuu acest material, a-i face să aibă cunoştinţă exactă asupra cuvintelor, preciziunea şi stăpânirea sigură a noţiunilor. A-i face să citească, să vorbească şi să scrie clar, uşor şi corect. A le dezvolta neîntrerupt simţul limbii, atât receptiv (înţelegere adevărată şi pătrundere mai intuitivă a celor citite sau auzite, luare aminte a cuvintelor, expresiilor şi construcţiilor sintactice particulare limbii româneşti), cât şi productiv (întrebuinţare potrivită şi sigură a vocabularului şi construcţiilor limbii) la exprimarea orală şi mai ales în scris a cugetării şi simţirii lor proprii. A contribui la dezvoltarea judecăţii şi simţirii elevilor şi, în genere, a tuturor puterilor lor sufleteşti, a-i face să aibă idei clare, ordine, măsură şi chibzuinţă în cugetare şi în vorbă. A-i introduce într-o lume de cugetări distinse, a le dezvolta simţul pentru forma frumoasă în vorbire şi în scris şi a le deştepta pricepere, iubire şi respect pentru cultura şi viaţa naţională a poporului nostru. 1998 Şcoala are ca prioritate studierea limbii române ca mijloc de comunicare interumană şi ca demers de cunoaştere a identităţii noastre spirituale şi culturale. 1 Pentru realizarea primei dimensiuni a programei -practica raţională şi funcţională a limbii - activitatea educativă urmăreşte ca elevul: a) să înţeleagă structura şi funcţionarea limbii literare, ca sistem unitar în permanentă devenire şi ca ansamblu al elementelor de construcţie a comunicării, b) să-şi activeze cunoştinţele de limbă pentru a percepe şi a realiza fapte de comunicare orală şi scrisă, să redea într-o formă accesibilă, clară şi armonioasă, propriile idei, judecăţi şi opinii în vederea formării unei culturi literare precum şi a unui univers afectiv şi atitudinal coerent. Ar fi de dorit ca elevul: a) să înţeleagă semnificaţia limbii şi literaturii române în conturarea identităţii naţionale şi în integrarea acesteia în contextul culturii universale, b) să interiorizeze valorile culturale, naţionale şi universale, vehiculate prin limbă şi literatură, ca premisă a propriei dezvoltări intelectuale, afective şi morale, c) să-şi structureze un sistem axiologic coerent, fundament al unei personalităţi autonome şi independente, integrate dinamic în societate, d) să-şi dezvolte disponibilităţile de receptare a mesajelor orale şi scrise, sensibilitatea, precum şi interesul pentru lectura textelor literare şi non-literare, e) să stăpânească modalităţile principale de înţelegere şi interpretare a unor texte literare sau non-literare. În ceea ce priveşte deprinderile de muncă intelectuală, elevul ar trebui: a) să-şi însuşească strategii, metode şi tehnici riguroase de studiu şi de activitate independentă, b) să-şi structureze o conduită autonomă în selectarea, organizarea şi utilizarea informaţiei, c) să-şi activeze şi să-şi dezvolte operaţiile gândirii creative. Anexa nr. 3 FINALITĂŢI EDUCAŢIONALE Componentele modelului Asimilare de cunoştinţe Folosirea cunoştinţelor Sisteme mnezice Cunoştinţe declarative Cunoştinţe procedurale Cunoştinţe contextuale Complexitate cognitivă Construcţie cognitivă Obiective ale învăţării Informaţie verbală Capacităţi intelectuale Capacităţi contextuale Strategii cognitive Procese creative Timp de instrucţie 10% 20% 25% 30% 15% Recomandări metodologice Strategii expozitive Strategii practice Strategii orientate pe probleme Strategii dinamice şi complexe Experienţe structurate integral de elev (după Tennyson, 1992) Anexa nr. 4 PROIECTAREA ACTIVITĂŢILOR DE STRUCTURARE A CUNOŞTINŢELOR ŞI DE COMUNICARE GLOBALĂ - VARIABILE - Tipuri de obiective a cita, a reface, a reproduce a explica, a reformula a clasa, a conceptualiza a aplica, a transfera a alege, a argumenta a inventa, a crea Demersuri inductivă deductivă analogică dialectică Metode dogmatică socratică activă non-directivă Tehnici de predare expunere, conversaţie catihetică conversaţia discuţia, dezbaterea, socratică, jocul de rol, harta demonstraţia, lecturii, harta problematizarea personajelor, expunerea elevului, lectura prospectivă, realizarea de proiect sub îndrumarea profesorului etc compunerile creative, atelierul de scriere şi lectură, proiecte propuse şi realizate integral de elevi, exerciţii creatoare Materiale didactice texte (literare, non-literare, documente) grafice, scheme fotografii, desene, înregistrări audio, video etc obiecte reale Talia grupului muncă individuală muncă în perechi muncă în grupuri mici două grupuri clasa ca grup Modalităţi de fixare exerciţii discuţii recapitulative Modalităţi de evaluare evaluare formativă evaluare sumativă Anexa nr. 5 PROIECTAREA LECŢIEI/SECVENŢEI DIDACTICE A. MODELUL TRADIŢIONAL Actualizarea sau verificarea cunoştinţelor dobândite anterior Învăţarea noilor conţinuturi Fixarea şi evaluarea cunoştinţelor dobândite B. MODELUL „ÎNVĂŢĂRII DIRECTE SAU EXPLICITE” (J. Giasson, 1990) Ce cunoştinţe procedurale sau declarative urmează a fi învăţate? De ce este necesară învăţarea lor? Cum se va realiza învăţarea? Învăţarea noilor cunoştinţe. Când pot fi aplicate noile cunsştinţe? C. MODELUL „ŞTIU - DORESC SĂ ŞTIU - AM ÎNVĂŢAT” (D. Ogle, 1986) Ce ştiu despre subiect? Ce aş dori să ştiu? Învăţarea noilor conţinuturi Ce am învăţat? Ce aş dori să mai aflu despre subiect? D. MODELUL „EVOCARE - CONSTITUIREA SENSULUI - REFLECŢIE” (K. Meredith şi J. Steele, 1997) Ce ştiu despre subiect şi ce aş dori să aflu? Învăţarea noilor conţinuturi Ce am învăţat, cum explic şi corelez noile cunoştinţe? Anexa nr. 6 EVALUARE FORMATIVA Intervenţii sistematice; fişe de control şi evaluare Intervenţii punctuale: dialog cu elevii (autoevaluare) - fişe realizate de profesor şi - solicitarea unor explicaţii, Poţi să-mi spui de ce? De unde ştii oferite ca ghid de lucru; precizări; că? La ce te gândeşti când spui - fişe realizate de profesor, că? La ce te gândeşti când eziţi? explicate elevilor şi negociate; - solicitarea unui exemplu; Poţi să dai un exemplu? Dovedeşte - fişe realizate de profesor şi că de elevi în secvenţa de pregătire a activităţii de - sugerarea unui demers; Gândeşte-te cărei categorii îi comunicare; aparţine - fişe realizate de elevi în activităţi pe grupe. - solicitarea autoevaluării; Ce ţi-a reuşit? Ce ţi-a părut dificil? - destabilizarea prin contra- Spui că aici „şi” este conjuncţie? exemplu sau întrebare; Dar în cazul Spui că aici „şi” este conjuncţie? In alte situaţii, poate avea şi o altă valoare? - sugerarea unei explicaţii, a Să ne gândim şi altfel unui răspuns; În locul tău, m-aş întreba - reluarea problemei pentru Să ne amintim Să reluăm a facilita răspunsul. demonstraţia/definiţia etc. Specificul instrumentelor de evaluare formativă - vizează procesele sau mijloacele cognitive ce permit realizarea unor produse observabile; - ajută elevul să înveţe - sunt integrate în procesul de învăţare; - sunt diferenţiate în funcţie de elev, de grupuri de elevi - urmăresc nu numai reglarea retroactivă, ci şi mai ales, reglarea interactivă şi proactivă Anexa nr. 7 EVALUARE NORMATIVA Verificare sistematică: teste de sfârşit de capitol, lucrări semestriale, portofolii, proiecte, anchete etc. Verificări parţiale, structurate sau nu sub forma unor fişe de urmărire individuală: răspunsuri orale, rezolvare de exerciţii, producere de text scris. Specificul instrumentelor de evaluare normativă - vizează produsele, rezultatele unei competenţe neobservabile în mod direct; - verifică ceea ce şi-a însuşit elevul; - nu sunt integrate în procesul de învăţare; - nu sunt diferenţiate în funcţie de elev, de grupuri de elevi; - urmăresc raportul de conformitate a produsului cu o normă deja existentă; - selectează, ierarhizează. Anexa nr. 8 EVALUARE NORMATIVA FIŞA DE URMĂRIRE INDIVIDUALA A COMPETENŢEI SCRIPTURALE - clasa a VII-a, semestrul I - Numele elevului: Criterii Punctaj Activităţi: Tipul de activitate, data I. Criteriul conţinutului: Elevul ştie: 1. să structureze un mesaj dens; 2. să formuleze idei, imagini, exemple clare. 30 p. II. Criteriul discursiv |Elevul ştie: 1. să-şi structureze mesajul în funcţie de situaţia de comunicare; 2. statutul emiţătorului şi cel al destinatarului sunt bine precizate; 3. scopul textului este clar şi în conformitate cu cerinţele. 30p. III. Criteriul textual Elevul ştie să compună: 1. un text cu dominantă informativă (text documentar, prezentarea unui eveniment cultural) un text cu dominantă descriptivă (descriere, portrete autonome şi integrate unei naraţiuni) un text cu dominantă narativă un text cu dominantă argumentativă (argumentarea unui punct de vedere personal); 2. să recompună un text informativ, descriptiv, narativ, sau în funcţie de secvenţele canonice; 3. să completeze secvenţele absente ale unui text; 4. să construiască un text narativ prin expansiune sau restrângere; 5. să rezume un text narativ. 20 p. IV. Componenta lingvistică Elevul ştie: 1. să folosească un lexic nuanţat şi adecvat problematicii textului; să facă apel la tropi pentru a spori expresivitatea; 2. să utilizeze corect flexiunea nominală şi verbală; 3. să structureze propoziţii şi fraze corecte din punct de vedere sintactic; 3. să aplice corect regulile de ortografie şi punctuaţie. 20 p. V. Aspecte formale Elevul ştie: 1. să formuleze titlul în acord cu substanţa textului; 2. să structureze corect paragrafele; 3. să scrie citeţ, ordonat şi aerisit. 10 p. Performanţele au fost codificate de la 1 la 100 de puncte pentru fiecare activitate de redactare. Anexa nr. 9 CLASIFICAREA TEXTELOR Prin extinderea problematicii textului dincolo de frontierele literarului, comunicativ-funcţional a impus cartografierea noului teritoriu. Dintre tipologiile existente în didactică, le reţin pe cele structurate în funcţie de următoarele criterii: I. Criteriul funcţiilor limbajului (Valiquette, 1979): 1. texte informative (intenţia este de a informa sau a prezenta fapte reale): articole de ziar şi reviste ştiinţifice; 2. texte incitative (intenţia este de a provoca reacţia cititorului, o schimbare de atitudine sau de a-l face să acţioneze într-un anumit mod): anunţuri, ghiduri, reţete; 3. texte expresive (intenţia este de a transcrie manifestarea gândului, a emoţiei subiectului): povestire a unor evenimente reale, corespondenţă; 4. textul poetic pune în joc imaginaţia: poveştile, benzile desenate; 5. textul ludic: jocurile cu limbajul, şaradele, ghicitorile, textele umoristice. II. Criteriul intenţiei de comunicare şi al structurii textelor (model adaptat de J. Giasson, 1990, după N. Marshall, 1984): În funcţie de structură: 1. texte ce prezintă o structură temporală; 2. texte centrate asupra unei teme. În funcţie de intenţia autorului: 1. texte ce acţionează asupra emoţiilor receptorului; 2. texte ce acţionează asupra comportamentului receptorului; 3. texte ce acţionează asupra cunoştinţelor receptorului. Funcţii Structură Secvenţă temporală Temă Acţiune asupra emoţiilor Texte narative (basm, legendă, roman etc.) Text poetic sau expresiv (speciile liricului) Acţiune asupra comportamentului Texte directive (prospectele, reţetele de bucătărie) Text incitativ (ex. un text împotriva alcoolismului, fumatului, textul unei reclame etc.) Acţiune asupra cunoştinţelor Texte informative cu secvenţă temporală (ex. un text despre procesul de fotosinteză) Text informativ cu temă (ex. un text despre planete, sistemul osos etc.) III. Criteriul sursei/resursei textului (F. Vanoye, 1989, reluat de Y. Reuter, 1996): 1. subiectul şi istoria sa; 2. imaginarul şi creativitatea; 3. cunoştinţele teoretico-reflexive; 4. jocurile lingvistice şi textualitatea. 1 Criteriul funcţiilor limbajului a structurat şi discuţia mea din partea a III-a a Didacticii apărute în 2000. 2 Pornind de la acest criteriu se pot contura categoriile de scriere, propuse spre studiu de programele actuale, IV.Criteriul structurii textuale TIPOLOGIA TEXTELOR (J.-M. Adam) Tipuri sau Mărci lingvistice Genuri de texte ce Întrebări ce secvenţe de text probabile aparţin sau care au o evidenţiază şi obiectivul lor secvenţă ce aparţine specificul textului unui anume tip de text 1 Textul narativ - repere temporale, mai - romane, nuvele, Cine? Ce face? a povesti ales: atunci, apoi, mai basme Unde? Când? Cum? târziu - fapte diverse De ce? - timpuri verbale: prezent - pasaje de basm, schiţă, şi perfect compus sau nuvelă perfect simplu - lexic: frecvenţa verbelor şi adverbelor ce insistă asupra acţiunii Testul descriptiv - repere spaţiale, mai ales: - pasaje de roman, Ce este descris? De a descrie aici, mai departe, lângă nuvelă, pastelul cine? Cum? De ce? - timpuri verbale: - planşe anatomice imperfect sau prezent - pasaje de ghid turistic - lexic: frecvenţa substantivului şi adjectivului; verbe ale stării; câmpuri lexicale ce asigură unitatea tematică Testul scenic sau - punctuaţie specifică - piese de teatru Cine vorbeşte? Cu „dialogal / - mărci ale enunţării - scene în texte epice cine? Despre ce? conversaţional” - conversaţii „pe viu” Unde? Când? De ce? Textul - estomparea completă a - unele articole de presă Despre ce suntem informativ emiţătorului - rubrici de presă de informaţi? a informa - articulaţii de tip crono- tipul „meteo”, anunţuri” De cine? Cum? De logic: mai întâi, apoi; ce? timp verbal: prezentul - lexic specific orizontului tematic Textul explicativ - estomparea emiţătorului - manuale şcolare Ce este explicat? De a face să - conectori logici: cauză - - unele texte ştiinţifice cine? Cum? De ce? înţeleagă efect: deoarece, deci - timp verbal: prezentul - lexic specific orizontului tematic Textul injonctiv - estomparea emiţătorului - reţete La ce se referă a indica modul de - timpuri verbale: - prospecte indicaţiile? Cine le acţiune imperativ sau infinitiv dă? De ce? Textul - conectori logici: - expuneri, prezentare Cine argumentează? argumentativ deoarece, în consecinţă, de carte Ce argumentează? a convinge cu toate acestea - editoriale, cronici şi Pe cine doreşte să - lexic, în funcţie de comentarii de presă convingă? Cui i se strategia adoptată: neutru opune? De ce? sau valorizant vs. devalorizant Anexa nr. 10 ORGANIZATORI GRAFICI ŞI TEXTUALI Structura textuală Organizatori grafici Organizatori textuali Descriptivă - de exemplu, în plus, şi, încă, în primul rând, apoi Narativă (secvenţială) - mai întâi, apoi, după aceea, în cele din urmă - pentru că, de fapt, deoarece, iată de ce, din moment ce, din cauză că, ca urmare a, acest fapt rezultă/depinde/provine/decurge din, acest fapt precedă - în consecinţă, deci, acest fapt implică, are ca efect, provoacă, duce la, drept urmare Explicativă (cauzală) Comparativă - şi şi, de asemeneu, ca şi, mai degrabă, la fel ca şi, la asta se adaugă, acest lucru se aseamănă cu, nici nici, numai dacă, eicepţie face, acest fapt exclude, acest fapt diferă de etc, spre deosebire de, în plus, în primul rând, de fapt TIPURI DE RAPORTURI ŞI CONECTORI asemănare, identitate, însumare separare, alternanţă obiecţie, contradicţie motivaţie, explicaţie consecinţă, deducţie, corolar Conectori - şi şi, de asemenea, adică, în plus, ca şi, mai degrabă, la fel ca şi, la asta se adaugă, acest lucru se aseamănă cu, acest lucru aminteşte de etc - sau sau, nici nici, fie fie, numai dacă, cu excepţia, excepţie face, acest fapt exclude, acest fapt diferă de, acest fapt este incompatibil cu etc. - dar, ori, cu toate acestea, prin opoziţie cu, în sens contrar, în pofida, în loc de, chiar dacă, împotriva, în ciuda, acest lucru contrazice, acest lucru se opune, acest lucru împiedică să, acest lucru interzice să etc. - pentru că, de fapt, deoarece, iată de ce, din moment ce, din cauză că, ca urmare a, acest fapt rezultă/depinde/provine/decurge din, acest fapt precedă etc. - în consecinţă, deci, acest fapt implică, are ca efect, provoacă, aduce cu sine, produce, conduce la, drept urmare etc. Anexa nr. 11 TIPURI DE EXERCIŢII Exerciţii de repetiţie - scrise - redarea fidelă, în scris, a unor fapte de limbă, texte etc. ex.: copierea (copierea propriu-zisă şi copierea selectivă); dictarea (dictarea cu explicaţii prealabile, dictarea de control, dictarea selectivă, dictarea liberă, dictarea comentată oral de elev, autodictarea). - orale - memorarea şi recitarea Exerciţii de recunoaştere - de recunoaştere simplă - identificarea unor categorii de limbă sau de teoria literaturii; - ex.: identificaţi, în textul următor, sufixele/substantivele/conjuncţiile/epitetele etc. - de recunoaştere şi grupare - identificarea unor fapte de limbă/de teorie literară şi aşezarea lor pe categorii; ex.: identificaţi şi grupaţi adjectivele după terminaţii/verbele după conjugări/epitetele substantivale şi verbale/personajele principale, secundare şi episodice etc. - de recunoaştere şi caracterizare - identificarea unor fapte de limbă şi teorie literară şi analiza lor în funcţie de parametrii cunoscuţi; ex.: subliniaţi, în textul următor, verbele şi arătaţi diateza, conjugarea, modul, timpul, persoana şi numărul; identificaţi sistemul de personaje în funcţie de categoriile de personaj principal, secundar şi episodic. - de recunoaştere şi justificare - identificarea şi formularea unor argumente ce justifică recunoaşterea; ex.: identificaţi cazurile substantivelor şi explicaţi modul în care aţi stabilit cazul; despărţiţi în silabe şi explicaţi modul în care aţi gândit; identificaţi momentele subiectului şi motivaţi demersul. - de recunoaştere şi disociere - identificarea şi stabilirea diferenţelor în cazul unor aspecte lingvistice şi literare a căror asemănare aparentă sau reală generează confuzii; ex.: analizaţi, în textul următor, pronumele personale şi reflexive/pronumele şi adjectivele pronominale; evidenţiaţi, în textul următor, funcţiile verbului „a fi”' epitetele şi metaforele, profilul autorului şi al naratorului. Exerciţii de exemplificare - exemplificare liberă - ilustrarea unor noţiuni prin fapte de limbă: ex.: daţi exemple de adjective cu trei terminaţii; daţi exemple de propoziţii cu predicat nominal; daţi exemple de fraze unde pronumele relativ „care” are valoare de complement direct; construiţi un text care să conţină personificări, hiperbole etc. - ilustrare a unor paradigme - ilustrarea unor paradigme morfologice, sintactice; ex.: declinaţi substantivul/conjugaţi verbul etc. - exemplificare după repere date - ilustrarea unor structuri; ex.: construiţi o frază după modelul SB + PP + PR + CM Exerciţii de completare şi înlocuire Exerciţii de transformare Exerciţii creatoare Exerciţii cu caracter ludic modificări structurale reducere expansiune restaurare identificarea faptelor de limbă omise şi adaptarea lor la context; ex.: completaţi pronumele; completaţi epitetele absente din versurile ; - substituirea: ex.: înlocuiţi substantivele subliniate prin pronume, înlocuiţi verbele subliniate cu locuţiuni verbale. ex.: rescrieţi textul la trecut/la persoana I; rescrieţi dialogul în stil indirect liber; ex.: transformaţi subordonatele în părţile de vorbire corespunzătoare; rezumaţi textul; ex: transformaţi complementele circumstanţiale în subordonate circumstanţiale; dezvoltaţi ideile principale într-un rezumat; ex.: restabiliţi structura strofei, recompuneţi versul, puneţi semnele de punctuaţie etc. ex.: identificaţi şi interpretaţi metaforele; identificaţi descrierile din textul studiat şi evidenţiaţi-le funcţia; realizaţi un autoportret numai din propoziţii afirmative/negative; scrieţi o compunere cu titlul „Naşterea cazurilor”. jocuri ortografice (loto ortografic); jocuri cu tropi (jocul epitetelor); jocuri cu textul (parodiere, rescriere a incipitului, a finalului) etc Anexa nr. 12 PROIECTUL: GHIDUL LOCALITĂŢII 1. Informarea şi organizarea datelor: strângerea informaţiilor despre geografia şi istoria localităţii (consultarea de materiale, realizarea de interviuri; note, fotografii, înregistrări etc); trierea şi clasarea informaţiilor; formarea grupului/grupelor şi stabilirea sarcinilor de lucru. 2. Realizarea ghidului: conturarea unor variante de structurare a ghidului şi opţiunea pentru cea mai coerentă; organizarea rubricilor; alegerea procedeelor ce vor permite realizarea: text, fotocopii, desene etc; planificarea etapelor şi a timpului; compunerea întregului. 3. Controlul, lectura critică şi validarea ghidului: verificarea coerenţei şi calităţii activităţii prin raportare la caietul de sarcini; evaluarea pertinenţei, coerenţei ghidului; discutarea unor eventuale probleme de receptare; modificări, rearanjări. 4. Prezentarea proiectului: prezentarea orală a proiectului şi discutarea lui în vederea unor posibile retuşuri; revizuirea proiectului, editarea şi difuzarea lui. ANCHETA 1. Organizarea anchetei: alegerea unei teme (ex. Lectura/Jocul/Crăciunul etc); stabilirea modului în care vor fi strânse informaţiile; stabilirea modului în care vor fi prelucrate şi difuzate informaţiile formarea grupului/grupelor şi stabilirea sarcinilor de lucru. 2. Strângerea informaţiilor: cadrarea temei din perspective diferite (ex. Ce citim? De ce? Când? Cum? Unde?); formularea întrebărilor pentru chestionar, selectarea şi gruparea lor aplicarea chestionarului. 3. Analiza rezultatelor: lectura chestionarelor gruparea şi interpretarea informaţiilor şi redactarea rezultatelor 4. Prezentarea rezultatelor anchetei: prezentarea orală a proiectului şi discutarea lui în vederea unor posibile retuşuri; revizuirea proiectului, editarea şi difuzarea lui. Anexa nr. 13 ACTIVITĂŢI DE GRUPE Graffiti (după Bennett, Rolheiser şi Stevahn 1991) Obiective posibile Strategia se poate folosi pentru a analiza un subiect/un capitol deja învăţat. Strategiei i se poate, deci, conferi rolul unei recapitulări interactive; ea poate fi aplicată şi în situaţia în care profesorul doreşte să afle preferinţele elevilor (legate de subiecte de compunere, de metode de lucru etc.) sau tipurile de dificultăţi pe care le întâmpină în lectură, exprimare, ortografie etc. Exemplu: recapitulare 1. se oferă elevilor coli mari de hârtie titrate: Care sunt problemele studiate? Care este scopul cu care au fost studiate? Care este legătura dintre acest capitol şi cel/cele studiate înainte? 2. elevii se mişcă liber prin sală, se opresc în faţa fiecărei coli, citesc ce au scris deja colegii şi adaugă o nouă idee; 3. colile completate vor fi folosite ca punct de plecare al discuţiilor asupra problematicii capitolului. Discuţie informată în trei paşi (după Kagan, 1992) Obiective posibile Activitatea poate fi realizată ca simplu exerciţiu de exprimare orală, poate fi gândită ca exerciţiu de portretizare, dar şi ca modalitate de reflecţie asupra comunicării. Discuţia informală poate avea drept ţintă şi prezentarea unor personaje. Exemplu: autoportretul 1. elevii se grupează/sunt grupaţi câte doi; fiecare elev urmează să se prezinte partenerului printr-un obiect personal: obiectul urmează a fi descris şi alegerea justificată; profesorul poate oferi un model pentru o astfel de prezentare sau poate forma pereche cu un elev 2. după ce s-au realizat, în cadrul fiecărei perechi, prezentările, perechea urmează să se sudeze cu un alt grup de doi elevi; de data aceasta elevii care au constituit o pereche se prezintă unul pe celălalt, exprimând, în acelaşi timp, o opinie despre modul în care obiectul ales defineşte colegul 3. după realizarea prezentărilor, fiecare elev primeşte o coală pe care îşi va scrie numele şi care va trece pe la toţi membrii grupului; ei vor nota, sub nume, o trăsătură pozitivă a colegului lor. Colile se vor întoarce la „proprietar” şi vor reprezenta o posibilă oglindă a imaginilor pe care colegii o au despre el. Vizita galeriei (după Kagan 1992) Obiective posibile Activitatea poate fi realizată arunci când rezultatele muncii elevilor s-au concretizat într-un text sau o imagine ce poate fi citită în timp scurt: harta personajelor, o copertă de portofoliu, o reprezentare sintetică a unei probleme de gramatică, un câmp lexical, o fişă de identitate a unui personaj, elemente ale unei biografii imaginare etc. Exemplu: 1. fişele de identitate rezultate în urma muncii în grup sunt expuse în clasă împreună cu o filă pentru comentarii 2. grupele de elevi se mişcă de la un „exponat” la altul, comentează, iau notiţe şi dau feedback-ul în scris, pe fila ataşată cu acest scop, lângă fiecare fişă de identitate 3. după ce au parcurs traseul complet, elevii se întorc în faţa propriei lor lucrări, discută observaţiile şi sugestiile sau o regândesc, din perspectiva răspunsurilor formulate de „vizitatorii” galeriei. Puzzle sau Jigsaw (după Aronson, Blaney, Stephan, Sikes şi Snapp, 1987) Obiective posibile Activitatea este deopotrivă exerciţiu de exprimare orală şi formă de aprofundare a unor noi probleme; poate fi realizată în situaţiile în care, la ora de lectură, profesorul decide studiul a trei-patru texte diferite (ex.: pasteluri, snoave etc), caracterizarea unor personaje diferite sau în situaţia în care este vizată aprofundarea unor probleme complementare (ex.: modalităţile de îmbogăţire a vocabularului). Exemplu: analiza a trei pasteluri diferite: 1. se formează grupe de 3-4 elevi 2. profesorul distribuie fiecărui membru al grupei un text diferit şi o fişă de control 3. fiecare elev al grupei rezolvă sarcina de lucru 4. elevii care au primit acelaşi tip de sarcini se întâlnesc şi îşi confruntă rezultatele în vederea prezentării lor; 5. elevii formează apoi grup cu alte perechi, cărora li s-a dat alt material de studiu şi prezintă concluziile discuţiilor lor. În timpul prezentării, profesorul încurajează opiniile originale şi întrebările 6. reflecţie: discuţia urmăreşte structurarea datelor asimilate şi modul în care au fost realizate prezentările. Anexa nr. 14 FORMAREA CAPACITĂŢILOR DE EXPRIMARE ORALĂ Jocul de rol şi scrisoarea Obiective posibile 1. identificarea şi analiza statutului auditoriului înainte de a formula un mesaj scris sau oral 2. adaptarea mesajului oral şi scris la interlocutor 3. conştientizarea importanţei procesului de revizuire a textului. Etapele activităţii: 1. prezentarea unei situaţii posibile; ex.: un elev a încălcat o regulă de circulaţie şi a fost sancţionat de un poliţist, a spart un geam şi a fost pedepsit de părinţi 2. profesorul cere unui elev să relateze o asemenea întâmplare unui coleg de clasă 3. profesorul cere aceluiaşi elev să relateze aceeaşi întâmplare unui părinte/profesor 4. se discută, cu clasa, diferenţele de limbaj care au survenit în formularea aceluiaşi mesaj 5. se cere elevilor să redacteze două texte în care mesajul să fie adresat unor receptori cu statut diferit. Jocul perspectivelor şi interviul Obiective posibile: 1. obţinerea unor informaţii despre un subiect sau o persoană anume 2. identificarea statutului interlocutorului înainte de a formula un mesaj oral 3. adaptarea mesajului la interlocutor 4. conştientizarea importanţei procesului de revizuire a textului. Etapele activităţii: 1. fixarea scopului interviului; interviul va viza un subiect de interes general ( „Unde citim cu plăcere?” sau „în câte moduri citim?”), aşa încât seturile de întrebări să poată fi adresate unor interlocutori cu statut diferit; 2. formularea, prin brainstorming, a unei serii de întrebări 3. discutarea întrebărilor şi stabilirea unui număr de întrebări comune 4. stabilirea interlocutorilor şi discutarea statutului lor 5. reformularea întrebărilor în funcţie de interlocutor 6. formarea perechilor ce vor realiza interviurile 7. realizarea interviurilor şi notarea răspunsurilor 8. transcrierea interviului 9. reflecţie asupra activităţii. În funcţie de timpul alocat acestei activităţi, profesorul poate să impună un maxim de întrebări, tot aşa cum poate cere ca transcrierea răspunsurilor să se facă acasă. Interviurile pot fi apoi citite, de cei ce doresc, în faţa clasei şi vor fi introduse, de elevi, în portofoliu. Jurnaliştii povestesc (după Fichier - Jeu dramatique) Obiective: dezvoltarea capacităţilor de exprimare orală; exersarea memoriei; antrenarea întregii clase. Etapele activităţii: 1. elevii se împart în participanţi la joc vs. spectatori/observatori; 2. conducătorul de joc povesteşte, în calitate de jurnalist, o istorie; 3. toţi participanţii la joc trebuie să respună istoria, în vreme ce elevii-spectatori notează erorile sau aspectele care au fost uitate; 4. după istorisirea ultimului „jurnalist”, spectatorii încearcă împreună reconstituirea istoriei iniţiale. Istorie din prelungiri („l'histoire â rallonges”; după Fichier - Jeu dramatique) Obiective: dezvoltarea capacităţilor de exprimare orală; exersarea memoriei; antrenarea întregii clase. Etapele activităţii: 1. elevii pot fi implicaţi toţi în joc sau grupaţi în jucători şi observatori; 2. jucătorii sunt aşezaţi în cerc; conducătorul comunică textul de pornire primului jucător; 3. fiecare jucător reia textul şi adaugă o frază până se închide cercul; 4. observatorii, în cazul în care s-a optat pentru această variantă, reiau povestirea, o încheie, dacă a rămas neterminată, sau comentează modul în care a fost construită. Interviul în direct (după Fichier - Jeu dramatique) Obiective: dezvoltarea exprimării orale şi a imaginaţiei. Etapele activităţii: 1. elevii aleg o temă de discuţie; 2. se formează grupuri de câte doi elevi şi, timp de trei minute, cei doi gândesc întrebările şi răspunsurile; 3. se stabileşte durata interviului şi se definesc rolurile (cel care ia interviul va preciza cadrul, tema, numele invitatului, va conduce discuţia prin întrebări, va mulţumi, va saluta invitatul şi auditoriul; cel intervievat va saluta, va răspunde la întrebări); 4. interviul propriu-zis, realizat în faţa clasei de cei ce doresc; spectatorii îşi vor exprima opiniile după încheierea fiecărui interviu. Jocul poate lua şi forma dezbaterii, situaţie în care rolurile de moderator şi de invitaţi vor fi definite de la început, iar observatorii vor analiza dezbaterea după fişe de evaluare, structurate de profesor împreună cu întreaga clasă. Am văzut, am citit! (după Fichier - Jeu dramatique) Obiective: dezvoltarea capacităţilor de exprimare orală şi a imaginaţiei. Descrierea activităţii: Jucătorul trebuie să povestească un film, o carte sau o întâmplare. Ele pot fi reale sau imaginare. Conducătorul jocului îi dă, pe o foaie de hârtie, un cuvânt pe care trebuie să-l pronunţe cât mai des pe parcursul istorisirii fără însă a denatura sensul evenimentelor relatate. Elevii spectatori trebuie să detecteze cuvântul „intrus” şi să poată respune istoria. Jurnalistul cameleon (după Fichier - Jeu dramatique) Obiective: 1. exersarea exprimării orale în registre emoţionale diferite 2. corectarea pronunţiei 3. exersarea lecturii expresive 4. dezvoltarea imaginaţiei Descrierea activităţii: Jucătorul este un jurnalist care are de citit/de relatat o întâmplare El va realiza lectura/relatarea în variante diferite, pe un ton neutru, cu tonul celui care se amuză, cu tonul celui care anunţă o catastrofă, cu un accent străin, cu aerul unei persoane timide. Spectatorii pot apoi să-şi creeze propria lor interpretare şi să contureze situaţii de enunţare diferite. Anexa nr. 15 STRUCTURI TEXTUALE DESCRIPTIVE ŞI NARATIVE - secvenţe didactice - Descrierea Naraţiunea 1. Prezentarea a două texte descriptive 1. Prezentarea a două texte narative simple (dintr-un ghid turistic şi un text literar) cu (povestire literară scurtă şi fapt divers). aceeaşi temă. 2. Evidenţierea coordonatelor naraţiunii 2. Evidenţierea coordonatelor descrierii a) acţiunea a) tema (ce se descrie) - momentele acţiunii (ce se petrece), b) scopul descrierii (de ce se descrie) - spaţiul şi timpul (unde şi când), c) perspectiva (cine descrie, din ce unghi) - protagoniştii (cine realizează, participă la acţiune) d) părţi, proprietăţi, relaţii între părţi, b) prezenţa naratorului (cine povesteşte), incipit şi final (cum se descrie). c) scopul povestirii (de ce povesteşte). 3. Evidenţierea mărcilor lingvistice specifice: 3. Evidenţierea mărcilor lingvistice specifice: repere repere spaţiale, conectori specifici, timpuri temporale, timpuri verbale, lexic. verbale, lexic. 4. Evidenţierea diferenţelor între cele două tipuri de 4. Evidenţierea diferenţelor între cele două naraţiuni. tipuri de descrieri. 5. Redactare şi analiză de text 5. Redactare şi analiză de text a) redactare de text şi analiză din perspectiva a) redactare de text şi analiza lui din coordonatelor naraţiunii perspectiva coordonatelor b) exerciţii de ameliorare a naraţiunii din descrierii, perspectiva coordonatelor specifice b) exerciţii de ameliorare a descrierii din c) exerciţii de condensare şi extindere a unui text narativ perspectiva coordonatelor specifice d) exerciţii de modificare a perspectivei c) exerciţii de condensare şi extindere a informaţiilor prezente în text d) exerciţii de modificare a perspectivei e) transformarea unor descrieri literare în descrieri non-literare şi invers Anexa nr. 16 FIŞA DE AUTOEVALUARE Fila/fişa de autoevaluare cuprinde un text scris de elev ca încheiere a unor activităţi de scriere. Ea este un element obligatoriu al oricărui tip de portofoliu şi al jurnalului de lectură. Realizarea fişei poate fi condusă prin prezentarea unor întrebări pe care elevii le au în vedere atunci când o scriu, întrebări de tipul: 1. Care este, în opinia ta, compunerea cea mai bună pe care ai realizat-o şi de ce? 2. Cum ai scris-o? 3. Ce probleme ai întâlnit în redactarea ei? 4. Cum le-ai rezolvat? 5. Prin ce se deosebeşte cea mai bună lucrare a ta de celelalte? 6. Ce obiective îţi fixezi pentru următoarele activităţi de redactare? 7. Ce reuşeşti să faci acum şi nu reuşeai înainte? 8. Ce te-a ajutat cel mai mult să-ţi îmbunătăţeşti tehnica de redactare în perioada acestui semestru? Sugerez ca seria acestor întrebări să fie refăcută şi completată în funcţie de tipul de text, de tipul de portofoliu şi de obiectivele care au stat la baza activităţii/activităţilor de redactare pe care le cuprinde. Pentru fişa de autoevaluare a jurnalului de lectură lista întrebărilor ar putea fi: 1. Care este cea mai bună carte pe care ai citit-o în acest semestru? 2. Cum se raportează ea la cărţile tale preferate? 3. Cum ai ales-o? 4. Care este lucrul cel mai important pe care l-ai aflat din această carte? 5. Ce ai aflat citind-o, despre tine, despre alţii? 6. Cu ce scop citeai la începutul semestrului? 7. Cu ce scop citeşti acum? 8. Cum te-ai transformat ca lector în acest semestru? 9. Ce îţi propui să citeşti în continuare? 10. În ce mod îţi influenţează cititul, scrisul? Sugerez, de asemenea, să nu se abuzeze de fişele de autoevaluare; prezenţa lor persistentă riscă să banalizeze reflecţia asupra procesului scrierii, reflecţie ce poate fi abordată şi prin discuţii orale, orientate de una sau de mai multe dintre întrebările de mai sus. Întrebările l-4 din fila de evaluare a portofoliului pot informa prezentarea portofoliilor în orele consacrate evaluării lor; întrebările 2-4 pot ghida activităţile de prezentare şi evaluare ale unor texte izolate. (după L. Rief, 1992) Anexa nr. 17 ARGUMENTAŢIA - fişă de control - I. Conţinutul - tema a fost aprofundată - mesajul pe care doresc să-l transmit este clar - mi-am precizat concluzia şi argumentele. II. Componenta discursivă 1. am decis în ce calitate scriu; scriu în calitate de: - persoană individuală („eu” ca elev, ca fiu, prieten, cititor etc) - reprezentant al unui grup („noi” - elevii, - colegii de echipă, - adolescenţii etc) - scriu impersonal, exprim opinii generale. 2. în funcţie de decizia anterioară am ales formule precum; - „eu, de exemplu”, „după părerea mea”, „în ceea ce mă priveşte” - „noi, adolescenţii, considerăm că”, „în viziunea noastră ” - „cartea/reclama/textul este ”, „datorită faptului că”. 3. am decis cui se adresează textul meu: - unei persoane individuale - unui grup bine constituit - unor cititori diverşi. 4. în funcţie de decizia anterioară, limbajul ales este: oficial, familiar, am apelat la un limbaj standard, la jargon etc. III. Componenta textuală 1. am ales ca intrare în text una din următoarele variante: - o introducere clasică în subiect - un adevăr general - o declaraţie de intenţie - o frază provocatoare. 2. am ales pentru ieşirea din text una din următoarele variante: - reluarea unei idei principale - un rezumat final - o luare de poziţie definitivă - un cuvânt de spirit, o frază şocantă. 3. în structurarea argumentaţiei am avut în vedere: - valoarea argumentelor - gradarea argumentelor - locul exemplelor - folosirea corectă a organizatorilor textuali. IV. Componenta lingvistică - am verificat corectitudinea exprimării, ortografiei, punctuaţiei. V. Estetica lucrării - am fost atent la aşezarea în pagină şi la grafie. (adaptat după D. Bain, Notă: în situaţia în care profesorul decide să ofere şi organizatorii textuali, ei vor introduşi în lista de control. Complexitatea fişei este dictată de nivelul la care se află elevii. Fişa de control trebuie să fie în consonanţă cu criteriile de evaluare a textului; oferind-o lor, profesorul oferă, în fond, grila de notare. Anexa nr. 18 REDACTAREA PREZENTĂRII DE CARTE ŞI SUSŢINEREA EI - fişă de control - În pregătirea prezentării am avut în vedere următoarele aspecte: 1. formularea textului la persoana I singular 2. prezentarea parţială a subiectului 3. prezentarea eroilor centrali 4. susţinerea unor afirmaţii prin citate semnificative 5. categoria de cititori cărora le-ar putea plăcea cartea şi de ce 6. evidenţierea unor corelaţii cu alte cărţi (ale aceluiaşi autor sau ale unor autori diferiţi) 7. consideraţii despre stil 8. exprimarea gândurilor şi sentimentelor faţă de carte; 9. descrierea procesului de lectură; 10. formularea unei concluzii. Fişa poate conţine şi o listă deschisă cu formule de: intrare în text: „Cartea pe care doresc să v-o prezint este”; „Cartea spune povestea lui” „Cartea vorbeşte despre” „Cartea oferă o viziune despre” provocare a auditoriului: „Imaginaţi-vă o povestire despre” „Am citit puţine povestiri atât de interesante despre” „Ce credeţi că a făcut X în acest moment?” ieşire din text: „Vă invit să citiţi cartea pentru” „Cartea merită citită pentru” „Cartea vă va oferi o lectură plăcută” (după N. Atwell, 1998) Lista de mai sus este incompletă şi amendabilă şi trebuie să rămână deschisă; astfel, elevii o vor putea completa cu formulele cele mai reuşite din textele lor. În felul acesta, devii vor înţelege că li se acordă libertate în formulare şi în prezentare. Anexa nr. 19 LECTURA EXPRESIVĂ Teatrul citit Obiective: corectarea pronunţiei/dicţiei; exersarea lecturii fluente şi expresive; înţelegerea configuraţiei textelor. Descrierea activităţii: Spre deosebire de teatrul „convenţional”, această formă de activitate nu presune nici măşti, nici costume, nici decoruri, nici memorarea rolurilor. În plus, vocea naratorului/autorului de text dramatic nu numai că se lasă auzită, dar are şi o mare importanţă întrucât el este cel care trasează cadrul, explică rolurile etc. Etapele activităţii: 1. alegerea textului/fragmentelor în vederea lecturii expresive; 2. împărţirea rolurilor (acelaşi text poate fi interpretat de mai multe ori de grupe diferite de elevi sau fiecare grupă va citi un alt text); 3. pregătirea lecturii (profesorul poate oferi modele de lectură expresivă, poapte exersa împreună cu elevii unele secvenţe sau le poate oferi o fişă de control precum cea structurată de M. Peltier); 4. realizarea lecturii. (după M. Martinez) Citirea secvenţială a textului Obiective: corectarea pronunţiei; exersarea lecturii fluente şi expresive; înţelegerea configuraţiei textelor. Etapele activităţii: 1. decuparea, de către profesor, a unui text integral în secvenţe: criteriul poate fi al vocilor sau al momentelor naraţiunii, în cazul unui text epic, al strofelor, al tablourilor, în cazul unui text liric. 2. formularea sarcinii de lucru: elevii vor exersa lectura unei singure secvenţe; pregătirea poate viza: a) explicarea cuvintelor necunoscute şi prezentarea conţinutului fragmentului şi b) lectura expresivă a fragmentului; în vederea pregătirii lecturii, elevii vor primi o fişă de control; 3. realizarea lecturii textului. Fişă de control: Am citit şi recitit textul. Ştiu sensul tuturor cuvintelor. Ştiu semnificaţia lui globală. Am citit textul cu voce tare în faţa oglinzii. Am rugat pe altcineva să mi-l citească. L-am citit şuşotind, cântând, pronunţând apăsat fiecare cuvânt. M-am înregistrat pe magnetofon şi am ascultat înregistrarea. Am exersat pronunţarea cuvintelor dificile. Ştiu când să respir, când să cobor, să ridic vocea etc. (după M. Peltier) Anexa nr. 20 CHESTIONAR DE EVALUARE A LECTURII A. Obişnuinţe de lectură (chestionarul poate fi oferit la prima întâlnire cu elevii) Numele elevului_________ 1. Citeşti cu plăcere? Alege (a) sau (b). □ da □ nu Dacă ai ales (a), spune ce-ţi place să citeşti şi de ce? Dacă ai ales (b), spune de ce nu citeşti? 2. Ai dori ca profesorul de limbă română să te lase să alegi câteva lecturi pentru a fi citite în clasă? Alege (a) sau (b). □ da □ nu Ai putea să spui de ce? B. Evaluarea comprehensiunii textului epic Titlul textului._______ Numele elevului_________ Partea I Dacă ai găsit lectura interesantă, ai putea să faci câteva comentarii în jurul următoarelor puncte? 1. Care personaje te-au interesat? De ce? 2. Ce comentarii poţi face în legătură cu desfăşurarea acţiunii? 3. Ai recomanda lectura prietenilor tăi? De ce? Întrebările vor fi adaptate specificului textului. 4. Ce gânduri ai dori să exprimi în legătură cu textele ce vor urma să fie studiate? Ai utilizat strategiile de lectură învăţate? □ da □ nu Dacă ai răspuns da, care? Dacă ai răspuns nu, ai putea să spui de ce? Partea a II-a Dacă lectura ţi s-a părut dificilă, ai putea să-mi spui din ce motive? Lista următoare te va ajuta să răspunzi. Vocabularul a fost prea dificil? □ da □ nu Structura propoziţiei şi frazei ţi s-a părut prea dificilă? □ da □ nu Structura textului a fost prea complicată? □ da □ nu Au fost prea multe personaje? □ da □ nu Personajele au fost lipsite de interes? □ da □ nu Textul a conţinut prea multe evenimente? □ da □ nu Istoria are prea puţină acţiune? □ da □ nu Istoria este verosimilă? □ da □ nu Spune-mi, în câteva cuvinte, de ce nu ai recomanda textul colegilor tăi? Ai utilizat strategiile de lectură învăţate? □ da □ nu Dacă ai răspuns da, care? Dacă ai răspuns nu, ai putea să spui şi de ce? (adaptat după Cornaire, 1999) CONŢINUTUL DOSARULUI DE LECTURĂ În situaţia în care profesorul decide să înlocuiască sau să secondeze jurnalul de lectură cu un portofoliu, acesta poate conţine: - prezentări de carte; liste de întrebări şi răspunsuri pe marginea unui text; o colecţie de citate reprezentative pentru text - comentarii/secvenţe de comentarii ale unor texte preferate, rezumate, fişe de identitate ale personajelor; caracterizări de personaje; texte rescrise prin parodiere, prin modificarea perspectivei, prin modificarea unei secvenţe; - file din jurnalul de lectură; interviuri imaginare cu personajele; scrisori adresate personajelor; monologuri imaginare ale unor personaje, scenariul posibil al ecranizării unui text; - o bandă desenată ce reprezintă un episod al textului; un proiect de copertă al unui text; ilustraţii pentru un text etc. Anexa nr. 21 RITMUL LECTURII Identificarea conturului formal al cuvântului sau expresiei: Separă cuvintele şi propoziţiile în textul următor: distanţadintreceledouăoraşeestedeosutădoisprezecekilometriopoţiparcurgepejosîncâtevazile ciutrenulîndouăoresaucugândulînmaipuţindeosecundă Grupul de cuvinte şi propoziţia (după modele din Cornaire, 1999) Fixează cu atenţie cuvintele seriei (a); acoperă-le cu o foaie de hârtie; citeşte seriile (b), (c) şi (d) cât poţi de repede, de la dreapta la stânga şi încercuieşte cât mai multe cuvinte din seria (a): a. carte, circ, dans, alfabet b. car, cărţi, critic, carte, care, car, catenă, carte, căta, cătare; c. sară, sare, seară, soare, scară, sere, seară, sat, sar, sară, seară; d. cerc, circ, calc, cer, ceată, corp, calc, carte, culc; e. aspect, alfabet, aspru, alfa, arabil, alfabet, arabesc, articol. Acelaşi tip de exerciţiu poate viza recunoaşterea unei propoziţii scurte, ca de exemplu: este înscris şi s-a îndepărtat în serii precum: este deschis, este proscris, este înscris, este în sens, este închis; s-a depărtat, l-au deportat, s-a pătat, s-a îndepărtat etc. Lectura prin grupuri de cuvinte: Citeşte textul pe coloane şi în secvenţe cât mai mari. Fixează-ţi privirea asupra punctelor, în felul acesta, vei putea cuprinde cât mai multe grupuri de cuvinte. Citeşte-l o dată rar şi apoi cât poţi repede. Citeşte primul grup, apoi priveşte punctul, citeşte al doilea grup şi apoi punctul etc. Încearcă să ritmezi lectura. Cărţile şi trăiesc altfel o poveste lină au şi ele pentru fiecare pentru mine viaţa lor în parte o aventură Trăiesc Aceeaşi carte obositoare atâta timp poate fi pentru el cât sunt citite pentru tine o oglindă strâmbă Exerciţii de lectură prin grupuri de cuvinte se pot realiza şi prin transcrierea fragmentată a unor texte şi lectura lor repetată: „Aceeaşi carte // poate fi // pentru tine // o poveste”. Lectura repetată 1. Alege un partener; alegeţi apoi, împreună, un fragment de text de aproximativ 50 de cuvinte; citiţi fiecare de trei ori textul; cel care ascultă va comunica partenerului progresele pe care le-a făcut de la o lectură la alta. 2. Profesorul a înregistrat pe bandă lectura unui text. Iată textul. Porneşte banda şi încearcă să citeşti textul în acelaşi timp cu înregistrarea. CUVÂNTUL NECUNOSCUT Tolerarea impreciziei şi evitarea dificultăţii în textul următor există cuvinte ale unei limbi inventate. Găseşte-le sensul! Oraşul era teribil de cor ol. Nu puteai auzi nimic din cauza maşinilor, tramvaielor şi oamenilor care ţipau unii la alţii. Şi aerul era dril, plin de praf, de gaze de eşapament Utilizarea contextului 1. Citiţi textul în întregime. Reluaţi lectura şi completaţi spaţiile albe cu unul dintre cuvintele alăturate: a. Au hotărât să________la Constanţa. Nu era simplu, trebuiau împachetate toate lucrurile dar, mai ales, trebuia să-şi ia rămas bun de la Alex, colegul de bancă şi să se despartă de Nic, bătrânul vânzător de îngheţată din colţ. (să plec, să se întoarcă, să se ducă, să se mute, să vină) b. Stătea la masă şi _________, iar în faţa lui peretele devenea o pată alburie şi gândurile îi zburau aşa departe încât nu le mai putea prinde. (citea, scria, se uita în gol, se gândea la vacanţă) 2. Citeşte textul şi alege pentru cuvântul subliniat unul sau mai multe sinonime din şirul următor: Munca l-a extenuat. După săptămâni de nesomn şi încercări nereuşite de a termina aparatul său de prins furnici, era slab, încercănat şi trist, (a slăbi, a obosi, a epuiza, a înfometa, a zăpăci) Analiza morfologică a cuvântului 1. Încearcă să deduci sensul următoarelor cuvinte prin separarea rădăcinii de afixe: - a amortiza, înjositor, a întrezări, a întrevedea, prevestitor, dizarmonic, dezacord. 2. Justifică sinonimia următoarelor cuvinte pornind de la sensul rădăcinii cuvântului: - a aluniza/a aseleniza; a încuraja/a îmbărbăta; a împământeni/a înrădăcina; împietrit/îngheţat. Anexa nr. 22 CÂMPUL LEXICAL ŞI CÂMPUL SEMANTIC Câmpuri lexicale în constelaţie Actori Miri, nuntaşi socri vornic Decor flori rochii lungi, voaluri etc. cântec veselie dans Câmpuri lexicale în serie Personaje Acţiuni Obiecte Locuri - - - - Personaje Acţiuni Modalităţi Consecinţe - - - - Câmp lexical în scară gradată incandescent clocotit fierbinte cald rece îngheţat Câmp lexical în matrice semantică Pentru persoane Pentru animale Pentru depunere Permanent Casă + - - + Hotel + - - + Cort + - - - Hangar - - + + Grajd - + - + Anexa nr. 23 LECTURA ŞI PROCESELE METACOGNITIVE Chestionar de evaluare a capacităţilor metacognitive Înţelegi un text mai bine dacă 1. te gândeşti la altceva în timp ce citeşti: totdeauna___aproape totdeauna___aproape niciodată 2. îl scrii cu propriile tale cuvinte: totdeauna___aproape totdeauna___aproape niciodată_____niciodată 3. subliniezi părţile importante: totdeauna___aproape totdeauna___aproape niciodată___niciodată 4. îţi pui întrebări în legătură cu ideile pe care le conţine: totdeauna___aproape totdeauna___aproape niciodată___niciodată 5. rescrii toate cuvintele textului: totdeauna___aproape totdeauna ___aproape niciodată___niciodată 6. reiei textul pentru a-ţi da seama dacă îţi aminteşti de toate părţile: totdeauna___aproape totdeauna___aproape niciodată___niciodată 7. sari părţile pe care nu le înţelegi: totdeauna___aproape totdeauna___aproape niciodată___niciodată 8. citeşti cât de repede poţi: totdeauna ___aproape totdeauna_____aproape niciodată___niciodată 9. reciteşti textul cuvânt de cuvânt, o dată şi încă o dată: totdeauna___aproape totdeauna___aproape niciodată___niciodată 10. îţi pui întrebări în legătură cu părţile pe care nu le înţelegi: totdeauna___aproape totdeauna___aproape niciodată___niciodată. (după A. Hahn, 1984) Observaţie: Strategiile pozitive (întrebările 2, 3, 4, 6 şi 10) se corectează astfel: totdeauna, aproape totdeauna (1 punct), aproape niciodată (- 1 punct) şi niciodată (- 2 puncte). Strategiile negative sunt punctate invers. Trebuie adăugate punctele pozitive şi scăzute punctele negative. Rezultatul poate varia între +20 şi -20. În cercetările lui Hahn, elevii care au obţinut un rezultat sub medie (M = 3, 4) au fost plasaţi în grupa elevilor slabi în metacogniţie. Chestionarul lui Hahn poate fi transcris şi în termenii unui ghid de lectură ce reţine strategiile pozitive şi schimbă sensul strategiilor negative: Ca să înţeleg un text - îl rescriu cu propriile mele cuvinte - nu mă gândesc la altceva în timp ce citesc - subliniez părţile importante - nu rescriu toate cuvintele textului - îmi pun întrebări în legătură cu ideile pe care le conţine - nu sar părţile pe care nu le înţeleg - reiau textul pentru a-mi da seama dacă îmi amintesc toate părţile - nu citesc repede - îmi pun întrebări în legătură cu părţile pe care nu le înţeleg - nu recitesc textul cuvânt de cuvânt Anexa nr. 24 PRIMA LECTURA - tehnici necanonice - Lectura anticipativă Lectura anticipativă/prospectivă este o strategie de parcurgere secvenţială a unui text epic. Textul poate fi povestit/citit de profesor sau citit pe fragmente, de elevi. Condiţiile realizării: text epic necunoscut elevilor; echivalenţa între timpul povestit şi timpul povestirii. Obiective: 1. familiarizarea elevilor cu un text epic, sau 2. familiarizarea elevilor cu structura unui text epic, sau 3. punerea în evidenţă a direcţiei prospective a lecturii. Etapele activităţii: 1. activităţi preliminare: - decuparea textului, de către profesor, în secvenţe ce corespund momentelor subiectului - anunţarea obiectivelor activităţii - prezentarea paşilor demersului 2. activitatea propriu-zisă: - lectura/povestirea primei secvenţe şi formularea unei întrebări legate de modul în care elevii văd cursul evenimentelor ce vor urma - formularea ipotezelor şi notarea lor pe tablă - lectura secvenţei următoare - confruntarea evenimentelor relatate de text cu ipotezele notate pe tablă şi alegerea anticipaţiei pe care textul a confirmat-o - rezumarea textului citit, de la început până la sfârşitul celei de-a doua secvenţe şi lectura secvenţei a treia - formularea unei întrebării legate de desfăşurarea evenimentelor ce vor urma - formularea ipotezelor şi notarea lor pe tablă etc. 3. reflecţie asupra paşilor parcurşi. Observaţii: primul pas al activităţii îl poate constitui reflecţia asupra elementelor paratextuale (titlu, ilustraţie, subtitlu, moto) şi formularea unor ipoteze asupra sensului textului pornind de la ele. Momentul reflecţiei se structurează în funcţie de obiectivul care a informat activitatea: 1. în cazul în care profesorul a urmărit cunoaşterea tramei unui text epic, lecţia va continua prin relectură, urmată de povestirea sau rezumarea textului; 2. în cazul în care profesorul a intenţionat să pună în evidenţă structura narativă, dialogul cu clasa va urmări circumscrierea momentelor subiectului; 3. în cazul în care profesorul a intenţionat să pună în evidenţă specificul procesului de constituire a sensului în lectura textului epic, discuţia cu elevii va urmări evidenţierea modului în care se construieşte sensul; prin înţelegerea şi corelarea sensului cuvintelor, propoziţiilor şi frazelor; prin ipoteze legate de sensul secvenţelor ce vor urma, prin reveniri asupra sensului deja-construit şi recompunerei lui. Harta subiectivă a lecturii Harta subiectivă a lecturii este o strategie de parcurgere secvenţială a unui text liric; strategia poate fi aplicată şi în cazul secvenţelor descriptive ale unui text narativ. Dintre tezele care au informat strategia le reţin pe următoarele: lectura este un drum prin poem, un drum accidentat, cu repartiţii inegale de sens; fiecare cititor parcurge propriul său drum. Condiţiile realizării: text liric, necunoscut elevilor şi definit prin structură imagistică , densă (ex.: pastel, poezie de dragoste). Obiective: 1. familiarizarea elevilor cu substanţa unui text liric 2. înţelegerea lecturii ca o călătorie prin text 3. înţelegerea fenomenului interpretărilor plurale, generat de modul diferit în care cititorii percep lumea textului. Etapele activităţii: 1. activităţi preliminare: - decuparea textului, de către profesor, în tablouri/secvenţe - anunţarea obiectivelor activităţii - prezentarea paşilor demersului: la sfârşitul fiecărei secvenţe, elevii vor reprezenta experienţa de lectură pe care au avut-o: reprezentarea se va face prin desen şi/sau fragmente de text şi/sau comentarii. 2. activitatea propriu-zisă; activitatea poate fi deschisă printr-o invitaţie de lectură de tipul: „Lectura este un drum prin lumea textului. Intraţi fără sfială în această lume. Notaţi, desenaţi ce vedeţi, ce auziţi, ce simţiţi, de ce anume vă amintiţi”: - lectura primului tablou şi relectura, realizate de profesor; reprezentarea, de către elevi, prin cuvânt sau desen, a imaginilor care au impresionat/au şocat/au rămas întipărite în memorie, a sentimentelor şi gândurilor pe care le-a provocat lectura - lectura tablourilor următoare şi reprezentarea lor - confruntarea experienţelor de lectură: elevii vor repovesti drumul după modelul: la început am văzut/am auzit/am simţit/mi-am amintit; apoi am văzut, am auzit; pentru mine textul vorbeşte despre - discuţia va aborda mai întâi modurile în care elevii au perceput aceeaşi secvenţă; apoi va fi ascultată istoria unor lecturi şi semnificaţiile globale pe care elevii le atribuie textului. - notarea semnificaţiilor globale se va face pe o foaie martor ce va fi folosită în ora de interpretare. 3. reflecţie asupra paşilor parcurşi şi evidenţierea asemănărilor şi diferenţelor existente între lecturile elevilor. (adaptat după C. M. Mecu, 2001) Anexa nr. 25 SUBIECTUL, IDEILE PRINCIPALE ŞI IDEILE SECUNDARE 1. Textul informativ „Pentru a situa mai uşor stelele pe cer, oamenii s-au gândit să le reprezinte fixate pe o sferă imensă, sfera (bolta cerească). Aceasta are Pământul drept centru şi se învârte pe loc, în jurul axei polilor, în acelaşi timp cu planeta noastră, dar în sens invers. După cum poziţia unui punct pe Pământ este dată de latitudinea şi longitudinea sa, poziţia aştrilor pe cer este reprezentată în funcţie de coordonatele lor pe sfera cerească. Spectacolul cerului variază în funcţie de mediu sau de locul unde ne aflăm pe Pământ. Anumite constelaţii nu sunt vizibile decât în emisfera nordică (Ursa Mare, Ursa Mică, Casiopeea), iar altele doar în emisfera sudică (Crucea Sudului, Carena). De asemenea, există atât stele care nu pot fi văzute decât în timpul unei părţi a nopţii între răsăritul lor (la est) şi apusul lor (la vest), cât şi stele care pot fi văzute în permanenţă. Cei care locuiesc de-a lungul ecuatorului pot vedea desfăşurarea întregului cer de-a lungul unei nopţi. La poli, dimpotrivă, nu poate fi văzută decât o jumătate din sfera cerească.” (Universul, col. „Enciclopedia pentru tineri”, Rao, p. 9.) Întrebare Răspuns Subiect Despre ce este vorba în text? Care este problema centrală a textului? Sfera sau bolta cerească Idee principală Care este lucrul cel mai important prezentat de autor despre bolta cerească? Bolta cerească este o sferă imaginară pe care oamenii îşi reprezintă stelele. Idei secundare Ce informaţii oferă textul despre sfera cerească? În centrul sferei se află Pământul - sfera se roteşte - sfera are poli cereşti - sfera are coordonate etc. - sfera se vede diferit în funcţie de aşezarea celui care priveşte Demersul ale cărui rezultate le-am prezentat aici poate fi: 1. Propus de profesor ca exemplificare a strategiei; în această situaţie secvenţa de modelare va evidenţia paşii reflecţiei prin formulări de tipul: - „După ce am citit textul cu atenţie mă întreb mai întâi care este problema pe care textul o tratează, care este subiectul textului. Răspunsul este uşor de găsit. E vorba de bolta cerească. O dată ce am aflat răspunsul îl notez: subiectul: bolta cerească”. - „Apoi mă întreb care este cea mai importantă informaţie pe care textul o oferă despre bolta cerească. Răspunsul la întrebare ar putea fi «în central sferei se află pământul» dar şi «pe bolta cerească oamenii îşi reprezintă stelele». Mă uit la cele două răspunsuri şi mă întreb: Să fie amândouă la fel de importante?” - După încheierea demersului, profesorul va relua succint paşii şi va oferi elevilor un alt text pentru a aplica strategia. 2. Propus de profesor elevilor, ca exerciţiu; în această situaţie profesorul poate oferi o reprezentare sintetică a structurii textului sau un protocol al activităţii; elevii pot lucra individual sau pe grupe. Fişă de control 1. Citesc cu atenţie textul. 2. Identific problema centrală a textului. 3. Formulez problema şi scriu în dreptul ei „subiect”. 4. Mă întreb care este informaţia cea mai importantă pe care textul o oferă despre problemă. 5. Formulez succint informaţia şi scriu, în dreptul ei, „idee principală”. 6. Mă întreb dacă există informaţii legate de ideea principală. 7. Le caut în text, le formulez succint şi scriu în dreptul lor „idei secundare”. 2. Text literar „A fost odată ca niciodată etc. A fost un împărat evlavios şi bun. El avea trei feciori. Pe lângă multe bunătăţi ce făcuse oamenilor din împărăţia lui, a ridicat şi o monastire de care să se ducă pomina. A împodobit-o cu aur, cu pietre nestemate şi cu tot ceea ce meşterii din acea ţară au socotit mai scump şi mai frumos. O mulţime de stâlpi de marmură şi poleiţi erau prin biserică şi pe dinaintea ei. Zugrăvelele cele mai preţioase, policandrele de argint suflate cu aur, candelele de argintul cel mai bun şi cât doniţa, cărţile cele mai alese erau zestrea monastirii aceleia. Cu cât se bucura împăratul de frumuseţea ei, cu atât se întrista că nu poate să o săvârşească pe deplin, căci turnul se surpa. (Pasărea măiastră, în Petre Ispirescu, Legende sau basmele românilor) Întrebare Răspuns Subiect Despre ce este vorba construcţia unei mănăstiri durerea unui împărat în alineat? Care este problema centrală a textului? Idee Care este lucrul cel turnul mănăstirii se surpă împăratul este îndurerat pentru că principală mai important prezentat de autor despre mănăstire continuu nu poate încheia construcţia mănăstirii Idei secundare Ce informaţii oferă textul despre mănăstire? - mănăstirea a fost construită de un împărat bun şi evlavios -frumuseţea mănăstirii îl bucură pe împărat, iar surparea turnului îl îndurerează - mănăstirea este construiţă şi împodobită pentru a fi desăvârşită - turnul mănăstirii se surpă Prezenţa celor două variante este o dovadă certă a polivalenţei textului literar, a faptului că permite direcţii diferite de constituire a sensului. Acesta este motivul pentru care recomand acceptarea, în măsura în care au coerenţă, a unor variante diferite de răspuns. Anexa nr. 26 FORMULAREA ÎNTREBĂRILOR ŞI CORECTAREA RĂSPUNSURILOR A. TIPURI DE ÎNTREBĂRI I. Criterii de clasificare 1. Gradul de complexitate al răspunsului: întrebări închise vs. deschise, problematizante (după R. Beach şi J. Marshall, 1991) a. Întrebările închise sunt cele care nu acceptă decât un singur răspuns corect şi verifică modul în care au fost înţelese/învăţate conţinuturile. Ex.: Care sunt evenimentele relatate în text? Care sunt personajele basmului? Care este definiţia subiectului? Care sunt predicatele frazei? b. Întrebările deschise sunt cele care cer o interpretare sau o evaluare a conţinuturilor şi acceptă mai multe răspunsuri: Ex.: Ce semnificaţie are prima probă pe care o trece eroul? Care este sensul metaforei „bordei în soare”? Ce vi s-a părut dificil în lecţie, text şi de ce? Cum aţi rescrie finalul? 2. Raportul cu textul: întrebări intratextuale, extratextuale şi intertextuale (după K. Hartmann şi J. Allison, 1996) a. Întrebările intratextuale sunt cele ale căror răspunsuri pot fi găsite în text, prin corelarea informaţiilor pe care le oferă. În cadrul lor, se înscriu toate întrebările legate de acţiune, personaje, imagini, de instanţa narativă, perspectivă, structura textelor etc. b. Întrebările extratextuale sunt cele prin care elevul este solicitat să coreleze informaţiile oferite de text cu: - date obţinute din alte surse, în cazul textelor non-literare: Ce alte cunoştinţe ai despre subiectul textului? - amintiri şi reacţii subiective, în cazul textelor literare: De ce fapte, imagini v-aţi amintit citind textul? Cum vă raportaţi la personaj? c. Întrebările intertextuale sunt cele prin care elevul este solicitat să coreleze texte diferite: Ex.: Cunoaşteţi şi alte texte cu aceeaşi problematică? Puteţi stabili asemănări între personajul X şi alte personaje? etc. II. Eşalonarea întrebărilor În funcţie de criteriile enunţate mai sus ordinea firească este următoarea: a) în orele de limbă - de la întrebări închise spre întrebări problematizante; b) în orele de literatură - de la întrebări extratextuale (reacţia emoţională) la întrebări intratextuale închise (comprehensiunea textului) şi apoi deschise (interpretarea textului); - întrebările intertextuale pot dubla întrebările extratextuale sau pot încheia interpretarea. B. REZOLVAREA SITUAŢIILOR ÎN CARE RĂSPUNSUL ESTE ABSENT SAU GREŞIT 1. valorizarea, în măsura în care răspunsul există, a aspectelor valide ex.: Din răspunsul tău am reţinut ca interesante observaţiile de sau: într-adevăr acţiunea nuvelei începe cu 2. repetarea întrebării şi acordarea unui timp suplimentar de gândire ex.: întrebarea mea a fost 3. reformularea întrebării prin parafrază, oferirea unor perspective complementare şi/sau segmentarea unei întrebări complexe în întrebări mai simple: ex.: Să reluăm întrebarea şi să ne gândim împreună 4. oferirea unor date suplimentare. ex.: Să ne amintim: mai întâi eroul, apoi Deci, care este ultimul moment al acţiunii? Anexa nr. 27 REDACTAREA COMENTARIUL DE TEXT LITERAR Comentariul textului epic CE TEXT? Date generale despre text (autor, an de apariţie, gen, specie) DESPRE CE? Tema textului şi semnificaţia titlului CINE? Instanţa naratorială (persoana, viziunea) CE ŞI IN CE MOD? Compoziţia textului (capitole, părţi) Evenimentele şi modul în care sunt reprezentate Timpul şi spaţiul şi modul în care sunt conturate Personajele şi modul în care sunt create CU CE SCOP ŞI CU CE EFECT? Semnificaţii globale; efecte asupra cititorului Comentariul textului liric CE TEXT? Date generale despre text (autor, an de apariţie, gen, specie) DESPRE CE? Tema textului şi semnificaţia titlului CINE? Eul liric (persoana, viziunea, starea, sentimentele) CE Şl IN CE MOD? Compoziţia textului (strofe, versuri şi structura lor; tablouri, imagini şi ordinea lor) Care sunt imaginile? Ce redau? Ce spaţii? Ce gânduri? Ce sentimente? Ce stări? Ce metamorfoze? Cum sunt realizate? CU CE SCOP ŞI CU CE EFECT? Semnificaţii globale; efecte asupra cititorului Comentariul textului dramatic CE TEXT? Date generale despre text (autor, an de apariţie, gen, specie) DESPRE CE? Tema textului şi semnificaţia titlului CINE? Autorul, în didascalii Personajele, în textul dialogat CE Şl ÎN CE MOD? Compoziţia textului (acte, scene) Evenimentele şi modul în care sunt reprezentate Timpul şi spaţiul şi modul în care sunt conturate Personajele şi modul în care sunt create CU CE SCOP ŞI CU CE EFECT? Semnificaţii globale; efecte asupra cititorului VOCABULARUL MODELULUI COMUNICATIV Definiţiile următoare propun o reluare succintă a unora dintre problemele discutate în textul cărţii Perspectiva de abordare a conceptelor este cea a „pedagogiei comunicării”. Termenii au valoarea unor cuvinte-instrument, menite să asigure claritatea dialogului cu cititorul acestor pagini. Abordare comunicativă (model comunicativ-funcţional) - viziune asupra studiului limbilor în şcoală, conturată în Europa anilor '80 şi implementată la noi prin reforma anilor '90. Modelul este centrat asupra formării competenţei de comunicare şi a competenţei culturale şi vizează: a) în plan pedagogic, constituirea unui cadru de învăţare capabil sa acorde un spaţiu larg iniţiativei elevului, b) în plan psihologic, instituirea unei practici motivate şi funcţionale a limbii şi lecturii, c) în plan lingvistic, deschiderea studiului limbii înspre aspectele interactive şi sociale, d) în plan cultural, extinderea domeniului literaturii înspre literatura de frontieră şi contemporaneitate şi extinderea problematicii textului în zona non-literarului. Achiziţionare (achiziţie) - proces de apropriere spontană şi progresivă a unor realităţi complexe. Acest proces permite asimilarea limbajului prin intermediul unor situaţii şi evenimente. Părintele nu-l „învaţă” pe copil limba maternă, ci-l aşază în contexte de viaţă sau „de achiziţie”. Prin opoziţie, lecţia tradiţională de gramatică se caracterizează prin procese de învăţare, şi nu de achiziţie. Valorizarea didactică a procesului de achiziţie presupune implicarea activă a elevilor în situaţii de comunicare globale (situaţii autentice „non-didactice”), urmate de momente de reflecţie (de metacomunicare) ce vizează identificarea elementelor prezente în cadrul schimbului verbal şi social. Activitate didactică - situaţie formativă compusă dmtr-o succesiune de evenimente sau momente didactice orientate de obiective conjugate în funcţie de scopul didactic, activităţile de predare-învăţare pot fi activităţi de comunicare (ce favorizează procesele de achiziţie) şi activităţi de asimilare a cunoştinţelor (ce favorizează procesele de învăţare). Activitate de asimilare/structurare a cunoştinţelor - activităţi ce vizează asimilarea unor cunoştinţe metalingvistice (de ortografie, lexic, morfologie, sintaxă, şi organizare a textului, parametri situaţionali etc.) sau de teorie literară. Scopul lor este de a contura noţiuni ce vor putea fi reinvestite ulterior în practicile de comunicare, în lectură şi interpretare. Aceste activităţi se mai numesc „activităţi specifice” (Canada) sau „activităţi de structurare” (Franţa). Activităţi de comunicare - activităţi ce vizează practica funcţională a limbii sau, altfel spus, comprehensiunea şi producerea de discurs. Aceste demersuri didactice creează situaţii complete şi funcţionale de lectură, scriere sau comunicare orală şi permit exersarea competenţei de comunicare într-o manieră integrată. Aceste activităţi conţin şi secvenţe de observare şi de obiectivare a experienţei în vederea dobândirii unor cunoştinţe despre fenomenul lingvistic experimentat; specificul lor constă însă în practicarea limbii în manieră integrată. Activităţile de comunicare se definesc prin opoziţie cu activităţile de structurare a cunoştinţelor şi poartă denumiri diferite: „activităţi de eliberare” (Franţa), „activităţi-cadru” (Elveţia), „practici de discurs semnificante” (Canada). A-şti-să-fii (savoir-etre) - termen al seriei savoir, savoir-faire, savoir-etre, prin care se depăşeşte domeniul cognitiv şi care acoperă ansamblul „variabilelor interne” ale unui individ: atitudini, valori, sentimente, emoţii, motivaţii, trăsături de personalitate, stiluri de conduită etc. Comunicarea orală şi scrisă şi lectura sunt activităţi ce permit modelarea lui a-şti-să-fii sau, cel puţin, reflecţia asupra unora dintre aspectele pe care termenul le reuneşte. Mai mult, lectura literară, prin modelele/antimodelele pe care le aduce aproape, face posibilă conturarea lui a-şti-să-devii. Conceptul savoir-devenir este definit drept capacitate de a te pune în proiect, de a-l planifica, realiza, evalua şi ajusta pe parcursul desfăşurării şi de a-l evalua în final. Cele două categorii - a şti-să-fii şi a-şti-să-devii - nuanţează competenţa de comunicare şi sunt puncte de fugă esenţiale în studiul maternei. Capacitate (skill, savoir-faire) - abilitate naturală sau dobândită de a face ceva; capacităţile sunt transferabile, adică reutilizabile în contexte diferite. Termenul poate fi folosit ca sinonim al cunoştinţelor procedurale (a şti cum să foloseşti informaţia) şi contextuale (a şti când, unde şi de ce să foloseşti informaţia). Programele noastre fixează, ca obiective-cadru, formarea a patru capacităţi fundamentale: a şti să receptezi şi să produci mesaj oral, a şti să receptezi şi să produci mesaj scris. La rândul lor, aceste capacităţi pot fi descompuse în subcategorii (ex.: capacitatea de a produce mesaj oral poate fi specificată în a şti să începi, să continui sau să închei dialogul, să preiei ideea, să formulezi opinia etc). Capacităţile şi cunoştinţele formează resursele competenţei de comunicare. Competenţă de comunicare (didactică) - ansamblul cunoştinţelor (savoirs) şi capacităţilor (savoir-faire, savoir-etre) pe care subiectul le mobilizează pentru a rezolva situaţiile de comprehensiune şi de producere a textului. Competenţa de comunicare poate fi definită prin următoarele componente: 1. componenta verbală (stăpânirea coordonatelor limbii); 2. componenta cognitivă (stăpânirea operaţiilor intelectuale responsabile de producerea şi comprehensiunea limbajului (memorarea, diferenţierea, compararea, clasarea, inferenţa, anticiparea etc); 3. componenta enciclopedică (cunoaşterea aspectelor lingvistice, textuale şi discursive, proprii unor domenii diferite: istorie, ştiinţă, tehnică etc); 4. componenta ideologică (capacitatea de a se situa faţă de şi de a reacţiona la idei, valori, opinii vehiculate prin discurs); 5. componenta literară (capacitatea de a exploata creativitatea verbală); 7. componenta socio-afectivă (reţeaua de concepţii, de sentimente şi de valori ce influenţează comportamentul verbal al individului Din totalitatea componentelor competenţei de comunicare, componenta verbală este vizată explicit şi constant prin orele de limbă română şi cuprinde, la rândul ei: a) o dimensiune lingvistică (cunoaşterea şi utilizarea aspectelor de ordin fonetic, lexical şi a celor de sintaxă a frazei), b) o dimensiune textuală (cunoaşterea şi utilizarea regulilor şi procedeelor care asigură organizarea generală a unui text, legătura între fraze, coerenţa între părţi, structura textuală, narativă, descriptivă, argumentativă, explicativă), c) dimensiunea discursivă (cunoaşterea şi utilizarea regulilor şi procedeelor care determină folosirea limbii în context, utilizarea registrelor limbii, a normelor de interacţiune verbală, cunoaşterea parametrilor situaţiei de comunicare etc). Comunicarea - proces conturat prin.două grupuri de definiţii. Primul accentuează sensul de proces de transmitere a unui mesaj (A trimite un mesaj lui B, mesaj care are un efect asupra acestuia) şi cadrează comunicarea prin întrebările cine şi ce spune, cui spune, pe ce canal şi cu ce efect. Cel de-al doilea grup statuează comunicarea ca negociere şi schimb de semnificaţie, proces în care mesajele, persoanele determinate cultural şi „realitatea” interacţionează pentru a permite ca înţelesul să fie produs, iar înţelegerea să apară; întrebările sunt acum centrate pe raporturi: care este raportul dintre elementele ce alcătuiesc mesajul, care este raportul dintre text şi realitatea la care se referă, dar raportul dintre text şi experienţa socială şi culturală a receptorului etc. Cele două grupuri de definiţii sunt complementare, fapt reflectat în didactică în seria întrebărilor ce cadrează situaţiile de comunicare: cine vorbeşte, cui se adresează, ce comunică, despre ce comunică, în prezenţa cui, unde, când, cum, cu ce scop, care sunt relaţiile dmtre cei ce comunică, dar relaţiile dintre cei ce comunică şi ceea ce este comunicat etc. Context comunicativ (de comunicare) - ansamblu al factorilor care, dincolo de sensurile determinate de structura lingvistică a enunţurilor, afectează semnificaţia acestora. Contextul comunicativ se defineşte prin următoarele componente: a) datele situaţiei de comunicare (identitatea, rolul şi statutul social al interlocutorilor, locul şi momentul comunicării), b) supoziţii despre ceea ce interlocutorii ştiu sau consideră de la sine înţeles, despre opiniile şi intenţiile lor în situaţia dată, c) locul enunţului în ansamblul discursiv din care face parte. Demers - modalitate de a conduce o acţiune didactică, de a te îndrepta spre un scop, demersul poate fi 1. inductiv (pleacă de la particular, pentru a se îndrepta spre general şi a reveni apoi la particular), 2. deductiv (pleacă de la general spre particular), 3. analogic sau transductiv (transpune într-un context nou o abordare sau o soluţie deja cunoscută) şi 4. dialectic (abordare contradictorie ce permite tratarea datelor prin confruntarea lor simultană). Dezbatere - specie a discursului oral de tip interlocutiv ce presupune confruntarea unor opinii, credinţe, idei susţinute de participanţi diferiţi. Tipurile dezbaterii sunt: 1. dezbaterea de opinii pe fond de controversă (ce presupune reunirea şi confruntarea unor poziţii diferite cu scopul de a influenţa poziţia celuilalt sau de a preciza şi/sau modifica propria poziţie ex „Este personajul X vinovat sau nevinovat de “); o variantă a acestui tip de dezbatere este modelul Karl Popper, 2. deliberarea (în cadrul căreia argumentaţia vizează luarea unei decizii, ex „Ce carte să alegem pentru lectura în grup”; 3. dezbaterea cu scopul de a rezolva probleme (în cadrul ei, opoziţia iniţială ţine de cunoaşterea, dar mai ales de necunoaşterea sau de cunoaşterea parţială a problemei, ex „Cum să ne organizăm pentru a scrie un ghid al localităţii”, „Care ar putea fi grila de lectură a unei descrieri”). Documente autentice (non-didactice) - imagini şi texte create cu alte scopuri decât activitatea didactică (articole de ziar, înregistrări ale unor conversaţii cotidiene, reclame etc) şi folosite cu intenţia de a aduce „realitatea” extraşcolară în spaţiul orei de comunicare. Expunere - specie a discursului oral relativ formală şi specifică, prin care cel ce expune se adresează auditoriului într-o manieră structurată pentru a-i transmite informaţii, a descrie, a demonstra sau a explica. Factorii comunicării - termenul denumeşte elementele constitutive ale procesului de comunicare verbală şi acoperă, în programele noastre, cei şase parametri ai schemei lui R. Jakobson: emiţătorul, destinatarul, mesajul, contextul, codul şi contactul. Funcţiile limbajului - tipuri de relaţii între forma lingvistică şi situaţia/contextul/în care aceasta este utilizată. Funcţiile limbajului, aşa cum apar ele în programele de limbă şi literatură română, au fost conturate de R. Jakobson prin raportare la factorii comunicării: a) funcţia referenţială, centrată pe context/referent; b) funcţia emotivă, centrată pe emiţător; c) funcţia conativă, pe destinatar; d) funcţia metalingvistică, pe cod; e) funcţia fatică, pe contactul dintre interlocutori; f) funcţia poetică, centrată pe mesajul însuşi. Joc de rol - tehnică de joc de imitaţie, aşezată la frontiera pedagogiei şi psihodramei; se defineşte, înainte de toate, ca o formă a improvizaţiei şi, deci, a imprevizibilului; această dimensiune îl separă de activităţile de simulare, ce presupun prezenţa unui scenariu, a unui traseu previzibil: ex.: a-ţi imagina monologul interior al unui personaj într-un anume moment al acţiunii, a descrie ceea ce vede/simte eroul într-un anumit moment, a scrie o scrisoare actorului preferat etc. Metacogniţie - termen ce desemnează deopotrivă un domeniu de cunoaştere special (cunoştinţele noastre despre cogniţie) şi procesele şi strategiile de reglare a cogniţiei. În didactica maternei, termenul este folosit cu cea de-a doua accepţiune şi se referă la cunoştinţele pe care elevul le are despre comprehensiune şi producere de text şi la controlul acestor activităţi. Instrumente eficiente în acest sens sunt fişele de control şi autoevaluare. Metacomunicare - termenul desemnează cunoştinţele pe care elevul le are despre factorii implicaţi în comunicare şi capacitatea de a-şi controla (planifica, monitoriza şi evalua) modul de a acţiona (verbal, non-verbal şi paraverbal) şi de a reacţiona. Eficiente în acest sens sunt fişele de control şi autoevaluare, precum şi secvenţele de reflecţie asupra activităţilor de comunicare globală. Metode pedagogice - teorii şi practici coerente care permit asimilarea de informaţii şi de noţiuni şi achiziţia de capacităţi. Metoda presupune o anume idee despre om, despre societate şi despre raporturile dezirabile între om şi societate. Metodele se definesc, de asemenea, prin rolurile pe care le joacă actorii implicaţi în procesul educaţional şi prin locul acordat cunoştinţelor. Modelare (modelisation) - tehnică de predare ce constă în prezentarea unui model şi în reproducerea lui de către elevi; tehnica este eficientă în cadrul predării cunoştinţelor procedurale şi poate pune în evidenţă nu numai paşii procesului de gândire, ci şi ezitările sau derivele lui (ex.: în cazul primelor lecţii de rezumare sau de identificare a ideilor principale, profesorul construieşte, mai întâi, o secvenţă în care rezolvă sarcina cu voce tare; apoi reia paşii şi evidenţiază specificul demersului; în final, cere elevilor să realizeze singuri sarcina, gândind cu voce tare sau prezentând doar rezultatele). Obiectiv cadru - obiectiv cu grad ridicat de generalitate şi complexitate, orientat înspre formarea unor capacităţi şi atitudini specifice disciplinei şi urmărit de-a lungul mai multor ani de studiu. Obiectiv de referinţă - obiectiv ce specifică rezultatele aşteptate ale învăţării şi urmăreşte progresia capacităţilor şi cunoştinţelor de la un an de studiu la altul. Proiect - activitate realizată individual sau în grup, orientată de un scop productiv şi concretizată într-o prezentare cu caracter public. În cadrul proiectului, învăţarea nu este un scop în sine, ci serveşte un mod de a întreprinde o acţiune (ex.: scrierea unui ghid al localităţii şi editarea lui, cercetarea semnificaţiei „mărţişorului”, a pomului de Crăciun şi prezentarea rezultatelor, elaborarea unei grile de lectură a textului epic şi prezentarea ei, alcătuirea unei culegeri de texte şi publicarea ei etc). Proiectele pot fi clasificate în funcţie de durată (proiecte de an, de semestru, de capitol etc.) şi în funcţie de anvergura temei: proiecte deschise (atunci când vizează realitatea extraşcolară) sau închise (atunci când vizează disciplina/disciplinele şcolare); proiecte-directoare (atunci când vizează întreaga arie curriculară) şi sub-proiecte (integrate într-un proiect director şi vizând ariile disciplinei). Secvenţe de negociere - secvenţe ce permit elevilor schimbul de idei, de puncte de vedere, schimb realizat cu scopul de a ajunge la un acord; ex.: discuţii referitoare la modul de organizare a grupului în vederea elaborării unui proiect, discuţii legate de semnificaţiile plurale ale unui text, discuţii despre strategiile optime de redactare a unui anume tip de text etc. Simulare - tip de demers didactic ce permite reinventarea, reproducerea cât se poate de fidelă a unui plan al realităţii; prin simulare, se dezvoltă o situaţie ale cărei componente esenţiale trebuie programate dinainte şi care sunt, în consecinţă, previzibile; ex.: simularea unei conversaţii telefonice cu părintele prietenului, simularea unei mese rotunde etc. Simulările se integrează în categoria activităţilor globale de comunicare. Unităţi de conţinut/de învăţare - structuri de conţinuturi organizate fie tematic, fie în conformitate cu domeniile constitutive ale disciplinei (lectură, elemente de construcţia comunicării, comunicare orală, scriere). Ordinea de parcurgere a acestor conţinuturi poate fi decisă de profesor sau de catedră; condiţia o constituie respectarea logicii didactice a domeniului şi asigurarea unui număr de ore pentru sinteze şi recapitulare. BIBLIOGRAFIE *** Curriculum Naţional pentru învăţământul obligatoriu; Cadru de referinţă, M.E.N., C N.C., Bucureşti, Editura Corint, 1998. *** Curriculum naţional, Programe şcolare pentru clasa a IX-a, Aria curriculară Limbă şi comunicare, Limba şi literatura română, Vol. I, M.E.N., C.N.C., Bucureşti, Ed. Cicero, 1999. *** Curriculum naţional, Programe şcolare pentru clasele a V-a - a VIII-a, Aria curriculară Limbă şi comunicare, Vol. I, M.E.N., C.N.C., Ed. Cicero, Bucureşti, 1999. *** Curriculum naţional, Programe şcolare pentru clasa a VI-a, M.E.N., C.N.C., Bucureşti, 1998. *** Programa Analitică a învăţământului Secundar, Ministerul Instrucţiunii şi al Cultelor, Bucureşti, 1907. Chiş, V., Activitatea profesorului între curriculum şi evaluare, Cluj, Ed. Presa Universitară Clujeană, 2001. De Peretti, A., Legrand, J-.A., Boniface, J., Tehnici de comunicare (trad. G. Sandu), Iaşi, Polirom, 2001. Doron, R., Parot F. (coord.), Dicţionar de psihologie, (trad. N. Cernăuţeanu), Bucureşti, Humanitas, 1991. Drăgotoiu, I. (coord), Compunerea şcolară - studii metodologice, Universitatea Babeş-Bolyai, Cluj-Napoca, 1981. Eco, U., Limitele interpretării, Constanţa, Ed. Pontica, 1996. Eftimie, N., Metodica studierii limbii şi literaturii române, Piteşti, Ed. Paralela 45, 2000. Ferreol, G., Flageul N., Metode şi tehnici de exprimare scrisă şi orală (trad. A. Zăstroiu), Iaşi, Polirom, 1998. Gadamer, H. G., Actualitatea frumosului, (trad. Val Panaitescu), Iaşi, Polirom 2000. Goia, V., Drăgotoiu L, Metodica predării limbii şi literaturii române, Bucureşti, E.D.P., 1995. Goia, V., Ipostazele învăţării. Limba şi literatura română, Cluj, Ed. Napoca Star, 1999. Goia, V., Didactica limbii şi literaturii române, Cluj, Ed. Dacia, 2001. Ionescu, M. şi Radu I. (coord.), Didactica modernă, ed. 2., Cluj, Ed. Dacia, 2001. Liiceanu, G., Dans cu o carte, în Declaraţie de iubire, Bucureşti, Humanitas, 2001. Lohisse, J., Comunicarea. De la transmiterea mecanică la interacţiune (trad. G. Scurtu Iovan), Iaşi, Polirom 2001. Matterlart, A. şi M., Istoria teoriilor comunicării (trad. I. Pânzaru), Iaşi, Polirom, 2001. Mecu, C. M., O experienţă de receptare, în Nichita Stănescu prin lentile de psiholog, Bucureşti, Ed. Naţional, 2001. Meyer, G., De ce şi cum evaluăm, (trad. D. Samarineanu), Iaşi, Polirom, 2000. Moeschler, J., Reboul A., Dicţionar enciclopedic de pragmatică, (trad. coord. C. Vlad şi L. Pop), Cluj, Ed. Echinox, 1999. Pamfil, A., Textul literar scris de elevi sau despre aşezarea de cealaltă parte a cărţii, „Perspective, Revista de didactică a limbii şi literaturii române'', 2/2001. Pamfil, A., Modelul explicit al studiului literaturii sau despre întreguri si transparenţe, „Perspective, Revista de didactică a limbii şi literaturii române”, 2/2001. Pamfil, A., Zlătior T., , Onojescu M., Literatura în manuale şi în şcoală, Cluj, Ed. Euro-didact, 2001. Parfene, C, Metodica limbii şi literaturii române în şcoală. Ghid teoretico-aplicativ, Iaşi, Ed. Polirom,1999. Păuş, V. A., Dezvoltarea competenţelor de comunicare în Aria curriculară limbă şi comunicare, „Perspective, Revista de didactica limbii şi literaturii române”, 1/2001 Pentek E., Pentru o abordare complexă a esteticului în şcoală, în Ion Drăgotoiu (coord.), Principii şi metode noi în didactica literaturii şi limbilor moderne, Cluj, Universitatea din Cluj-Napoca, 1989. Reuter, Y., Introduction a l'analyse du roman, Paris, Bordas,1991. Reuter, Y., Enseigner et apprendre a ecrire, Construire une didactique de l'ecritwe, Paris, ESF. editeur, 1996. Rief, L , Seeking Diversity, Language Arts with Adolescents, Portsmouth. NH, Heinemam, 1992. Simard, C, Elements de didactique du francais langue premiere, Montreal, De Boeck, Lancier, 1997. Şerbănescu, A., Cum se scrie un text, Iaşi, Polirom, 2000. Tămăian, L, Exersarea rezumatului „Perspective, Revista de didactică a limbii şi literaturii române”, 2/2001. Temple, C, Gillet J. W., Language and Literacy: A Lively Approach, New York, Harper ColhnsPub., 1996. Vial, J., Histoire et actualite des methodes pedagogiques, Paris, Les Editions ESF, 1987. CUPRINS INTRODUCERE DIDACTICA LIMBII ŞI LITERATURII ROMÂNE: STATUT ŞI COORDONATE .............. 1 1. Consideraţii preliminare ............................................................................................................. 1 2. Specificul disciplinei .................................................................................................................. 3 2.1. Domenii de referinţă şi perspective integratoare ..................................................................... 3 2.2. Învăţare analitică şi sintetică .................................................................................................... 4 3. Subdomeniile disciplinei ............................................................................................................. 5 3.1. Perechea limbă - literatură ....................................................................................................... 5 3.2. Grupul capacităţilor de comunicare ......................................................................................... 6 PARTEA I: Perspective structurante şi repere metodologice FUNCŢIILE STUDIULUI LIMBII ŞI LITERATURII ROMÂNE ............................................ 7 1. Finalitatea esenţială: „articularea” semnificantă a lumii ............................................................. 8 2. Finalităţi subsecvente: formarea competenţei lingvistice şi culturale ........................................ 10 2.1. Competenţa de comunicare ...................................................................................................... 10 2.2. Competenţa culturală ............................................................................................................... 11 SPECIFICUL MODELULUI COMUNICATIV ..........................................................................15 1. Influenţele domeniilor de referinţă ............................................................................................. 15 2. Funcţiile modelului comunicativ ................................................................................................ 17 2.1. Modelul comunicativ: factor de coerenţă ................................................................................ 17 2.2. Modelul comunicativ: tipar structurant ................................................................................... 18 3. Principiile didacticii comunicării ............................................................................................... 19 ELEMENTE DE PROIECTARE .................................................................................................. 21 1. Proiectarea activităţilor didactice: structuri deschise ................................................................. 21 1.1. Tipologia activităţilor didactice ............................................................................................... 21 1.2. Variante de structurare a activităţilor ....................................................................................... 23 2. Proiectarea lecţiilor şi a secvenţelor didactice: parcursuri explicite ........................................... 27 2.1. Modelul „învăţării directe sau explicite” ................................................................................. 28 2.2. Modelul „Ştiu-Doresc să ştiu- Am învăţat” ............................................................................. 29 2.3. Modelul „Evocare - Constituirea sensului - Reflecţie” ........................................................... 31 3. Clasa - spaţiu al dialogului şi al cooperării ................................................................................ 32 PARTEA a II - a: Formarea competenţei de comunicare COMPETENŢA DE COMUNICARE. ABORDARE TEORETICĂ ......................................... 33 1. Parametrii comunicării şi funcţiile limbajului ............................................................................ 33 2. Competenţa de comunicare: specific şi resurse .......................................................................... 36 3. Componentele competenţei de comunicare ................................................................................ 39 ELEMENTE DE CONSTRUCŢIE A COMUNICĂRII .............................................................. 40 1. Structura programelor ................................................................................................................ 40 2. Variante metodologice ............................................................................................................... 44 2.1. Etapele învăţării ...................................................................................................................... 44 2.2. Scenarii didactice .................................................................................................................... 45 3. Concluzii .................................................................................................................................... 48 COMUNICAREA ORALĂ .......................................................................................................... 49 1. Direcţii dominante ...................................................................................................................... 49 2 Elemente de didactica oralului .................................................................................................... 50 2.1. Structura programelor ............................................................................................................. 50 2.2. Principii ale didacticii oralului ................................................................................................. 52 3. Structurarea secvenţelor didactice .............................................................................................. 53 3.1. Orientări metodologice ............................................................................................................ 53 3.2. Tipuri de activităţi .................................................................................................................... 53 3.3. Fişe de contiol şi evaluare ........................................................................................................ 55 4. Concluzii ..................................................................................................................................... 56 SCRIEREA .................................................................................................................................... 57 1. Direcţii dominante ...................................................................................................................... 57 2. Structura programelor ................................................................................................................. 59 2.1. Principiile didacticii redactării ................................................................................................. 60 3.1. Diversificarea contexteloi de redactare ................................................................................... 60 3.2. Extinderea tipologiei textului scris .......................................................................................... 61 3.3. Centrarea activităţii de scnere asupra substanţei şi coerentei mesajului ................................. 64 3.4. Evaluare şi reflecţie .................................................................................................................. 66 4. Scenarii didactice ........................................................................................................................ 67 4.1. Scrierea funcţională ................................................................................................................. 68 4.2. Scrierea reflexivă ..................................................................................................................... 69 4.3. Scrierea imaginativă ................................................................................................................ 73 4.4. Scrierea despre textul literar .................................................................................................... 76 5. Concluzii .................................................................................................................................... 79 Partea a III - a: Formarea competenţei de comprehensiune şi comunicare COMPREHENSIUNEA TEXTULUI LITERAR ŞI NONLITERAR .......................................... 79 1. Didactica lecturii: direcţii dominante ......................................................................................... 79 2. Actul lecturii: definiţie şi variabile ............................................................................................. 81 2.1. Contextul ................................................................................................................................. 82 2.2. Textul ...................................................................................................................................... 82 2.3. Cititorul ................................................................................................................................... 83 COMPREHENSIUNEA ŞI INTERPRETAREA TEXTULUI LITERAR ................................... 84 1. Consideraţii prelimiare ............................................................................................................... 85 2. Comprehensiunea şi interpretarea de text ................................................................................... 86 2.1. Comprehensiunea textului ....................................................................................................... 87 2.1.1. Explicaţia .............................................................................................................................. 88 2.1.2. Tehnici de verificare şi aprofundare a înţelegerii ................................................................. 89 2.2. Interpretarea textului ............................................................................................................... 90 3. Studiul textului epic .................................................................................................................... 91 3.1. Comprehensiunea textului ....................................................................................................... 91 3.1.1. Ficţiune/referent ................................................................................................................... 93 3.1.2. Autor/narator - lector/naratar ............................................................................................... 93 3.1.3. Ficţiune/”naraţiune” ............................................................................................................. 94 3.1.4. Acţiunea ............................................................................................................................... 95 3.1.5. Personajele ........................................................................................................................... 98 3.1.6. Spaţiul şi timpul ................................................................................................................... 100 3.2. Interpretarea ............................................................................................................................ 102 3.3. Comentariul scris .................................................................................................................... 103 4. Studiul textului dramatic ............................................................................................................ 103 4.1. Componentele textului dramatic ............................................................................................. 104 4.2. Comprehensiunea textului dramatic ........................................................................................ 104 4.3. Interpretarea textului dramatic ................................................................................................ 105 4.4. Textul dramatic şi spectacolul teatral ...................................................................................... 105 5. Studiul textului liric .................................................................................................................... 106 5.1. Perspective teoretice şi didactice ............................................................................................ 106 5.2. Noţiuni teoretice şi aplicaţii practice ...................................................................................... 107 5.3. Studiul textului liric ................................................................................................................ 108 5.3.1. Istoria unor relecturi ............................................................................................................ 108 5.3.2. Specificul de recepare a textului liric ................................................................................... 110 5.3.3. Etapele parcursului didactic ................................................................................................. 111 ANEXE .......................................................................................................................................... 111 VOCABULARUL MODELULUI COMUNICATIV (glosar) .................................................... 139 Bibliografie ..................................................................................................................................... 142 